REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Drugo vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Drugi dan rada)

01 Broj 06-2/32-23

25. februar 2023. godine

B e o g r a d

(Sednica je počela u 10.05 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo, narodni poslanici, nastavljamo rad sednice Drugog vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije o prisutnosti narodnih poslanika, konstatujem da sednici prisustvuje 90 narodnih poslanika.

Radi utvrđivanja tačnog broja narodnih poslanika prisutnih u sali, molim sve da ubace svoje identifikacione kartice..

Konstatujem da je u sali , prisutno 112 narodnih poslanika što je više od 84, pa imamo uslove za dalji rad.

Obaveštavam vas da su sprečeni da sednici prisustvuju sledeći narodni poslanici: Mirko Ostrogonac, Miodrag Gavrilović, Ksenija Marković, Branimir Jovančićević, Snežana Paunović.

Nastavljamo zajednički načelni jedinstveni pretres o predlozima, akata iz tačaka od prve do 26. tačke dnevnog reda.

Takođe, saglasno članu 90. stav 1. Poslovnika obaveštavam vas da su pozvani da sednici prisustvuju, potpredsednici i ministri u Vladi Srbije, kao i svi podnosioci izveštaja koji se nalaze na dnevnom redu sa svojim saradnicima.

Nastavljamo dalje sa listom prijavljenih za reč.

Reč ima, narodni poslanik Hadži Milorad Stošić.

HADžI MILORAD STOŠIĆ: Poštovani predsedavajući, uvaženi predstavnici Vlade i regulatornih tela, dame i gospodo narodni poslanici, poštovani građani Srbije, na samom početku istakao bih da će poslanička grupa PUPS - Solidarnost i pravda, u danu za glasanje podržati sve tačke dnevnog reda i glasati "za".

Najpre bih se osvrnuo na ono što smatram veoma važnim u današnjoj raspravi, a to su neke od tačaka dnevnog reda, odnosno predlozi zakona o potvrđivanju o zajmu ispred Republike Srbije i Evropske banke za obnovu i razvoj i Evropske investicione banke za potrebe železničke deonice Beograd - Niš.

Mislim da nije potrebno da se naglašava šta ovaj magistralni pravac znači za našu državu, da je to naša prva železnička pruga u samostalnoj Srbiji. Pravac koji treba da bude kičma našeg ekonomskog razvoja.

Uvidom u važeći red vožnje "Srbija Voz-a", lako se mogu saznati porazne činjenice da između Beograda i Niša trenutno saobraća svega četiri para putničkih vozova dnevno, koji ovo rastojanje od oko 250 kilometara po predviđenom redu vožnje prelaze za šest časova u jednom pravcu.

Ne želim da kažem da je to krivica isključivo ove ili neke druge vlasti, svestan sam da održavanje pruge iziskuje velika novčana sredstva kojih je retko bilo dovoljno, a u nekim daleko povoljnijim vremenima. Ne sporno da je od izgradnje i puštanja u saobraćaj pruge pre 150 godina, svaka vlast gledala da po nešto uradi i doradi, ali problem je što su sve to bili parcijalne i sitnije intervencije. Nema koristi od toga što mi na ovoj pruzi trenutno zaista imamo neke savremene remontovane deonice poput one na delu Jagodina do Paraćina, gde vozovi idu i 120 kilometara na čas, ali ako odmah posle toga imamo još duže trase gde je ograničenje brzine svega 30 kilometara na čas.

Republika Srbija će povući zajam od 550 miliona evra koji će se namenski utrošiti za sveukupnu revitalizaciju ovog pružnog pravca, a to podrazumeva ne samo potpuni generalni remont postojećih koloseka i pratećih instalacija gde je to potrebno, već dogradnju drugog koloseka pruge tamo gde ga trenutno nema, kao i deo sredstava za izmeštanje glavne železničke stanice u Nišu, na nivou lokacije aerodrom koji je niška uprava godinama zahtevala i traži.

Uglavnom kada su ovi planirani radovi dovrše trebalo bi da dobijemo savremenu prugu kakvu sada imamo od Beograda do Novog Sada gde će se brzine vozova kretati i do 200 kilometara na čas, pa će se onda relacija Beograd-Niš sa svim usputnim zadržavanjima verovatno prelaziti za manje od dva sata. Pogotovo što će se ona od tada svakako vezati i sa pravcem Novi Sad-Subotica, Niš-Dimitrovgrad, na kojima se već radi, pa ćemo u bliskoj perspektivi imati pun Koridor 10 sa savremenim pružnim pravcem kakav i dolikuje ovoj staroj evropskoj državi, odnosno Srbiji, to opravdava i svrhu ovog zaduženja države koje zaista nije malo. Nadam se da će radovim na ovom velikom infrastrukturnom projektu početi i biti završeni u roku.

Ništa manje značajan je i tačka kojom se predviđa zajam za ulaganje u lučku infrastrukturu na našim rekama. I, ovaj segment saobraćaja je u proteklom vremenu bio zapostavljen što tim više čudi, jer naša zemlja na koristi dovoljno činjenicu da reka Dunav predstavlja međunarodni plovni put i da tim pravcem možemo slobodno i bez carina trgovati sa Rusijom i Ukrajinom, Turskom i ostalim državama crnomorskog basena. Dunav u tom smislu zaista predstavlja naše more, pa stoga smatram da je opravdano da se izdvoje sredstva za ulaganja u dunavske luke Bogovo i Prahovo koje se nalaze na ulasku i izlasku toka Dunava u našu zemlju.

Ponovo bih iskoristio priliku da ovde skrenem pažnju nadležnima u Ministarstvu za građevinarstvo i saobraćaj i infrastrukturu da ako se već ide u modernizaciju ovih lučkih postrojenja, onda bi svakako bilo dobro da se u narednom periodu što pre razmotri i pitanje eventualne revitalizacije železničkih i putnih pravaca od Bogojeva ka Somboru i Novom Sadu, odnosno Prahova, ka Zaječaru i Boru, jer su integrisani lučko-železnički terminali, osnova brzog i sigurnog teretnog saobraćaja u razvijenim evropskim zemljama.

Kao bivši vojnik pozdravljam usvajanje promena u Odluci o upotrebi Vojski Srbije u multinacionalnim operacijama van naše zemlje, kao novi izraz poverenja koji su naši pripadnici oružanih snaga već stekli širom sveta.

Na današnjoj sednici nalaze se više izveštaja nezavisnih regulatornih tela i agencija. Pošto naša poslanička grupa nema puno vremena za diskusiju, ja ću samo konstatovati da su oni, kao i ranijih godina, korektno urađeni, da nam ove institucije i dalje skreću pažnju na neke sistemske i sistematske probleme u državi i društvu, gde bih posebno izdvojio pitanja diskriminacije nad starim ljudima, na šta nam i Zaštitnik građana i Poverenik za zaštitu ravnopravnosti stalno u svojim izveštajima ukazuju.

Naša zemlja je potpisnik Madridskog sporazuma o starenju i izgradila je i uradila je Strategiju o starenju, čak i formirala Savet za pitanja starenja i starosti o čijem radu nemamo dovoljno podataka.

Zbog svega toga, veoma je bitno da se stare osobe, stariji ljudi, odnosno ljudi trećeg doba uključe u sve segmente društvenog života i da na taj način bude ispoštovana Strategija o starenju koju je definisala Vlada Republike Srbije.

U nadi da će ovakvih slučajeva u tekućoj godini biti manje, naše poslanička grupa će u danu za glasanje dati svoju podršku za usvajanje ovih izveštaja, a podrazumeva se da ćemo glasati i za usvajanje svih ostalih sporazuma iz tačaka dnevnog reda današnje sednice.

Poštovani prijatelji, uvaženi građani Srbije, zahvaljujem na pažnji i svako dobro.

PREDSEDNIK: Hvala vam.

Reč ima Dragana Rakić.

DRAGANA RAKIĆ: Poštovane građanke i građani Srbije, imam pitanje za vas – kome se obraćate danas kada su vam prava ugrožena? Da li u Srbiji postoji ijedna institucija koja može da vas zaštiti?

Da li verujete da su sudovi ti koji mogu da vas zaštite? Oni sudovi koji donose pravnosnažne presude, a da nisu videli dva ključna minuta snimka saobraćajne nesreće kod naplatne rampe Doljevac?

Pa, nisu ni mogli da vide taj ključni dokaz, jer se on potpuno nezakonito nalazi u vlasništvu Aleksandra Vučića.

Poštovane građanke i građani, da li verujete Tužilaštvu da može da vas zaštiti? Onom Tužilaštvu u kome su pre dva dana smenjene dve tužiteljke, Bojana Savović i Jasmina Paunović, samo zato što su profesionalno radile svoj posao, što su borbu protiv kriminala i korupcije shvatile kao svoj posao koji će da obave do kraja.

Da li verujete policiji? Policiji u kojoj pojedinci imaju honorarni posao sa kriminalcima, poput dojučerašnje najmoćnije žene srpske policije, Dijane Hrkalović koju je na tu poziciju postavio lično Aleksandar Vučić.

Imam pitanje i za nezavisne institucije, pitanje za Poverenicu za ravnopravnost i Zaštitnika građana – kako se osećate kada vidite da država ne ceni i ne poštuje vaš rad? Kako se osećate kada vidite da mi u stvari nemamo državu?

Kako je moguće da je Anita Volčevski, direktorka jednog malog vrtića iz Pećinaca danas moćnija figura i od Poverenice za ravnopravnost i od Zaštitnika građana i od prosvetne inspektorke?

Jer, ta žena odbija da već sedam meseci postupi po zakonu i da vrati decu koja su potpuno nezakonito izbačena iz vrtića samo zato što njihovi roditelji ne glasaju za Aleksandra Vučića i SNS.

Sve tri institucije, i prosvetna inspekcija i Zaštitnik građana i Poverenica za ravnopravnost, su reagovale i svi su jednoglasni – deca su, u ovom slučaju „Pećinci“, najgrublje diskriminisana i ona su iskorišćena kao sredstvo odmazde SNS protiv svojih neistomišljenika. To je nezabeleženo u Evropi, u svetu da se deca koriste za obračun sa političkim neistomišljenicima.

Da li je Anita Volčevski nedodirljiva za institucije u Srbiji samo zato što ima ličnu zaštitu funkcionera SNS, Milorada Pantića Lukija?

To je onaj Luki, da vas podsetim, čijem se hapšenju 2015. godine lično radovao Aleksandar Vučić. Luki je tada, zajedno sa još 11 ljudi, uhapšen zbog šverca, nezakonitog šverca 1.338 tona duvana.

Ali, te dve 2015. godine Milorad Pantić Luki, iz Pećinaca, bio je čovek od poverenja Tomislava Nikolića, a Aleksandar Vučić se upravo tih godina obračunavao sa Tomislavom Nikolićem i svako onaj ko je stajao na njegovom putu ka preuzimanju SNS je bio neprijatelj.

Da li to znači da kada si protiv Aleksandra Vučića, iz bilo kog razloga, da tada policija može da te hapsi i tada važe zakoni države Srbije, a onda kada postaneš prijatelj Aleksandra Vučića, e onda za tebe više zakon ne važi i ti možeš bukvalno sve, pa čak i da se svetiš svojim sugrađanima, tako da im izbacuješ decu iz vrtića?

Da zaključim, nema države bez poštovanja ljudskih prava, a nema ni poštovanja ljuskih prava bez države. Kakvi su nam Pećinci, takva nam je država. Zato vas pozivam da ne odustanemo od borbe za pravdu, da se deca vrate u vrtić, jer u Pećincima se brane prava sve naše dece.

Apelujem na nezavisne institucije da rade svoj posao, da rade po zakonu, ni manje ni više od toga, i da iskoriste sve zakonske mogućnosti koje imaju da se ova zastrašujuća diskriminacija dece nikada više ne ponovi, a svim Lukijima i svima onima koji krše zakone Srbije i maltretiraju građane poručujem – odgovaraćete. Kad tad ćete odgovarati. Decu vam nećemo oprostiti!

PREDSEDNIK: Evo, videli ste, gospodine Lutovac, bilo tačaka dnevnog reda, dve, četiri ili kao u vaše vreme 94 spojene, vama su sve tačke dnevnog reda Aleksandar Vučić i sve je ista priča.

Pravo na repliku.

MILENKO JOVANOV: Ne samo da je van dnevnog reda, nego ovaj govor je isti. Vi ovo kao na „ripit“. Od početka mandata jedan isti govor, iste teme, isto sve.

Voleo bih jednu drugu stvar da kažem.

Dakle, diskriminacija dece – kada od 83 dece koja se nisu upisala u vrtić neko zastupa samo dvoje, koja su deca članova stranke kojoj pripada i Dragana Rakić. E, to je diskriminacija dece, jer ovih preostalih 81 to nije bitno. Oni nisu važni. Oni, ne znam, ta deca ne moraju da idu u vrtić, ali za ovo dvoje se drže konferencije za štampu, za ovo dvoje imate ovakve istupe u Skupštini.

To su izgleda posebna deca, za razliku od ove dece koja nisu posebna i za koju niko ne treba ništa da kaže.

Iks puta smo govorili o tome šta je razlog, koji su bili kriterijumi, da kad jedan roditelj radi, onda je niže na listi, da samo kada oba roditelja rade, to je prioritet za vrtić, kada ne radi ni jedan roditelj, onda je potpuno nisko na listi, itd, ali ne vredi.

Mora da se zaštiti ovo dvoje dece, itd. Naravno, Aleksandar Vučić. Naravno, izmišljaju se priče – te obračun sa ovim, te obračun sa onim.

Znate li šta je obračun? Obračun je kad vi izbacite Vidu Ognjenović iz stranke. E, to je obračun. Kad vi izbacite Vidu Ognjenović iz stranke, kada je najurite, kao kufer je izbacite napolje, e to je obračun. Ja verujem da vi verujete da svi tako rade, ali to se kod nas ne dešava.

To nije manir SNS, ali vaš jeste. Pa kad izbacite celu omladinu iz stranke zato što nije glasala na svojom Skupštini onako kako je zamislio vaš predsednik, i sve mlade izbacite iz stranke, e to su vaši maniri, a ne naši. To razumem da ne razumete.

Najzad, radujem se procesu koji sledi.

Završavam.

Radujem se procesu koji sledi, koji ste najavili, da vidimo kako niste pretili da obratimo pažnju kada letimo da su nam glave u rukama vašeg muža. Pošto će lepo biti svedočenja, biće svega. Živ nisam, jedva čekam da to suđenje počne.

E, tom se suđenju radujem. Njega jedva čekam i da vidimo kako će sud da odredi šta je bilo, pošto vam je tada rečeno od strane jednog pred kojim ste to rekli, a ko je advokat, da je to pretnja. Vi ste se nasmejali i otišli dalje. Ali, hajde da pustimo sudu.

Najavili ste tužbe. Željno iščekujemo.

Hvala.

PREDSEDNIK: Hvala vam.

(Dragana Rakić: Replika.)

Jedina pomenuta je Vida Ognjenović.

(Srđan Milivojević: Ne, replika.)

Vi niste Vida Ognjenović. Da, direktno je pomenuta Vida Ognjenović.

(Dragana Rakić: Pretio mi je tužbama.)

Dubravka Filipovski, prijavite se.

(Dragana Rakić: Dajte mi repliku. Prepoznala sam se.)

Sad sam vam rekao, Vida Ognjenović je pomenuta. To vi niste.

(Dragana Rakić: Prepoznala sam se.)

Ne možete da se prepoznate u Vidi Ogenjnović.

Hajde lepo sedite. Imate još prijava posle, pa ćete da govorite dalje.

DUBRAVKA FILIPOVSKI: Zahvaljujem, predsedavajući.

Kao što ste i sami rekli, prethodna govornica ni reč nije rekla o dnevnom redu. Po ko zna koji put kao da je tačka Razno tema bilo koje sednice o kojoj se raspravlja.

Neverovatna je doza histerije koju slušamo od strane opozicije, haosa, ali, po meni, i jedna nedopustiva zloupotreba dece u govoru prethodne govornice, urušavanje institucija i, naravno, mržnja prema Aleksandru Vučiću.

Naravno, mi juče i danas raspravljamo o 26 veoma važnih tačaka za život građana Srbije. Na dnevnom redu su izveštaji regulatornih i kontrolnih tela, sporazumi sa zemljama u regionu i zemljama koje podržavaju teritorijalnu celovitost Srbije, ali i o zakonima koji pokazuju kako država raspolaže sredstvima i, naravno, za mene veoma važna odluka da pripadnici naše vojske nastave svoje učešće u multinacionalnim operacijama.

Potpuno sam uverena da su građani Srbije odlično razumeli reči predsednika Srbije Aleksandra Vučića, koji je rekao da Vojska Srbije mora da bude jača nego što je danas, iako je neuporedivo snažnija nego što je bila. Takođe, da neutralne zemlje kao što je Srbija moraju da jačaju svoju odbrambenu snagu. Jačanjem odbrambenih kapaciteta Srbije mi šaljemo veoma snažnu poruku celom svetu, poruku da nam je potreban mir, da nam je potrebna politička stabilnost, mir u regionu, u svetlu geopolitičkih okolnosti koje nam se događaju, ali da nismo ni vreća za udaranje i da ćemo i te kako snažno odgovoriti ukoliko bude napada na Srbiju.

Smatram da je važno da se u ovoj raspravi istakne, takođe, da posle toliko godina nazadovanja, kada je za vreme bivšeg režima oružje spaljivano, a vojska ponižavana, danas treba da se radujemo i novim uniformama i većim platama Vojske Srbije, ali uopšte većim platama i penzijama u svim sektorima, s obzirom da je već najavljeno da će u decembru ove godine prosečna plata u Srbiji biti 816 evra, a da se 2025. godine približavamo toj cifri od 1.000 evra, koliko treba da bude prosečna plata.

Treba da budemo ponosni na našu vojsku. Treba da na najbolji način da kao država procenjujemo rizike, izazove i pretnje, a da čuvamo istovremeno političku stabilnost i ekonomski napredujemo i to je alternativa koju mi nudimo nasuprot haosu i histeriji opozicije.

Poverenje građana u Vojsku Srbije je konstantno veliko i ako će napadi na Vojsku Srbije takođe biti sve veći i moram da istaknem da sam veoma ponosna na činjenicu da je u decembru mesecu, kada su bile barikade Srba na severu KiM, na administrativnoj liniji, nasuprot njih je bila Vojska Srbije koja im je ulivala ogromnu snagu i poverenje.

Za mene je veoma važno što ste vi kao žena danas prisutni ovde i što 11,5% naših pripadnica učestvuje u multinacionalnim operacijama. To je, takođe, jedan snažna poruka koju Srbija šalje preko svojih mirovnih misija celom svetu.

Ministre Vesiću, vi ste juče, takođe, u nekoliko navrata istakli koliko snažno Srbija, to smo mogli da vidimo i po budžetu koji smo usvojili, radi na infrastrukturi, i saobraćajnoj i železničkoj. Dovoljno je samo juče što ste spomenuli da će do kraja ove godine biti završena obilaznica oko Beograd prema Bubanj Potoku, onaj prelaz na „Milošu Velikom“ oko Novog Beograda. Ta izlaznica i saobraćajnica će biti važno čvorište, ali i završetak izgradnje puta oko Kuzmina, zatim Pakovraće, Požega, a ovo sa železnicama, prosto, zvuči neverovatno da ćemo mi do 2030. godine ići brzom prugom od Beograda do Budimpešte 300 kilometara na sat, da ćemo rekonstruisanom prugom Beograd-Bar prema Crnoj Gori ići 120 kilometara na sat i 230 kilometara od Beograda i Niša 200 kilometara na sat. To je jedan veliki poduhvat u koji je Srbija ušla i koji je veoma važan, a za prugu Beograd-Niš takođe važno što će ona prevoziti 9,4 miliona tona robe i 2,3 miliona putnika godišnje i što je to jedan veliki ekološki projekat EU, jer će od 2030. godine 50% ukupne robe biti prevoženo železnicama.

Takođe, želim da pozdravim i vas, ministre Jovanović. Smatram važnim što vi vodite ovo novo ministarstvo u ovom sazivu, jer informacione tehnologije odavno više nisu budućnost nego sadašnjost i realnost u kojoj se nalazimo.

Prema informacijama koje ja imam, mi smo deseta zemlja u svetu, a četvrta zemlja u Evropi po broju digitalnih radnika. Premijerka Brnabić koristi priliku da uvek istakne benefite digitalizacije i da istakne koliko mi prihodujemo od IT sektora. Zato je važno da se nastavi sa ulaganjem i u domaće i u strane kompanije.

Dakle, i ova sednica i ovi zakoni o kojima raspravljamo pokazuju da mi uporedo sa važnim političkim pitanjima radimo i na ekonomskom unapređenju zemlji i povećavamo životni standard građana. mislim da to građani Srbije odlično razumeju, odlično vide i da je to jedna važna poruka koju na svakoj sednici i mi kao narodni poslanici, ali i Vlada Republike Srbije šalju građanima Srbije.

PREDSEDNIK: Hvala, gospođo Filipovski.

Reč ima Marina Lipovac Tanasković.

MARINA LIPOVAC TANASKOVIĆ: Zahvaljujem.

U okviru dnevnog reda nalazi se nekoliko infrastrukturnih ugovora. Jedan od njih je vezan za železnički Koridor 10 i to deonicu Beograd - Niš. I pored toga što Narodna stranka smatra da je razvoj železnice važan za državu, ovim ugovorom se zadužujemo i zadužujemo se mnogo. Zadužujemo se 2,8 milijardi evra za 230 kilometara pruge. To je 12 miliona evra za jedan kilometar pruge samo za brzinu od maksimalno 150 kilometara na sata.

Danas vozovi u svetu idu brzinom od 300 kilometara na sat, a koštaju isto koliko u Srbiji za brzine od 150 kilometara na sat. Srbija skupo plaća male brzine vozova.

S druge strane, imajući u vidu da nije urađen plan razvoja Srbije, što je po zakonu koji je usvojen u ovoj Skupštini od strane ove vlasti 2018. godine, nije jasno i koji je ključan dokument koji opredeljuje u kom pravcu se razvija Srbije, nije jasno ko odlučuje koja deonica pruge će se raditi.

Recimo, pruga Niš – Dimitrovgrad, na kojoj se prevrnula cisterna sa opasnim materijama pre samo nekoliko meseci proglašena je 2018. godine za najopasniju prugu u Evropi. Tada su opredeljena sredstva za rekonstrukciju ove pruge u iznosu od 268 miliona evra, ali do dana današnjeg ta pruga nije rekonstruisana.

To samo pokazuje da neodgovornost ove vlasti koja nije sposobna da izradi dokumentaciju da uđe u proces tenderske procedure po pravilima međunarodnih finansijskih organizacija. To pokazuje da se u ovoj zemlji grade infrastrukturni projekti jedino i isključivo ako nema tenderske procedure, ako nema transparentnosti i samo i isključivo direktnim dogovorima sa prijateljima iz Kine koji za podizvođače biraju isključivo firme bliske ovoj vlasti.

Ukoliko se i pojavi neki časni policajac ili tužilac koji će ukazati na nezakonite radnje i korupciju, on biva ućutkan, proganjan i degradiran, što smo svedoci u poslednjih par dana upravo na izgradnji industrijskog železničkog koloseka od železničke stanice Stig do Kostolca.

Na dnevnom redu je i Izveštaj o postupcima javnih nabavki. Pa, gde su javne nabavke u infrastrukturi? Samo direktni dogovori. Svi projekti koji su juče ovde nabrojani, obilaznica oko Beograda, Moravski Koridor, Fruškogorski Koridor, čak je najavljen i tunel do Pančeva, sve su to direktni dogovori.

Prioritet države je da se grade infrastrukturni projekti, jer uz velike investicije idu velike pare, ali i mali brojevi, koji se tada ne primećuju. Mali procenat od velikog iznosa su ruke do ramena u narednoj tegli meda. Infrastruktura se gradi za ljude, ali državi su važni samo investicije, pare i nije važna bezbednost putnika, bezbednost imovine, bezbednost zdravlja, jer da jeste, Srbija bi imala nacionalnu strategiju bezbednosti saobraćaja, koju danas nema.

Narodna stranka želi da se u Srbiji gradi, ali da se narodne pare ne rasipaju. Hvala.

PREDSEDNIK: Reč ima ministar Goran Vesić.

GORAN VESIĆ: Juče smo čuli kako ne treba u Srbiji ništa da se gradi, a sad čujemo i kako ne valja kad se nešto gradi.

Prvo da odgovorim, prvo da razjasnimo koliki se kredit uzima za izgradnju pruge između Beograda i Niša. Nije tačno da se uzima 2,8 milijardi evra, uzima se, kredit je tačno milijardu i 650 miliona evra, od čega milijardu i sto miliona evra od Evropske investicione banke i 550 miliona evra od Evropske banke za obnovu i razvoj. Evropska unija će nam dati grant od 598 miliona evra, odnosno skoro 600 miliona evra, a ostatak od oko 527 miliona evra, koliko je sada procenjena vrednost, videćemo kako će biti na tenderu, biće finansiran iz budžeta Republike Srbije.

Prema tome, ako se već koriste podaci o zaduženju, onda neka se koriste tačni podaci, a svaki poslanik može da se sabere cifre, nije teško, sabere se 1,1 milijarda plus 550 miliona, to dođe milijarda i 650 miliona evra, a ne dve milijarde i 800. Nešto manje od dve milijarde i 800 je ukupna vrednost pruge, tako da to jednostavno nije tačno. No, dobro.

Kada pričamo o tenderima kada su u pitanju izgradnje pruge, pa sve ove pruge koje su pomenute, gradiće se upravo kroz tendersku proceduru. Recimo, za izgradnju pruge između Beograda i Niša, koja će omogućiti da građanke i građani Niša za sto minuta stižu do Beograda, biće raspisan tender koji će biti raspisan po procedurama Evropske investicione banke i Evropske banke za obnovu i razvoj, tako da je to upravo ta tenderska procedura o kojoj se govori da je nema.

Kada pričamo o drugim železničkim projektima koji su rađeni, kao što je Stalać-Đunis, takođe je rađen po tenderskoj proceduri. Kada pričamo o Niš – Dimitrovgrad, takođe je rađen po tenderskoj proceduri, i tu je Evropska unija dala grant ili bespovratnu pomoć od 110 miliona evra, 134 miliona evra je kredit Evropske banke za obnovu i razvoj, a ostatak od 20-ak miliona evra trebalo je da se obezbedi iz budžeta Republike Srbije.

Tačno je da je nedopustivo bilo kašnjenje od 2018. godine za pripremu tenderske dokumentacije i zato će neko u Železnici za to, ko je kriv, da odgovara, jer ja zaista mislim da je novac trebao ranije da se potroši, i zato sam, između ostalog, ubrzao proceduru u vezi sa rekonstrukcijom pruge Niš-Dimitrovgrad, jer je u međuvremenu završen tender, izabran je izvođač, to je bugarska kompanija „Trejs“, sa jednom italijanskom kompanijom, mislim da se zove „Kaf“, i to su kompanije koje će početi tokom ove godine rekonstrukciju pruge. Kao što je rekonstrukcija pruge između Niša i Brestrovca, takođe je izvođač izabran na tenderu, kao što će se i obilaznica kod Niša takođe birati na tenderu.

To su sve projekti koje radimo zajedno sa Evropskom unijom. Kao što će se i Kraljevo-Stalać-Rudnica raditi na tenderu. Tako da, nemojmo da govorimo stvari koje nisu tačne.

Što se tiče brze pruge između Beograda i Novog Sada, ona je rađena kroz direktan ugovor sa kineskom kompanijom. Samo da vas podsetim da je Sporazum o strateškom partnerstvu između narodne Republike Kine i Republike Srbije potpisan 2009. godine, i te sporazume o strateškom partnerstvu, neki od njih ili većina od njih su potpisani ne posle 2012. godine, nego pre 2009. godine.

Znači, od 2009. godine mi imamo Sporazum o strateškom partnerstvu između Narodne Republike Kine i Republike Srbije. I po tom sporazumu koji je potpisan 2009. godine radi se, između ostalog, pruga sada između Novog Sada i Subotice, a radila se pruga između Beograda i Novog Sada. I tom prugom vozovi saobraćaju 200 na sat.

Takođe, izneta je netačna informacija da će vozovi saobraćati 150 kilometra na sat na pruzi između Beograda i Niša. To naprosto nije tačno i nemojmo da koristimo podatke koji nisu tačni. Ja razumem da neko ko je opozicija ima potrebu da kritikuje. Postoje stvari koje mogu da se kritikuju. Nisam ni ja zadovoljan svim stvarima, odnosno brzinom kako se stvari dešavaju, ali nemojmo da govorimo stvari koje apsolutno nisu tačne.

Takođe je tačno da između 1976. i 2012. godine nije izgrađen ni jedan jedini centimetar nove pruge, ne metar, nego centimetar. Kao što je, takođe, tačno da između 2012. i 2022. godine je izgrađeno 134,7 kilometara novih pruga, kao što je takođe tačno da između 2001. i 2012. godine obnovljena samo jedna pruga u dužini od 31 kilometar, a da je od 2012. do 2022. godine obnovljeno 754,9 kilometara pruga. Kao što je takođe tačno da se u ovom trenutku rekonstruiše ili gradi 156 kilometara pruga i kao što je takođe tačno da je u planu da od 2023. godine, odnosno ove godine, da u narednih 10 godina se rekonstruiše 1.729 kilometara pruga.

To su činjenice i to je tačno. Zato je veoma važno, kao što vidite, da se naša transportna infrastruktura rekonstruiše.

Ko određuje koje su pruge važne? Da vam kažem nešto, ko je kralju Milanu odredio da gradi prugu između Beograda i Niša? Ja mislim da je pruga između Beograda i Niša važna. Nekome očigledno nije važna. Građanima koji žive u Nišu je vrlo važna. I misle to u železnici, takođe, da je ta pruga važna. Imamo drugih značajnih pruga, ali ta pruga je kičma Srbije, sever-jug. Zato smo počeli sa prugom prema Novom Sadu, zatim, Subotice, povezivanja sa Budimpeštom, pa onda Niš, pa Preševo, pa će ići prema Skoplju, ići će dole prema Solunu, verovatno jednog dana i prema Istanbulu ili Atini. To je taj evropski koridor koji se gradi, na kome se, hvala Bogu, nalazi Srbija i koji će nama omogućiti više transportnog saobraćaja, naravno, i više putničkog saobraćaja.

Prema tome, u Srbiji se gradi. Srbija ima svoje prijatelje, to su zemlje sa kojima imamo strateška partnerstva. I mi se ne žalimo kada kažemo, ja ne zameram nikome kada kažem da imamo strateško partnerstvo sa Kinom od 2009. godine, samo nemojte nas da optužujete za nešto što je postojalo i ranije. To je dobro što imamo, kao što je dobro što imamo slične sporazume i sa SAD i sa Republikom Francuskom i sa Azerbejdžanom, Emiratima, sa Ruskom Federacijom, jer mi smo zemlja koja sarađuje sa svim zemljama i želimo da imamo što više prijatelja u svetu.

Kao što je dobro, i to ne treba da krijemo, to treba jasno da kažemo, da za ove železničke projekte imamo značajnu podršku EU, grant od 600 miliona evra ili 598 miliona evra, da budem tačan, je značajan doprinos izgradnji ove pruge i zahvalni smo na tome EU. Kao što smo zahvalni EU na grantu koji su nam dali za prugu Niš-Dimitrovgrad, koji iznosi 110 miliona evra.

Prema tome, ne samo da će se graditi ova pruga, ova osovina sever-jug, o kojoj sam govorio, mi ćemo graditi četiri regionalne pruge. Radiće se rekonstrukcija pruge Sombor-Vrbas. Radiće se rekonstrukcija pruge od Pančeva prema Zrenjaninu, Kikindi i gore prema Subotici. Radiće se rekonstrukcija pruge već urađene između Beograda i Pančeva, prema Vršcu i rumunskoj granici. Radiće se od Male Krsne, duž Dunava, pa prema Boru i dole prema Zaječaru. Radiće se rekonstrukcija, kao što sam rekao, pruge Kraljevo-Stalać-Rudnica. Radiće se rekonstrukcija pruge Valjevo-Vrbnica. To je deo pruge Beograd-Bar. Sa Bugarskom sada pregovaramo. Imao sam nedavno sastanak sa bugarskim ministrom trgovine i transporta, kako se već zove, i sa potpredsednikom Vlade, da se radi pruga između Vidina, da povežemo Vidin, Zaječar i Negotin.

Prema tome, radićemo pruge, radićemo rekonstrukciju pruge od Rume prema Šapcu, pa prema Republici Srpskoj i, kao što možete da vidite, radi se rekonstrukcija manje-više svih značajnih pruga.

Do pre nekoliko godina brzina vozova na našim prugama bila je 40 kilometara na sat. Ja mislim da svi poslanici i svi mi koji radimo u upravi treba da se stidimo. Sada je brzina oko 60 kilometara na sat. Sa izgradnjom brzih pruga imaćemo sve više i više vozova, koji se saobraćaju većom i to će se videti veoma brzo.

Prema tome, nemojmo pričati stvari koje nisu tačne, razvijaju se sve pruge, trudimo se da razvijemo istovremeno i putnički i kargo saobraćaj, sa EU smo završili intermodelni terminal u Batajnici, radićemo novi intermodelni terminal u Makišu i, kao što vidite, veoma pažljivo, sa velikom željom, obnavljamo infrastrukturu u Srbiji i zato smo ove godine odvojili 3,6 milijardi evra za izgradnju infrastrukture u Srbiji, više nego bilo kojoj u kojoj drugoj zemlji zapadnog Balkana.

PREDSEDNIK: Hvala.

(Marina Lipovac Tanasković: Replika.)

Nema osnova realno. Znači, niste spomenuti ni vi.

(Marina Lipovac Tanasković: Rečeno je da lažem.)

Ne, znači, kad se kaže nije istina ono što je izrečeno i onda se čitaju podaci, to je čist odgovor.

(Marina Lipovac Tanasković: Želim samo da vam pokažem…)

Razumem ja da vi niste saglasni sa tim, ali poštujemo neka osnovna pravila debate. Vi ste kazali svoje, dobili ste odgovor sa argumentacijom i podacima, nema razloga.

Reč ima Aleksandar Mirković.

ALEKSANDAR MIRKOVIĆ: Poštovani predsedniče, poštovani ministri, predstavnici institucija, poštovane koleginice narodne poslanice i kolege narodni poslanici, nažalost praksa da se o svemu priča a najmanje o dnevnom redu nastavljeno je i danas, iako smo egzaktne primere za takve stvari imali i u prethodnim nekim zasedanjima, ali najbolje se to možda videlo i juče kada baš nijednu jedinu reč o dnevnom redu nismo čuli i kada je to utisak svakog narodnog poslanika koji se nalazi u plenumu tokom jučerašnjeg dana.

Uzimajući u obzir da našoj listi predstavnika SNS ima sigurno još 20 govornika, ja ću se potruditi da budem što koncizniji i krenuću, pre svega, od izveštaja institucija.

Gospodine Pejoviću, meni je drago što ste juče vašim fenomenalnim izlaganjem skratili moj govor. Sva pitanja koja sam negde nameravao vama da postavim, a tiče se ljudi koji su danas najglasniji, najratoborniji da optuže nekog drugog, bace ljagu na nekog drugog su oni ljudi koji su sami priznali svoje prekršaje i platili kazne za te prekršaje i ja vam se zahvaljujem u ime građana Republike Srbije i u ime građana Trstenika koji su me juče zvali i pitali me da li nekako mogu da vam čestitam na svemu onome što ste izneli, jer su sve to oni znali samo su želeli da to nekako jače odjekne, tako da, evo, prenosim vam te čestitke i zahvalnost građana Trstenika.

Što se tiče institucija ostalih i njihovih izveštaja ne znam ko ovde predstavlja Poverenika za ravnopravnost i Zaštitnika građana, ali malopre ste bili u prilici da vidite kako jedna politička organizacija diskriminiše ostalu decu, bore se samo za prava dece čiji su roditelji u njihovoj stranci, što je apsolutno nedopustivo i oni će snositi političku odgovornost.

Ono što mene zanima jeste da se danas nalazimo nekako paradoksalnoj situaciji da ovde sedimo u sali, vi kao predstavnici tih institucija ili ne znam ko ih danas predstavlja, sedite sa ljudima koji su pozivali na ubistvo i Aleksandra Vučića i brata Aleksandra Vučića, kao i da njegovo dete završi u šahti i prođe kao Gadafi. Nažalost, niko od ovih institucija se tim povodom nije oglasio.

U ovom plenumu, ne tako davno, predstavnici drugog dela opozicije su najstrašnije uvrede sejali na račun premijerke Ane Brnabić. To je odjeknulo u medijima, ali nažalost ni tada nije bilo reakcije. Ovde sedi Goran Vesić koji je na promociji svoje knjige zamalo izbegao linč, čiju su knjigu palili, a kada su isti ti ljudi koji imaju nešto protiv njega protestvovali ispred njegovog prozora, upućivali mu koje kakve parole, ni tada niko nije reagovao.

Sad me samo zanima, pošto sam i u prošlom sazivu postavljao poslanička pitanja, pozivao predstavnike ovih institucija da nam kažu, pošto često dobijamo odgovore da to nije vaša nadležnost, ajde onda recite nama, narodnim poslanicima, ili vi iznesite nekakav predlog kako bi građani, svi građani imali jednaka prava. Najčešće ljudi koji podržavaju SNS ili koji su deo SNS prolaze kroz navodnog „toplog zeca“ gde se na najstrašnije načine diskriminišu i gde se na njihovo ubistvo najčešće poziva.

Pre dve nedelje ili koliko je već bilo, ovde, u neposrednoj blizini, pozivano je na ubistvo predsednika Aleksandra Vučića, čak je jedan narodni poslanik rekao – nije to ništa strašno što je neko rekao „ko potpiše njega ubiše“. Mene samo zanima – da li Aleksandar Vučić i njegova porodica imaju neka zagarantovana prava kao građani Srbije?

Ako vi niste nadležni za to i nemate nadležnosti da svakog građanina zaštite, onda recite šta je to neophodno da ovde, kao parlament, uradimo da bi takve greške ispravili.

Za sam kraj, gospodine Vesiću, vama se obraćam, odlično su ovo stvari, naravno da ćete i u budućnosti nailaziti na nekakva ovakva spoticanja gde se najčešće plasiraju laži. Ono što je meni ostalo upečatljivo i prosto neverovatno, koleginica koja je govorila pre mene je rekla – tom prugom će se ići samo 150 kilometara na sat. Meni je neverovatno da sam ovo čuo, ali je još neverovatnije da to dolazi iz redova ljudi koji dok su bili na vlasti vozovi su se kretali brzinom da je dovoljno bilo da čovek malo pruži korak, ubrza i da ga prestigne.

Sad me samo zanima – dokle će to licemerstvo ići i šta ćemo još čuti od tih ljudi koji nemaju političkog kapaciteta, nemaju ideje, nemaju plan i program? Šta bi to oni bolje uradili, osim da seju neistine i laži? Zato vas pozivam da nastavite sa ovakvim projektima, da sledite politiku predsednika Aleksandra Vučića, jer je to zemlja koju mi želimo, jer je to zemlja koju žele građani Srbije. Hvala vam i živela Srbija.

PREDSEDAVAJUĆA (Sandra Božić): Zahvaljujem, gospodine Mirkoviću.

Reč ima Vladimir Obradović.

VLADIMIR OBRADOVIĆ: Hvala.

Dame i gospodo narodni poslanici, predsedavajuća, dragi gosti, ja ću danas govoriti isključivo na osnovu izveštaja koji su ovde pred nama. Oni jesu mnogobrojni i uglavnom su kao Potemkinova sela, prikazuju nerealnu sliku društva u kome živimo. Ipak i u takvim izveštajima mogu se naći podaci i informacije koje su više nego zabrinjavajuće.

Dakle, na osnovu tih izveštaja, ja ću navesti neke podatke, DRI je ustanovila da je 330 milijardi dinara pogrešno iskazano u bilansima stanja kontrolisanih institucija, 863 miliona dinara nepravilnosti kod prihoda, dati su popusti i rabati tamo gde nije bilo osnova za to i na taj način umanjen prihod, skoro dve milijarde dinara imamo nepravilnosti kod rashoda, jer su više isplaćene zarade i naknade, dodeljivani su novci na konkursima bez jasnih kriterijuma, potpisivani su ugovori za koje nije bilo osnova, 53 milijarde, ponoviću, 53 milijarde su ustanovljene nepravilnosti kod javnih nabavki. Šta se desilo na osnovu toga? Ništa.

Ne manje bitno utvrđene su i nepravilnosti u smislu rada organa koji treba da proizvedu neki boljitak u ovom društvu, pa tako na primer – zaštita kulturnih dobara nije na adekvatnom nivou i zbog toga se na primer u Beogradu ruše objekti koji bi trebalo da su pod zaštitom, planira se rušenje mostova koji treba da su pod zaštitom zato što je u Izveštaju DRI jasno navedeno da ova oblast nije dobro uređena. Nije dobro uređeno ni upravljanje kvalitetom vazduha i nepovoljno je poslovno okruženje i nedovoljna finansijska podrška za mala i srednja preduzeća, što zapravo ukazuje da je orijentacija Vlade na krupan kapital i strane investicije.

Fiskalni savet u svojim izveštajima takođe, gospodo, ima vrlo uznemirujuće podatke. Jedan zarez tri milijarde evra nije dokumentovano u izveštajima, dakle, potrošeno je bez adekvatne transparentnosti, bez toga da građani i mi narodni poslanici znamo na šta su te pare potrošene. Dakle, ponoviću, 1,3 milijarde evra.

Fiskalni savet kontinuirano navodi da sistem selekcije, sprovođenja i praćenja infrastrukturnih projekata nije dobar. Drugim rečima, ne postoji sistem pomoću kog biramo koje ćemo projekte realizovati, da li je za Srbiju bitnija škola u jednom mestu ili bolnica u drugom. Dakle, za to mora da postoji sistem i ne sme da bude volja jednog ili više pojedinaca.

Posebno zanimljive i uznemirujuće podatke u svojim izveštajima navodi Komisija za zaštitu konkurencije. Fokusiraću se samo na jedan, to je analiza tržišta udžbenika za osnovne škole. Komisija konstatuje da tržište udžbenika u Srbiji nije slobodno, da postoje dominantni igrači, 56,2% tržišta udžbenika drži „Klet“ sa svojim povezanim firmama. Čak se navodi, pazite ovo, da učesnici na tržištu konstatuju da pojedine velike izdavačke kuće preduzimaju nezakonite radnje, kako bi se njihovi udžbenici našli u programu. Dakle, to se konstatuje u državnom izveštaju i ništa se po tom pitanju ne radi.

Marže su ekstremno visoke, tako da u proseku proizvodna cena udžbenika iznosi svega 20%. Evo, da građani mogu da razumeju, ovo je ono što građani, odnosno roditelji plaćaju za udžbenike, a sam ovaj ovde deo je proizvodna cena udžbenika. Sve ovo je zarada izdavača i posrednika u tom lancu i deo poreza.

Dakle, ovo je katastrofalno, a nadležna ministarstva nisu reagovala na to, niti Ministarstvo prosvete, niti Ministarstvo trgovine koje ne bi smelo da dozvoli ovakve stvari na našem tržištu. Dakle, ovo je jedinstven slučaj da neko drugi bira na šta će potrošač da potroši pare bez prava na izbor za šta ćete svoj novac da utrošite.

Evo, tu je i gospodin Atlagić, sedam meseci mi imamo ovaj saziv, Odbor za obrazovanje nije smatrao da je potrebno da o ovome razgovaramo. Iako gospodin Atlagić u svojim obraćanjima na Odboru, istini za volju, osuđuje ovakve stvari, ipak nije smatrao za potrebno da treba da zakažemo javno slušanje ili posebnu sednicu Odbora na kojoj bismo raspravili zašto ovolike pare, a to su desetine miliona evra dajemo monopolistima na tržištu udžbenika.

Imamo i izveštaj Agencije za borbu protiv korupcije, u njemu ćete svašta naći. Međutim, mnogo je zanimljivije ono što nećete naći. Tako nećete naći da Vlada ne sarađuje sa Savetom za borbu protiv korupcije, nećete naći da se tom savetu ne omogućava da popuni svoje kapacitete, nećete naći da Tužilaštvo ne sarađuje sa Savetom za borbu protiv korupcije na adekvatan način, niti da je taj savet sistemski uključen u izradu propisa, kako bi se sprečila sistemska korupcija.

Tako dolazimo do zakona kao što je Zakon o linijskoj infrastrukturi, koji sistemski kreira prostor za korupciju i možda organizovani kriminal. Imate međudržavne sporazume koji su nedovoljno transparentni i sklonjeni od očiju javnosti a ne znamo sve klauzule.

U Izveštaju nećete naći ništa o privatizaciji Instituta „Jaroslav Černi“ koji je urađen suprotno interesima građana Republike Srbije i gde je prekršen čitav niz propisa u toj privatizaciji. Tako da su direktori koji su upravljali tim institutom delimično sebi prodali taj institut, a delimično je otišao u druge privatne ruke, pa je nešto što je od strateškog interesa za ovu državu, jedina institucija koja se bavi vodoprivredom i kvalitetom voda u zemlji, sada u privatnim rukama i bezbednost naših voda zavisi od privatnika.

Nećete naći ni da EU naglašava da je neophodno dalje raditi na unapređenju sistema za borbu protiv korupcije, za prevenciju korupcije i nećete naći da nam indeks korupcije od 2016. na ovamo kontinuirano pada, odnosno da smo sve lošiji u toj oblasti.

Dame i gospodo poslanici, kada čujemo sve ovo i vidimo ove podatke koji su, ponoviću, u izveštajima koji su danas pred nama i za koje ste svi vi, ili većina vas, glasali na odgovarajućim odborima, nije ni čudo što se smenjuju i sklanjaju tužioci koji su spremni da hapse zbog korupcije organizovanog kriminala. Hvala.

PREDSEDAVAJUĆA: Pravo na repliku, gospodin Atlagić.

MARKO ATLAGIĆ: Poštovana potpredsednice Narodne skupštine, ono što je istina, a članovi Odbora za obrazovanje, nauku, tehnološki razvoj i informatičko društvo su ovde, jeste da smo mi razmatrali izveštaje tromesečne i u okviru toga stavili i problem udžbenika.

Tačno je i Odbor je to zaključio da od prvog razreda čak osnovne škole upotrebljavaju se po tri bukvara u jednom odeljenju. I upravo ovaj odbor je inicijator da se stanje menja, nakon 2000. godine, to traje od 2000. godine. S tim, što je Odbor za obrazovanje, nauku i tehnološki razvoj inicirao projekat, baš odbor, „Reafirmacija vaspitne uloge škole i društva“. Angažovali smo mnoge faktore, naravno da tu i Ministarstvo izvanredno je pokazalo osećaj za saradnju.

Nemojte misliti poštovani kolege, a vi ste isto, prethodni govornik je profesor da će to ići preko noći. Ono što se uništi u vaspitanju i obrazovanju, jednu godinu treba dvadeset da se vrati, a ovde se uništavalo od 2000. do 2012. godine. Ne kažem da nije bilo problema i kasnije, ali smo donosili, pokušali pomalo ispravljati.

Prelomna godina bila je 2000. godine kada je pokojni ministar bio Gašo Knežević iz vaše stranke, poštovana opozicijo, trebaće nam još godinama i godinama da dovedemo na nivo na kojem treba da bude.

Zahvaljujem se svim faktorima koje je Odbor za obrazovanje, nauku i tehnološki razvoj inicirao počevši od Ministarstva prosvete, drugih faktora, roditelja, Ministarstva za sport, Ministarstvo za nauku, tu smo, dali smo smernice, a slušanje, poštovanom kolegi pošto je novi poslanik, ne ide baš tako na brzinu. Ono se priprema mesecima za određeni problem, gde angažujemo ne samo ministarstvo, nego i druge faktore koji su povezani i otvoreni…

PREDSEDAVAJUĆA: Vreme, molim vas.

MARKO ATLAGIĆ: Evo završavam.

Otvoreni smo za saradnju. Upravo je Odbor inicirao to, probleme koje je kolega govorio i doneli smo zaključke. Hvala.

PREDSEDAVAJUĆA: Zahvaljujem.

Reč ima predlagač, Veroljub Arsić.

VEROLjUB ARSIĆ: Dame i gospodo narodni poslanici, ja bih hteo da pitam kolege iz bivšeg režima – da li je bilo moguće da Komisija za zaštitu konkurencije pokrene postupak protiv „Kleta“ dok ste vi bili na vlasti? Nije se dešavalo. Niste smeli ni da pisnete. Morali ste prvo da pitate ambasadora šta ćete da radite, koji udžbenik ćete da date u škole. Sad, ne znam koga, da li hrvatskog, da li nekog drugog, ali ste morali da pitate. Niste znali da je naša Komisija pokrenula postupak protiv „Kleta“. Ono što vi niste smeli, mi smemo i radimo zato što je to u interesu građana.

Kažete da se milijardu i 300 miliona evra troši ne transparentno i da Fiskalni savet to ne vidi. Nije tačno. O tome smo raspravljali na Odboru za finansije i Ministarstvo je više puta reklo i istaklo da ako nešto hoće da zna Fiskalni savet, dovoljno im je samo da im se obrati, ništa drugo.

Treća stvar, takođe koju ne znate, kada pričate o finansiranju određenih projekata, svako Ministarstvo ima određeni stepen nezavisnosti i odgovara svaki ministar za svoj rad Vladi i Narodnoj skupštini, pa vi ne možete da određujete Ministarstvu prosvete gde će da renovira školu, ni Ministarstvu zdravlja gde će da izgrađuje bolnicu ili ambulantu, jer svako Ministarstvo na osnovu svojih strategija opredeljuje razvoj na određenom delu teritorije Republike Srbije.

Ja bih voleo da smo imali Komisiju za zaštitu konkurencije kada je Mišković preuzimao „C market“, kada je opljačkano preko milijardu evra državne imovine, ali tada ta komisija nije postojala, nije radila, a ko je odgovoran za tako nešto? Pa bivši režim.

Kao što vidite, mi ulazimo u te detalje kakvi sve i na koji način se prodaju udžbenici đacima i ko ima dominantno učešće na tržištu i protiv njih pokrećemo postupak, a ne na osnovu onoga što ste vi radili, a to je da prvo pitate ambasadora da li smete ili ne smete, pa ako ne smete ćutite.

PREDSEDAVAJUĆA: Zahvaljujem.

Reč ima predsednik Saveta dr Duško Pejović.

Izvolite.

DUŠKO PEJOVIĆ: Hvala vam, predsedavajuća.

Gospodinu Aleksandru Mirkoviću, zahvalnost za ove informacije i moja je obaveza, jer zato sam izabran da govorim istinu. I sve što izgovorim temelji se na dokazima. Ništa nije pretpostavka, niti je procena, nego je jasna i nedvosmislena ocena koju potvrđuju i drugi nadležni državni organi.

Vama poslaniče Obradoviću, na ove iznete podatke sada ne ulazim da li ste baš sve dobro izneli, ali očito, čitali ste Izveštaj i to mi je jako drago, ali kada se izveštaji čitaju oni se obično čitaju do kraja, jer vi ste na kraju svog izlaganja postavili pitanje – a šta se desilo, aludirajući da se nije desilo ništa iz ugla Državne revizorske institucije, a desilo se, evo, na slajdu 25, odnosno na stranici 63 Godišnjeg izveštaja o radu možete pročitati prijave koliko je prijava podneto, protiv koliko lica, kojih prijava, koliko fizičkih, a koliko pravnih lica i postupak je što se tiče DRI u toku.

Šta se dalje događa sa prijavama mi ne možemo na to odgovoriti, zato što je vrlo često poznat pojam, jaz u očekivanju. To znači, od Državnog revizora se očekuje i ono za šta on apsolutno nije nadležan. Ne možete vi sada očekivati i da otkrivamo, da istražujemo, da sprečavamo, da pišemo, da izveštavamo, da podnosimo tužbe, da presuđujemo i da smo odgovorni što nije presuđeno ili što je malo nekom presuđeno. To su sve stvari koje su pomešane.

Imate na slajdu br. 5 ili na stranici od 11 do 12, 35 i 36, 64 i 66 i 108 do 116 tačan spisak svih korisnika javnih sredstava koji su dobili ocenu od Državnog revizora i imaju 23 pozitivne ocene. To sam juče u skraćenom izlaganju iskazao. To je 21,3%. Da ima 74% mišljenja sa rezervom, da imaju tri negativne ocene i dva uzdržavanja od date ocene. Izneo sam da je 94% posle revizorskih izveštaja prihvaćeno, jer mere iskazane u ispravljanju otkrivenih nepravilnosti zadovoljavaju.

Kod 13 izveštaja ili korisnika ne zadovoljavaju, a kod dva smo podneli zahtev za smenu lica za koga smo procenili da je odgovorno zbog neizvršavanja. I drugo, izneo sam vam podatke o ukupno datim prekršajnim prijavama, kumulativno, dakle, do 31. decembra 2022. godine podnete su 2.365 prekršajnih prijava, podneto je 250 krivičnih prijava, podneti su zahtevi za privredni prestup 307 i podneto je 258 informacija tužilaštvu i 127 informacija drugim državnim organima. To je 385 informacija. Kada se to sve sabere to je 3.307 akata smo napravili i to je odgovor na pitanje – šta se desilo? To se desilo iz Državne revizorske institucije. Ali, u svakom slučaju se zahvaljujem što ste čitali i zaista preporučujemo da se zaista, jer izveštaji se ne pišu zbog nas. Izveštaji se pišu zbog korisnika i zbog subjekata, a pišu se i zbog Narodne skupštine, jer napomenuto je da mi radimo za račun i za potrebe Narodne skupštine koja je najveći kontrolni organ u državi, a mi samo profesionalno, stručno, istinito i objektivno joj pomažemo. Hvala.

PREDSEDAVAJUĆA: Zahvaljujem.

Pravo na repliku, Vladimir Obradović.

VLADIMIR OBRADOVIĆ: Hvala.

Samo da se zahvalim prethodnim govornicima što su potvrdili sve što sam rekao u svom obraćanju. Dakle, to možete jasno da vidite. Gospodinu Pejoviću koji je poslednji govorio samo da kažem, nisam rekao da Revizorska institucija nije uradila, nego da dalje nije urađeno. Žao mi je što ste osetili potrebu da se branite. Rekao sam da ste to našli u vašim izveštajima, ali se dalje ništa oko toga, negde uvek zapne u tužilaštvu i to sam u svom zaključku rekao.

Takođe, ne znam zašto me ovde kolege oslovljavaju sa bivša vlast. Molio bih u buduće, ako već hoćete tako, oslovljavajte me sa buduća vlast. Hvala.

PREDSEDAVAJUĆA: Samo ste zaboravili jednu stvar oko te vrlo simpatične opaske. Prvo moraju izbori i volja naroda pa ćemo onda videti kako dalje.

Reč ima Goran Vesić.

GORAN VESIĆ: U vezi sa obraćanjem profesora Obradovića, koji je inače profesor na FON-u, veoma cenim to što radite i zaista mislim da treba da razjasnimo neke stvari koje ste pomenuli u svom govoru.

Govorili ste o tome da treba da se prate infrastrukturni projekti. Upravo u ministarstvu koje vodim je u toku jedan projekat sa FON-om, gde se vi profesor, u okviru koga će biti urađen program praćenja svih infrastrukturnih projekat, u okviru koga će apsolutno u svakom trenutku se znati stepen izvršenja projekta, stepen finansijskog izvršenja, stepen sprovedenih građevinskih radova, koji su problemi na projektu, gde se kasni, biće postavljene kamere na svim gradilištima. Građani će imati osnovne informacije o projektima i što se mene tiče mislim da je to korisni. Mislim da to svi, ne samo poslanici, svi građani i građanke treba da znaju šta se dešava sa svakim projektom.

Fakultet gde vi radite, na kome ste vi profesor, radi taj projekat sa Ministarstvom, moguće je da ste i vi uključeni u to. Zaista se radujem tome i nemam nikakav problem da svi koji žele prate svaki projekat. Biće mi vrlo drago da ako je već takav dogovor na vašem fakultetu, da vi učestvujete u tom projektu. Inače, smatram da treba više uključiti univerzitete u rad kako mog, tako i ostalih ministarstava. Između ostalog, zato smo sa Beogradskim univerzitetom potpisali projekat studentske prakse, prvih 30 studenata kreće na praksu sada već u martu. Potpisaćemo i sa niškim, kragujevačkim i sa novosadskim i sa drugim univerziteta i fakultetima, van ovih univerziteta, jer je to dobro. Mislim da treba pružiti priliku studentima da imaju svoju studentsku praksu koja će biti priznata kako u Ministarstvu, tako i u preduzećima.

Govorili ste o zakonu o linijskoj infrastrukturi, namera ministarstva na čijem sam čelu je da taj zakon bude ukinut i taj zakon će uz izmene i dopune Zakona o planiranju i izgradnji biti ukinut. To jeste bila primedba EU i uglavnom sada kroz izmene i dopune Zakona o javnim nabavkama manje više razlog za postojanje ovog zakona više nema, tako da će taj zakon biti ukinut.

Pričali ste o zaštiti kulturnih dobara. Ono što želim da vam kažem je da u Beogradu u ovom trenutku imamo proglašenih 19 kulturno-istorijskih celina od čega je devet kulturno-istorijskih celina proglašeno između 1960. godine i 1990. godine. Znači za 30 godine devet, nešto malo više od jedne celine za tri godine. Od 1990. godine do 2017. godine nije proglašena ni jedna jedina kulturno-istorijska celina u Beogradu. Nijedna. Znači za 27 godina nijedna. Od 2017. godine, do 2022. godine proglašeno je deset kulturno-istorijskih celina i pet kulturno-istorijskih celina je na čekanju. Znači, tri kulturno-istorijske celine su rađenje godišnje u Zavodu za zaštitu spomenika.

Kada pričamo o udžbenicima i o „Kletu“, tu je gospodin Arsić rekao. Ono što želim da vam kažem, predsednik Vučić je prvi predsednik ili prvi premijer, ne znam da li je to tada govorio u funkciji premijera ili predsednika, koji je tražio da nacionalno osetljive predmete, senzibilno osetljive predmete štampa domaći državni izdavač Zavod za udžbenike i nastavna sredstva. Mislim da se mislilo na Maternji jezik, na Istoriju, na Svet oko nas. To nikada niko nije uradio.

Vi pošto radite u obrazovanju, znate dobro šta se dešava sa monopolima raznih izdavačkih kuća i znate da to nije od juče. Vi znate da je to nešto što se dešava decenijama. Prvi put sada neko ukazuje na te monopole i pokušava da razbije te monopole. Da li ćemo u tome uspeti? Ne znam. Ti monopoli su jaki. Imate Komisiju za zaštitu prava, imate predsednika Republike koji govori o tome da treba određene predmete treba da štampa Zavod za udžbenike i nastavna sredstva, tako da se sada nešto po tom pitanju radi.

U svakom slučaju, biće mi drago da i vi kao profesor, ne kao poslanik, već kao profesor, ali kao poslanik ovde imate pravo da pratite šta se dešava, na kraju krajeva vi kontrolišete rad svakog ministarstva, kao poslanici, pa i ministarstva na čijem se čelu ja nalazim, ali i kao profesor i kao građanin moći ćete da pratite sve infrastrukturne projekte kroz program radimo sa Fakultetom organizacionih nauka.

Sasvim sam siguran da ćemo onda imati manje različitih dilema i nećemo se raspravljati oko toga da li voz između Beograda i Niša će ići brzinom 150 na sat ili 200 na sat, a ići će brzinom 200 na sat, jer ako stiže za 100 minuta od Beograda do Niša, sa stajanjem na stanicama to je 200 na sat. Nećemo postprdno pričati o brzini od 150 na sat, jer moram da vam kažem da u Mađarskoj vozovi idu brzinom od 160 na sat. Tamo ne idu vozovi od 200 na sat. Tako da voz između Beograda i Budimpešte ići će do Subotice brzinom od 200 na sat, a kada uđe u Mađarsku ići će brzinom od 160 na sat. Sve zajedno će to biti 2 sata i 45 minuta između Beograda i Budimpešte, gde ćemo svi imati više informacija i tačne informacije, i moći ćemo da pričamo o svakom projektu.

Svaki projekat ima i svoje probleme, ima i dobre stvari, ali sam siguran da svi treba da se radujemo svakom projektu koji se radi.

PREDSEDAVAJUĆA: Zahvaljujem ministru.

Sledeći po prijavi za reč je Tomislav Janković.

TOMISLAV JANKOVIĆ: Hvala poštovana predsedavajuća, uvaženi članovi Vlade, uvaženi gosti, dame i gospodo narodni poslanici, poštovani građani Republike Srbije, naravno da ste vi gospođo Božić apsolutno u pravu kada kažete da su građani ti koji odlučuju ko će biti sledeća vlast, da to nije spisak lepih želja, da li mi želimo ili ne naši rezultati i naš rad nas kvalifikuje ili ne kvalifikuje da budemo deo buduće vlasti.

Ja sa ponosom ističem da sam član SNS, da ova stranka radi za dobrobit građana Republike Srbije i da mi u SNS moramo da se ponašamo odgovorno. Kao odgovoran čovek govoriti o temama koje su na današnjem dnevnom redu, a to je set zakona i ugovori iz oblasti saobraćaja, pre svega poštanskog saobraćaja, železničkog saobraćaja i vodnog saobraćaja.

Prvi je Predlog zakona o potvrđivanju akata Svetskog poštanskog saveza, jedan vrlo značajan dokument sa više aspekata. Želim da izrazim ponos kao građanin Republike Srbije, neko kome je struka poštanski saobraćaj, da je Kneževina Srbija davne 1874. godine, pre nekih 150 godina, bila i potpisnik jedne povelje i samim tim učestvovala u formiranju Svetskog poštanskog saveza, jedna zemlja koja je u tom trenutku nije bila potpuno nezavisna država, ali je prepoznala značaj da se uključi u međunarodnu instituciju i da da svoj doprinos u razvoju Svetskog poštanskog saveza. To je bilo 9. oktobra navedene godine, i to je svetski dan „Pošte“ koji se obeležava.

To je jedna nepolitička organizacija, koja ima zadatak da promoviše saradnju poštanskih operatera, javnih poštanskih operatera. Njen rad se zasniva na tri osnovna stuba, tri principa. To je jedinstvo poštanske teritorije, slobodu poštanskog tranzita i jedinstveni princip tarifiranja usluga.

Zašto je ovo važno? Važno je da napomenem iz razloga što danas u svetu nažalost bujaju sukobi na skoro svim kontinentima. Mi smo 90-tih godina, na prostoru bivše Jugoslavije imali sukobe, kada su između država bili prekinuti diplomatski odnosi, kada vrlo često ni telekomunikacione usluge nisu funkcionisale, Pošta je ta koja je povezivala ljude, koja je povezivala države i nesmetano je poštanski saobraćaj funkcionisao ili je funkcionisao otežano, ali sve one članice koje su pristupile Svetskom poštanskom savezu su bile u obavezi da jedan ovakav vid saobraćaja i uspostave.

Pre nego što počnem da govorim o ostalim predlozima zakona, moram da podsetim, pre svega građane, ali i ostale kolege koji ovde stalno kritikuju i govore kako se u Srbiji ništa ne radi, kako u Srbiji nije lepo živeti, ima puno problema, Srbija u poslednjih deset godina jako puno novca uložila u infrastrukturu. U putnu infrastrukturu, zdravstvenu, energetsku, sportsku, telekomunikacionu. Najviše smo svedoci da se ulagalo u drumsku infrastrukturu.

Izgradili smo veliki broj kilometara autoputeva. Trenutno se radi više od 10 autoputeva i brzih saobraćajnica, a podaci koje ću izneti dovoljno govore koliko je Srbija razvila svoju infrastrukturu.

U 2022. godini 68,5 miliona vozila je koristilo autoputeve Republike Srbije, što je za šest miliona više nego prethodne 2021. godine. Najveći broj vozila je bio u avgustu mesecu, 7,3 miliona vozila, a od pomenutog broja 49,5, znači svako drugo vozilo je koristilo Koridor 10, što znači sa jedne strane da imamo povećanu privrednu aktivnost, da imamo povećani standard građana Republike Srbije, da imamo veći broj automobila po jednom domaćinstvu. To je dobro. Dobro je iz razloga što kao država imamo prihode, što sve veći broj stranaca koristi Srbiju kao tranzitno područje, povećava se prihod u državnu kasu od putarina.

Sa druge strane, to predstavlja određene probleme što se tiče same bezbednosti u saobraćaju. Povećava se broj nesreća nažalost, smrtni ishodi i velike materijalne štete i vrlo je važno da podržimo ostale zakone koji su na dnevnom redu, da se drumski saobraćaj rastereti kako bismo dali svoj doprinos da se razvije naša železnica i vodni saobraćaj.

Mi i danas imamo više ugovora i zakona koje treba da ratifikujemo ovde u Skupštini, a vezani su za vodni saobraćaj, železnički saobraćaj.

Kada govorimo o železnici govorimo o jednom od simbola države Srbije, naše državnosti kao što je i Pošta Srbije, pa tako i železnica. Znamo svi da smo dobili na kongresu u Berlinu 1878. godine nezavisnost, dobili smo četiri dodatna okruga koja smo pripojili, ali smo dobili i obavezu da razvijamo naš železnički koridor prema jugu Srbije i to je svakako bila jedna velika obaveza da se krene u dalji razvoj Republike Srbije.

Železnica je uvek pratila stanje u državi. Kada je država bila dovoljno jaka železnica se razvijala, kada nije ona je stagnirala, propadala. Tokom devedesetih godina kada je bilo bombardovanje, sankcije i sve ostalo to je takođe uticalo na razvoj

železničkog saobraćaja, a dolaskom DOS-a na vlast 2000. godine dolazi do potpunog urušavanja železnice jer privreda nije radila i nastali su masovni problemi.

Srpska napredna stranka 2012. godine preuzima vlast i počinje ozbiljno da se bavi ovim problemom. Mi smo značajna sredstva uložili u saradnji sa EU, sa Ruskom Federacijom, sa Kineskim razvojnim fondom, sa Kuvajskim razvojnim fondom.

Juče je ministar Vesić izneo podatak koliko je to kilometara izgrađeno od 1976. do 2012. godine. Nula nažalost kilometara. Koliko je pruga rekonstruisano i država mora sada da stane da energično radi na ovom polju i svi smo svesni koliko uloge znači tzv. brze pruge gde za godinu dana više od dva miliona i 600 hiljada građana, turista, ljudi koji su posetili našu državu se prevezlo na relaciji Beograd – Novi Sad, da je samo voz „Soko“ koristilo preko milion i 500 hiljada putnika i država mora da nastavi dalju izgradnju prema severu, ali naravno i prema jugu.

Znači, putni pravac Beograd – Niš vrlo je značajan za privredu, za građane, za beogradski, za šumadijski, za toplički, pomoravski, niški i ostale okruge koji se naslanjaju kako bi se pre svega povećala bezbednost svih učesnika u saobraćaju, odnosno putnika kako bi se ubrzao protok robe i usluga, ali i povećala svakako i bezbednost prevoza železnica.

Naravno, pored železnice vrlo je važno da razvijemo i rečni saobraćaj tzv. vodni saobraćaj i imamo dva predloga koja takođe imamo na dnevnom redu koje treba da usvojimo. Jedan se odnosi na kritične tačke na reci Savi. Njih ima trenutno pet kritičnih sektora, to je Kamičak, Šabac, Krenak, Sremska Mitrovica i ušće Drine u Savu.

Kada govorimo o reci Savi to je međunarodna reka koja je vrlo značajna za naš vodni saobraćaj, jedna od tri najvažnije reke, vrlo važna za razvoj ekonomije, za razvoj turizma. Više od 211 kilometara protiče kroz našu zemlju. Međutim, imamo česte periode kada vodostaj reke Save ne dozvoljava nesmetano funkcionisanje vodnog saobraćaja i kroz ovaj projekat, odnosno sporazum sa BiH moramo da rešimo ove probleme.

Naravno, vrlo je važno ulagati u infrastrukturu na rekama, radi se o govori se o ugovoru između Republike Srbije i Evropske investicione banke, veliki je iznos 100 miliona evra je u pitanju, ulaže se u proširenju kapaciteta luka Bogujevo - Prahovo, Sremsku Mitrovicu. Grade se novi terminali, vrlo su važni za ova mesta koja navodim, ali važni su i za opštine i okruge koji se nalaze u neposrednoj blizini ovih luka. Zatim se ulaže novac u Nacionalnu akademiju koja je vrlo značajna za obuku članova posada. To je jedno javno privatno partnerstvo gde će biti obučeni mladi ljudi koji će se baviti ovom vrstom prevoza, tako da je država spremna da pomogne i da razvija ovaj vodeni saobraćaj.

Pripremajući se za današnju sednicu ja sam posetio Lučku kapetaniju u mom gradu, u Sremskoj Mitrovici i posetio sam više kompanija koje postoje u okviru luke "Leget" u Sremskoj Mitrovici, dobio sam određene podatke koji opravdavaju ovaj zajam koji Republika Srbija uzima i ovaj projekat koji treba da se razvije i dobio sam podatke, a vezane su za međunarodni saobraćaj, da smo 2011. godine u Sremskoj Mitrovici u Kapetaniji imali registrovano 264 podela. Zatim, 2012. godine 232 vozila, 2013. godine 214, a 2014. godine 346 plovila. Znači, vidi se da je povećan broj plovila koji su registrovani u Kapetaniji u Sremskoj Mitrovici, ali ta 2014. godina, je godina kada su bile velike poplave i kada je bilo, da kažem, sa druge strane, povoljna situacija vezana za plovidbu rekom Savom. U narednim godinama ta brojka varira, povećava se i smanjuje, da bi 2020. godine bilo 113 plovila, a 2021. godine 89 plovila, a 2022. godine samo 50 plovila. Što dovoljno govori da je 2022. godina bila vrlo nepovoljna za vodeni saobraćaj i što se tiče putničkih brodova 2014. godine imali smo samo dva kruzera, 2015. godine, takođe dva, 2016. godine četiri, 2017. godine šest kruzera, turističkih brodova, koji su plovili u Sremsku Mitrovicu, u našu luku i od 2018. godine ni jedan kruzer nije bio u Sremskoj Mitrovici.

Ovo dovoljno govori da u velikoj meri zavisimo od vremenskih uslova, od vodostaja reke Save, prosečno četiri meseca je reka Sava nije bila plovna, zbog niskih vodostaja, a u 2022. godini od 5. maja do 27. oktobra, znači više od sedam meseci, apsolutno nijedan brod u međunarodnom saobraćaju nije uplovio u našu luku, što dovoljno govori i ne opravdava ovakav jedan projekat gde se mora ulagati i da se i ovaj problem reši.

Što se tiče kompanija koje se bave brodskim prevozom, radi se o jednoj kompaniji koja se bavi transportom šljunka, peska i frakcije i 2020. godine je prevezla 640 hiljada kubika, 2021. godine 600 kubika, 2022. godine 893 hiljade kubika, a plan za ovu godinu je preko milion kubika.

To takođe dovoljno govori da je jaka, intenzivna privredna aktivnost u prostoru, kako Sremskog, tako i Mačvanskog okruga, gde se grade putevi, auto-putevi. Trenutno u blizini Sremske Mitrovice, na prostoru grada iz koga dolazim, grade se dva auto-puta. Prosto i ovaj vid saobraćaja je veoma značajan kako bi se kroz transport šljunka, peska i ostalih frakcija omogućilo privredi da se razvija, da se grade novi putevi, nove škole, nove bolnice i sve ono što je neophodno u građevinarstvu.

Takođe, želim da istaknem i ulogu i značaj vojnog saobraćaja za razvoj turizma u Sremskoj Mitrovici. Sremska Mitrovica je jedan od prestonica rimske imperije, grad koji ima šta da ponudi i svakako da veliki broj ljudi koji će doći, nadam se u nekom narednom periodu kada se problem reši, povećanog broja kruzera, u Sremskoj Mitrovici, da će i taj segment podići na neki viši nivo.

U danu za glasanje, podržaću, naravno sve ove predloge zakona vezane za saobraćaj, ali i ostale tačke dnevnog reda. Smatram da kao SNS, ja kao njen član, kao poslani, izabran sa liste koje nosi ime Aleksandar Vučić, treba da damo svoj doprinos i da Srbija se u narednom periodu još brže i još jače razvija. Zahvaljujem.

PREDSEDNIK: Hvala, gospodine Jankoviću.

Enis Imamović, nije tu.

Marija Jevđić, ima reč.

MARIJA JEVĐIĆ: Zahvaljujem.

Poštovani predsedniče, poštovani gosti, ispred poslaničke grupe JS nažalost neću imati mnogo vremena da prodiskutujem o svim tačkama koje su na dnevnom redu, pa ću se fokusirati na dva izveštaja i to izveštaj Poverenice za rodnu ravnopravnost i izveštaj Zaštitnika građana. Gospođa Janković nije tu, a da li ima neko iz Kancelarije za rodnu ravnopravnost? Dobro, vi ste.

U decembru 2021. godine smo usvajali izveštaj za 2020. godinu i tada sam pristupila, pohvalila pristup vaše kancelarije u pisanju izveštaja jer je i tada, kao i sada sačinjen iz nekoliko segmenata kroz koje ste detaljno opisali sve izazove i sve probleme sa kojima se naši građani suočavaju kada govorimo o ravnopravnosti, ali i mnoge projekte koje ste sprovodili, ali i na kojima ste učestvovali.

Počela bih prvenstveno od vaše otvorenoj komunikaciji sa lokalnim samoupravama i to je mnogo značajno jer upravo problemi ravnopravnosti nastaju u sredinama u kojima živimo i upravo tu i trebamo da ih otklanjamo. Ja bih navela jedan primer iz grada iz koga ja dolazim, iz Kraljeva, a primer se tiče i vas i Zaštitnika građana, odnosno tu je zamenica Zaštitnika građana, a to je da je na inicijativu lokalnog ombudsmana pokrenuta izmena i dopuna Zakona o stipendiranju studenata na teritoriji grada Kraljeva kako bi se preduzeo dodatni korak za olakšavanje svakodnevnog funkcionisanja pripadnika, izuzetno osetljive grupe građana, govorim o osobama sa invaliditetom. Prosto rečeno, predložena je jedna pozitivna diskriminacija, da studenti sa hendikepom imaju znatno povoljnije uslove od drugih. Verujem da će u ponedeljak kada će ovaj predlog odluke biti na gradskoj skupštini, kada će se naći na dnevnom redu, biti jednoglasno usvojen i da će od prve sledeće stipendije, dodele stipendija studentima sa hendikepom, bez obzira na dužinu studiranja, na prosek studiranja biti omogućeno da dobiju stipendiju.

Nisam sigurna, verovatno vi to bolje znate, ali mislim da je grad Kraljevo, možda jedan ili jedini grad u Srbiji koji će imati ovakvu odluku. Ovo je prilika da ja kao narodna poslanica i vi ispred vaše Kancelarije Zaštitnika građana i Poverenika za rodnu ravnopravnost pozovemo i druge lokalne samouprave da prepišu ovakvu jednu dobru odluku i da imamo jednu pozitivnu diskriminaciju.

Kada govorimo o brojkama i kada pričamo o izveštaju Poverenika za rodnu ravnopravnost, tokom 2021. godine obratilo se preko 3200 građana, od toga su 1372 predmeta u vezi sa pritužbama i u odnosu na 2020. godinu ukazuje na veći broj građana koji su se obratili. Mislim da polako građani shvataju i prepoznaju i Kancelariju Poverenika za rodnu ravnopravnost, kao i Kancelariju Zaštitnika građana, kao institucije gde mogu dobiti potreban savet i zaštitu kada osećaju da im je ugrožena ravnopravnost po bilo kojem osnovu.

Sada bih se na kratko obratila vama iz Kancelarije Zaštitnika građana imala jednu malu sugestiju, pošto sam u razgovoru sa kraljevačkim ombudsmanom, odnosno ombudsmankom došla do informacije da se najviše građani, govorim o Kraljevu, žale na potrošačko pravo i da prosto ne postoji lice koje je zaduženo za to. Onda se građani žale Zaštitniku građana koji nema nadležnost za to i onda mislim da skoro svake godine gradski ombudsman iz grada Kraljeva traži nadležno lice da se da ili da se da ta mogućnost da Zaštitnik građana može odgovarati po pritužbama građana koji se žale na potrošačke probleme. Mislim da čak i zakon nalaže da mora da postoji takvo lice. To je jedna sugestija za Zaštitnika građana, a ja sam govorila o kraljevačkoj lokalnoj samoupravi. Ne znam da li i druge lokalne samouprave u Srbiji imaju takav problem i da li druge lokalne samouprave imaju lice koje radi u Kancelariji Zaštitnika građana koje se bavi tim problemom.

Sad bih se vratila na Izveštaj za rodnu ravnopravnost. Ono što me pre svega lično brine, i u ovom izveštaju kao i u prethodnim izveštajima je to da među pet prvih osnovnih diskriminacija po učestalosti već godinama, nažalost, je na osnovu nacionalne pripadnosti i etničkog porekla je to pretežno diskriminacija pripadnika Romske nacionalne manjine.

Ne smemo zaboraviti, a možda to najbolje oslikava njihov položaj, i u Izveštaju sam videla da piše, je tragedija koja se otprilike prošle godine u ovo vreme dogodila u romskom naselju u Čukarici, kada je nažalost sedmoro dece povređeno, od toga je jedno dete nastradalo. Mislim da to najbolje oslikava njihov status koji imaju u Srbiji.

Problemi koji se javljaju kod Roma, od ranog napuštanja školovanja, pa do ranih dečijih brakova, tu želim da pohvalim kampanju „Ne žuri da odrasteš – detinjstvo, ne brak“.

Mislim da kao država moramo da preko Ministarstva za nacionalne manjine izgradimo strategiju koja će biti vezana za socijalnu inkluziju Roma i Romkinja i da tako poboljšamo uslove Romske manjine u Srbiji, jer oni su ravnopravni članovi našeg društva i moraju da i kroz rano školovanje, govorim od predškolskog, pa do osnovnog, srednjeg i višeg obrazovanja, pa i sutra do zaposlenja imaju potpuno jednake šanse kao i svi građani Republike Srbije.

Još jedna stvar koja me je jako zabrinula, prvenstveno kao roditelja, je to da sam došla do saznanja da se čak u nekim osnovnim školama koje su po zakonu obavezne za svu decu u Srbiji, bez obzira na nacionalnu i versku pripadnost dešavalo da roditelji ne žele da upišu svoju decu u odeljenja koja pohađaju i deca romske nacionalne manjine. Čak smo imali osnovnu školu, čini mi se u Nišu, koja je bila samo za romsku decu.

To je očigledan primer segregacije čak i u osnovnim školama. Možda se to i promenilo tokom 2022. godine, vi ćete me ispraviti, ali videćemo i u izveštaju koji ćete dati za 2022. godinu.

Umesto da ohrabrimo tu decu da se školuju, da eto od tog ranog školovanja, pričam o predškolskom obrazovanju, sazrevaju i da im pružimo neku sigurnu luku i da im pokažemo da ravnopravnost u Srbiji jeste napredovala.

To vidimo i po indeksu za rodnu ravnopravnost. Svake godine se taj indeks poboljšava, ali mislim da je, eto, kao pojedinci trebamo da utičemo, da svako od nas kao pojedinac utiče na to da, pogotovo romskoj deci pošto vidimo da je najveći problem, da je uvek u prvih pet problem diskriminacija na osnovu nacionalne manjine, da svi zajedno napravimo Srbiju društvom sa jednakim šansama za sve.

Nisam uspela da pronađem podatak da postoji primedba na segregaciju, odnosno na zabranu razdvajanja ljudi na osnovu rasne, verske i nacionalne pripadnosti. Verujem da smo uvođenjem ovog pojma, čini mi se pre dve godine, u Zakonu o zabrani diskriminacije možda uticali na ono na šta zdrav razum nije. Nadam se da stvarno takvih primedbi ne postoji.

U danu za glasanje poslanička grupa JS će podržati predložene tačke dnevnog reda.

Zahvaljujem.

PREDSEDNIK: Jelena Stojanović ima reč.

Izvolite.

JELENA STOJANOVIĆ: Hvala.

Pokušaću samo kratko da dam odgovor narodnoj poslanici Mariji Jevđić u pogledu pitanja koja su upućena Zaštitniku građana.

Inače, pozdravljamo i te kako inicijativu lokalnih ombudsmana jer su oni izuzetno važni, pre svega da kontrolišu pravilnost i zakonitost rada lokalnih samouprava, i to u onom domenu kada oni kontrolišu zakonitost i pravilnost lokalnih propisa.

Nadležnost Zaštitnika građana se pre svega fokusira na pravilnost rada organa uprave, republičkih organa uprave i poštovanje republičkih i međunarodnih propisa, ali svakako, mi radimo i kontrolu rada lokalnih samouprava u onim situacijama gde nema lokalnim ombudsmana.

Zaštitnik građana inače aktivno podržava i donošenje zakona kojim bi se na jedinstven način uredio položaj i nadležnosti lokalnog ombudsmana i svakako udruženja lokalnih ombudsmana.

Inače, povodom vašeg pitanja da li mi imamo nekoga, da kažem, u našoj instituciji ko se bavi lokalnom samoupravom, i te kako, da, jer kao što sam rekla naša nadležnost se prostire na republičke propise, ali i na propise nižeg ranga. Svakako, mogli ste primetiti iz našeg godišnjeg izveštaja da se zaista i veliki broj pritužbi upravo odnosi i na lokalnu samoupravu.

Eto, da kažem, između ostalog, tu spadaju svakako i potrošački problemi, potrošački sporovi, odnosno zaštita potrošača u onom domenu…

Ono što bih stvarno želela još jednom da pojasnim, znači Zaštitnik građana je državni organ, nezavisni državni organ koji kontroliše postupanje organa uprave.

Mi ne možemo postupati tamo gde postoji pritužba između dvoje fizičkih lica, zatim pritužba na rad privrednih subjekata, već tamo gde se ukazuje na postupanje organa uprave, pre svega na član 138. Ustava Republike Srbije koji govori o tome da Zaštitnik građana nije ovlašćen da kontroliše Narodnu skupštinu. Naprotiv, Narodna skupština nadzire naš rad.

Zatim, nije ovlašćen da kontroliše predsednika Republike, Vladu, Ustavni sud, sudove i javna tužilaštva.

Hvala vam.

PREDSEDNIK: Hvala.

Sledeći prijavljeni za reč je Robert Kozma.

ROBERT KOZMA: Hvala vam, predsedniče Skupštine.

Počeo bih sa jednom pohvalom.

Mi iz Zeleno – Levog kluba – Ne davimo Beograd se trudimo da uvek pohvalimo ako je nešto dobro urađeno.

Zahvalio bih se Fiskalnom savetu na obavljanju posla sa integritetom i na njihovom Izveštaju o stanju javnih finansija u Srbiji.

Pozitivna stvar je da je ovaj izveštaj urađen iskreno, međutim negativna je stvar to kakve su nam javne finansije, kakvo nam je stanje javnih finansija. One su loše i to je posledica nestručnih mera koje je Vlada preduzela u polju ekonomije.

Fiskalni savet upozorava na sve ono što smo mi upozoravali u prethodne tri godine, a to je da su neselektivna davanja i netransparentno trošenje budžeta prouzrokovali povećanje ekonomskih nejednakosti u Srbiji. Nažalost, postali smo društvo sa najvećim nejednakostima u Evropi.

Svima je jasno da je pomoć za vreme korone bila potrebna, ali da je besmisleno bilo davanje para svima, kako onima koji se voze „Mercedesom“ najnovije klase, tako i onima koji jedva plate kiriju za stan i kupe hranu za tekući mesec.

Bolje je bilo da smo dali 200 evra onome ko nema, nego što smo dali 100 evra svima. Ovako je dve milijarde evra potrošeno na pogrešan način i gotovo su to pare koje su bačene u bunar. To je prouzrokovalo povećanje inflacije koja je danas 24% kada se radi o hrani, a 43% kada se radi o mlečnim proizvodima.

Nije inflacija uvezena, kao što tvrdi Vlada Republike Srbije, nažalost ona je domaće proizvodnje, ona je proizvedena lošim ekonomskim merama.

Ako pogrešno potrošite dve milijarde evra, onda nemate dovoljno za ono što je stvarno potrebno građanima, kao što je na primer za ulaganje u zdravstvo i medicinsku pomoć.

Tako nam danas domovi zdravalja propadaju, a lekari i medicinski tehničari odlaze u inostranstvo jer vide da vladajući režim više ceni lekara koji ode na miting podrške SNS nego ako radi savesno svoj posao, a vozači ekipe Hitne pomoći primaju različite plate iako rade isti posao. Vozač Hitne pomoći u Valjevu prima manju platu od njegovog kolege u Beogradu, iako obavljaju isti posao. Zahtevamo da se plate ljudi koji rade isti posao izjednače i povećaju.

PREDSEDNIK: To je bilo vreme poslaničke grupe.

ROBERT KOZMA: Umesto…

PREDSEDNIK: Hvala.

ROBERT KOZMA: Ako može od ovlašćenog predstavnika grupe?

PREDSEDNIK: Ne.

Cakiću, vi niste ta poslanička grupa?

Jeste? Promenili ste?

A, javiti onda Sekretarijatu da vas prebaci u tu poslaničku grupu. To će onda njima da donese par sekundi više za raspravu.

Šta, više niste posvađani oko toga ko je kome uzeo brend, ime?

Niste, odlično. Čestitam. To je pozitivan pomak. Obično se samo sitnite.

Reč ima ministar Jovanović.

Izvolite.

MIHAILO JOVANOVIĆ: Hvala.

Poštovani predsedniče, Narodne skupštine, poštovani narodni poslanici, koleginice i kolege, dobar dan svima. Inspirisan sam govorom narodnog poslanika Tomislava Jankovića. Zahvaljujem se što ste obratili pažnju na zakon kojim se potvrđuju akti Svetskog poštanskog saveta.

Naravno, moj motiv da se javim je isti kao vaš, jer sam toliko godina proveo u JP „Pošta Srbije“.

Slažem se sa vama kada dajete ocenu da građani vide kako je bilo to do 2012. godine i kako je bilo posle 2012. godine. Slažem se sa s tim, posmatrajući i Narodnu skupštinu i juče i danas, da je dovoljno da građani pogledaju ovaj prenos i da mogu da vide kako je bilo do 2012. godine, a kako je posle 2012. godine. Kada pogledaju sa desne strane, mogu da vide poslaničku grupu Srpske napredne stranke, koja je tu i 12 i 15 sati i svi za jednog, jedan za sve. Uporedno se prave i rezultati, a mogu da vide i drugu stranu, gde su prazne klupe i gde predstavnici opozicije često iskoriste svojih 10 ili 20 minuta, a onda odu u restoran u Skupštini.

(Tatjana Manojlović: Povreda Poslovnika.)

(Dragana Rakić: Povreda Poslovnika.)

Godina 2012. je prekretnica. Iskoristiću priliku da, inspirisan govorom koleginice Filipovski, i ja prikažem neke rezultate koji se tiču, pre svega, infromaciono-komunikacionih tehnologija i potpune transformacije koja se desila u Srbiji.

Evo, daću vam primer kako je izgledao izvoz našeg IKT sektora te 2012. godine. To je bilo svega 374 miliona, a izvoz IKT sektora prošle, 2022. godine, je bio 2.692.000.000 evra. Dake, 7,2 puta za 10 godina je povećan izvoz kada je u pitanju naša pamet, naše znanje, ono što stvara naš IT sektor.

Nije taj rezultat došao slučajno. Taj rezultat je došao upravo ovako, upornim radom, 12 i 15 sati dnevno, jer smo preduzeli različite mere koje su dovele do ovoga. Podsetiću, ono što i građani već sve znaju, da smo izvršili veliku transformaciju sistema prosvete, da je računarstvo i programiranje, informatika, obavezan predmet od petog razreda osnovne škole…

(Dragana Rakić: Nema ko da predaje u školi.)

… i da već imamo generacije đaka koje su završile osnovnu školu i koje su četiri godine imale informatiku i programiranje.

(Dragana Rakić: Neće niko da radi u školi.)

PREDSEDNIK: Mogu samo da zamolim Draganu Rakić da ne viče iz klupe.

Nastavite, molim vas.

MIHAILO JOVANOVIĆ: U srednjim školama uveli smo specijalizovana IT odeljenja i ranije smo ih možda imali manje od 10, a sada više od 50 različitih specijalizovanih IT odeljenja pravi IT profesionalce i IT ekosistem koji pravi ovaj rezultat.

Podsetiću građane da smo podigli ovaj broj mesta na fakultetima -elektrotehničkom, mašinskom i svim ostalim tehničkim fakultetima za upis studenata za više od 20%, da smo uticali na to da digitalizacija bude sastavni deo naše privrede, naših inovacija, naših znanja i sve je to dovelo do ovog rezultata koji kaže da smo za 10 godina ne 17%, ne 70%, nego 720% uvećali izvoz našeg IKT sektora.

Interesantan je podatak i koliko je taj IKT sektor doneo kada je u pitanju zaposlenost. Evo, podatak koji govori da je 2012. godine u ovom sektoru bilo 49.946 zaposlenih, a da prošle godine u tom istom sektoru imamo 94.490 zaposlenih.

(Nebojša Cakić: Pre toga niko nije radio.)

To govorimo i pokazujemo da ćemo sa ovim rastom nastaviti i narednih godina, kao što pokazujemo, gospodine Kozma, i rezultate kada su u pitanju prosečne zarade.

Vi treba da kažete da je prosečna zarada u Republici Srbiji 2010. godine bila 331 evro, da je prosečna zarada u Republici Srbiji 2012. godine bila 360 evra. To se ovde lepo vidi na grafikonu, a da je u decembru mesecu prošle godine, kao što ste čuli, prosečna zarada 718 evra, kao i da ste čuli očekivanja da će do kraja ove godine to biti preko 800 evra, a da će 2025. godine biti, kao što su SNS i predsednik Aleksandar Vučić obećali, 1000 evra u Srbiji.

Mogu da vam pričam i o tome, gospodine Kozma, koliki je rast našeg BDP-a i da vam pokažem grafikone. Pošto moj kolega prof. Obradović voli grafikone, uzvraćam i trećim grafikonom, gde se vidi da je BDP, ono što smo napravili u celoj Republici Srbiji 2012. godine bio 33,7 milijardi evra, da je BDP 2022. godine 60,3 milijarde evra, a da očekujemo da će 2023. godine biti 68 milijardi evra. Znači, dupliran je BDP. Sve ono što smo kao zemlja i kao narod stvorili.

Mnogo toga je urađeno u sektoru IKT. Po prvi put u Srbiji su izgrađeni naučno-tehnološki parkovi. Ne samo da imamo četiri naučno-tehnološka parka, u Beogradu, Novom Sadu, Nišu i Čačku, već ulazimo i u dogradnje i proširenja ovih centara, u izgradnju centra u Kruševcu, ali i izgradnju inovacionog distrikta u Kragujevcu.

Po prvi put za ovih 10 godina u Republici Srbiji su osnovani instituti. Interesantan podatak je da 50 godina pre toga u Srbiji i u staroj Jugoslaviji nije osnovan nijedan institut, a onda za 10 godina tri instituta - Institut Biosens, Institut za razvoj veštačke inteligencije u Novom Sadu i Institut za informatiku u Kragujevcu.

Imam jedan fantastičan primer koji možete da vidite svaki dan kada prolazite Savskom ulicom, oko Mostarske petlje i kada govorimo o kulturno-istorijskim spomenicima i celinama, to je multifunkcionalni centar „Ložionica“. Dame i gospodo narodni poslanici, videćete da je bilo potrebno sto godina da neko sa tom „Ložionicom“ nešto uradi i po prvi put Vlada Republike Srbije na tom mestu, poštujući istoriju i kulturno nasleđe, na mestu „Ložionice“ pravi savremeni multifunkcionalni centar koji će biti centar okupljanja mladih inovacija, tehnologija, digitalizacije.

Po prvi put rekonstruišemo vodotoranj koji je bio simbol Druge industrijske revolucije tada, pre sto godina, prateći korak sa Četvrtom industrijskom revolucijom i po prvi put vraćamo ime velikog naučnika Milutina Milankovića. Verovali ili ne, on je projektovao taj vodotoranj koji stoji pored „Gazele“, pored Mostarske petlje i novu zgradu aneksa koju budemo pravili pored „Ložionice“ upravo ćemo dati ime tog velikana Milutina Milankovića.

Dragi narodni poslanici, čuli smo od kolege Vesića fantastične podatke da 36 godina pre 2012. godine je bilo nula kilometara izgrađenih pruga i svega 31 kilometar pruge rekonstruisan.

Mi se danas ponosimo, i time ću završiti, što podržavamo ratifikaciju Sporazuma Svetskog poštanskog saveza, što smo bili jedna od država koja je osnovala taj Svetski poštanski savez 1874. godine u Bernu i što ćemo, kao što smo i krenuli 2012. godine, nastaviti sa politikom državnosti, rezultata koje sam vam pokazao na ovim grafikonima.

Hvala veliko.

(Robert Kozma: Replika.)

PREDSEDNIK: Hvala vam.

Da, dobićete vi repliku, gospodine Kozma, ali pre toga Tatjana Manojlović hoće po Poslovniku.

Daću vam reč, ali samo da vam kažem unapred da ako bude bio pokušaj repliciranja kroz povredu Poslovnika, primenićemo pravila koja Poslovnik nalaže.

To smo već radili juče. Evo, imate reč.

TATJANA MANOJLOVIĆ: Prijavljujem povredu Poslovnika po članu 27, predsedniče Skupštine.

Ministar ne mora da zna šta je po Poslovniku, ali vi morate i morate da opomenete i nekoga ko je gost u ovoj sali da ne može da proziva poslanike da li idu u restoran ili ne idu.

Pametnije bi bilo da je za sto dana Vlade izabrao državnog sekretara za informisanje. To bi bilo celishodnije, nego da pričamo o restoranu i o tome gde su poslanici opozicije.

Nije u redu. Nije ovde niko pozvan kao gost da bi nama ovde držao predavanja o ponašanju.

PREDSEDNIK: To je, dakle, bilo to? Dobro.

Da li je neko od vas bio u restoranu ili ne, ja stvarno time ne mogu da se bavim, ali ne smatram da sam povredio član 27.

Vi ste komentarisali sad državne sekretare, što tek nikakve veze nema ni sa čim, ni sa tim što vam je navodno smetalo. Tako da, rekao sam vam unapred, to je sad ono, član 103. stav 8. Vi ste to znali unapred i ipak ste to svesno uradili, ali ne vidim kakve veze ima sa članom 27.

Ipak, dužnost mi je da vas pitam treba li da se glasa?

Glasaćemo.

Reč ima Robert Kozma, dva minuta.

ROBERT KOZMA: Hvala vam, predsedniče Skupštine.

Zahvalio bih se ministru Mihailu Jovanoviću na izlaganju i cenim kada se ukazuje na određene stvari. Mislim da takva razmena mišljenja je potrebna, iako se slažem da na početku niste baš na adekvatan način se obratili prema poslanicima, sa određenim komentarima, ali posle, oko vaših izlaganja, stvarno to cenim, u redu je, tu smo da razmenjujemo argumentaciju.

Vi kažete kako je nešto bilo uvek bolje kada idete u prošlost, pa kao trebao bih ja uporedim kao neko koje nov poslanik, kao neko ko predstavlja novu političku snagu koja nikada nije bila na vlasti, da treba da govorim o tome kako je nekad u prošlosti bilo, pa to nije ipak moja odgovornost.

Međutim, kada idete u prošlost, mogli ste da odete i na primer i u devedesete godine prethodnog veka, kada je bila hiperinflacija i kada su naši roditelji jedva preživljavali sa tri marke, koliko su imali platu na mesečnom nivou. Ta hiperinflacija i to ekonomsko stanje takođe je prouzrokovano sadašnjom vladajućom većinom, pa ste se mogli osvrnuti i na tako nešto.

Ali, hajde, da vam ukažem i na jednu drugu stvar. Govorite o prosečnoj plati. Međutim, hajde da uzmemo jedan drugi pokazatelj, a to je najučestalija plata, to je ona plata koju primaju najčešće građani Srbije i ta plata prošle godine bila je oko 50.000 dinara, 50% stanovništva je primalo platu oko 50.000 dinara, od toga 27% između 35.000 i 50.000 dinara, a 23% građana primalo je platu ispod 35.000 dinara.

Uzimati kao pokazatelj prosečnu platu, to znači uzeti platu i primanja i onoga ko se vozi mercedesom i dobio je 100 evra pomoći za vreme korone i onoga ko prima platu ispod 35.000 dinara. To stvara jednu masku, to maskira ekonomsku situaciju sa tim. Treba da govorimo o pravim ekonomskim pokazateljima, a oni su zapravo veoma loši. Hvala.

PREDSEDNIK: To je bilo dva minuta. Hvala.

Gospođo Manojlović, po kom osnovu?

Jeste li se javili za reč? (Ne.)

Jel vam ta jedinica blinka? A blinka? Isključite se, molim vas, ako nećete reč.

Reč ima ministar.

Izvolite.

MIHAILO JOVANOVIĆ: Trudio sam se da u duhu onoga kako to radim, iz kog sektora sam došao, to su informacione tehnologije i digitalizacija, precizno pokažem rezultate koji izlaze iz dokumenata koje usvaja i Narodna skupština Republike Srbije. Pozivam i vas da ubuduće pokažete eksplicitno ove parametre i kada govorimo sad o toj najučestalijoj zaradi, kako je vi zovete, možda je to medijana ili neki drugi matematički izraz, treba da kažete kolika je bila tad pre deset godina medijana i koliko je tada bila najučestalija zarada koju vi spominjete.

Ali, voleo bih jednu drugu stvar u ovom trenutku da istaknem i da vam pokažem kao podatak, a to je takođe bitno za građane Republike Srbije, naročito naše najstarije sugrađane, penzionere. Pokazaću vam kolika je bila prosečna penzija tad 2012. godine, bila je 204 evra, a pokazaću vam i kolika je prosečna penzija 2022. godine, to je 322 evra.

To su eksplicitni podaci koji pokazuju koliko napreduje naša privreda, koliko je bolji životni standard i naših građana i naših najstarijih penzionera. I u tom smislu pozivam vas da sa takvim argumentima ubuduće izlazite pred narodne poslanike u Skupštini Republike Srbije. Hvala.

PREDSEDNIK: Zahvaljujem.

Reč ima Sanja Ćalović.

SANjA ĆALOVIĆ: Poštovani predsedavajući, poštovani ministri, poštovani predstavnici regulatornih tela, poštovane kolege narodni poslanici, poštovani građani, obzirom da je ovo moje prvo obraćanje u ovom parlamentu, ja moram da iskoristim priliku da posebno pozdravim svoje sugrađane iz grada Čačka.

Dozvolite mi da u ime poslaničke grupe Ivica Dačić – SPS iznesem mišljenje u vezi sa Izveštajem o radu za 2021. godinu i Izveštajem o sprovođenju aktivnosti iz revidiranog Akcionog plana za Poglavlje 23, potpoglavlje „Borba protiv korupcije“, kao i Izveštajem o radu DRI za 2021. godinu.

Državna revizorska institucija, Agencija za sprečavanje korupcije, kao i ostali čiji su izveštaji danas na dnevnom redu, samostalni su republički organi i nezavisna tela, a za svoj rad odgovaraju Narodnoj skupštini Republike Srbije.

Državna revizorska institucija je osnovana Zakonom o DRI 2005. godine. Međutim, ono što je manje poznato jeste da naša država već 179 godina ima institucije koje su uspostavljene sa istim ciljem, a to je kontrola trošenja javnih sredstava i trošenja državnih para. Državna račundžinica, glavna kontrola, samo su neki od istorijskih naziva za ovu veoma važnu ustanovu.

Za DRI je najvažnije, a samim tim i za našu državu, da ovlašćeni državni revizori i njihovi saradnici postupaju u skladu sa zakonom, ovlašćenjima, a pre svega, da budu samostalni i nezavisni u vršenju poverenih poslova.

Takođe, važno je da njihov predan rad bude poštovan i cenjen, a da rezultati njihovog rada doprinose zakonitosti u radu subjekata koji koriste javna sredstva. Ovde posebno treba imati u vidu i kontrolu u oblasti javnih nabavki, ali i u drugim oblastima u kojima se troše javna sredstva.

Takođe, koristim priliku da naglasim da je veoma bitno da svi budžetski direktni i indirektni korisnici organizuju internu reviziju, na šta ih i obavezuje Zakon o budžetskom sistemu Republike Srbije. To je dragocena brana nezakontiom postupanju kod korisnika javnih sredstava, bilo da su u pitanju državni organi, lokalne samouprave ili javna preduzeća. Dobra interna revizija u stvari jeste pola obavljenog posla kojim se inače DRI i bavi, a donekle i Agencija za sprečavanje korupcije.

Zbog toga apelujem na jedinicu za harmonizaciju Ministarstva finansija da licencira potreban broj internih revizora i da iz godišnjih izveštaja koje im interni revizori i interne revizije dostavljaju prati njihove rezultate, kao i da kroz edukacije i analize obezbeđuje njihov što kvalitetniji rad.

Kada govorimo o Izveštaju Agencije za sprečavanje korupcije, treba reći da koruptivne radnje i aktivnosti u svakom društvu na najgrublji mogući način urušavaju zakonitost u poslovanju, smanjuju potencijal sredstava u oblasti javnih finansija i proizvode enormno i nezakonito bogaćenje lica koja sprovode te koruptivne radnje.

Zbog toga je veoma važno da svi delovi sistema, a Agencija za sprečavanje korupcije tu zauzima veoma važno mesto, deluju u sadejstvu, jedinstveno i u skladu sa zakonom, kako bi se ti pogubni efekti korupcije smanjili i ako je moguće, iskorenili.

Veoma je važno što je Republika Srbija donela i brojne antikoruptivne zakone, ali još važnije je stvoriti profesionalni kadrovski aparat koji će biti u stanju da striktnom primenom ovih zakona obezbedi da javne finansije budu transparentne, da najkvalitetnije robe i usluge dobijamo po adekvatnim cenama i da podižemo konkurentnost privrede, jer to je jedan od naših najvažnijih tržišnih mehanizama.

Godina o kojoj govorimo, 2021. godina, bila je godina koju su obeležile i dalje prisutne brojne epidemiološke mere i izazovi, ali i godina u kojoj je primena Zakona o sprečavanju korupcije dobila svoj pun kapacitet, a u toj godini su usvojene i obimne izmene i dopune istog.

Deo Izveštaja o radu Agencije za sprečavanje korupcije po prvi put je Izveštaj o sprovođenju aktivnosti iz revidiranog Akcionog plana za Poglavlje 23 i potpoglavlje koje se bavi borbom protiv korupcije. Sada se na polugodišnjem nivou rade izveštaji o sprovođenju prelaznih merila za Poglavlje 23 u oblasti sukoba interesa, prijave i provere imovine i prihoda funkcionera, kao i kontrole finansiranja političkih aktivnosti, a sve to u saradnji sa Republičkim javnim tužilaštvom i prekršajnim sudovima.

Na ovaj način dodatno je smanjena mogućnost za koruptivne radnje u ovim oblastima i kategorijama lica. Potpuno sam sigurna, a na osnovu postupanja izveštaja koje dobijamo od DRI i Agencije za sprečavanje korupcije, da jedni i drugi raspolažu stručnim i motivisanim službenicima koji svojim radom doprinose da Republika Srbija bude država sa povoljnim privrednim ambijentom, a to nam govori i činjenica da strani ulagači sve više investiraju u našu Republiku Srbiju.

Poštovani narodni poslanici, poslanička grupa Ivica Dačić – Socijalistička partija Srbije u danu za glasanje podržaće izveštaje DRI i Agencije za sprečavanje korupcije. Hvala na pažnji.

PREDSEDNIK: Hvala i čestitam na prvom obraćanju, kako sam razumeo.

Reč ima Đorđe Miketić.

ĐORĐE MIKETIĆ: Hvala, predsedavajući.

Poštovani narodni poslanici i građani Srbije, drago mi je da vidim da je tu ministar Vesić. Ministar je, kako smo saznali, prozvan 200 na sat. Govorio je juče o 142 godine dugoj tradiciji železnice u Srbiji, a da vidimo gde smo to danas, što bi rekao konobar, hajde da podvučemo crtu, za ovih 10 godina šta smo imali?

Godine 1886. je napravljena Železnička stanica u Beogradu. Sada da prošetamo do nje tamo bi sreli zmije, narkomane i deponiju. Ukinuli ste železničku stanicu, našu lepoticu. Da odemo do one železnice stanice koja radi u Prokopu, koja danas prokišnjava. Da vidimo koju ste prugu to izgradili. Recimo, možda nepostojeću prugu Kostolac ili obnovljena Niš-Knjaževac pruga. Niš-Knjaževac pruga, gde je provučen kredit za obnovu nije obnovljena.

Da vidimo do Pančeva, 90 miliona dolara su ova Srbija i njeni građani platili prugu do Pančeva koja osam godina nije puštena u promet. Zašto? Zato što „Pantransport“, neko ko finansira SNS, ima ugovor, odnosno monopol da prevozi građane Pančeva do Beograda, a onda ste nakon 5.000 građana Pančeva, kada su potpisali, tražili da se vrati BG voz do Pančeva, pustili nekakav PA voz ili PAN voz, ne znam ni je kako ste ga nazvali, dokle, do Pančevca, a onda građani da se snalaze. Tako danas izgleda železnica.

Ja sam veliki zagovornik dobre i brze železnice. Zašto? Zato što je ona ekološka i demokratski javni prevoz, ali ona se pravi za građane i Beograda i za građane Srbije, a ne pravi za štetne i koruptivne ugovore kojima vi to radite.

Ako hoćete rešenje, mislim da je gospodin Mirković ovde, koji je šef odborničke grupe SNS u Beogradu, rekao da nemamo rešenje, evo dva rešenja. Ne košta ništa. Prvo rešenje, BG voz pustite odmah do Pazove, Mladenovca, Lazarevca i Pančeva, tako će se ovog momenta sprečiti kolaps za 15% u Beogradu, 15% Beograđana će ići mnogo brže na posao i nazad, raširićete ovo sve, a ne da gradite tamo prugu gde planirate nekakve ekspo-centre, nacionalne stadione i ostale gluposti za koje vam je isti ovaj Fiskalni savet rekao da je to besmisleno trošenje novca.

Potpišite i drugi papir gospodine, zabranite ovog trenutka opasne materije da idu ispod vračarskog tunela. Pogledajte šta se desilo u Pirotu i još tri, četiri incidenta nakon toga. Vračarski tunel danas i svi Vračarci i građana Beograda, svake noći, kada prolaze opasne materije, strepe, ne znaju da li zaista mogu mirno da spavaju zato što ispod, u tunelu, prolazi ko zna šta i ko zna koliko. Videli smo da se opasne materije ne kontrolišu. Ako zabranite to, biće možda poskupo malo za neke prevoznike, ali će vam ubrzati proces pravljenje novog mosta preko Dunava. Tako ćemo i sprečiti Beograđane da se ne doživi neka, ne daj bože, nesreća i potencijalna katastrofa u Beogradu, što znači BG voz odmah pustite do Pančeva, Pazove, Mladenovca i Lazarevca i ovo do aerodroma što ste planirali što pre da izgradite i sprečite potencijalnu katastrofu, jer pre nego što poletite 200 na sat, hajde prvo da vidimo koje naše pruge rade i hajde da napravimo železnicu koju će građani da koriste, a ne samo da se okoriste neki vaši ortaci. Hvala vam.

PREDSEDNIK: Reč ima Milenko Jovanov, pravo na repliku.

MILENKO JOVANOV: Sad smo čuli da postoji demokratski prevoz. Pruga i pružni prevoz je demokratski prevoz. To ste rekli. Šta je nedemokratski prevoz? Jel mornarica demokratska isto?

(Đorđe Miketić: Vaš vozač.)

Moj vozač je nedemokratski? A što je moj vozač nedemokratski? Ko je moj vozač? Kako se zove moj vozač? Odakle meni vozač? Odakle meni službeni auto? Hajde recite mi, dajte mi, pojasnite mi sve te detalje, pošto znate.

Kako se zove ovaj što nas finansira? Kako ste rekli? Kako ste rekli ovaj što nas finansira? Rekli ste da nas finansira i zbog toga ukidamo, ne znam, nešto ukidamo, nešto ne ukidamo zato što nas finansira. Dajte dokaz. Dajte papir jedan. Dajte uplatu. Dajte uplatu! Dajte uplatu! Dajte pokažite uplatu. Pokažite bilo šta. Nema. Nema papira. Ima samo ono… Kao što nema ni mornarice, ratne flotile Srbije bez mora, jedino ako ćete u Panonsko more da je parkirate. Ako ste to mislili, onda je to vrlo zanimljivo.

Razjasnite mi ovaj demokratski prevoz. Koji je to prevoz nedemokratski? Jel autobus demokratski ili nedemokratski? Kakav je autobus prevoz? Autobuski prevoz? Jel to demokratsko prevozno sredstvo? A brod što obilazi panoramsko razgledanje Beograda? Jel to demokratsko ili nedemokratsko prevozno sredstvo? Šta je to? Jel biciklo demokratsko prevozno sredstvo? Kako? A ovaj bicikl sa dva sedišta? Jel to demokratsko prevozno… Jel motor demokratsko prevozno sredstvo?

Hajde prosvetlite nas više, objasnite nam više o tim demokratskim prevoznim sredstvima i nedemokratskim prevoznim sredstvima. Dajte taj dokaz o tome ko nas finansira, ko nas ne finansira.

Pustite te priče i prestanite da proganjate onog čoveka u holu. Danas ćete da se suočite sa njim, pa će vam on reći šta ste mu rekli, što ste mu pretili, posle lažete kako niste. Vi, Miketiću, dajem vam pravo za repliku. Vi, Miketiću, lažete, napali ste čoveka, što ste mu rekli, citiram: „A što si se sad ukakio?“ To ste mu rekli. Jel tako? Jel tako? Jesi. Evo, priznaješ da jesi. Što to nisi rekao u intervjuu „Danasu“? Što to nisi rekao svojim medijima, nego se vadiš kako ga nisi dirao? Jel to demokratski, Miketiću?

PREDSEDNIK: Reč ima ministar Goran Vesić.

GORAN VESIĆ: Drago mi je što se neko ponovo setio rasprave iz 1881. godine koja je održana u Narodnoj skupštini, ne u ovoj Narodnoj skupštini, 10. marta, pa evo da vam citiram deo, kako je izgledala ta rasprava, kako nju opisuje Slobodan Jovanović. Kaže: „Poslanik Nikolajević je napao Vladu da gradeći prugu kopa grob našoj političkoj slobodi i našoj državi i ne samo to, nego da su izdajnici balkanskih naroda. Naprednjaci Milana Piroćanca“, to da znate, „uzeli su da ih je Nikolajević nazvao izdajnicima. Radikali su skočili da brane Nikolajevića, predsednik se jedva čuo u larmi, prozivao je Nikolajevića da se vrati natrag. Nikolajević je izašao ispred, a u isto vreme pred Skupštinom je došlo do okršaja između studenata i žandarmerije“. Tako je izgledala rasprava o pruzi pre 142 godine, a bogami da još malo pa želite da izgleda isto.

Zaista, meni nije jasno kako možete da kažete da niko ne koristi prugu i kako pruga nije za građane kad se samo vozom Soko, između Beograda i Novog Sada, prevezlo milion i po ljudi, odnosno bilo je milion i po vožnji za 11 meseci, a ukupno dva miliona i 600 hiljada vožnji za 11 meseci. Šta to znači?

To znači da ljudi kada im date mogućnost da koriste dobar način prevoza, brži način prevoza koji nije skup, to morate da priznate, to i koriste. To znači da će ljudi koristiti i na pruzi prema Subotici, da će to sutra koristiti i kada pričamo o pruzi prema Nišu.

Vi danas imate skoro dve hiljade mesečnih karata za prugu između Beograda i Novog Sada. To znači da su to ljudi koji žive u Novom Sadu i rade u Beogradu ili obratno, jer je brže i povoljnije doći vozom, nego doći automobilom, a da ne pričamo o tome koliko je smanjen broj automobila na putu između Beograda i Novog Sada zato što, naprosto, ljudi koriste voz.

Ono što hoću da vam kažem, to je takođe meni zanimljivo, ne možete meni da govorite o „BG vozu“, zato što je „BG voz“ nadležnost lokalne samouprave, odnosno Grada Beograda, ali upravo u vreme dok sam ja obavljao funkciju u Gradu Beogradu „BG voz“ je krenuo i do Lazarevca i do Mladenovca. Ne ranije, nego tada. Nisam ja uveo „BG voz“, uveo ga je neko ko je bio pre nas i to je dobar potez bio, ali tada je voz krenuo do Lazarevca i do Mladenovca.

Sad, nemojte me držati za reč, tri ili šest vožnji je dnevno prema jednoj i prema drugoj opštini, sad sam to već zaboravio, ali u svakom slučaju iz stanice Vukov spomenik do stanice železničke u Lazarevcu danas se „BG vozom“ ide 63 minuta. To je danas brže sa ovakvim „BG vozom“ nego što možete da idete autobusom ili automobilom.

Inače, u okviru železnice pripremamo projekat izgradnje koja će ići zajedno sa metroom, izgradnje beogradskog voza, jer metro sam po sebi nema punu funkciju bez izgradnje gradske železnice. To nije samo pruga prema nacionalnom stadionu, o čemu vi govorite, jer ona nije samo do nacionalnog stadiona, ona je do centra Surčina i do aerodroma. Potpuno je normalno i prirodno da i aerodrom bude povezan sa gradom, tako je svuda, železnicom. Bolje železnicom nego automobilima i autobusima. Kasnije će se produžiti i do centra Obrenovca i kada završimo od železničke stanice Zemun do Aerodroma „Nikola Tesla“, vi ćete vozom moći da idete, recimo, na Aerodrom „Nikola Tesla“ iz Novog Sada. Sednete na brzi voz, „Soko“ ili neki od ovih drugih, i lepo pređete na „BG voz“ i budete možda za četrdesetak, 45, 50 minuta na Aerodromu „Nikola Tesla“ i automobil vam nije potreban. Sutra ćete moći da idete iz Niša. Možete već danas iz Valjeva i to je suština izgradnje železnice. Znači, ljudi koriste železnicu i to je nešto što nije tačno.

Ono što je činjenica to je da je nemoguće obnoviti sve ove pruge, a rekao sam vam juče da mi imamo 3.300, imamo skoro 3.400 kilometara pruga u Srbiji i rekao sam vam i to vi dobro znate da do 2012. godine nije ulagano u pruge i da od 1976. godine, da to ponovim, od 1976. godine smo do 2012. godine izgradilo 0 kilometara pruga. Znači 0, ni jedan centimetar, ni jedan metar da je izgrađeno 134 kilometara pruge, da je u međuvremenu od 2001. do 2012. godine rekonstruisano ukupno 31 kilometar pruga, od 2012. do danas 754, da se planira preko 1.700 kilometara pruga u narednih 10 godina. Da li je to dovoljno brzo? Nije, ali moramo da radimo u skladu sa snagom naše ekonomije, ali pruge rekonstruišemo.

Sami ste priznali da je rekonstruisana pruga između Beograda i Pančeva, tačno. Rekli ste, tačno je, vi ste bili jedan od ljudi koji su organizovali peticiju građana Pančeva, ja sam tada rekao javno da su građani Pančeva bili u pravu, ali bi bilo fer da kažete da sam reagovao možda desetak dana pošto sam stupio na funkciju i našao delimično rešenje problema. I tada sam rekao da to nije potpuno rešenje problema, tako da nije u redu da krivite mene ili moju stranku da mi imamo veze sa nekim prevoznikom, jer da je to tačno taj voz ne bi danas išao.

Poslao sam inspekciju tom prevozniku da vidim zašto naplaćuje cene karata koje naplaćuje, zato što to nije normalno da postoji monopol i nije normalno da ljudi ne koriste više prevoz. Zašto taj voz ide do Pančevačkog mosta? Pa, zato što tu ljudi mogu da pređu na „BG voz“. Potpuno je normalno da je to tako.

Što se tiče proširenja „BG voza“, tu imate dve stvari i to ćemo rešavati, vi ne možete, Pančevo nije deo Beograda, bilo je do 1941. deo Beograda, pa nije više, tada je Zemun ušao u sastav Beograda, između dva rata ušlo je i Pančevo, ali posle 1941. nije. Pančevo je Pančevo, nije deo Beograda i sada i Beograd nije ni mogao bez dogovora sa gradom Pančevom da proširi „BG voz“.

Sada kroz projekat rekonstrukcije „BG voza“ planiramo uključenje ne samo Pančeva, već i nekih drugih opština kao što su Pazova itd, gde ljudi gravitiraju prema Beogradu ili ljudi iz Beograda gravitiraju prema tim opštinama, jer vi danas imate zaista mnogo fabrika koje su otvorene u Pančevu, zahvaljujući predsedniku Vučiću koji se trudi da se razvije svaki deo naše zemlje, pa i Pančevo. Imamo mnogo ljudi koji iz Beograda rade u Pančevu, imamo ljude koji žive u Pančevu, tamo su jeftinije cene stanova, studenti itd.

Tako da bi bilo fer da kažete da nije prošlo ni desetak dana kako sam stupio na funkciju, a ono što sam u tom trenutku mogao sa postojećim kompozicijama koje je „Srbija voz“ imala mi smo uradili i uveli „PAN voz“. Od leta će biti više polazaka, jer stižu nove kompozicije iz ugovora koji je potpisan pre mog dolaska na funkciju. „Štadler“ isporučuje nove kompozicije, povećaćemo broj kompozicije i to sam tada rekao. Kada budemo mogli to ćemo uraditi.

Prema tome, železnica se razvija. Ja se nadam i pratim takođe i vaš rad, kao i rad svih drugih poslanika, vidim da se zalažete za ekologiju, siguran sam da se radujete razvoju železnice, jer to je ekološki način prevoza. Siguran sam da u tome ne sme da bude politike.

Da li se dovoljno brzo razvija železnica? Ni ja nisam time zadovoljan. Imate situaciju da, recimo, na pruzi između Sombora i Vrbasa se na nekim deonicama vozi 10 kilometara na sat. Da li sam srećan zbog toga? Nisam, ali to se ne dešava zadnje dve godine, to se dešava zadnjih, 10, 15 godina. Zato i rekonstruišemo prvo prugu između Sombora i Vrbasa.

Nije tačno da železnica nije za građane i nije tačno da nije pristupačna građanima i tačno je da do skoro železnicu ljudi, nažalost, nisu koristili za putovanja zato što nije imalo smisla. Zašto da idete do Niša železnicom kad se putuje šest sati? Kad se bude putovalo 100 minuta, ljudi će naravno koristiti železnicu i neće ići ni autobusom i neće ići ni automobilima.

Zato je važno i drago mi je što ste to prepoznali, ali to je projekat koji sam ja pokrenuo, između ostalog sa svojim prijateljima koji su sa mnom tada bili na funkciji. To je projekat koji smo pokrenuli, a to je potpuno povezivanje svih prigradskih opština Beograda „BG vozom“. Ja to radim i kao ministar, zato što je u mojoj nadležnosti „Srbija voz“ i njihov najveći prihod će uvek biti „BG voz“, jer tu najviše para mogu da zarade, imaće najviše putnika, ali metro i „BG voz“ zajedno čine jednu celinu i to bi ste takođe trebali da pozdravite, to je potpuna promena načina prevoza u Beogradu. Beograd izgradnjom metroa i završetkom izgradnje, odnosno rekonstrukcijom „BG voza“, Beograd dobija potpuno dominantni podsistem saobraćaja, dominantni podsistem saobraćaja postaje šinski podsistem, što znači da je bolje. Znači, to je manje zagađenja, manje gužvi, on je visoko kapacitativan, možete da planirate kada idete i kada ćete doći na neko mesto itd.

Ono što želim da vam kažem u vezi sa prevozom opasnih materija, svuda na svetu sed prevoze opasne materije železnicom. Imali ste, ako čitate, pre neki dan veliku nesreću i akcident, pre nedelju dana u Americi i ništa tu nije novo. Nemojte samo jednu stvar da radite, jer to nije tačno, da pričate da se prevoze bez procedura i bez kontrole, jer to nije tačno. Time optužujete ljude koji rade na železnici. Znači, to nije tačno.

Inače, do ukidanja železnice kroz grad koja je inače planirana svim urbanističkim planovima Beograda od 1971. godine, te iste opasne materije su išle tik pored Kalemegdana, tik pored Dunava i Save i mogle su u svakom trenutku da iscure u Dunav i Savu i to je onda bilo super i tad su svi bili srećni.

Naravno da teret opasnih materija više neće biti u Beogradu. Neće biti onog časa kada završimo, pošto mi ćemo u junu mesecu pustiti obilaznicu, deo obilaznice od Straževice do Bubanj Potoka, ovih poslednjih 9,6 kilometara. Već „CIP“ projektuje onu poslednju deonicu Beograd-Pančevo. Tu je planiran veliki železničko-drumski most kod Vinče. Tada će kompletan železnički teretni saobraćaj koji za destinaciju nema Beograd biti izmešten iz Beograda. Više neće imati potrebe da ulazi u Beograd, ali to takođe radimo mi, to takođe radi naša Vlada. Ja ne kažem da to neko drugi nije planirao, ne kažem da neko drugi nije planirao, ali mi smo to uradili, kao što je 1971. godine planirano izmeštanje železničke stanice iz centra grada i to je uradio Branko Pešić. Posle toga ni jedan gradonačelnik Beograda, ali ni jedan, nije promenio te urbanističke planove, ni jedan. U svim urbanističkim planovima Beograda je izmeštanje železnice postojalo kao cilj grada i to se dogodilo.

Inače, malopre je moj kolega ministar Jovanović govorio o ložionici. To je primer kako se rekonstruišu stari železnički objekti. Ja sam nedavno sa gradonačelnikom Novog Sada, Milanom Đurićem, posetio staru ranžirnu stanicu u Novom Sadu. To je stanica koju ćemo rekonstruisati i od nje napraviti prostor za IT industriju, za kreativnu industriju, za mlade ljude jer to je stanica koja je blago.

Inače, samu onu okretnicu tamo na samoj ranžirnoj stanici u Novom Sadu projektovao je biro Gustava Ajfela, što malo ljudi u Srbiji zna, što ima neku svoju težinu.

Tako ćemo uraditi sa mnogim drugim napuštenim železničkim objektima, jer mi sada radimo nove stanice kada gradimo pruge. Nedavno sam dao nalog železnici da se popišu svi napušteni železnički objekti. Svi ti objekti će biti ponuđeni lokalnim samoupravama da bi se u njima razvijalo nešto što može da bude korisno za te lokalne samouprave, jer tako treba da radimo, jer ti objekti imaju svoju neku istorijsku vrednost i oni naprosto treba da budu korišćeni za druge svrhe, ako nema potrebe da budu više korišćeni za železnicu, jer železnica se razvija nekim drugim pravcem.

Na kraju da kažem, kada pričamo o razvoju železnice i ono što mene zaista čudi, hajde, ne kažem da me čudi od vas, vi ste tu kao novi poslanik, čudi me od ovih koji su ranije obavljali funkcije, da oni ne znaju da postoje nekakve strategije, planovi koji se donose decenijama unazad i da se ti planovi sprovode.

Kao što sam vam rekao, kao što je izmeštanje železničke stanice, nije bila odluka neke vlasti 2015. i 2016. godine, već odluka vlasti iz 1971. godine, zaista mi nije jasno, da ne razumeju da postoje planovi samo je razlika između nas i onih koji su bili pre nas, što mi te planove sprovedemo, jer imamo jaču ekonomiju, imamo više želje, više znanja, a drugi ih ne sprovode. I u tome je razlika. Nema druge razlike. Mi ništa nismo izmislili u odnosu na ono što se ranije planiralo. Pa i kada je građen put, autoput ovaj u punom profilu između Beograda i Novog Sada, ovi stariji kao ja, ne znam ima ih još tu, sećaju se toga, neko kada je gradio prvi put u poluprofilu taj put, ostavio je nadvožnjake za pun profil autoputa, što je neko pametan planirao da će jednog dana da se radi autoput.

Danas kada radimo Niš –Merdare autoput, on je nažalost planiran u poluprofilu. Zašto? Ne znam. Ja mislim da je trebao odmah da bude planiran u punom profilu, ali tako je, kako je. Mislili su da neće biti dovoljno saobraćaja. Sve ove objekte koje radimo na putu, radimo za pun profil, zato što znamo da će biti pun profil za 10 ili 15 ili 20 godina i nema potrebe da neko širi, sada da radi još nove cevi za tunele, da radi kada treba da se uradi sve za pun profil, jer jednog dana će se i taj put širiti, jer naprosto, biće kako da kažem, frekventan.

Tako da u tom smislu, zaista, za razliku od onih koji o tome samo pričaju, mi te planove sprovodimo, mi snove koji se nalaze u planovima ostvarujemo i kao što vidite vrlo smo uspešni u tome. Drago mi je što to priznajete. Ako želite da nam se pridružite, evo uvek sam, ne mislim politički, daleko od toga, to vi odlučujete, mada ako želite da se pridružite, vrlo rado i kao što sam uvažio i inicijativu u kojoj ste vi učestvovali, kada je bio voz do Pančeva, uvek sam spreman da saslušam svaku inicijativu bez obzira sa koje strane dolazi, jer to što su tada ti ljudi koji su potpisali tražili je bilo nešto za šta su bili u pravu. Uopšte nisam pravio pitanje, da li ste tu vi ili neko drugi. Ja zaista mislim da uvek treba da rešavamo probleme. Hvala.

PREDSEDNIK: Da raspravimo demokratski prevoz.

Samo da vam kažem, biće ovo poslednji krug, pa vodite računa.

ĐORĐE MIKETIĆ: Prvo, samo jedna rečenica, da odbranim svoje ime i neistine koje su ovde izgovorene. Molim, kao što sam i juče uputio zvaničan zahtev, Generalnom sekretaru Skupštine da ukaže na snimke juče ih hola gde se vidi ko je i bilo ko da li je nešto preturao po torbi itd. Tako da je to apsolutno neistina i jedva čekam da to izgovorite u javnom prostoru da mogu da vas tužim za klevetu. To je što se vas tiče.

Hvala ministre na odgovoru. Moram da vam kažem koliko god znam kako idu dogovori i van tendera pravljenje pruge, pogotovo od kineskog kredita do sada, osećao sam se vrlo lepo kada sam do Novog Sada išao jer sam zaista veliki poštovalac železnice. Ona je demokratski prevoz? Zašto? Zato što železnicu možemo pustiti tamo gde je potreba ljudi, zato što je ekološka, zato što se ne troše fosilna goriva i zato što znajući potrebe ljudi i praveći upravo strategije i planove mi to možemo da projektujemo unapred.

Ovako, do Pančeva, gospodine, osam godina nije funkcionisala pruga tek obnovljena, a sada se građani iz Pančeva ostavljaju na mostu. Zašto se ne napravi, zbog sistema naplate, jednom ste rekli, zašto se ne napravi BG voz koji je kao Beovoz pre 10 godina išao do Pančeva, išao je čak i do Valjeva? To su potrebe ljudi. Tada bi Pančevo procvetalo. Mladi bračni parovi bi išli u Pančevo, mogli tamo da žive. Ne bi plaćali po 800, 900 i hiljadu evra stanove u Beogradu. Zato je to demokratski prevoz.

Za to se ja zalažem, a to, ministre, vi ako imate političku volju i želju da razvijete taj monopol i želju da pustite BG voz do Pančeva, Pazove, Mladenovca itd. to se rešava jednim potpisom olovke i onda se reši i sistem naplate, da se više lokalne samouprave ne naplaćuju po kilometru, kao što ste rekli, nego se naplaćuju onako kako mora da se naplati. U redu je subvencionisan prevoz, ali tamo gde ima potrebe tu će biti i prihoda javnih železnica i srpske železnice. Zato zaista zagovaram da se železnice ne samo grade zbog koruptivnih dilova nego i tamo gde su potrebe ljudi i danas da potpišete taj papir Beograđani bi 15% bili manje u kolapsu. Hvala vam.

PREDSEDNIK: Vreme.

Opet idemo redom.

Dva minuta Milenko Jovanov.

MILENKO JOVANOV: Dakle, rekli ste ovde, klimali glavom, kliberili se i potvrdili da ste čoveku juče rekli, citiram – što si se sada ukakio, kraj citata. To ste malopre uradili. Svi ljudi su ovde videli. Jel vi stvarno mislite da tako kao što iznosite neistine u svoju odbranu u svojim medijima da smo mi svi ovde ludi da ne vidimo šta radite i šta govorite.

Šta ste vi, kondukter ovde u ovoj zgradi da vi ispitujte i istražujte, Šerlok Holms? Koji ste andrak da vi istražujete da li neko ima legitimaciju ili nema? Napali ste policiju u Novom Sadu. Kada su hteli da vas privode pozvali ste se na imunitet. I to niste verovatno.

Sada vrhunac. Firma za koju je maločas rekao, sad svi ste čuli, da finansira SNS i da je zbog toga zaštićena je dobila inspekciju koju je poslao Goran Vesić iz SNS. Pa vi, čoveče, ne znate šta pričate ili toliko neistina govorite da to više ne može da se sabere? Što se niste bar izvinili ovde? Što niste rekli – izvinite, mislio sam da vas finansira, a evo čuo sam da vas ne finansira? Baš vas briga. Sutra ćete da lažete dalje kao da se ništa nije desilo. Džaba mi sada namigujete i dižete obrvu. Činjenice su činjenice.

To što ste vi tako čovek od dva metra napali momka od 170 visine i 60 kila i što ste se iživljavali tamo u hodniku, to neka vam je na čast i nema te odbrane u Danasu koju možete da pravite da se sakrijete od te istine. Nek vam je na čast. I kamere su snimile. Imamo snimak. Postoji snimak. Sad će da pita novinar na konferenciji – šta je bilo i šta nije bilo, jer je on taj koji treba da vidi ko ima, a ko nema legitimaciju.

Još samo demokratski prevoz mi niste pojasnili. Jel putnici sami biraju mašinovođu i konduktera ili to železnica sama radi kada je već demokratija. Kako to ide? A red vožnje jel putnici usvajaju ili železnica sama? Kakvo je to demokratsko prevozno sredstvo?

(Nebojša Cakić dobacuje.)

Tebe Cakiću ništa nisam pitao, jer kada te pitam pobegneš iz sale, a onda kada ja nisam u sali onda mi odgovaraš. Tako da Cakiću kada dođeš na red, rado ću ja i sa tobom. Čujem da nešto brundaš, ali nemam pojma šta. Samo brundaj, sve je u redu. Cakiću, u redu je. Samo nemoj da pobegneš sledeći put kada ti budem odgovarao.

PREDSEDNIK: Hvala Cakiću. Razumeo sam i vas, ali nemojte da pričate iz klupe stalno.

MILENKO JOVANOV: Nemoj da pobegneš kada ti budem odgovarao kao prošli put i samo sledeći put kada imaš šta da kažeš gradonačelniku Leskovca reci njemu a ne 150 kilometara daleko. Hvala.

PREDSEDNIK: Hvala.

Znači, kada neko govori, bilo ko, vi vičete iz klupe, smetate, tom ko govori, ali i meni. Ne mogu da čujem i onda ćete da se žalite šta je bilo. Znam zašto to radite, pokušavate na taj način da isprovocirate repliku. Jel tako? Pokazujete mi ponosno, to je to i mislite da to tako može? Pa ne može. To tako ne može.

Znate šta može? Mogu ja da izađem u susret vašim željama da se doslovno pridržavamo Poslovnika i šta predviđa taj Poslovnik za uporno dovikivanje iz klupa? Jel znate, gospodine Cakiću? Jel znate šta predviđa Poslovnik? Predviđa da se onda neke mere izreknu i šta će onda da bude? Opet diktatura. Hajde bar pokušajte da se ponašanje pristojno. Neki minimalni napor uložite. Ne tražimo valjda čudo.

Po Poslovniku.

ĐORĐE MIKETIĆ: Hvala vam predsedniče Skupštine.

Po Poslovniku, član 107. Govornik na sednici je dužan da poštuje dostojanstvo i takođe nije dozvoljeno neposredno obraćanje poslanika drugom narodnom poslaniku i korišćenje uvredljivih izraza.

Ja sam zamolio prethodnog govornika da ono što je izgovorio juče, što smatram da je apsolutno neistina, a molio sam i vas, odnosno generalnog sekretara da pokaže snimke da se vidi da je to neistina. Stoga mislim da ste bili dužni da opomenete prethodnog poslanika da više prestane sa ovim neistinama, a da generalnog sekretara zamolite da pokaže snimke i da vidimo ko je u pravu. Hvala.

PREDSEDNIK: Što se tiče ovog poslednjeg. Znači, prvo direktno obraćanje, iza vas. Na koliko? Trideset centimetara sedi Cakić. Dok govori Milenko Jovanov, Cakić viče, direktno na njega i pominje mu ime. Sve to što ste naveli da je prekršeno, radi čovek iz vaše poslaničke grupe, odnosno sada više ne znam, malopre mi je sugerisao da nije više kod vas u poslaničkoj grupi. Da li jeste ili nije, vi to raspravite? Tu se kod vas to dešava. Vi meni kažete, pogrešio je nešto Milenko Jovanov, jer se Cakić na taj način ponaša i njemu obraća. Odrasli ste ljudi valjda. Nemojte ove igre da igramo.

Što se tiče onoga što se desilo juče. Pitao sam ja da mi neko sazna od Službe obezbeđenja. Čuo sam da ste vi zaista došli do tog čoveka, tog novinara, napali ga verbalno. Da li ste mu udarili lap top ili ono što je koristio grubo zatvorili? Njegovu legitimaciju novinarsku uzeli, njom mahali i bacili mu je nazad. To sam čuo da se desilo. Priče da li ste dirali njegove stvari? Kažu ljudi da jeste. Pošto me pitate da li sam se ja raspitao? Jesam. Sada vam prenosim šta sam čuo. Kako rekli meni, tako ja prenosim vama. Pitali ste me, ja vam samo odgovaram. Ako vam se ne dopada odgovor, nemojte da me pitate onda.

Cakiću nema osnova. To što vičete iz klupe dok drugi govore nije osnov da dobijete reč posle. Samo da vas zamolim da prekinemo sa tim, bar za danas. Čuvajte snagu, imamo raspravu i u ponedeljak.

Reč ima ministar Vesić.

GORAN VESIĆ: Drago mi je da koristite voz između Beograda i Novog Sada. Samo da vas podsetim da je između Beograda i Subotice pre rekonstrukcije pruge, vozom se putovalo četiri sata i 37 minuta. Na svega osam kilometara brzina voza je bila 120 km na sat, na 56 kilometara pruge išlo se brzinom od 40 km na sat, a na deset različitih mesta između Novog Sada i Subotice bila je uvedena, odnosno koristio se režim lagane vožnje, odnosno 10 km na sat. To znači da se išlo prosečnom brzinom od 40 km na sat. Sada će se ići, od kraja 2025. godine, pošto će pruga biti završena 2024. godine, 200 km na sat. Mislim da je to velika prednost i da je to velika razlika.

Ono što moram da vam kažem. Ružno je da napadate kompanije iz Kine da su koruptivne samo zato što su iz Kine. To je nešto što ne treba da radite. To ste rekli. Rekli ste da su ugovori sa kompanijama iz Kine koruptivni poslovi. Da li je nešto koruptivan posao ili ne, to ne određuje odakle je kompanija, već da li je to urađeno u skladu sa zakonom ili ne. Prema tome, poslanik ste, možete da pokrenete procedure, možete da prijavite tužilaštvu, možete da kažete sve što smatrate da nije urađeno u skladu sa zakonom. Doslovce ste rekli da su to koruptivni poslovi kada su u pitanju kompanije iz Narodne Republike Kine.

Ja sam malopre rekao da je Ugovor o strateškom partnerstvu Narodne Republike Kine i Republike Srbije potpisan 2009. godine. Zanimljivo je da ne napadate američke kompanije koje rade takođe bez tendera. Recimo kompanija „Behtel“ koja radi Moravski koridor, radi na osnovu ugovora između Srbije i SAD. Znači kada američka kompanija radi, to nije koruptivno, a kada kineska kompanija radi, to je koruptivno. To je očigledno, to je nešto što ja mislim da je ružno i što ne treba da se radi.

Mi, kao što sam rekao, imamo ugovore sa velikim brojem država, imamo strateška partnerstva i sa Kinom, i sa SAD, i sa Ruskom Federacijom, i sa Francuskom, i sa Emiratima, i sa Turskom, i svi ti ugovori i sporazumi dolaze ovde u Skupštinu. Znači, ovde poslanici mogu da pričaju o tome, zato što su to ugovori koji se ratifikuju u samoj Narodnoj skupštini, kako našoj tako i tih zemalja. Zato u tom smislu zaista to nemojmo da radimo, jer to zaista nije u redu.

Što se tiče „BG Voza“, nemojte da govorite nešto što nije istina, da ja jednim potezom pera mogu da uvedem „BG Voz“. Verovatno mislite da sam svemoćan, ali nisam, nije to baš tako, „BG Voz“ je lokalni prevoz i on pripada gradu Beogradu. To znači da „BG Voz“ može da se proširi ugovorom između grada Beograda i grada Pančeva, tako da je to pitanje za grad Beograd da li želi i može to da uradi, odnosno da li može da se dogovori sa Pančevom. Ja to ne znam, to je nešto što morate da pitate.

Ono što „Srbija Voz“ treba da uradi, pošto smo mi operater na tom „BG Voz“, da obezbedimo nove kompozicije. Kao što sami znate, svojevremeno je Beograd kada je uvođen „BG Voz“ kupio kompozicije „Srbija Vozu“ što znači da u ovom trenutku nema tehničkih mogućnosti da se „BG Voz“ proširi, ali zato u okviru projekta proširenja „BG Voza“ koji je vredan skoro milijardu i po evra, koji podrazumeva izgradnju duplih koloseka, ne svuda, ali na nekim mestima, prema Mladenovcu i prema Lazarevcu, koji podrazumeva izgradnju pruge prema Surčinu, koja opet morate da budete pošteni ne ide samo do nacionalnog stadiona, već i do nacionalnog stadiona i do aerodroma i do centra Surčina i do centra Obrenovca, izgradnjom tih pruga je predviđena i kupovina novih kompozicija i tu je predviđeno proširenje „BG Voza“ i do Pančeva. Što znači da će se to dogoditi. Ali to je projekat na kome radimo, tako da nije u redu da obmanjujete ljude i da kažete da jednim potezom pera to može da se reši, jer da može da se reši jednim potezom mog pera, to bi se rešilo. Ne bih razmišljao o tome, ali je to nemoguće sada.

Ono što smo mogli da uradimo, uradili smo i opet kažem deset dana je trebalo da reagujemo na to, jer zaista mislim da su građani bili u pravu. Opet vam kažem, nisam pravio pitanje što ste vi bili sa građanima da sada zbog toga ne reagujem, jer zaista mislim da kada možemo da rešimo neki problem, treba da ga rešimo i treba uvek o tome da razgovaramo.

Tako da u tom smislu hvala vam na tome što cenite železnicu. Ono što treba da znate i time završavam, prema projekcijama EU u narednih deset godina je plan da se skoro udvostruči broj železničkih pruga, železnički kolosek u EU. Zašto se to radi, jasno je, prvo to je ekološki način prevoza, drugo on je jeftiniji, treće sigurniji je, visoko je kapacitivan, ima mnogo razloga. Mi kao zemlja pratimo tu strategiju i zato su ulaganja u železnicu i zato ćemo graditi skoro 1700 kilometara pruga. Kada pogledate da u Srbiji ima skoro 3400 kilometara pruge, to je polovina skoro svih pruga koje imamo. Da li treba da vam govorim da u Srbiji imamo preko 700 kilometara pruga koje su starije od 50 godina, a prosečni vek pruga je 25 godina. Samo nemojmo da govorimo da one nisu bezbedne. Zato se tu uvodi režim lake vožnje od 10 kilometara na sat, ali na nama je da rekonstrukcijom pruga to promenimo. Zato uvodimo elektrifikaciju pruga, svaka modernizacija pruga podrazumeva elektrifikaciju. Ukidaju se dizel lokomotive, sve to ima razlog zašto se radi.

Nadam se da to podržavate, siguran sam da to svako podržava, to je potpuno normalno i siguran sam da ćemo svi uživati kada do kraja ove decenije prvo budemo završili prvu liniju metroa 2028. godine, pa drugu 2030. godine, pa budemo razvili „BG Voz“ u Beogradu koji ćemo povezati sa susednim opštinama i na kraju kada Srbija bude imala moderan sistem brzih železnica koja omogućava ljudima da se lako i brzo prevezu iz jednog dela Srbije u drugi.

Kada se bude išlo 100 minuta između Niša i Beograda, realno možete da živite u Nišu i da radite u Beogradu. Neće to baš biti čest slučaj, ali je moguće. Moguće je da odete na sastanak u Beograd ili u Niš vozom, što će biti normalno i to tako treba da bude. Zato treba svi da učestvujemo u tome. Kažem vam, hajde da se potrudimo da zaista uradimo ovaj projekat koji je veliki, jer to nije projekat koji pripada jednoj Vladi ili jednoj stranci, to je projekat za dobro naroda.

PREDSEDNIK: Hvala još jednom.

Reč ima Živan Bajić.

ŽIVAN BAJIĆ: Poštovani predsedniče Skupštine, poštovani članovi Vlade, poštovani gosti, uvažene kolege poslanici, poštovani građani i građanke Srbije, dolazim iz predivnog grada Šapca koji se nalazi na obali reke Save i osvrnuću se na sporazum između Vlade Republike Srbije i Saveta ministara Bosne i Hercegovine o načinu finansiranja i sprovođenju svih ostalih aktivnosti u cilju realizacije projekta hidrotehničkih i bagerskih radova na uređenju kritičnog sektora za plovidbu ušća Drine u Savu.

Uzimajući u obzir da je Sava jedna od tri najvažnije reke u Srbiji i sa aspekta ekonomije i transport, ona svakako predstavlja, odnosno ima vitalni značaj za vodni transport u našoj zemlji. Upravo iz tog razloga mi treba da podržimo ovakve projekte, sve projekte koji se tiču unapređenja plovnosti naših reka i koji se tiču toga da se u budućnosti što više eliminišu svi oni problemi koji nizak vodostaj u pojedinim delovima godine može stvoriti i održati plovnost naših reka.

Reka Sava jeste kao nekome ko dolazi iz Šapca, reka Sava jeste i naša šansa i naš put, i srećni su oni gradovi kroz koji protiču reke, iz razloga što im one daju mogućnost da jedan od najjeftinijih vidova transporta i roba i ljudi, ali im one daju mogućnost da razvijaju i iskoriste svoje turističke potencijale. Upravo na koraku od toga je i moj grad Šabac. Zahvaljujući podršci koji grad Šabac dobija od Vlade Republike Srbije, pored toga što dobijamo trenutno auto-put, novi auto-put od Rume ka Šapcu, što dobijamo novi most preko Save, što dobijamo brzu saobraćajnicu od Šapca ka Loznici, grad Šabac će ove godine dobiti i međunarodno putničko pristanište.

Agencija za upravljanje lukama je prepoznala Šabac kao grad koji je, koji vredi ponuditi turistima. Ideja jeste da se u Šapcu izgradi međunarodno putničko pristanište koje je predviđeno za pristajanje turista iz zemlje, ali i turista iz inostranstva, odnosno rečnih kruzera bi trebalo da nam dođe iz Evrope. Iz ovog razloga Šabac će biti smešten na nautičku mapu Evrope a Agencija za upravljanje lukama, tačnije država Srbija u naš grad ulaže čak 60 miliona dinara za ove potrebe.

Grad Šabac ovo mora iskoristiti kao stratešku prednost, odnosno iskoristiti za nove investicije, za uređenje i putne infrastrukture koja vodi do ovog puta pristaništa. Iskoristiti za unapređenje priobalja Save, iskoristiti za podizanje nekih novih objekata koji će biti namenjeni i turizmu ali i podizanju kvaliteta života svi Šapčana.

Svakako, projekti koji unapređuju plovnost naših reka treba da budu podržani. Ovakvi projekti su nam svakako dobrodošli i više nego dobrodošli. Pored toga što se unapređuje plovnost reka, ovi projekti se mogu iskoristiti i za korišćenje onoga što nam je takođe dragoceno u našem rekama, a to su građevinski materijali, da radimo i gradimo, ali da te građevinske materijale eksploatišemo na pravi način, na kontrolisani način kako bi od toga zaista svi građani imali pravu korist.

Još jedna veoma važna stvar koju mi ovaj projekat pokazuje i ovaj sporazum između naše Vlade i Saveta ministara Bosne i Hercegovine, jeste da SNS na čelu sa predsednikom Aleksandrom Vučićem radi, gradi i unapređuje Srbiju, gradeći pre svega dobre odnose sa svojim komšijama. To je Srbija u koju dolaze investitori upravo iz tog razloga što vide jednu sigurnost i vide želju za stvaranjem stabilnosti u našem okruženju.

Upravo želim takvu Srbiju i svi mi iz SNS želimo takvu Srbiju i Srbiju koja se gradi, Srbija u koju dolaze investitori, Srbiju u kojoj je stopa nezaposlenosti na istorijskom minimumu. Želim i Šabac u takvoj Srbiji. Takođe, Šabac u koji dolaze investitori. Šabac u kome je trenutno stopa nezaposlenosti na istorijskom minimumu i broj nezaposlenih je ispod pet hiljada što je najniže od kada se vodi evidencija Nacionalne službe za zapošljavanje u Šapcu.

Na kraju, ovaj projekat, odnosno ovaj sporazum i realizacija ovog projekta dovešće do toga da se unapređenjem plovnosti reke Save unaprede i ekonomije i to će se veoma dobro osetiti i u Bosni i Hercegovini i u Srbiji i u Hrvatskoj. Hvala lepo na pažnji.

PREDSEDNIK: Zahvaljujem, gospodine Bajiću.

Možemo li dalje.

Cakić nije sada u sali?

(Srđan Milivojević: Možda je ispod klupe.)

Šta kažete Milivojeviću da se nije sakrio ispod klupe? Da li vi vidite odatle, ima li koga ispod klupe? Dobro, da li je prijavljen za reč? Molim vas, isključite njegovu jedinicu.

Izgleda Milivojeviću, da ste i dalje jedini koji leži ispod klupe.

Pozdravite Cakića ako je tu negde.

Saglasno članu 27. i članu 87. stavovi 1, 2. i 3. Poslovnika obaveštavam vas da ćemo danas raditi i posle 18,00 časova zbog potreba da Narodna skupština što pre donese akte iz dnevnog reda sednice.

Reč ima, Nebojša Novaković. Izvolite.

NEBOJŠA NOVAKOVIĆ: Hvala.

Puno je tema, želim da iskoristim priliku da ukažem na neke stvari koje su mi zaista važne, Poverenica za ravnopravnost nije trenutno prisutna, ali svakako ova poruka ide njoj i njenim saradnicima. Dakle, 21. februara desio se osmi femicid u Srbiji, beba od dve godine je ubijena u krugu porodičnog nasilja i ovo su već podaci koji su iz godine u godinu problem i veoma su uznemiravajući. Ono što je problem, jeste što u njenom izveštaju ja nisam video strategiju koja se odnosi na napredak u borbi sa ovim problemom. Dakle, i dalje nemamo evidenciju žena koje stradaju u porodičnom nasilju, kao što je i dalje samo na ideji zapravo da femicid treba da se tretira kao krivično delo. Oni danas, organizacija koju oni predstavljaju, danas u jedan ima protest ispred Vlade i zaista bih voleo da se neko od vladinih službenika tamo i pojavi, razgovara sa njima i što pre reaguje, zato što su ovo problemi koji mogu biti rešeni, za razliku od možda svih ostalih koji su nagomilani, ovo uzima ljudske živote i ovo je nešto što je odgovornost ljudi koji vode državu.

Takođe, a u okviru teme, želim da pohvalim rad Fiskalnog saveta. Mislim da treba predstavnici Vlade intenzivnije da koriste njihovo znanje, njihovu stručnost, njihove podatke. Ono što i zašto su ono često napadani, jeste zato što se često predstavnicima vlasti ne sviđa ono što od njih mogu da čuju, ali zaista mislim da bi bilo jako korisno da se oslone na njihovo znanje i njihovu kompetenciju.

Inflacija o kojoj su oni juče govorili i naveli da ona više nije samo ovde ekonomski pojam koji je zapravo nešto oko čega se nismo ni složili šta je, pa se onda često vadimo na to da je ona uvezena, moram da kažem da ona više nije uvezena, dakle, mi imamo sada situaciju da se svetska ekonomija oporavlja i imamo situaciju da naša inflacija i dalje raste. Ovde imate grafikon i podatak, dakle, ovde je za proteklih godinu dana stepen kretanja inflacije i vidite da je on sada u Americi na 6,4%, u EU na 8,5% i ta inflacija opada u oba ova intiteta.

Ono što je ovde problem, jeste što inflacije je u Srbiji na 15,8% i što ona i dalje pokazuje tendenciju rasta. Dakle, sve ovo ide ka vremenu kada je Vladu vodio SPS, a ja ne bih voleo da se to ponovi i zato mislim da je Fiskalni savet veoma važno telo čije znanje treba da koristimo.

Takođe, hteo bih da ukažem na još jednu stvar, pa čak i da pohvalim, nastup naših predstavnika u UN i glasanje za osudu ruske agresije. To se desilo ovde ponovo pre nekoliko dana, dakle u UN, ali nisam zadovoljan što mi nemamo te izveštaje u medijima sa nacionalnom pokrivenošću. Dakle, mogao bi se iz medija sa nacionalnom pokrivenošću steći utisak da je ovaj režim na strani režima Vladimira Putina, a u stvari naši predstavnici podržavaju deklaraciju koja se tiče osude napada na Ukrajinu i stoje na taj način protiv toga i protiv gospodina, Vladimira Putina koji predstavlja jedan autokratski režim.

Mislim da je i ovo u vašem interesu zato što je dezinformacija ovog tipa takođe korupcija, dakle, nije korupcija samo kada se nešto tiče novca, korupcija je kada se nešto tiče validne informacije. Mislim da nije dobar pristup kada krenete baš od, na primer, gospodina Jovana Memedovića da se borite u medijima protiv dezinformacija, ima tu mnogo boljih primera, tu je i Željko Mitrović i Marić i tako dalje. Mislim da zapravo nemamo mnogo čemu da se nadamo jer je juče ta rasprava vodila u potpuni besmisao, a ovo malo vremena što imamo ja sam samo ukazao na neke ključne stvari i nažalost to nije dovoljno, ali vi ste se odlučili da ovako raspravljamo. Hvala vam.

PREDSEDNIK: Gospodine Cakiću, po kom osnovu?

Molim? Poslovnik?

Povreda Poslovnika.

NEBOJŠA CAKIĆ: Reklamiram povredu Poslovnika, član 98. stav 1 – predsednik Narodne skupštine, a to ste vi, gospodine Orliću, daje reč narodnim poslanicima prema redosledu koji je dostavila njihova poslanička grupa do isteka ukupnog vremena rasprave utvrđene za poslaničku grupu.

Svi mi imamo utvrđeni redosled poslanika koji govore na današnjem zasedanju. Vi ste preskočili pet poslanika kada ste videli da me nema u sali, to vam nije prvi put, i mene prozvali samo sa jednom namerom, pošto ste me videli, a ja ne znam da li narodni poslanik sme da izađe kada mu nije vreme za govor. Zašto postoji redosled poslanika ako ga vi ne poštujete? Čemu onda sve to?

Dakle, svi moramo da sedimo ovde, jer ćete vi prozvati onoga koga vi želite, sa namerom da mu ne date reč. Čega se vi to toliko plašite? Istine?

Molim vas da mi date reč po redu poslanika, kako je to predviđeno ovim Poslovnikom i sadašnjom prijavom za reč.

Hvala.

PREDSEDNIK: Moram da vam priznam, gospodine Cakiću, da me svaki put, koliko god to neverovatno zvučalo, iznova oduševite.

Dakle, ne znam da li ste vi uopšte razumeli šta se u ovoj sali desilo malo pre kad vi niste bili tu?

Sad ću pokušati da vam objasnim. Vi ste bili prijavljeni za reč, što znači da ste pritisnuli to dugme, kao sada, prijavili se za reč, a onda ste otišli.

Samo polako. Samo polako, nemojte sad da vičete, objašnjavam šta se desilo.

Vi ste prijavljeni u sistem. Ja ovde vidim vaše ime, a vi ste otišli. Onda sam ja pitao, pošto vidim ovde vaše ime, da ste se prijavili za reč, po kom osnovu želite da govorite, ali nema ko da mi odgovori, jer vas tada tu nema.

Pitam kolege koje sede pored vas da li ste prijavljeni u sistem, oni mi potvrđuju da jeste. Ja kažem – ništa, ako čovek neće da govori sada, odjavite ga, i oni to urade. Time smo mi tu situaciju razrešili.

Nisam ja čitao vaše ime po ovoj listi. Znači, ništa niste razumeli.

Dobro.

Ovo je bio kratki kurs, kratki kurs pravila rada i Poslovnika koji je, doduše, trebalo da pročitate. Imali ste jedno sedam meseci, trebalo bi da je to dovoljno vremena da se pročita, da se razume šta radimo i kako radimo, a ne kao juče Ćuta Jovanović, ovaj iz poslaničke grupe u kojoj ste bili, pa ste je sad napustili. Kaže, ukazuje na član tri stotine i nešto. Ne zna čovek ni koliko članova ima ukupno u Poslovniku.

Znači, nema potrebe da to bude tako.

Nego, kad smo već na ovim temama, treba li da se glasa?

(Nebojša Cakić: Ne.)

Ne treba. Dobro.

Iskoristiću priliku još jednu rečenicu da vam kažem. Taj Poslovnik, kad budete našli vremena da ga pročitate, vidite član 128. šta kaže – narodni poslanici su dužni da svoje identifikacione kartice stave u jedinicu kada su u sali, izvade kada u sali nisu.

Ne biste vi bili prijavljeni u sistem onda kada niste fizički prisutni u sali da se pridržavate Poslovnika, konkretno člana 128, i da svoju karticu uredno vadite iz jedince.

Samo to da radite i nikakvih problema nema. I vi i Milivojević.

Jel tu dole?

Dobro. Idemo dalje.

Zalegao čovek.

Reč ima Uglješa Mrdić.

UGLjEŠA MRDIĆ: Zahvaljujem, gospodine Orliću.

Vama svaka čast kako vodite sednice Skupštine Srbije, jer nije lako voditi kada imate u delu opozicije ljude koji nemaju pojma ni gde se nalaze, ni o čemu se govori, ni koje su tačke dnevnog reda, a ne govorimo o poštovanju Poslovnika.

Pročitao sam i izanalizirao sam, za razliku od većine kolega iz opozicije, i predložene zakone i izveštaje. U danu za glasanje, to ću kao narodni poslanik liste Aleksandar Vučić – Zajedno možemo sve podržati.

Želim da pozdravim i prisutne goste.

Želeo bih i da pohvalim sve ono što je rekao prilikom obraćanja u ime Ministarstva odbrane potpredsednik Vlade i ministar odbrane, Miloš Vučević, što se tiče sporazuma u oblasti odbrane i bezbednosti. Naravno da podržavam svako ulaganje u vojsku, zato što se na taj način Srbija priprema ne da ratuje, nego da se odbrani ukoliko budemo došli u tu situaciju.

Isto tako, što se tiče drugih rezultata kada govorimo o ministarstvima i što se tiče i Ministarstva saobraćaja, građevine i infrastrukture, tu imamo konkretne rezultate.

Znate kako, danas se govori o Srbiji u kojoj se gradi, a za vreme bivšeg režima, do 2012. godine, govorilo se o Srbiji u kojoj se krade. To je velika razlika i to vide građani.

Dakle, nije više ona Srbija u kojoj se krade, sada, u zadnjih desetak godina imamo Srbiju u kojoj se gradi. Ne mogu da shvatim ove kritičare, šta je tu loše što se u Srbiji gradi? Zašto kritikujete ove projekte, i što se tiče pruge, svake nove pruge, rekonstrukcije? Šta je loše što od 2012. godine do danas imamo 381 kilometar novih autoputeva, što imamo izgrađeno i 134 kilometra nove pruge? Šta je tu loše?

Šta je tu loše kad vi niste imali nikakve rezultate, a pri tome se planira da se izgradi još 944 kilometara novih modernih autoputeva u Srbiji?

Šta je loše da se povezuju modernim saobraćajnicama Beograd i Subotica i Horgoš? Šta je loše da se povezuje Beograd sa Nišom? Šta, jel Niš nije Srbija, Subotica nije Srbija? To vam smeta.

Vama je Srbija, očigledno, govorim vama, predstavnicima lažne elite, krug dvojke u Beogradu. A, i kad govorimo o krugu dvojke u Beogradu, kad ste bili na vlasti ni tu ništa niste uradili.

Takođe, želeo bih da pohvalim izlaganje gospodina Duška Pejovića ispred DRI. Detaljno je objasnio predstavnicima opozicije šta su uradili. A kada govorimo o radu DRI i kada govorimo o nekim ovde pokrenutim temama, a tiče se i opštine iz koje dolazim, Vračara, i pričamo o vračarskom tunelu, kao prvo kad kažemo „havarija u vračarskom tunelu“, poručujemo opoziciji – nije bilo nikakve havarije, nije bilo nikakvog haosa, to je prikazano u jednoj televizijskoj seriji, a čak je i u samoj seriji na kraju, u poslednjim epizodama demantovano da je bilo havarije u vračarskom tunelu. Dakle, samo razdvojte realnost od televizijskih serija.

Dakle, naši građani žele da žive u realnosti, a realnost su ovi rezultati. Realnost je što ćemo imati do 2025. godine prosečnu platu na teritoriji cele Srbije oko 1.000 evra. To su rezultati.

Kad govorimo o Vračaru, Vračar je u prethodnom periodu bio popularan. Kad govorimo o havarijama i kad govorimo o oblasti kriminala i korupcije, naročito je bio popularan do 2016. godine kada je bivši režim Vračarom vladao po principu poštovanja kriminala i korupcije.

To najbolje ovde može da kaže i gospodin Pejović, jer 2016. godine kada je došlo do promene u opštini Vračar, kad je SNS sa koalicionim partnerima preuzela odgovornost, imali smo budžetsku inspekciju, potom internu, eksternu reviziju, kriminalističku policiju i na kraju DRI.

Na kraju je utvrđeno da je bivši režim od građana Vračara, tj. Beograda oteo 173 stana, 5,5 miliona evra nenaplaćenih potraživanja poslovnog prostora i, čini mi se, oko 5.000 nestalih kvadrata poslovnog prostora.

E, to je vračarska havarija. Ne vračarski tunel, nego to šta ste vi radili na Vračaru do 2016. godine, u Beogradu do 2013. godine, a u Srbiji do 2012. godine. Narodu je dosta tih vaših laži, obmana i vašeg kriminala i korupcije.

Mi se borimo protiv kriminala i korupcije i zato vama smeta i ono što se tiče i Agencije za sprečavanje korupcije. Vama, jednostavno, smeta ta Agencija, a da ne govorimo šta je ta Agencija, tada pod drugim nazivom – Agencija za borbu protiv korupcije, radila dok ste vi bili na vlasti.

Znam ja da to vas boli i znam ja da vas boli kad uvek nešto kažemo što se tiče konkretnih rezultata i predsednika Aleksandra Vučića i Vlade Srbije.

Znam da vas bole ova ekonomska ulaganja, znam da vas bole ovi rezultati iz oblasti građevine i informacionih tehnologija, gospodine Jovanoviću, i da vas bole izveštaji ovih nezavisnih institucija. To vas boli zato što mi ovde konkretno danas imamo rezultate, a vama rezultati smetaju.

Vama, u stvari, kada analiziramo vaše govore, najviše smetaju dve stvari, a to je predsednik Aleksandar Vučić i Srbija, zato što vam smeta ova politika mira i stabilnosti i ova politika stabilne budućnosti svih građana Srbije koju uspešno vodi naš predsednik Aleksandar Vučić.

Zahvaljujem.

PREDSEDNIK: Hvala vam.

Reč ima Zaim Redžepović.

ZAIM REDžEPOVIĆ: Poštovani, juče smo čuli od uvaženog ministra Vesića da je naredna decenija zapravo decenija ulaganja i građenja brzih pruga. U tom kontekstu, nas i mene lično sve to raduje. Zaista se radujemo kada čujemo da se rade pruge.

Važno je da imamo brzu prugu Beograd – Niš, Beograd – Budimpešta, da rekonstruišemo prugu Vrbas – Sombor, da rekonstruišemo prugu Pančevo-Vršac, prema rumunskoj granici itd. Jasno je da se železnica razvija, jasno je da je Srbija ekonomski sve jača, jasno je da su stvorene mogućnosti da se radi više i sve je to dobro. Šta ovde nije dobro? Ovde nije dobro što se ne pominje železnica od Raške prema Novom Pazaru. Mislim da smo dugo čekali i mislim da je krajnje vreme da i o tome pričamo.

Uveren sam da će ministar Vesić naći načina i da ćemo u bliskoj budućnosti u ovoj Skupštini razgovarati i o tome i raditi na tome da se ta železnica nastavi iz Raške prema Novom Pazaru, a onda dalje, jer smatram da je to izuzetno potrebno i za ovu državu i za narod koji tamo živi.

Šta bih još želeo da kažem u ovom kratkom vremenu? Pre svega, želim da se zahvalim svima koji su pomogli Republici Turskoj. Mislim i na građane i na našu državu. Zaista se dosta pomoglo. Potpredsednik ove Skupštine je među prvima bio tamo gde je bilo teško, ali posebno želim da se zahvalim spasiocima iz Republike Srbije koji su nas učinili ponosnim, jer su u toj Turskoj, kada je bilo najteže, bili među prvima i dali puni doprinos da se spašavaju ljudski životi.

Zaista smo zahvalni na tome i želim to i ovom prilikom da podvučem.

Kada su u pitanju sporazumi koje potpisujemo, mi uvek glasamo za. Uvek glasamo za, jer je to izuzetno važno. Smatramo da je dobro da razvijamo odnose sa svim zemljama u meri u kojoj je to moguće i u tom kontekstu ćemo svakako glasati u danu glasanja za ove predloge.

Hvala vam.

PREDSEDNIK: Hvala vam.

Reč ima Jelena Milošević.

JELENA MILOŠEVIĆ: Zahvaljujem.

Poštovani, pred nama su izveštaji državnih institucija od kojih ću izdvojiti Izveštaj Poverenika za zaštitu podataka ličnosti i informacije od javnog značaja.

Vaš izveštaj odnosi se na 2021. godinu, koja je posebno zanimljiva baš iz delokruga vaših nadležnosti. Krajem 2021. godine došlo je do velikih ekoloških protesta širom Srbije. Te proteste obeležilo je odsustvo policije i prisustvo velikog broja prekršajnih naloga. Na hiljade prekršajnih naloga stiglo je na adrese građana koji su, javnosti nepoznatim metodama, označeni kao učesnici ili kao organizatori protesta.

Budući da nigde ili skoro nigde niko od učesnika protesta nije legitimisan, postavlja se pitanje kako je policija došla do ličnih podataka? Odgovore se nekako sam nameće. Verovatno je došlo do zloupotrebe ličnih podataka više hiljada građana Republike Srbije, onih koje bi vi trebalo da štitite. Vi to, gospodine Marinoviću, niste uradili. Do danas ni od vas nismo saznali ko je i na koji način došao do podataka ljudi na protestima.

Nedavno ste boravili u Nišu i jednom od novinara pokušali da nevešto odgovorite na pitanja. Rekli ste da su protesti bili malobrojni i da se ljudi u malim mestima međusobno poznaju, citiram.

Dva puta sam preslušavala ne verujući šta ste izgovorili. Možda neko u Nišu zna ime i prezime nekoga, recimo moje ili adresa gde živim, ali ne može da zna moj matični broj napamet. Ne može da zna stotine matičnih brojeva napamet. Ljudi nisu vozila, nemaju registarske tablice, a koliko znam, nemamo ni čipove.

Neko iz policije je, dakle, zloupotrebio baze podataka građana i vi ste na to ostali nemi. Ne samo nemi, nego ste uporno odbijali da prihvatite da je utvrđivanje zloupotrebe koja je, složićete se, očigledno postoji, vaš posao, ne unutrašnja kontrole, jer upravo pojedinci iz MUP-a, koristeći verovatno nedozvoljene metode i svoj položaj, zloupotrebili baze ličnih podataka građana.

Čak su i pripadnici niške policije novinarki Južnih vesti priznali da znaju da postupaju nezakonito i o tome postoji snimak i umesto da kao Poverenik, zaštitite građane i njihove lične podatke, vi ste okrenuli glavu kao da se to vas ne tiče.

Danas traju postupci pred prekršajnim sudovim. Gotovo po pravilu se obaraju prekršajni nalozi, jer nikakvih validnih dokaza prikupljenih na zakonit način nema. Država plaća milionske troškove jer se neko igrao „Velikog brata“, a neki građani su, nažalost, platili kazne koje uopšte nije trebalo da plate.

Hiljade nezakonitih prekršajnih naloga, kazni i zloupotrebljenih ličnih podataka. To je izveštaj o vašem radu u 2021. godini, jedini koji se računa.

Iskoristila bih prisustvo predstavnika Agencije za sprečavanje korupcije. Mnoge kolege pričale su ovde o visokoj korupciji. Ja ću navesti samo dva primera s juga Srbije koji su luk i voda za sve ono što smo ovde mogli da čujemo, ali i te kako pogađaju građane Srbije.

Prvi sam prijavili Agenciji, ali nisam dobila čak ni potvrdu o prijemu mejla, pa sam za svaki slučaj poslala i poštom. Možda je mejl pretrpan. Radi se o predsednici SO Gadžin Han Mariji Cvetković, za koju postoji osnov sumnje da je u sukobu interesa, budući da sam dostavila i zapisnik Ministarstva energetike i rudarstva, a gde jasno piše da je tokom inspekcijskog nadzora zastupala interese firme svog devera, a protiv opštine i Direkcije za izgradnju i istovremeno obavljala funkciju predsednice SO. Da bi bilo jasnije, radi se o istražnom, a kasnije o eksploatacionom pravu nad kamenolomom.

Budući da od vaše odluke zavisi dalja sudbina direkcije i egzistencija preko 30 radnika, apelujem da postupak što pre pokrenete, a s obzirom na to da je Marija Cvetković već kažnjavana zbog sukoba interesa od strane Agencije, što će reći nije joj prvi put, sledeća mera bi morala da bude predlog za njeno razrešenje.

Drugi prijavljujem sada. Videla sam na sajtu opciju „prijavi koruptivno ponašanje“ i evo prijavljujem koruptivno ponašanje načelnika Nišavskog okruga Petra Babovića. Svako malo ispliva dokaz o njegovoj umešanosti u izbor direktora u niškim osnovnim školama. Najpre je to bio audio-snimak u kome vrši direktan pritisak na člana školskog odbora OŠ „Duško Radović“ tokom trajanja konkursa za izbor direktora i gde se poziva na ingerencije koje nema, a sada je tu i svedočenje vaspitača zaposlenog u Specijalnoj školi „Bubanj“, koji govori upravo o umešanosti Babovića u izbor direktora. Zbog njegovog očigledno nedozvoljenog i mogućeg koruptivnog ponašanja ispaštaju učenici, prosvetni radnici, celokupna prosveta.

Stoga vas molim da Agencija preduzme mere iz svoje nadležnosti kako bi se sankcionisalo njegovo štetno ponašanje i zaustavilo propadanje niške prosvete. Ko zna, možda dozovemo i tužilaštvo.

Hvala.

PREDSEDAVAJUĆA (Sandra Božić): Zahvaljujem.

Reč ima Milan Marinović.

Izvolite.

MILAN MARINOVIĆ: Hvala.

Dobar dan svima.

Gledam da li uvažena poslanica obraća pažnju na ovo što ću reći, pošto me je prozvala.

Tačno je da su bili protesti krajem 2021. godine, ali nije tačno da Poverenik nije reagovao.

Istine radi, treba reći da odmah posle protesta, kada se pojavilo nekoliko pritužbi građana nama u vezi protesta u Beogradu, mi smo poslali inspekciju, naša ovlašćena lica u sedište MUP-a u Beogradu i utvrdili da nijedan prekršajni nalog u Beogradu nije izdat, a da prethodno nisu uzeti na licu mesta podaci od lica protiv kog je izdat prekršajni nalog.

(Janko Veselinović: Nije tačno.)

Molim vas, ja vam govorim šta smo mi utvrdili. To je prvo.

Dakle, u Beogradu nije izdat. Da li su policajci podatke uzimali od građana koji su učestvovali na protestu prilikom odlaska ili prilikom povratka sa protesta, to ne znam, ali na svakom prekršajnom nalogu je bio potpis lica od kog je…

(Narodni poslanik Jelena Milošević dobacuje iz mesta.)

Doći će i do toga. Nemojte biti nestrpljivi.

Dakle, to je prvo. Drugo, u odnosu na ostale gradove i opštine gde su bili protesti nisam ja izjavio Nišu u novinaru Coniću iz Niške inicijative da sam ja tvrdio da su bili malobrojni protesti, nego da je MUP koji je pisao naloge i da su ljudi iz MUP-a rekli da su bili malobrojni protesti i da su prepoznali učesnike protesta i da su im pisali.

Prema tome, mi nismo imali indicija da izvršimo dalje nadzor, pod jedan.

Pod dva, nijedan građanin ni iz Niša, ni iz unutrašnjosti, nam se nije obratio pritužbom ili predstavkom. Da je pisan prekršajni nalog…

(Jelena Milošević: Nije tačno.)

(Predsedavajuća: Molim vas samo da se suzdržite od dobacivanja. Imali ste svoje vreme, postavili ste sva moguća pitanja, sada budite dovoljno strpljivi da čujete odgovore.)

… a da je korišćena, da su zloupotrebljeni njegovi lični podaci.

To što spominjete prekršajne postupke, prekršajni sud će utvrditi istinu, na koji način su došli do podataka pripadnici MUP-a ili nisu. Ukoliko je došlo do greške, naravno da prekršajni sud neće osuditi lica protiv kojih je izdat prekršajni nalog, a koji su podneli zahtev za sudsko odlučivanje pod tom nalogu. Ali, to je stvar prekršajnih sudova i ja ne bih da se mešam u njihov posao, iako sam bio dugogodišnji i sudija i predsednik prekršajnog suda.

Prema tome, ne bih da ulazim u tu priču. Jednostavno, što se ovoga tiče, Poverenik nije našao da je bila zloupotreba ličnih podataka, inače bi reagovao kao što svaki put reaguje kada utvrdimo da dođe do zloupotrebe. Toliko. Hvala.

PREDSEDAVAJUĆA: Sledeći po prijavi za reč je Vojislav Vujić.

Izvolite.

VOJISLAV VUJIĆ: Hvala vam, uvažena predsedavajuća.

Poštovani gosti, poslanička grupa Jedinstvene Srbije podržaće sve tačke koje se nalaze na dnevnom redu. Danas konkretno imamo 14. izveštaja koje su po zakonu dužni da nam podnose predstavnici agencija, komisija, Poverenik za informacije od javnog značaja, Zaštitnik građana, Poverenik za zaštitu ravnopravnosti, Fiskalni savet, Državna revizorska institucija.

Vi kao predstavnici nezavisnih institucija ste u stvari jedan alat preko kog mi poslanici možemo da vršimo kontrolu izvršne vlasti. Ja sam jedan od onih poslanika koji su, eto, sticajem okolnosti, zbog stranke koja mi je ukazala poverenje, Jedinstvene Srbije, već više puta narodni poslanik ovde u ovom domu. Samim tim, imao sam priliku da ispratim rad, čak i osnivanje nekih agencija, od kojih nijedna ovde od prisutnih nema neki veliki staž i za to vreme koliko pratim, preko različitih odbora čiji sam član pratim rad većine agencija koje su ovde prisutne, mogu da potvrdim da to što radite, radite dobro i izveštaji koje dajete sa vremena na vreme su, u stvari, iz godine u godinu sve bolji i bolji.

Juče sam pratio izlaganje gospodina Pejovića iz Državne revizorske institucije i mislim da ste vi vrlo skromno komentarisali uspehe Državne revizorske institucije.

Svi su zaboravili jednu vrlo bitnu stvar, da mi od 2002. godine pa skoro deset godina nismo uopšte imali završni račun našeg republičkog budžeta, to je jedna velika stvar, naravno. Zahvaljujući pre svega vama i ministru finansija, koji od tada do dan danas obavlja tu dužnost, mi smo uspeli da svi zajedno nekako to ispravimo.

Juče skrećete sa teme, mislim, nasedate na provokacije i vi juče pričate tu da li ste vi uočili u vašim kontrolama kako se truju pacovi ili neki drugi glodari. To je neozbiljno za instituciju koju vi predstavljate. Odradili ste mnogo krupne stvari. Vi ste ovde danas trebali da dobijete pohvale. Ja sam bio prisutan i slušao sam skoro svaki vaš izveštaj.

PREDSEDAVAJUĆA: Vreme, molim vas.

VOJISLAV VUJIĆ: Izvinjavam se, od vremena ovlašćenog ću da uzmem malo vremena, vrlo malo.

Pratio sam vaše izveštaje i ono što je evidentno da ste vi, pre svega, svima ukazivali na nepravilnosti, po raznim opštinama i gradovima i tu nije bilo politički obojenih. Znači, gde god smo pratili izveštaj, vi ste nalazili nepravilnosti.

PREDSEDAVAJUĆA: Gospodine Vujiću, ja vam molim samo da završite misao. Ne možete dobiti vreme po osnovu ovlašćenog, zato što sad u ovom trenutku to vreme ne možete da koristite, nakon liste.

Hvala.

Sledeći po prijavi za reč je Nebojša Cakić.

NEBOJŠA CAKIĆ: Dakle, ja ću govoriti o dnevnom redu. Ja ću govoriti i čitati ono što ste vi napisali. Jedino vam neću poverovati, kao što reče jedan kolega, verujte mi, kao što govori gospodin ministar Vesić, verujte mi, ne, neću vam verovati, mada je gospodin Vesić zaista ubedljiv kad priča, kao što je rekao juče, dobar je sledbenik marksizma, radi koliko može, šta zna, a bogme, uzima koliko mu treba, kao i većina od vas.

Hajde da vidimo šta ste uradili sa regionalnim razvojem. Član 94. Ustava vas obavezuje na regionalni razvoj. Imamo Zakon o regionalnom razvoju. Imamo DRI koja se bavila time.

Ja ću vam sada pročitati otrpilike ukratko šta je ona rekla, da nemate niti strategiju, niti nacionalni plan za regionalni razvoj, već dalje konstatacija da je izostalo obezbeđivanje i unapređivanje regionalnog i lokalnog razvoja, konstatacija da finansijska sredstva namenjena regionalnom razvoju nisu adekvatno usmerena i još takvih konstatacija.

Građani Srbije, treba da znate, takođe u tom nalazu piše – za 10 godina na ime regionalnog razvoja je potrošeno tri hiljade milijardi dinara, 30 milijardi evra je potrošeno za regionalni razvoj. Krstite se, a evo vam ga napisano. I treba da se prekrstite.

Građani Srbije, da znate gde su te pare završile. To su „Milenijumi“, to su … To su te fabrike, pod znacima navoda, pojedinci koji otimaju, pljačkaju ovaj narod i ovu državu. Zato vi se i dan danas borite za parče hleba. Tako je prosečna zarada u Leskovcu oko 50.000 dinara.

Posledica svega toga je, takođe, ono što ste rekli u jednom od nalaza, a to je, u tim, na jugu, jugoistočnoj Srbiji, šest puta intenzivnije se gubi stanovništvo nego u drugom delu Srbije.

Još mnogo bih vam rekao, ali nemam vremena. Hvala.

PREDSEDAVAJUĆA: Reč ima Tatjana Manojlović, po prijavi za reč.

Ako ste završili, gospodine Cakiću, a imali ste svo vreme, molim vas, uzdržite se.

TATJANA MANOJLOVIĆ: Hvala.

Poštovani građani Srbije, načinom izbora direktora Agencije za borbu protiv korupcije, Aleksandar Vučić, jer on je taj koji o svemu odlučuje, demonstrira odnos prema ovom kanceru društva. I jedino bi normalno bilo da se taj konkurs obori.

Ali, korupcija je drugo ime za SNS. Tragično je to što su korupcija, pljačka i lopovluk, poput otrovnog bršljena, obmotali se upravo tamo gde srpski narod najteže živi, na Kosovu i Metohiji. Mnogo je primera, od toga da je u Gračanici, kobajagi, napravljena farma kokošaka, u koju je uloženo dva miliona evra i nje nema nigde, da je u Lapljem Selu za 150 miliona dinara izgrađena hladnjača i gle čuda, i nje nema nigde.

Novac za izgradnju bolnice u Gračanici je prebačen na račun privremenog organa, ali još uvek nema ni projekta za izgradnju te bolnice, a građani se leče i dalje u kontejnerima.

Sve poslove i sve tendere na tom području dobija samo jedna firma, „RAD 028“, koja je blisko povezana sa potpredsednikom Srpske liste, ćerke firme SNS. Oni koji se drznu da se prijave na neki od tendera, završavaju ovako. Molim vas, dobro pogledajte, ovo je lice Srpske liste i SNS i lice korupcije u Srbiji. Ovako završavaju oni koji su nepodobni i za koje se ne dozvoljava da dobijaju poslove iz budžeta Republike Srbije.

Ne čudi zato što nakon svega toga sve češće na Kosovu i Metohiji se ljudi iseljavaju i sve češće možemo videti table na kojima piše – kuće na prodaju. To je taktika udruženih snaga Prištine i Beograda, Vučića i Kurtija, jer to je njihovo rešenje problema. Ako nema Srba, nema ni problema. To je ta politika. Suština smenjene tužiteljke je takođe ta.

PREDSEDAVAJUĆA: Vreme je isteklo. Zahvaljujem.

Reč ima Milenko Jovanov.

MILENKO JOVANOV: Ne znam zaista, mislim, odgovarati na sve ove budalaštine zaista nemam ni razloga ni vremena. Ono što je bitno zbog građana Srbije, dakle, jasno je ko koliku podršku Srba na KiM ima. Ja ne znam da je za ovu ženu iko i čuo tamo. Ako je dolazila tamo kao novinar, pa vodila kampanju, to je zloupotreba i te novinarske pozicije. Dakle, to je jedan bućkuriš gluposti, laži, izmišljotina. Dakle, ne znam ni šta bi stvarno čovek rekao.

Pri tom, ona, oni, vi da nekome spočitavate korupciju, vi? „Očistimo Srbiju“, da vas na to samo podsetim. Kako ste počistili budžete? Da vas podsećam na Tesla banku, na Razvojnu banku Vojvodine, da vas podsećam na Fond za kapitalna ulaganja, da vas podsećam za Fond za nove tehnologije, da vas podsećam na sve ono što ste radili po Vojvodini. Vi da pričate o korupciji?

Od dece ometene u razvoju ste otimali i nemojte da mi pričate ko je odgovarao, jer je, eto, taj postupak pravosnažno završen. Od dece ometene u razvoju ste otimali i vi da pričate o korupciji. Heterlendi se zove to imanje. Od dece ometene u razvoju ste otimali vi žuti i vi da pričate o korupciji. Sedite, ćutite i molite boga da vas se niko ne seti, jer vas se narod Srbije seća samo po zlu i samo po loše.

A ko je gde kod Srba na Kosovu, i to što ponovo vodite kampanju protiv Srpske liste, to neka je vama na čast, a verujem da će i građani na Kosovu, građani Srbije na KiM dobro proceniti šta radite i za koga radite, jer se to vidi iz aviona, jer ovo što vi radite, rade oni u prištinskim institucijama, iste ljude napadaju, istim slikama, na isti način. Treba da vas je sramota zbog toga. Hvala.

PREDSEDAVAJUĆA: Zahvaljujem, gospodinu Jovanovu.

Dejan Damnjanović je tražio reč.

(Tatjana Manojlović: Jel može replika?)

Izvolite.

DEJAN DAMNjANOVIĆ: Uvažena predsedavajuća Narodne skupštine, dame i gospodo poslanici, poštovani gospodine ministre, kolege iz nezavisnih tela, ja sam pre svega hteo da vas pozdravim. Ja sam uvek počastvovan kada se nalazim u ovoj sali i stvarno mi je veliko zadovoljstvo da sedim ovde i odgovaram na pitanja koja ćete postavljati.

Imam jednu malo neobičnu situaciju u kojoj se nalazim, jer sam jedan od kandidata za direktora, pa sam sve vreme izbegavao da komentarišem bilo šta i da ne ispadne da sebe dižem u odnosu na ostale kandidate koji nemaju tu šansu danas.

(Tatjana Manojlović: Sve vreme vodite funkcionersku kampanju.)

Izvinite, pa onda stvarno da ne govorim. Ja stvarno ne bih voleo da… Osećam obavezu, jer je više puta spominjana Agencija, a ja sam ipak u toj Agenciji već 12 godina. Imam veliku obavezu da štitim tu instituciju i ujedno i jeste moja obaveza da ja odgovorim na ova pitanja koja ćete vi postaviti.

(Tatjana Manojlović: Pred onima koji su vas postavili.)

PREDSEDAVAJUĆA: Ja vas molim da ako nastavite da ću biti zaista prinuđena da primenim Poslovnik. Nije u redu da dobacujete non-stop.

(Tatjana Manojlović: Tražila sam repliku. Bilo je osnova.)

Imali ste svo vreme maločas i niste imali osnova za repliku. To što se vama razgovara možete možda negde u nekom klubu, u restoranu u kom ste često, znači, izaberite mesta, a ovde se zna po kojim pravilima možete dobiti reč. Molim vas, da se uzdržite. Nema uopšte razloga za takvu vrstu nervoze.

DEJAN DAMNjANOVIĆ: Ja neću da idem onda ponaosob za svakog ko se obratio i ko je zatražio nešto. Hteo sam ipak da kažem, jer sam osetio obavezu da odgovorim na neka pitanja koja su bila konkretna. O tome da se borimo protiv korupcije, naravno da imamo obavezu, i to radimo u skladu sa zakonom koji sprovodimo i nadležnostima koje imamo.

Ja želim da sve vas podsetim još jednom da smo mi preventivni organ i da u skladu s tim preveniramo korupciju i za nas je velika stvar. Nama nisu brojke tako važne, jer ako imamo veći broj izdatih mišljenja, veći broj saglasnosti, veći broj izveštaja, a manji broj prekršajnih prijava, to je u stvari naša misija. U tome jeste značaj da smo mi onda pokazali da preveniramo, da vršimo edukacije kako poslanika, vi to pretpostavljam svi dobro znate, kako svih funkcionera. Mi smo zaduženi da brinemo, odnosno mi se bavimo samo ljudima koji su funkcioneri i upravo u izveštajnoj godini o kojoj smo pričali…

Samo bih gospođi Mariniki Tepić da odgovorim, jer ste spomenuli izveštaj za 2022. godinu. Mi njega još uvek nismo podneli, jer po članu 39. imamo obavezu da ga podnesemo do 31. marta ove godine i upravo na njemu radimo i predaćemo ga Skupštini i vi ćete se sa njim sresti. U toku ove godine i sledeće, ne znam kako, zavisi od vas kako to sprovodite, mi ćemo i taj izveštaj braniti, apropo izveštaja za 2022. godinu.

Što se tiče gospođe prof. dr Jelene Jerinić koja je rekla da nam se dva puta obraćala, ja sam to proverio. Imao sam šansu. Pošto je danas subota, ne mogu da proverim još neke podatke koje ste mi tražili, jer nemam nikog u stručnoj službi ko može da odgovori na to.

Što se tiče prve njene pritužbe i bazena dole „11. april“, mi smo na to odgovorili. Imamo potvrdu prijema tog dopisa, jer smo mi vama kao stranci u postupku imali obavezu da odgovorimo o ishodu postupka.

Što se tiče druge, vi ste nju dali u septembru prošle godine, inače se obrađuje, po njoj postupamo. Mi nastupamo tako što kada dobijemo pritužbu, mi je pročitamo, vidimo šta je potrebno uraditi, obratimo se nadležnima i ljudima od kojih tražimo izjašnjenje i taj postupak tako traje i obavezno obaveštavamo o ishodu postupka, što jeste naša obaveza. Jedino ne možemo da obavestimo kada nam stigne anonimna prijava, onda nemamo kome da se obratimo.

Stvarno ne bih voleo da bilo ko sumnja u naš rad. Drugo, mi radimo i funkcioneri i uopšte ne gledamo ko je iz koje strukture, da li je to pozicija ili opozicija. Znači, za nas su svi funkcioneri isti i mi prema svima sprovodimo zakon i ono što je naša obaveza, i to odgovorno mogu da tvrdim.

Što se tiče nekih pitanja koja su danas postavljena, što se tiče gospođe Jelene Milošević, pitala je za Gadžin Han. Ja ću to proveriti i samo ću da saznam na koji način mogu da odgovorim na to. Ako neko ne dobije potvrdu mejla, što je naša obaveza po ZUP-u, to znači da mi taj mejl nismo dobili. Ako ga nismo dobili, onda se potrudite da to na drugi način. To je obaveza da na svaki mejl moramo da pošaljemo potvrdu prijema tog mejla. To je naša obaveza po zakonu.

Zahvalio bih se gospođi Ćalović koja je, eto, prvi put govorila u parlamentu i koja je prepoznala značaj i ulogu Agencije za sprečavanje korupcije i, ako po prvi put to već prepoznajete, meni je strašno drago i to je motivacija za nas da nastavimo da to radimo i da pred vama pokažemo šta mi radimo i da vas sve edukujemo, pomognemo. Mi smo u stvari tu zbog vas, a niste vi tu ovde zbog nas. Mi imamo obavezu da svima vama pomognemo, bez obzira o čemu se tu radi. Trudimo se da budemo u službi i to će tako biti i narednih godina, bez obzira ko bude sedeo na čelu Agencije.

Gospodinu Aleksiću bih samo kratko odgovorio. On je rekao, ali ništa konkretno. Mi se stvarno trudimo da radimo i da se borimo protiv korupcije i da brinemo o svemu, što jeste naš domen onde gde mi možemo, onde gde mi dobijemo neku prijavu i onda u skladu sa zakonom to radimo. Vi znate svi da je autentičnim tumačenjem smanjen broj funkcionera i sada jedan veliki broj funkcionera nisu više funkcioneri u zavisnosti od toga ko ih bira. Ako ih imenovani ministar bira, onda više nisu funkcioneri. Govorite o nekim direktorima škola, nekih ustanova, molim vas da za sve ljude na koje mislite, možda oni tom izmenom više nisu funkcioneri, a samim tim više nisu naš domen.

Hvala vam još jednom na poverenju i jedini razlog što se nisam više puta javljao za reč je taj. Sve vas još jednom pozdravljam i cenim vaš rad. Hvala.

PREDSEDAVAJUĆA: Pravo na repliku ima Marinika Tepić.

MARINIKA TEPIĆ: Zahvaljujem, predsedavajuća.

Pošto ste me pomenuli po imenu i prezimenu, hvala i na tom šlagvortu. Ja sam juče prozvala Agenciju za sprečavanje korupcije. Da, zato što imamo samo Izveštaj za 2021. godinu. Jako nas interesuje izveštaj za 2022. godinu koja je bila izborna. Interesuje nas uporedno stanje, pre i posle.

Vi ste mi sad odgovorili da vam je rok 31. mart, da imate još vremena, ali mi smo stvarno ovde skandalizovani svaki put kada mora poslednji dan roka da se za nešto iskoristi.

Mi smo ovde čekali konstituisanje Skupštine do poslednjeg dana, formiranje Vlade do poslednjeg dana, glasanje o budžetu do poslednjeg dana, reformu pravosudnih zakona, pre dve nedelje, do poslednjeg dana, sve je u poslednjem momentu, samo se sednice sazivaju po vanrednoj proceduri u roku od 24 sata i očekivali smo, dozvolite, bar od vaših institucija da se ne ponašaju kao Vlada i kao vlast.

Ne znam šta je moglo da bude drugačije u odnosu na 30 dana kasnije, a već imate ovaj izveštaj. Bilo bi vrlo zanimljivo, nama nije problem da analiziramo i gledamo oba izveštaja, delovali biste odgovornije. Hvala.

PREDSEDAVAJUĆA: Zahvaljujem.

Reč ima Dejan Damnjanović. Izvolite.

DEJAN DAMNjANOVIĆ: Samo bih da vam kažem, da objasnim, Izveštaj o radu, nisam rekao da ćemo mi podneti izveštaj 31. marta, da ne shvatite pogrešno. Izveštaj je već na prelomu i mi radimo lekturu i sve ostalo, on je spreman, što se nas tiče. Mi ćemo ga podneti ako vi hoćete u naredne dve nedelje.

O čemu se radi? Taj izveštaj treba prethodno da prođe sve, pa treba da ga usvoji, treba da prođe Odbor za pravosuđe, treba da prođe Odbor za finansije, kao što smo i prošle godine to uradili. Kada prođe i jedan i drugi odbor, onda on tek kada se usvoji na odborima onda on ulazi u plenum i mi u njemu.

Naravno, mi ćemo ga braniti i pred odborom, ali kažem, ne radi se o kašnjenju niti bilo čemu što nije u skladu sa zakonom, samo sam rekao da ćemo do 31. marta ga predati Skupštini.

PREDSEDAVAJUĆA: Zahvaljujem se.

Hajde da nastavimo po redosledu prijavljenih za reč. Mislim da je svako imao priliku da kaže i da odgovori i da prosto raspravu prepustimo i drugima.

Reč ima Aleksandra Tomić, po prijavi.

ALEKSANDRA TOMIĆ: Zahvaljujem.

Uvažena predsedavajuća, poštovani ministri, poštovani predstavnici regulatornih kontrolnih tela, odnosno institucija, na današnjem dnevnom redu devet tačaka se odnosi na predloge zakona iz nadležnih ministarstava a onih 15 tačaka su u stvari izveštaji institucija, za koje mislim da je Srpska napredna stranka uvela svake godine jednu praksu da imamo objedinjenu raspravu kad su u pitanju ovi izveštaji. Znate, do 2012. to nije bila praksa. Nigde niste mogli da čujete izveštaje ovih institucija.

S druge strane, 2014, 2015. bilo je određenih aktivnosti opozicionih stranaka da u saradnji sa određenim međunarodnim institucijama naprave maltene te institucije kao neku četvrtu granu vlasti koja bi bila opozicija praktično Vladi Republike Srbije, jer je tada vodio Aleksandar Vučić.

Prema tome, mi danas pričamo o jednom potpuno višem nivou stepena demokratije ovde u Srbiji, jer mi imamo svake godine izveštavanje, svake godine sve političke stranke imaju prava da raspravljaju o izveštajima i na odborima i ovde u plenumu i da se usvaja.

Na kraju krajeva i Evropska komisija svake godine u svom izveštaju o napretku Srbije, praktično, uvodi izveštavanje kada su u pitanju izveštaji ovih institucija i za nas to predstavlja zaista jedan korak više kada je u pitanju uopšte razvoj Srbije, i kada su u pitanju ljudska prava, i kada je u pitanju ekonomija.

Ono što bih krenula od početka, ovi odbori koji prolaze uopšte ovakve izveštaje institucija, u stvari pokazuju i nešto što je za nas jako važno – izveštaji koji se podnose u parlamentu podnose se poslanicima, a to znači građanima Srbije. Znači, vi ne podnosite izveštaj Vladi Republike Srbije, niti izvršnoj vlasti, jer su u zakonima definisane vaše nadležnosti. Zbog toga je za nas od velikog značaja što mi ovde kroz ove izveštaje koje vidimo možemo o svemu otvoreno da razgovaramo.

Na kraju krajeva i na odborima, i opoziciji da kažem, naša mišljenja prema određenim stvarima poslanika od strane vladajuće koalicije su takođe možda različita u odnosu na izveštaje koje ove institucije daju. U mnogim stvarima se možda mi i ne slažemo sa njima, ali ono što je dobro, to znači da institucije rade i da država funkcioniše. To u vreme do 2012. godine nije bilo i to za nas, u stvari, predstavlja veliki demokratski iskorak.

Predlozi zakona koji se odnose na Ministarstvo odbrane, treba reći da su za nas od velikog značaja, pogotovo posle ovog „IDEKS 2023“ velikog svetskog sajma naoružanja gde je Ministarstvo odbrane, odnosno Srbija se prikazala kao jedna od država koja je u znanju i naučno-istraživačkom radu jako mnogo otišla daleko, pogotovo kada je u pitanju namenska industrija. Odbranu jedne države, kada pričamo o namenskoj industriji, čini 52 preduzeća direktno i indirektno koja učestvuju u izradi 121 programa, od čega je Srbija izašla sa 30 prototipova na tom sajmu.

Ovo što je gospodin Jovanović rekao, 30 godina ni jedan novi naučno-istraživački park niti centar nije oformljen, sedam naučno istraživačkih instituta rade na ovim programima, 52 ova preduzeća, 20.000 ljudi rade na tim programima.

Znači, mi izlazimo na ovakve sajmove sa svojim znanjem, sa ljudima koji rade u ovoj oblasti. To nije kraj. Ovaj vikend, počinje sajam naoružanja u Nemačkoj. Prema tome, Srbija ima čime da se ponosi i to je najvažnije što smo mi prepoznali i kao SNS i Aleksandar Vučić kao ministar odbrane, a sada kao vrhovni komandant Srbije, da je ovo jedna od grana naše države i privrede koja može mnogo toga da uradi i u naučnom, ali Boga mi i u ekonomskom. Izvoz naoružanja za proteklih 10 godina je povećan tri puta. Tri puta u odnosu na period demilitarizacije do 2012. godine. Nije mi jasno zašto pojedini ljudi koje se bave ekologijom traže uopšte da se ide na tu demilitarizaciju, da mi sad treba da pretapamo određena oruđa i naoružanja kad to zagađuje životnu sredinu, kada bi morali još 100 puta više da ulažemo u filtere, u fabrike koje bi to radile.

Prema tome, kontradiktornost uopšte u napadu na vojsku i na uopšte sistem odbrane i namenske industrije, mislim da je potpuno pogrešan zato što u Srba vojska je jednako narod, a narod je jednako država. Ko god ruši tu jednačinu, ne misli dobro ni narodu, ni državi.

Prema tome, mislim da je jako važno što smo mi imali čime da se prikažemo na Međunarodnom sajmu odbrane i što smo pokazali u stvari da u budžetu za ovu godinu je predviđeno 1,376 milijardi evra za kupovinu naoružanja, odnosno standard koji je upravo karakteristika standarda NATO-a, što pokazuje da mi kao država smo dovoljno ekonomski jaki da možemo zaista da se pokažemo da možemo da odbranimo teritorijalni integritet i nacionalni identitet naše države. To je ono što je jako važno.

Nema ni namenske industrije ni bilo koje industrije bez jake ekonomije, bez stranih direktnih investicija koje su prošle godine bile na rekordno maksimalnom nivou od 4,4 milijarde evra, o minimalnoj nezaposlenosti na 8,9%, na povećanju BDP opšteg od 60 milijardi, koji je, setićete se 2012. godine bio na 33 milijarde.

Nema, jednostavno, ekonomije i tog investicionog ambijenta ukoliko vi nemate stabilan, jednostavno, zakonski ambijent i dobre uslove za otvaranje novih fabrika i kad pričamo o ceni energenata. Ono što možda niste primetili, ali je negde ostalo u senci posete predsednika Vučića sa nemačkom ministarkom za ekonomiju, upravo kada su bili u Abu Dabiju, to je upravo razgovor o tome i o saradnji Srbije i Nemačke u oblasti rudarstva i zaštite životne sredine.

Prema tome, i oni koji se zalažu za to, mislim da treba da prihvate ono što će i Srbija prihvatiti u budućnosti, visoke ekološke standarde i da je Srbija mnogo daleko otišla po tom pitanju, jer na kraju krajeva, i pregovori sa EU to pokazuju i ta Poglavlja 27. koja su bila, a spoljno trgovinska razmena u prošloj godini sa firmama koje dolaze iz zemalja EU iznose 66 milijardi evra.

Prema tome, to je oko 65% ukupne, kada pričamo o saradnji sa svim drugim zemljama. Najveći, investitori u Srbiji su Kina, Amerika, kada govorimo Nemačka, znači, o malim i srednjim preduzećima, zatim Slovenija i onaj deo koji je najinteresantniji, a to je Japan. Japan nigde ne šalje svoje kompanije gde nije siguran i dobar investicioni ambijent.

Prema tome, u ova prva tri meseca vi ćete imati otvaranje novih šest fabrika koje će zaposliti 2.445 novozaposlenih i koji će ići baš upravo ka razvoju tog visokotehnološkog i koji će zapošljavati ne samo ljude sa srednjom stručnom spremom, nego naše inženjere, IT stručnjake i ovo što je gospodin Jovanović govorio, nikada veći zabeleženi izvoz iz oblasti IT Srbija nije imala, nego prošle godine 2,6 milijardi evra.

Nekada je u vaše vreme to bila poljoprivreda koja se nosila do od prilike, pola milijarde evra, ali mi smo ovde izašli sa izvozom koji se odnosi na visokotehnološke privredne aktivnosti i proizvode na ono što je vezano za autoindustriju.

To za nas predstavlja da nema otvaranja fabrika i novih radnih mesta ukoliko nema novih puteva, novih železnica, ukoliko nema izgradnje nove infrastrukture u oblasti IT i ukoliko nemamo kompanije koje će se baviti visoko sofisticiranim tehnologijama, ali bogami i zaštitom životne sredine.

Mi smo u određenim izveštajima Fiskalnog saveta u proteklim godinama imali prilike da čujemo i da vidimo sve i svašta. Evo ja ću vam dati primer. Pričalo se o tome da Srbija mnogo daje „ER Srbiji“ kao subvencije, da to niko ne kontroliše, međutim onda kada je ministar došao i rekao da Evropskoj komisiji svakih šest meseci polaže račune i da Komisija za državnu pomoć mora da da saglasnost zajedno sa evropskim komisijama koje su sastavni deo saradnje sa Evropskom unijom, onda više tih detalja u tim izveštajima nema.

Tako je bilo - gradite što više zdravstvene objekte. Na kraju kada smo počeli da gradimo, renoviramo sve bolnice, više toga nema. Kada su govorili o tome - hajde, zaštita životne sredine na najnižem nivou, ne gradite ništa od infrastrukture, upravljanja otpadom, upravljanje otpadnim vodama. Kada se to počelo da se gradi i ulaže više toga nema u tim izveštajima.

Sada je na red došla energetika. Kada pričamo o ovim institucijama želim da kažem zbog građana Srbije, Agencija za energetiku je jedna od ovih 10 institucija koja je regulator, odnosno jedna od tzv. nezavisnih, kako ovde govori institucija. U stvari nezavisna po svom radu u smislu da ne odgovara izvršnoj vlasti i nadležnim ministarstvima, ali je vrlo zavisna u smislu toga da polaže račune građanima.

Ono što je dobro, što se na jednom i drugom Odboru i za privredu i za finansije, jednoglasno su usvojeni njihovi izveštaji. A, šta to znači? Da su i kolege iz opozicionih stranaka shvatili da ova državna institucija dobro i odgovorno radi svoj posao, a ona ne bi radila dobro i odgovorno svoj posao da zaista država nije mnogo uradila kada je oblast energetike, kada su usvojeni zakoni iz oblasti zelene agende 2021. godine, kada je došlo do primene većih učešća obnovljivih izvora energije u ukupnoj potrošnji električne energije u prošloj godini u Izveštaju Agencije, možete da vidite da prvi put je to učešće izašlo na 37,7% ukupne potrošnje zato što smo imali, moramo da priznamo, i dobre hidrološke uslove i govorimo o povećanoj potrošnji uopšte gasa 18%.

Kaže da u poslednjih 30 godina nije, da je na istorijskom maksimumu bila potrošnja gasa, a to je zbog završenog gasovoda, to je upravo zbog toga što je država mnogo uložila sredstava iz budžeta, za izgradnju tzv. „Turskog toka“ koji mi zovemo „Balkanski tok“ koji praktično ide prema svim građanima Srbije i dobija sve veći i veći broj korisnika gasa i to je zbog toga što uopšte u ovoj oblasti kada je oblast energetike mi se krajnje odgovorno ponašamo i želimo da nam se nikada ne desi 2012. godina kada je 2. februara 2012. predsednik države Boris Tadić rekao da je potrebno da ne može u roku od 24 sata da smo u velikoj krizi što se tiče energenata i da će 2.000 preduzeća praktično biti isključeno sa mreže i da narednih pet meseci građani moraju da štede električnu energiju. Znači, taj scenario od 2012. godine nikad Srbija nije doživela.

Prema tome, ono što je za nas najvažnije to je da ovim današnjim dnevnim redom Srbija je poslala jednu veliku poruku i ovaj parlament, a to je pre svega da su građani bezbedni, da vojska jednostavno razmišlja na krajnje odgovoran način o bezbednosti svih građana Srbije, da smo ekonomski jaki, da se borimo sa svim izazovima koje imamo i kada je u pitanju energetska kriza i kada je ukrajinski rat i kada je inflacija i da imamo odgovore adekvatne na to i na kraju krajeva da ove institucije rade odgovorno svoj posao i da zahvaljujući njihovoj odgovornosti država funkcioniše krajnje nezavisno, bez uticaja bilo kakvih ambasada, bez uticaja desnih, levih, istoka, zapada, što je za nas najznačajnije jer građani onda imaju poverenja u svoju državu i jednostavno mogu lakše da žive.

Zbog toga treba podržati sve ove zakone i glasati za njih. Hvala.

PREDSEDNIK: Hvala vam.

Reč ima Đorđe Stanković.

ĐORĐE STANKOVIĆ: Hvala puno predsedniče.

Hvala puno svim ministrima koji su u sali i kolegama poslanicima.

Žao mi je što nije trenutno u sali ministar Vesić. Ja sam u suštini hteo njemu da postavim par pitanja, ali postaviću ih, pa se nadam se on doći malo kasnije.

Dakle, meni je važno jer bih voleo da pričam danas o korupciji i konkretno o firmi „Bauvezen“. Firma „Bauvezen“ je uradila puno infrastrukturnih projekata u našoj zemlji i to svuda, od Novog Sada do Niša i ostalih gradova. Konkretno, kovid bolnice uradila je i u Kruševcu i u Zemunu i u Novom Sadu, infrastrukturu Železnica Srbije, trg u Leskovcu, prugu Prokuplje, Kuršumlija i ono što je meni dosta važno uradila je i trg u Nišu koji je naravno višestruko pretplaćen. Plaćen je čak 500 miliona dinara, a ono što je problem jeste da je očajno urađen, da je bez rasvete i da je nedovršen. Znači, 30% trga nije završeno.

Problem sa celom tom pričom jeste što je u stari firma „Bauvezen“ sada u blokadi, odnosno već je i u stečaju, a njeni predstavnici su sada uhapšeni i sada imamo situaciju da je na kraju krajeva i tužiteljka koja je na neki način dala instrukcije za hapšenje svih tih ljudi, koji su naravno u ovoj situaciji i uhapšeni zbog nekih koruptivnih radnji u EPS, ona je jednostavno sada bukvalno smenjena sa te funkcije, a mi ovde imamo očigledne dokaze da je „Bauvezen“ umešana u korupciju u celoj zemlji.

Ova, da kažem, jedna od poštenijih tužitelji, Bojana Savović bi možda trebala da pretraži i sve ove slučajeve koje sam ja sada pomenuo. Znači, od Novog Sada do Kruševca, Niša itd. Verovatno bi i tu našla određene probleme.

Meni je bilo važno sve ovo da pitam i ministra Vesića obzirom da svi putevi kada pitam vezano za firmu „Bauvizen“ vode ka njemu. Da li je to uopšte njegova firma ili firma njegovih prijatelja obzirom da i Dušan Polić koji je u kontaktu sa ovom firmom je i njegov prijatelj?

Meni je važno da celu ovu temu možda razjasnimo kako bismo imali jasnu sliku u kom pravcu idemo. Očigledno je da će sve ove teme da se otkrivaju tek kada bude došlo do promene vlasti. Ono što jeste činjenica da je ovo bio jedini infrastrukturni projekat u Nišu, ta rekonstrukcija trga. Ona je očigledno rađena loše i to je eto njihov spomenik za ovih 10 godina. Imali smo različite namesnike u Nišu, od Radomira Nikolića, Bajagića, sada je Nebojša Stefanović tu, a sada imamo i mog kolegu koji nije prisutan u sali Dalibora Šćekića, poslanika SNS koji u suštini je trenutno odgovoran za održavanje unutarstranačkih izbora u Niš. On je verovatno odsutan baš zbog toga.

Meni je žao što nije tu, jer u suštini mislim da brodu koji tone nema spasa. Mislim da je došao kraj. Drago mi je što sam imao priliku da kažem sve ovo, ali mi je žao što nije tu gospodin Vesić, jer bi Vesiću takođe poručio da bi možda trebao da bude u sledećem nekom životu, pošto ne verujem da će imati sledeću priliku da bude ministar kulture. Dosta voli istoriju, ali mislim da mu infrastruktura definitivno nije jača strana. Hvala puno.

PREDSEDNIK: Reč ima Svetlana Milijić.

SVETLANA MILIJIĆ: Hvala uvaženi predsedniče Narodne skupštine Republike Srbije, doktore Orliću, poštovani ministre, predstavnici institucija, a pre svega uvaženi građani Republike Srbije.

Mnogo smo što, šta čuli od jutros u ovoj sali, a malo toga je imalo veze sa temom na dnevnom redu današnje sednice, od kolega prekoputa. Od kolega prekoputa najvećim delom mogli smo da čujemo koliko mrze i isključivo mrze Aleksandra Vučića.

Mi da se vratimo na temu. Uvaženi građani Srbije cilj i vizija moderne i pristojne i evropske Srbije na čelu sa Aleksandrom Vučićem je osim povećanja životnog standarda svih građana Srbije i ulaganje u kapitalne investicije, odnosno ulaganje u putnu infrastrukturu. Razvijenost jedne zemlje, poštovane kolege narodni poslanici, uvaženi građani Republike Srbije, meri se mrežom njenih puteva, a sa svakim novim kilometrom raste i kvalitet života nas građana Republike Srbije, raste privreda, ekonomija i turizam naše zemlje.

Novi putevi ne znače samo brže i bezbednije stizanje do cilja. Oni znače mnogo više, novi putevi, autoputevi i pruge, znače dovođenje novih investicija, otvaranje novih radnih mesta, umrežavanje Srbije od krajnjeg severa, do krajnjeg juga, od istoka do zapada, znače da Srbija postaje značajan transportni centar kroz Evropu. Upravo zbog svog geografski strateškog položaja naša zemlja Srbija nalazi se na značajnom transportnom pravcu koji povezuje centralnu Evropu sa zapadnom Evropom, jugoistočnom Evropom, Turskom i Bliskim Istokom.

Za Srbiju ovaj projekat modernizacije železničke pruge Beograd-Niš koji je deo Koridora 10, znači ubrzan rast i razvoj naše zemlje i jačanje naše ekonomije. Za ovu modernizaciju brze pruge Beograd-Niš od EU Srbija je dobila 598 miliona evra bespovratnih sredstava, a ukupna vrednost investicije bez ovog granta iznosi milijardu i 600 miliona evra, od čega će 1,1 milijardu evra dati Evropska investiciona banka Srbiji, a 550 miliona evra Evropska banka za obnovu i razvoj. Ovaj grant od skoro 600 miliona evra Srbija do sada nikada nije dobila.

Jug Srbije dobiće najkvalitetniju železnicu Evrope, Niš će postati ne samo centar jugoistočne Srbije, već i jugoistočne Evrope, a građani Srbije će imati priliku da se voze najmodernijim vozovima koji će ići brzinom preko 200 km na sat. Njihovo putovanje sa sadašnjih šest sati skratiće se na manje od dva sata. Da vas podsetim, danas vozovi u Srbiji se kreću prosečno 60 km na sat.

Očekivani dnevni priliv putnika bi trebao da iznosi 20.000, jer danas brzim vozom od Beograda do Novog Sada stiže se za 32 minuta i dnevni priliv putnika je 10.000, vikendom i više. Ukupna dužina železničke mreže u Srbiji iznosi 3.333 kilometra. Od 2012. do 2015. godine izgrađeno je 108 km pruga, od 2015. godine skoro 700, i to 300 magistralnih i oko 400 regionalnih. Gradi se još 230 km pruga i da podsetimo građane Srbije od Novog Sada do Subotice, od Subotice do Horgoša, od Jajinca do Male Krsne i od Niša do Brestovca.

Ova železnička mreža moderna od Beograda do Niša iznosiće 230 km na sat. Putovaće se 100 minuta. U čije vreme? U vreme Aleksandra Vučića. Šta? Deset autoputeva novih i preko 1.700 km pruga. Kome? Za građane Srbije.

Danas, uvaženi građani Srbije od Beograda do Dimitrovgrada putuje se za manje od tri sata, od Ništa do granice sa Severnom Makedonijom za sat i po se stiže, od Beograda do Novog Sada za 32 minuta, od Beograda do Čačka za manje od sat i po. U čije vreme? U Vučićevo, složićete se.

U vaše vreme gospodo, broj kilometara pruga i autoputeva množio se sa brojem nula, pardon, izvinjavam se izgradili ste 30 km pruge. U vaše vreme, a citiraću izvor jednih novina koje podržavaju vašu politiku, izvor „Dana“, datum ponedeljak 4.10.2010. godine, vreme 9,24 časova. Kaže – putnici koji u voz ulaze na stanicama gde ne postoje blagajne prisiljeni su da kartu kupljenu u vozu plaćaju po 30% višoj ceni. Tu odluku je na osnovu pozitivnog mišljenja nadležnih ministarstava i uz saglasnost Vlade Srbije 2010. godine, gospodo, u vaše vreme, 20. marta, usvojio Upravni odbor „Železnica Srbije“. Bravo majstori. Izgradili ste 30 km pruga, ali zato karta 30% skuplja. Moj dubok naklon. E, to je vaša politika.

To građani Srbije vide, jer vaša dela su obrnuto proporcionalna vašim rečima. Umeli su građani Srbije to da prepoznaju, umeli, jer su poverenje i drugi put u prvom krugu dali predsedniku Srbije Aleksandru Vučiću, sa 2.230.000 glasova. Pa, vi kada mrzite Aleksandra Vučića, mrzite i ovih 2.230.000 glasova koji su glasali za predsednika Republike. Ukazali su građani Srbije poverenje Aleksandru Vučiću, jer Aleksandar Vučić drži do svojih obećanja, njegova dela to pokazuju i broj glasova.

Zato ću ja u danu za glasanje, kao član SNS, iz poslaničke grupe Aleksandar Vučić – Zajedno možemo sve, podržati set zakona koji su na dnevnom redu, za još kilometara puteva i pruga, za budućnost svih nas i vas, draga gospodo iz opozicije. Žive Srbija i hvala vam.

PREDSEDNIK: Hvala vam.

Reč ima Janko Veslinović.

JANKO VESELINOVIĆ: Poštovani narodni poslanici, uvaženi gosti, dragi građani koji danas gledate ovo zasedanje.

Moje kolege iz poslaničke grupe „Ujedinjeni“ već su dovoljno izneli svojih komentara i stavova povodom vaših izveštaja. Ja sam se fokusirao na zaštitu prava deteta i oba izveštaja sam pročitao veoma detaljno i čak uočio neke gramatičke greške koje su manje važne.

Zato pitam Poverenicu za zaštitu ravnopravnosti i Zaštitnika građana, da li ste upoznati sa slučajem da petogodišnji dečak po imenu Željko već tri godine živi u „Zadruzi“ koju emituje „Pink“, u rijalitiju? Tamo u tom rijalitiju živi njegova majka Miljana Kulić i njegov otac Ivan Marinković, kao i njegova baka Marija Kulić.

U javnosti se pojavila informacija da je ove godine u Zadrugu ušao i Miljanin sin koji se nalazi, citiram - u posebnom delu imanja koji je opremljen samo za njega. Dakle, poštovana gospodo kojima se obraćam evo i naslova u Blicu - Blic zabava: "Mali Željko uveden u Belu kuću, Miljanin sin među zadrugarima, više nije samo iza kamera" datum, 12.12.2022. godine, 19.45.

Da li se to i na Pinku snima rimejk čuvenog Trumanovog šoua? Ne mislim da je to dete tamo gladno, ali smatram da je to dete tamo mimo ustavnih načela koje vi dobro poznajete, mimo međunarodnih konvencija koje štite prava deteta i mimo našeg pozitivnog zakonodavstva. U šta ste gospodo SNS pretvorili Srbiju? Imali ste na prošlim izborima slogan "Za našu decu ", zar je vaš slogan imao nameru da naša deca žive u rijaliti šou?

Postavljam vam i pitanje o pravima pacijenata u Srbiji. Smatram da ona nemaju adekvatan pristup pošto je i ovo deo izveštaja oba zaštitnika, smatram da ona nemaju adekvatan pristup najnovijim generacijama lekova i terapijama. Nadam se da ovo interesuje i SNS, njihove poslanike koji galame, da nemaju adekvatnu terapiju, naročito onu koja se tiču terapija za lečenje raznih oblika karcinoma i retkih bolesti. Dostupnost inovativnim lekovima u našoj zemlji je na nižem nivou u odnosu na zemlje Evropske unije, pa čak i zemlje Evropske unije u našem susedstvu, Hrvatska, Bugarska, Rumunija. Inovativna terapija obolelih od raka pluća kod nas je veoma retka, od 7000 pacijenata tek njih obolelih, 400 prime neku od zaostalih inovativnih terapija.

I, još jednom pitanje zašto se naplaćuje parkiranje ispred kliničkih centara, ispred domova zdravlja parkiranje, pa čak i ispred porodilišta? Ovde nema Gorana Vesića, verovatno je otišao da podiže ploče na Trgu kod železničke stanice, njega bih pitao i pohvalio činjenicu da se gradi, da će se graditi odnosno brza pruga prema Nišu ali bih ga pitao - zašto iskaču vozovi, zašto se raspadaju koloseci, zašto se ne održavaju pruge? Zašto čak i pruga prema Novom Sadu malo, malo pa zatvorena zato što je vetar odneo ogradu. Smirite se gospodo iz SNS.

Pitao bih ga naravno i šta je, zašto su odlučili da demontiraju 435 kilometara pruga u Vojvodini? Te šine se tope, dakle te šine zapravo idu, vi pričate o topljenju tenkova i ne znam čega, te šine idu na topljenje. Dakle, čak su infrastrukture železnice objavile da će se zaraditi na 25 hiljada tona železa, 300 miliona dinara i verovatno će taj novac otići za nacionalni stadion.

Ljudi, šta radite? Zar mislite da ljudi u Vojvodini i na jugu Srbije nemaju pravo da imaju železnice? Zašto vam nije važna Kikinda, Vršac, Sremska Mitrovica, Ruma, Sombor? Zar mislite da oni ne bi trebali da imaju mogućnost da pristupe tim brzim prugama o kojima pričate?

Na kraju jedno pitanje, molim zaštitnika i jednog i drugog, da proveri i ja ću uputiti pisani dopis, šta je sa restitucijom odnosno pristupanja restituciji poljoprivrednika iz Batajnice kojima je vraćena zemlja nekih 500 hektara da mogu da dođu do svoje zemlje?

PREDSEDNIK: Hvala, gospodine Veselinoviću. To je kompletno vreme poslaničke grupe.

Imamo povredu Poslovnika.

MARIJAN RISTIČEVIĆ: Dame i gospodo narodni poslanici, reklamiram član 106. i 107. Poslovnika o radu.

Ovde je gospodine predsedavajući govorio narodni poslanik o rijalitijima. Samo da vas podsetim, to nije bila tema dnevnog reda, ali prvi rijaliti u Srbiji je uveo Dragan Đilas čovek na čijoj je listi izabran prethodni govornik. Čovek koji je taj rijaliti smestio u Košutnjak, u objektu čija namena bila, objekata za decu. Dakle, oni koji su napravili prvi rijaliti u Srbiji, pa proizveli sve druge, danas imaju dovoljno hrabrosti da sa te liste skoče i da zamere vladajućoj koaliciji na rijalitijima, a što nije bila tema dnevnog reda.

Takođe, o slobodama govori taj čovek, kada vas podsetim na onom kongresu Komunističke partije, kao mladi partijski kadar bio je toliko za slobodu i demokratiju da je tražio da se određenim ljudima zabrani da govore. Zato ne tražim da se glasa, ali u buduće molim da se starate i o 103. članu Poslovnika i da takvim personama odbijete jedno dva minuta ukoliko budu reklamirali povredu Poslovnika ne vezano za temu dnevnog reda. Hvala.

PREDSEDNIK: Zahvaljujem.

Nije trenutno u sistemu gospodin Veselinović, iako mi je delovalo da se javio za povredu Poslovnika, jer bio je prijavljen, pa sada više nije.

Što se tiče ovoga što ste govorili, da, znate i vi, i ja i svi ovde koliko je to imalo veze sa dnevnim redom, tako da ukazivanje na član 106. u tom smislu jeste opravdano, ali videli ste već kako su se ponašali i svi drugi tamo. Tako da, teško mi je sada da vam odgovorim koliko veze ima bilo šta što smo slušali juče i danas, sa dnevnim redom. Sa te strane, ali to je neki pokazatelj demokratije, el tako. Omogućeno je bilo gospodinu Veselinoviću da govori u vremenu koje pripada njegovoj grupi i još 30-ak sekundi možda duže od toga.

Ovo što ste vi rekli je sve tačno, ali vam hvala na razumevanju i što ne tražite da se oko toga glasa. U svakom slučaju, predlog sam prihvatio još juče, 103 i osam, znači, za ovih koliko je bilo minut i deset, primenićemo tu, primenićemo ponovo pošto se sada Janko Veselinović prijavio, ukoliko bude razloga i primenićemo kod svih ostalih.

Izvolite. Da li je to po Poslovniku?

JANKO VESELINOVIĆ: Ne po Poslovniku, nego replika pošto me je prosto čovek pomenuo.

PREDSEDNIK: Ne možete da replicirate na povredu Poslovnika.

JANKO VESELINOVIĆ: Zato što je zloupotrebi Poslovnik.

PREDSEDNIK: Da, ja sam upravo primenio Poslovnik u tom slučaju.

JANKO VESELINOVIĆ: Dobro, gospodin Vesić će se sigurno javiti, pa ću se onda ja javiti. Hvala.

PREDSEDNIK: Samo polako.

Znači, nećete se vi javiti i dobiti reč ako ste odlučili, nego ako bude osnova. Reč ima Poverenica.

BRANKICA JANKOVIĆ: Hvala puno.

Poštovani predsedniče, iskoristiću ovu priliku da odgovorim na nekoliko prethodno postavljenih pitanja u toku dana i da se, kako ste i vi pomenuli, kada smo već kod demokratskih procesa, ono zaista mnogo tiga nema veze sa našim izveštajima za 2021. godinu, ali naravno dužni smo da vam damo odgovore za ono sve što jeste iz naše nadležnosti.

Evo, već drugi dan smo ovde sa vama i moram reći da mi je nekako baš žao što se čak i sa, a imalo je prilike i ranije da se čuje i sa poslaničkih mesta, da se čuje govor koji istovremeno i predstavlja govor koji predstavlja diskriminaciju i na osnovu pola i na osnovu zdravstvenog stanja, ranije i na osnovu starosnog doba. Neću više da nabraja, pa evo prilike da apelujem i ovoga puta da se zaista poštuje i Zakon o zabrani diskriminacije, ne preuzimam naravno ingerencije predsednika Skupštine, ali znamo da je i imunitet važna tekovina demokratije i demokratskih procesa, ali ipak bar ovo što se tiče ličnih svojstava bi bilo dobro da nekako to međusobno poštujemo.

Takođe, želim posebno da se zahvalim narodnoj poslanici Aleksandri Tomić koja je onako vrlo dobro, sažeto objasnila ulogu nezavisnih institucija kojima se treba omogućiti prostor za odgovoran i nezavistan rad, bez uticaja, svidelo mi se kako je rekla, i levih i desnih i istoka i zapada, već da svoj posao radimo odgovorno u skladu sa zakonom.

U tom smislu moj utisak je da negde zaista postoje prilično nerealna očekivanja koja mi, u stvari govoriću naravno samo u ime institucije koju ja vodim, Poverenika za zaštitu ravnopravnosti, nije u mogućnosti da ispuni jer bi to bilo izlaženje iz okvira zakona.

Između ostalih, samo nekoliko opaski koje su izrečene i juče i danas. primera radi, naš izveštaj ne sadrži kritiku vlasti. To je juče rekao narodni poslanik Boško Obradović, što je delimično tačno, ali u većini netačno zato što mi nismo opozicija vlasti, niti treba da kritikujemo vlast, već u našem izveštaju treba detaljno i sistematično da upravo navedemo šta je to što je urađeno, da li su organi javne vlasti postupili ili nisu postupili po našoj preporuci.

Kada nisu postupili, sve ono što nije urađeno, to se može tumačiti kao kritika vlasti, koja s druge strane može vlasti da se ne svidi, ali to je naša uloga. Mi jedino na taj način možemo da radimo naš posao.

Kao i opaska da nikoga nismo uhapsili zadnjih 20 godina. Naravno da nismo, jer se ne predstavlja izveštaj javnog tužioca, već organa koji nema represivna ovlašćenja već samo može da deluje snagom autoriteta institucije.

Takođe, moram zbog mojih koleginica i kolega koji predano rade svoj posao svakog dana rešavajući probleme za ovih 12 godina, sada se to zaista meri hiljadama građana, da jučerašnja opaska mislim da je onako izrečena paušalno od strane narodnog poslanika, gospodina Lutovca da nismo u službi građana.

Mislim da je to onako, nekako, prosto zbog njih moram da reagujem, nije tačno da nismo u službi građana jer ovde su svi slučajevi koje smo predstavljali, ne samo u Izveštaju za 2021. godinu, nego i svih prethodnih godina to su sve ljudske sudbine i sve su rešeni problemi građana.

Naravno, ni oni nekada nisu zadovoljni jer mi ne možemo utvrditi diskriminaciju tamo gde je nema, bez obzira na očekivanja opozicije, vlasti, bilo koga. Dakle, to zaista nije moguće jer moramo doneti mišljenje isključivo na osnovu činjenica i dokaza utvrđenih u postupku.

Tako da bi bilo lepo zaista da to negde raščistimo da ne bismo zbunjivali građane zbog kojih mi postojimo.

Takođe, mislim da postoje čak i neka nerealna očekivanja da reagujemo i na to šta se dešava u Skupštini, jer nam se često i narodni poslanici i poslanice obraćaju. Mi opet ponavljamo – imunitet je važna tekovina demokratije i ne treba da postoji, bar ja mislim da ne treba da postoji, van parlamentarna kontrola vlasti.

To ne bi bilo dobro. Mi smo, pre svega, uspostavljeni da štitimo građane, da štitimo manjinske zajednice, da štitimo one koji su slabiji od nas, a posebnim fokusom na ugrožene grupe kojima smo posebno posvećeni.

Kad sam rekla da moramo navesti šta je urađeno, a šta nije, navešću ovde, pošto je upravo ušao ministar Vesić, to me je podsetilo da navedem dobar primer.

Ne slažem se sa nekim raznim stvarima iz njegove politike.

Možda se i on ne slaže, možda nije saglasan sa mnom, možda mu se ja ne sviđam lično, ali to bi mogao samo biti naš lični problem i nešto sa nama ne bi bilo u redu kada ja ne bih, na primer, sledeće godine u izveštaju navela da je pre nekoliko dana ministar Vesić i ministarstvo koje vodi, naravno, prihvatilo inicijativu Poverenika za zaštitu ravnopravnosti da se prilikom izmena i dopuna Zakona o planiranju i izgradnji izmeni odredba koja će ukloniti barijere za veliki broj naših sugrađana sa invaliditetom, ne samo njih, nego i starijih i roditelja koji koriste kolica za svoju decu. Do sada je bila potrebna saglasnost većine stanara u objektima koji imaju više vlasnika.

Dakle, ministarstvo nas je obavestilo pre nekoliko dana da će usvojiti inicijativu i da su spremni da se napravi jedna odredba koja se može implementirati u praksi. Onda bi tu zaista bilo, navodim samo primera radi zato što je ministar tu, bilo bi strašno da ja, na primer, sledeće godine ne kažem da je to urađeno. Kao što u Izveštaju možete da vidite desetine preporuka, inicijativa tokom godina koje nisu usvajane, ali, ako se sećate, ja sam i u uvodnom izlaganju rekla da je visok procenat postupanja po našim preporukama. Zaista, ja ne mogu tvrditi da nije, što ne znači da ne postoje vrlo ozbiljni problemi naših građana, velike pukotine u sistemu i selektivna pravda. Ali, bilo bi neozbiljno da ne izgovorim ono što se zaista u praksi dešava.

Takođe, narodni poslanik, gospodin Miković je izrazio kritiku da mi nikada ne reagujemo kada su vređali, malo pre sam pomenula i ovde, premijerku. Evo, samo sad, evo poslednji slučaj ću samo navesti – 13. decembar. Ima na sajtu Poverenika, da ne oduzimam vreme, da ne čitam. Upravo smo ukazali da je zaista nedopustivo vređanje premijerke po osnovu seksualnog orjentacije, koje je prilično često u našem javnom prostoru. Koristim priliku da osudim sva takva istupanja. Zadnje je bilo od strane Sergeja Trifunovića. Zaista nema mesta nikakvom humoru i vređanju na osnovu bilo kog ličnog svojstva. Ne mislim samo na premijerku, nego zaista bilo koga i ovde u skupštinskoj sali, na najvišem mestu, a i bilo gde u našem javnom prostoru. Zaista, ma koliko sad to nekome delovalo, pa će mi neko reći – ne budi naivna, mislim da nas ipak ovde, naravno vas svakoga dana, naši građani i građanke gledaju i zaista to ne bi bila dobra poruka.

Nije tačno da ne reagujemo kada su u pitanju premijerka ili predsednik Republike i njegova deca. Mi smo reagovali onda kada je taj govor sadržavao i elemente diskriminacija.

Takođe, i kada je i opozicija u pitanju, mi imamo nekoliko upozorenja u kojima smo reagovali. Samo sam juče u govoru pomenula od Marinike Tepić, podsećam, da vas štiti imunitet ovde za izrečeno za govornicom.

Takođe, da odgovorim na, da ne propustim da u ovim napomenama odgovorim na ono što su bila eksplicitno pitanja iz naše nadležnosti. Gospodin Novaković je rekao da u našem Izveštaju nema podataka o broju ubijenih žena. To je takođe delimično tačno, jer na strani 165. Izveštaja koji je predmet današnjeg razmatranja nalaze se podaci koje smo dobili od Ministarstva pravde, ali evo odgovora zašto je delimično tačno. Zbog toga što je tačno da ne postoji uspostavljena evidencija podataka. To je bila i vaša sugestija i primedba, uvažena narodna poslanice, gospođo Jevđić.

Istovremeno, hvala vam na pohvalnim rečima kojima ste izrazili vaše mišljenje o našem izveštaju. Ne samo o izveštaju iz 2021. godine, nego i o drugima. Hvala što ste ga detaljno čitali, mi smo upravo s toga uputili inicijativu ministarki pravde da se uspostavi nacionalni kontrolni mehanizam za praćenje slučajeva nasilja, a na to je juče ukazala i uvažena narodna poslanica Elvira Kovač. Ministarka pravde je odgovorila, imamo njen usmeni poziv da će se nakon usvajanja seta pravosudnih zakona za koje moram da priznam da imam naravno razumevanja da postoje stvari koje imaju prioritet, da će sazvati Savet za suzbijanje nasilja u porodici, i da ćemo o tome razgovarati na savetu.

Uvažila je naš predlog da se pozivaju i stručnjaci iz akademske zajednice i stručnjaci iz prakse koji imaju iskustva u borbi protiv nasilja nad ženama i nas iz nezavisnih institucija kako bismo videli šta možemo svi zajedno da uradimo na sprečavanju nasilja u porodici kao jednog od naši najvećih društvenih problema. Mislim da smo oko njega svi ovde saglasni i govorili smo ovde na javnom slušanju 28. decembra prošle godine u organizaciji Odbora za ljudska i manjinska prava.

Takođe, odgovor na pitanje narodnog poslanika Janka Veselinovića, da li imam informaciju da petogodišnji dečak živi u rijalitiju - nemam. Nisam informisana o tome i zbog toga što mi nemamo ovlašćenje eks oficio da vodimo postupak po službenoj dužnosti, zbog toga uvek i tražimo. Mi možemo samo da upozorimo službeno, da pošaljemo generalnu preporuku mera, ali nemamo ovlašćenje da vodimo postupak ukoliko pritužbe nema.

Svakako, niti imam dovoljno podataka da bih mogla da komentarišem radi li se, verovatno se radi iz ovoga kako vi kažete, o zloupotrebi dece, ali imamo tu, naravno, i centar za socijalni rad. Ne znam da li je koleginica iz Zaštitnika građana preduzimali, da li su imali takav slučaj, i naravno centar za socijalni rad.

Što se tiče lekova inovativnih terapija, mislim da ste posebno pomenuli za kancer. Svakako smatram da ima mesta daljem radu. Imate na 145. strani ovog izveštaja gde stoji da je neophodno nastaviti dalje rad na omogućavanju pristupa inovativnim lekovima i terapijama za koje moram pohvaliti Republički fond zdravstvenog osiguranja, jer je prethodnih godina, takođe, na našu inicijativu nekoliko lekova stavio na listu A, da građani ne plaćaju, ali sam potpuno saglasna sa vama da sigurno postoji. Verujem da tu postoji politička volja, jer kontinuirano se stavljaju i prate se nove terapije i lekovi. Naročito moram reći za retke bolesti. To je nešto što je posebno naglašeno u izveštaju i što zaista zavređuje pohvalu Ministarstvu zdravlja.

Moram da kažem, i time završavam, narodna poslanica gospođa Snežana Paunović je juče pohvalila odredbu o neplaćenom radu i omogućavanju zdravstvene zaštite svim ženama koje ne ostvaruju pravo ni po jednom osnovu, a koje je omogućeno u Zakonu o rodnoj ravnopravnosti. Da razočaram i nju i sve ovde narodne poslanike i poslanice da ta odredba u praksi ne funkcioniše, da kade je trebala da se operacionalizuje došli smo do problema, što govori u prilog činjenici da zaista moramo voditi računa, i to je jedna od kritika u našem izveštaju, da se zaista zakon mora dobro uskladiti i da ne treba da požurimo u donošenju propisa, jer je ministar zdravlja gospodin Zlatibor Lončar u prethodnom sazivu lepo, pismeno ukazao da je odredba neprimenjiva u praksi.

Videla sam to njegovo negativno mišljenje i, prosto, opet je došlo do one nekoordinacije i onoga na šta mi ukazujemo da se zakon mora donositi u zakonom utvrđenoj proceduri da ne bismo posle toga dobili neprimenjivu odredbu.

Na kraju, poštovani narodni poslanici gospodi Stošić i juče gospodin Krkobabić sve ono na šta su ukazali u vezi sa zabrinutošću sa položajem penzionera u Srbiji i naših najstarijih sugrađana, sve se nalazi na strani br. 60, sažeto. Svi problemi sa preporukama mera u cilju unapređenja njihovog položaja, gde smo nekako uspeli, nadam se, da sažmemo sve ono što smo prethodno dali u izveštaju o diskriminaciji starih i predali ovde Narodnoj skupštini u izveštajnoj godini na 450 strana, koje možete naći na našem sajtu.

Hvala puno.

PREDSEDNIK: Hvala.

(Tamara Milenković Kerković: Replika.)

Ne, ovo su bili odgovori na koje su izrečene juče i danas.

Dragan Vulić je sledeći prijavljeni.

DRAGAN VULIĆ: Poštovani predsedniče, poštovani ministri i predstavnici regulatornih tela, poštovane kolege poslanici, poštovani građani Srbije, današnja sednica Narodne skupštine posvećena je u najvećoj meri izveštajima regulatornih tela i nezavisnih organa za 2021. godinu. Razmatrajući ih, Skupština ostvaruje svoju kontrolnu funkciju.

Osvrnuću se na jedan, po mom mišljenju, izuzetno važan izveštaj, Izveštaj Komisije za kontrolu državne pomoći. Komisija za kontrolu državne pomoći je važan nezavisni državni organ, koji kontroliše zakonitost u dodeli i trošenju svih vidova državne pomoći koja se obezbeđuje iz budžeta, odnosno iz javnih izvora.

Zakonom su utvrđeni instrumenti državne pomoći, pri čemu su subvencije dominantni oblik. Subvencije su bespovratna sredstva i prisutne su u ključnim sektorima naše ekonomije. Pomenuo bih najpre subvencije u poljoprivredi, imajući u vidu kolikim poljoprivrednim potencijalom raspolažemo i koliko je važno da sami proizvodimo hranu, budemo što manje zavisni od uvoza. U ovim teškom periodu koji je posledica ukrajinske krize, mogli smo dobro da učimo šta znači imati svoje žito, svoju pšenicu, svoje meso ili obezbeđene energente.

Subvencije u privredi su značajni pokretač privrednog razvoja, posebno u privlačenju stranih investicija, koje su veliki privredni zamajac, a čije smo pozitivne efekte osetili u poslednjih 10 godina. Inače, prema podacima Razvojne agencije Srbije, za prethodnih 15 godina Srbija je privukla 42 milijarde direktnih stranih investicija.

Širom Srbije grade se danas putevi i fabrike uz državne subvencije, a lokalne samouprave se trude da obezbede komunalnu i saobraćajnu infrastrukturu koja bi bila podsticajna za strane ali i domaće ulagače.

Dolazim iz Kraljeva. Mi se kao lokalna samouprava trudimo da stvorimo motivacioni prostor za privredna ulaganja. Kraljevo je svojevremeno bio veliki industrijski centar, pa verujemo da ćemo se ponovo vratiti na bolje mesto.

Verujemo da naš Aerodrom „Morava“ može da bude dodatni faktor podsticaja za nova ulaganja u ovaj region.

Kraljevo bi bilo značajan podsticaj države, odnosno državna pomoć za rešavanje nekoliko ključnih komunalnih problema. Najpre bi to bio već započeti projekat urbane sanacije, više starih i za stanovanje opasnih zgrada u centru grada. Zatim, Kraljevo iako je sedište okruga nema zatvoren bazen, tako da bi nam ta državna pomoć u tom pogledu bila neprocenljivo vredna.

Znamo da se bez državne pomoći ne bi razvili mnogi regioni, bilo da je u pitanju komunalna infrastruktura ili subvencije u privredi. Osim toga, kroz državne subvencije se prepoznaju i razvojni prioriteti države.

Iz Izveštaja Komisije za kontrolu državne pomoći evidentiramo i brigu države za sredstva koja su kao subvencije date stranom investitoru „Geoksu“, koji nije ispunio ugovorene obaveze. Ovaj proces završio je na sudu i verujemo da će se okončati u korist države Srbije.

Da bi se sprečile ovakve situacije možda bismo mogli državnu pomoć, odnosno subvencije dati investitorima, smatrati učešćem naše države u određenom investicionom privrednom projektu. Na taj način bi se osigurala naša pozicija, a ne samo pozicija investitora koji su značajni i jasno je da bez zdravih investicija nema privrednog razvoja, nema rasta BDP-a, ali naša država mora subvencionisati sa najmanjim rizikom i bez štetnih posledica.

Inače, privredne subvencije namenjene su i u domaćoj privredi, posebno onoj izvozno orijentisanoj. Tako su republičkim budžetom za 2023. godinu na poziciji Ministarstva privrede opredeljene 23 milijarde za subvenciju privrede i to domaćoj i stranoj. Verujem da je za srednja i mala preduzeća pomoć države razvojna injekcija, i treba nastaviti sa subvencijama domaćoj privredi, naročito u onim segmentima koji se brzo i relativno jednostavno mogu uključiti na tržište.

Ne zaboravimo da teška vremena nisu prošla i da se sve više moramo uzdati u svoje resurse i u svoje ljude. Hvala vam.

PREDSEDNIK: Hvala.

Reč ima Nikola Nešić.

NIKOLA NEŠIĆ: Hvala, predsedavajući.

Pred nama su danas izveštaji nezavisnih institucija. Ne želim sada da ulazim uopšte koliko su institucije nezavisne, ali svakako mogu da konstatujem da ih vlast ne sluša, a iskoristiću i Poverenicu za zaštitu ravnopravnosti i Fiskalni savet kako bi jasno i nedvosmisleno izneo dokaze.

U izveštaju koji je sama poverenica i navela, da je na njen predlog za ocenu ustavnosti i zakonitosti i sud utvrdio neustavnost čak tri odredbe Zakona o finansijskoj podršci i porodici sa decom, gde je posebno istakla neustavnost odredbe kojom roditelji i deca sa invaliditetom moraju da biraju između prava na naknadu zarade i prava na tuđu negu i pomoć za njihovo dete.

Takođe, želim da istaknem da je Poverenica zajedno uspela ponovo da obori još jednu odredbu istog zakona ove godine, a to je da preduzetnici i žene na fleksibilnim ugovorima moći će da koriste odsustvo do dve godine kada rode treće i više dece.

Želeo bih samo da zamolim i Poverenicu da sledeći put u svom izveštaju, ukoliko je moguće, navede, pošto je ovo, da kažem, predlog, provera ustavnosti došao od strane 31 narodnog poslanika iz Jedanaestog saziva i iz udruženja „Mame su zakon“. Smatram da je jako važno kako bismo vratili poverenje u institucije, kakva je Narodna skupština, da stoji da je to ipak objedinjen zahtev, ko se sve borio da dođe do ovog predloga.

Takođe, želim da napomenem i da Fiskalni savet se takođe ne sluša, a kao dokaz je preporuka ove nezavisne institucije da se podigne iznos dečijeg dodatka, kako bi se smanjilo siromaštvo najranjivije kategorije, a to su naša deca. I to su samo dva dokaza ovih institucija gde vlast ne sluša, a iste ove zakone je u prethodnom sazivu i donela vlast. Hvala vam.

PREDSEDNIK: Hvala.

Reč ima Dijana Radović.

DIJANA RADOVIĆ: Zahvaljujem, poštovani predsedniče Narodne skupštine.

Uvaženi predstavnici Vlade, uvaženi predstavnici regulatornih tela, u svojoj diskusiji ja ću se osvrnuti izveštaje onih institucija na koje su naši građani i građanke Republike Srbije bili najviše upućeni kada su tražili zaštitu njihovih prava. To su svakako izveštaji Zaštitnika građana i Poverenika za zaštitu ravnopravnosti i izveštaji ove dve institucije upravo možda kroz svoje preglede nam najbolje pokazuju koji su to problemi sa kojima su se oni najviše suočavali, kao i to koje su oblasti koje su najosetljivije u našoj državi i u našem društvu.

Ovo je posebno važno da analiziramo i da razmatramo, jer ove oblasti treba i da pozicioniramo kao prioritetne kada je u pitanja zaštita države, ali takođe i da se bavimo svim onim institucijama, da zajednički reagujemo kada je u pitanju zaštita ljudskih i manjinskih prava.

Izveštajna godina o kojoj govore ovi izveštaji jeste 2021. godina, dobro znamo, godina obeležena kovid virusom i zaista mislim da je možda na određen način dodatno povećala važnost i značaj ovih institucija upravo situacija prouzrokovana ovim virusom, jer negativne posledice ovog virusa su se možda i najviše odražavale na one osetljive kategorije u našem društvu, odnosno marginalizovane grupe. Iako sam virus nije diskriminisao, videli smo da nije baš i rodno neutralan, odnosno da je najviše pogađao one profesije u kojima su dominantno zaposlene žene. Tu, pre svega, mislim na prosvetu, zdravstvo, trgovinske lance i sve one oblasti koje su dominantno sa ženskim kolektivom.

Ta situacija nam nameće i pitanje koje su to sve vrste diskriminacija sa kojima se žene, nažalost, danas u našoj državi još uvek susreću, ali da ne bih dužila, možda bih samo napomenula da je za nas najznačajnije ona diskriminacija koja se još uvek odnosi u oblasti rada i zapošljavanja, a to je da mora da nam bude prioritetni cilj da izjednačimo plate za iste poslove i za žene i za muškarce koje obavljaju sa istim nivoom obrazovanja, odnosno sa istom školskom spremom.

Veoma važno je, ono što je i Poverenica maločas rekla, a to je da je rodno zasnovano nasilje, nasilje u porodici, nasilje nad decom, jedan od najozbiljnijih društvenih problema u proteklom periodu. Pre samo nekoliko dana imali smo svi priliku da vidimo kako mogu fatalno da se završe i kakve posledice sve mogu da imaju takvi slučajevi. Mislim da nas ovo i opominje da je možda više nego ikad potrebno da skrenemo pažnju na ovaj problem i da damo i potpuniji, jači, odlučniji odgovor i države, ali i svih institucija, ali da se i uključimo i mi pojedinci koji aktivno učestvujemo u javnom životu i političkom životu.

Važno je da pokrećemo i društvenu svest i da skrećemo pažnju javnosti. Mislim, Poverenice, da vi zaista radite dobar posao kada je u pitanju prisutnost u javnosti i pokretanje ove teme. Važno je to zbog preventivnog delovanja. Ne smemo nikad da prestanemo da ponavljamo da nijedan oblik nasilja nad ženom nije i nikada neće biti isključivo njen lični problem, problem koji se tiče samo nje. To je i problem celog društva. Zbog toga, zbog kompleksnosti tog problema, mi moramo da damo snažan odgovor, zajedno svi, uključujući sve institucije koje se bave ljudskim i manjinskim pravima, ali takođe, rekla sam maločas, zajedno sa pojedincima koji mogu značajno da doprinesu da se ovo više ne dešava.

Još jednu važnu stvar želim da pomenem, mislim da je retko ko pominjao, to je da je Poverenica za zaštitu ravnopravnosti prepoznala jednu, pa slobodno mogu reći najnevidljiviju grupu u našem društvu, a to je podrška ženama u ruralnom razvoju i podrška devojčicama u ruralnom razvoju. Ovo je izuzetno važno, jer se vidi i kroz vaše projektne aktivnosti u ovom izveštaju šta je to što ste radili kada je u pitanju ova tema. Vidi se i vaše prisustvo na terenu u unutrašnjosti. Ja to moram da pohvalim, pre svega, jer imamo i primere dobre prakse kako takav jedan vid podrške i osnaživanja može pozitivno da utiče na cele lokalne zajednice, posebno kada govorimo o onim nerazvijenim opštinama u našoj državi.

Svi dobro znamo da svaka od opština u našoj državi koja pripada nekoj od kategorija nedovoljno razvijenih je specifična na svoj način, ali ono što je zajedničko jeste da je razvoj najugroženiji u ruralnim sredinama.

Zbog toga pozdravljam to što ste prepoznali upravo te žene kao one kojima je potrebna velika pomoć i velika podrška i da su mnoge od njih zahvaljujući i tome uspele da od vrednih poljoprivrednica postanu i uspešne preduzetnice.

Mi svi znamo da je negde i nepisano pravilo da žena kada napusti seosko domaćinstvo, to domaćinstvo se ubrzo i gasi. Zato mislim da je potrebno da pružimo značajniju podršku. Pozivam i sve druge institucije koje mogu da doprinesu da se to više ne dešava. Samim tim ćemo podići i veću uključenost ove kategorije našeg stanovništva u društveni život, ali možda i nešto mnogo važnije je to što ćemo konačno priznati sav trud, rad i zalaganje koje one imaju i koje daju i da će dobiti priznanje od društva u kom žive.

Takođe, Poverenice uvažena, malopre ste me inspirisali kada ste rekli za poseban izveštaj koji ste uputili Narodnoj skupštini, a govori o diskriminaciji starih građana i ne bih da dodatno dužim, ali možda nešto da kažem o važnosti međugeneracijske solidarnosti. Vrlo često to previđamo, živimo u eri digitalizacije, ubrzanog razvoja tehnologija i važno je da je to jedan u stvari izazov kako da što više naše starije građane uključimo. Znamo svi da elektronski portali, javna uprava, zakazivanje elektronsko zdravstvenih pregleda može da olakša i našim starijim građanima i vreme i novac, zbog toga naša pomoć, mladih može tu da značajno doprinese, da im pomognemo da se što više uključe u ove društvene tokove pružajući im time i osećaj zajedništva, povećavajući i međusobno razumevanje.

Naša poslanička grupa Ivica Dačić – Socijalistička partija Srbije će svakako sa zadovoljstvom podržati vaše izveštaje i podržaćemo i sve one sporazume koji su danas na dnevnom redu. Zahvaljujem.

PREDSEDNIK: Gospođo Janković, izvolite.

BRANKICA JANKOVIĆ: Poštovana narodna poslanice, gospođo Radović, hvala vam na ovim rečima koje nam daju podstrek zato što i mi u instituciji ponekad zaboravimo šta smo sve uradili, a na projekat, koji ste pomenuli, unapređenje položaja žena sa sela, moram da priznam, sam u ovom trenutku bila potpuno zaboravila, jer se mi u ovom trenutku nalazimo u fazi pisanja izveštaja za 2022. godinu i možda s toga zbunjujuće delujemo i mi, a i za građane stvaramo možda konfuziju, jer danas raspravljamo, zapravo, o Izveštaju za 2021.

Znamo da je prošla godina bila izborna i da, eto, imamo neko, da kažem, zakašnjenje. Mi smo predali na vreme, ali ne može se sve zaista stići i biće detaljno predstavljen upravo u ovom izveštaju program kojim smo pomogli 60 žena iz Moravičkog, Raškog i Zlatiborskog okruga da započnu svoje male biznise ili poslove, bolje rečeno, na svojim malim poljoprivrednim gazdinstvima od donatorskih sredstava Kraljevine Norveške i vama hvala što ste učestvovali na nekoliko tih aktivnosti, pre svega, treninga koje smo organizovali za njih kada su im nabavljeni staklenici, kopačice i druga poljoprivredna oprema za započinjanje rada, ali i organizacijama civilnog društva koje počinju svoj rad u ruralnim područjima.

Mislim da stvari ne smeju biti rezervisane samo za Beograd i gradove, već da civilni sektor treba da pojača svoje aktivnosti i u našim selima.

Znam da će narodni poslanik, verovatno Milija, iz Svrljiga da kritikuje što smo izabrali ove okruge i da se treba spustiti na jug Srbije, što je potpuno tačno, ali pokušavamo negde da ravnomerno delujemo širom naše države.

Što se tiče međugeneracijske solidarnosti i prošle godine smo realizovali, sada već peti ili šesti. Bila je prisutna potpredsednica Narodne skupštine, gospođa Božić, kada smo i ovde u holu Narodne skupštine predstavili tu šestu izložbu radova dece na temu međugeneracijske solidarnosti.

Nemam nikakvu dilemu da treba da nastavimo rad na poboljšanju položaja žena na tržištu rada, jer smo svedoci svakodnevnog kršenja tih prava, i to mi je ujedno i prilika da odgovorim i prihvatim sugestiju narodnog poslanika Nikole Nešića i zapravo da kažem da će u ovom sada izveštaju, koji radimo za 2022. godinu, i biti navedena da je nova inicijativa, jer radi se od dve, kako ste i sami pojasnili, radi se od dva inicijative, dva predloga za ocenu ustavnosti. Biće svakako navedeno ko je još bio podnosilac predloga, između ostalog, i organizacija „Mame su zakon“.

Nije nam namera da bilo kakvu slavu prisvajamo za našu instituciju zato što nam je žao što je na kraju došlo do Ustavnog suda. Predlog za ocenu ustavnosti je takođe deo naših ovlašćenja koje koristimo zaista u izuzetnim slučajevima, onda kada dođe do problema u praksi, a jesmo ukazivali. Nažalost, najveći broj slučajeva diskriminacije i najveće probleme je zapravo izazvao Zakon o finansijskoj podršci porodici sa decom, a mi smo ukazivali nekoliko puta da će se upravo u toj brzini napraviti greške, da neke odredbe nisu dobre i, evo, na kraju imamo sada i pozitivan odgovor ministarke za demografiju i porodicu da će se sada u novim izmenama i dopunama prihvatiti i naše inicijative o potpunom izjednačavanju žena preduzetnica.

Na kraju, zaboravila sam malopre, da neko ne pomisli da izbegavam da odgovorim na jedan od teških predmeta u našoj praksi, ali narodna poslanica trenutno nije tu, gospođa Rakić, samo da odgovorim. Slučaj Pećinci, pošto je pitala, dok sam prepodne bila iz opravdanih porodičnih zdravstvenih razloga odsutna, nije mi ništa bitnije od Skupštine, kako se osećam kada neko ne poštuje naše preporuke? Slučaj Pećinci je u toku, postupak po opomeni, pa ga s tim u vezi neću komentarisati.

Saglasna sam sa narodnom poslanicom Dubravkom Filipovski da nema mesta politizaciji ni ovog slučaja niti politizaciji dece. Dakle, mislim da treba upravo da pustimo da mi kao institucija na kraju kažemo je li neko postupio ili nije. Dešava se u praksi da ne postupe. Ovo će biti jedan od retkih slučaja ukoliko ne bude postupljeno po našoj preporuci. On će me žalostiti, ali ovde je tačka, jer mislim da treba dati šansu zato što je postupak još uvek u toku. Hvala.

PREDSEDNIK: Reč ima Ivana Parlić.

IVANA PARLIĆ: Hvala, predsedavajući.

Samo da se nadovežem, molim vas da razjasnimo, nije politizacija kada mi narodni poslanici ustanemo u zaštitu dece i ostalih građana. To svakako nije politizacija. Politizacija je ono kada predstavnici vladajuće stranke maltretiraju tu decu i njihove roditelje. To je u stvari zloupotreba politike. Samo da razjasnimo o čemu se ovde radi.

Ja sam nedavno ovde u Narodnoj skupštini, čak u dva navrata govorila, o brutalnom kršenju ljudskih prava i to prava deteta u jednom bezdušnom postupku inostranog usvojenja, zahvaljujući ugovorima koje je ova država sklopila sa inostranim agencijama za usvojenje i o tome ćemo tek da razgovaramo.

Takođe sam govorila i o brutalnom kršenju ljudskih prava zatvorenika koji su angažovani na radu sa opasnim materijama i otpadu u fabrici „Eliksir“ i o tome ćemo tek da razgovaramo. Jedino Zaštitnik građana nije reagovao. Drago mi je, gospodine, da vas vidim. Nije reagovao niko. Režim je reagovao, kao po običaju, kroz zataškavanje.

Molim vas, važno je da vi kao institucije koje treba da se bave zaštitom ljudskih prava znate da ovaj režim ljude ne tretira kao građane. Neka lica se ne tretiraju kao građani, a neki građani se čak ne tretiraju ni kao ljudi, već kao predmeti, kao stvari. Decu tretirate kao predmete, bez osećanja, bez prava na jezik, na poreklo, na braću, na sestre, na kraju i na svoju zemlju. Zatvorenike tretirate kao robove, kao besplatnu radnu snagu. Ministarka je bila ovde i kaže – plaćeni su, pa i jesu – 220 dinara na dan, manje nego kapućino, recimo, dole na Trgu Nikole Pašića. Toliko su plaćeni.

Znate, mene to ništa nije iznenadilo. Ja znam u kom režimu živimo, ali moram da vam kažem da me je ganula reakcija građana Srbije koji se bore veoma hrabro protiv vetrenjača ovog kriminalnog sistema. Javili su mi se hranitelji koji svedoče patnji dece. Javili su mi se uzbunjivači, gospođo, koji su prijavili zlostavljanje zatvorenika.

Jedan od njih se zove Đorđe Glušac i poslao mi je celokupnu dokumentaciju koju mogu da vam dostavim. Đorđe kaže – pisao sam premijerki, pisao sam predsedniku, predsedniku Skupštine, pisao sam Ani Brnabić itd, pisao sam Zaštitniku građana. Evo ga odgovor Zaštitnika građana. Kaže Zaštitnik građana – preuranjeno je.

Zato sam se ja malo informisala šta se dešava kod samog Zaštitnika građana, u stvari zainteresovala sam se koliko se postupaka vodi protiv samog Zaštitnika građana.

Da promenim pitanje, koliko su kao građani zaštićeni zaposleni koji rade u vašoj instituciji Zaštitnika građana, moram da kažem, od vas samih? Pa, evo zanimljivih podataka.

Protiv vas, gospodine Pašaliću, trenutno se vodi pet postupaka zbog mobinga. Da. Postupci se vode pred Višim sudom u Beogradu. Upravnoj inspekciji podneto je 10 predstavki zbog različitih nezakonitosti i nepravilnosti i u toku je isplata tužiocima po različitim osnovama. Pet disciplinskih postupaka pokrenuto je u vašoj instituciji 2020. godine protiv pet zaposlenih i svi su obustavljeni bez objašnjenja 2022. godine.

Međutim, troje od pet zaposlenih bili su primorani da napuste vašu instituciju. Poslednji konkurs za zapošljavanje vođen je nezakonito i vi znate po kojim osnovama, jer su vam zaposleni pisali pritužbe. Zatim, primljeni zaposleni su oni koji ne obavljaju poslove za koje su primljeni, a niti su za iste kvalifikovani.

Međutim, zanimljiv nam je slučaj kao od juče, u Odeljenju nacionalnog mehanizma za prevenciju torture, to je upravo ono o čemu govorimo, nisu primljeni kompetentni kadrovi, niti oni koji imaju radno iskustvo, već sin Čede Backovića, bivšeg državnog sekretara, a to je slučaj kao sličan onom od juče o kome je govorio kolega Aleksić. Dakle, šta se dešava kao posledica toga u vašoj instituciji? Samo za vreme vašeg mandata, po mojim podacima, institucije je napustilo 1/3 zaposlenih. Dakle, trenutno ih radi 73, a bilo ih je 102. Od tih 73, samo 27 radi po pritužbama građana. Tako da, sve pritužbe lica lišenih slobode obrađuje samo jedno lice. Takođe, samo jedno lice obrađuje sve pritužbe koje se odnose na PIO Fond, na radne odnose i socijalnu zaštitu, a zamislite u timu za medije. To je ono kada govorimo o zataškivanju raznih slučajeva. To su ti timovi koji postoje po celoj Vladi Republike Srbije i ostalim institucijama, radi čak četiri zaposlena lica.

Postoji nešto vrlo zanimljivo, meni je vrlo zanimljivo, da li može da se zna sadržaj direktnih razgovora koji vi, gospodine Pašaliću, vodite sa građanima i koji je njihov ishod? To nisu vaši privatni razgovori, razgovarate kao institucija, kao predstavnik institucije i ti bi razgovori trebalo da budu nama svima dostupni, da možemo da imamo uvid u njih.

Vrlo su zanimljivi razgovori koje ste vodili, odnosno koje ste radili kao posrednik u razgovoru sa stanovnicima neformalnog naselja „Vijadukt“ u Resniku o uslovima njihovog iseljavanja. Međutim, ono što je mene vrlo zabrinulo je saznanje da su ti stanovnici naselja „Vijadukt“ bili prinuđeni da potpišu dokument kojim se odriču od prava na žalbu ili bilo koje drugo pravno sredstvo u ovom postupku. Da li je to moguće? Da li je to moguće u pravnoj državi, ako smo mi pravna država i ako ste vi Zaštitnik građana?

Ja verujem niti da smo mi pravna država, niti da ste vi, niti bilo ko od vas, izvinite kolege, osnovano sumnjam da ste vi zaštitnici građana u svojoj sferi, jer ova država, znate, ne gaji, ne želi slobodne građane, ona ne želi građane, ona gaji kult ličnosti i kult podanika. Meni je bilo neprijatno da slušam danas ove sastave koje pišu kolege. To su podanički sastavi, to nisu govori slobodnih građana, čak ni oni nisu slobodni.

Zato bih na kraju samo zamolila gospodina Orlića, gospodine Orliću, vi ste na čelu Odbora za prava deteta. Malopre je gospodin Janko Veselinović govorio o jednoj veoma važnoj stvari, o životu jednog deteta koje živi, maltene, „Trumanov šou“ i mi svi kao društvo to gledamo, pogotovo gledaju vaši glasači koji su zavisnici od rijalitija, mislim na „Farmu“.

Znači, vi ste olako prešli preko toga, olako ste prešli preko toga, iako je vaša dužnost da reagujete. Ja vas molim da izađete bar za momenat iz te uloge koju vam je dao vaš predsednik i da se vratite u ulogu predsednika Odbora za zaštitu prava deteta. Ovo nije naivna stvar preko koje ste trebali da prođete onako onim, da kažem, marifetlucima kojima ste skloni kada je u pitanju Poslovnik. Znači, molim vas, obratite pažnju na to.

PREDSEDNIK: Dobro. Što se tiče ovog poslednjeg gde ste se obratili meni, te sadržaje rijaliti programa zaista ne mogu da komentarišem. Vidim da ste vi i gospodin Veselinović te programe pažljivo pratili. Sve znate ko tamo učestvuje i šta radi. Ja moram da priznam, ja to zaista ne znam. Prosto nisam to gledao ali, dobro, ako vi gledate i volite to da gledate, to je sve u redu, to je vaše pravo. Dobro je da se zna šta volite da gledate i šta dobro poznajete. Drago mi je što ste to podelili sa nama, to je veoma važno.

Što se tiče govora ljudi koji sede sa suprotne strane, rekli ste, to nisu govori „slobodnih građana“. Pogrešili ste. Pokret slobodnih građana sedi tu pored vas, bili ste na istoj listi, sada više niste. Znači, ne sede preko puta, nego tu pored vas.

(Marijan Rističević: Poslovnik.)

(Aleksandar Jovanović: Javio se za Poslovnik učesnik rijalitija.)

Otkad ste se podelili, više ne možete da pohvatate ko se kako zove i gde živi i gde mu je stranka i kako mu se zove stranka, da li je tako, gospodine Jovanoviću? Svratio nam je Ćuta Jovanović i odmah se oglasio da ne promakne da je došao. Svi smo primetili da ste tu. Dobro.

Sad imamo više prijava za reč.

Prvo Poslovnik, Marijan Rističević.

MARIJAN RISTIČEVIĆ: Dame i gospodo narodni poslanici, reklamiram član 106. i član 107. Gospodine predsedavajući, mislim zbog ove rečenice ili polurečenice „podanički sastavi“ koje je izrekla koleginica, da ste bili u obavezi da reagujete malo žustrije, mada cenim vašu popustljivost.

Dame i gospodo narodni poslanici, kada pokuša da nas uvredi neko u čijoj su stranci, gospodine predsedavajući, zamislite stranku koju vode Jeremić, Aleksić i Bora Novaković. Ja to sa pravom mogu nazvati strankom „tri lopova“. Kad oni pokušaju da vas uvrede i kad još pričaju o nekim pravima zatvorenika, to mora da je iz iskustva Bore Novakovića.

Dame i gospodo narodni poslanici, pošto Pećinci nemaju, gospodine predsedniče, poslanika u obavezi sam da kažem da se oni zalažu samo za prava dva deteta od 83 ne upisana. Oni se zalažu samo za prava dece koja pripadaju, odnosno dece članova njihove stranke. Znači, oni misle da su ta deca posebna deca, a da deca koja ne pripadaju pripadnicima druge stranke ili koja pripadaju ljudima koji nisu ni u jednoj stranci nemaju nikakva prava.

Gospodine predsedniče, pri tome je o socijalnim pravima govorila na takav način da sam ja dirnut i za mene je to uvreda. Kada to govori osoba čiji predsednik puši tompuse od 1.500 evra i od 1.400 evra, kada takav poslanik priča o pravima, „200 dinara“ itd, „Kohibe“, „Romeo i Julija“ i razna ludila, to je onaj međunarodni lopov koji puši tompuse, koji popuši godišnje 25.000 evra.

Kad nas oni ubeđuju o pravima ljudi sa 200 dinara, to je uvreda i za te ljude i za sve nas. Hvala.

Ne tražim da se glasa.

PREDSEDNIK: Hvala.

(Srđan Milivojević: Za sve ljude i sve nas, šta znači?)

Dobro. Ne vredi, Milivojeviću kad vičete, nemojte da očekujete da mogu da ispratim sve, stalno vičete i više od vas, onda ne može da se čuje šta govore drugi ljudi.

Znači ovako, što se tiče ovog nepristojnog, u pravu ste, neprikladnog obraćanja ljudima koji govore sa druge strane sale, saglasan sam, nisam reagovao oštro, pokušao sam da sugerišem neke stvari. Moglo je to i oštrije, ali ne smatram da sam zbog toga prekršio Poslovnik i hvala na vašem razumevanju što ne tražite da se oko toga glasa, u tom delu, naravno.

Što se tiče ovih drugih stvari, vi ste, da ponovim, u pravu, ali ja i dalje primenjujem predlog vaš od juče, tako da je ovo isto bilo član 103.

(Marijan Rističević: To samo za mene važi.)

Za sve. Mislim, primenio bih i malo pre na Veselinoviću da je to uradio, ali povukao se na vreme.

Pravo na repliku, Marina Raguš.

MARINA RAGUŠ: Pre izvesnog vremena, dame i gospodo, poslanica koja je malopre govorila, ovde je pričala o prodaji dece iz Srbije, pokazujući sliku deteta za koje je tvrdila i drago mi je što su predstavnici nezavisnih tela ovde, da je prodato za 14.500 evra, znajući da je štiti poslanički imunitet, ali nije se zadržala na tome.

Ona je to eksploatisala na društvenim mrežama i gde god da je stigla, narušavajući pritom najbolji interes tog deteta. Iako je više puta bila demantovana od strane resorne ministarke, poslanica koja je malopre govorila neretko je pričala o tom slučaju, opet pokazujući ovde pred svima nama fotografiju tog nesretnog deteta. Još jedna brutalna neistina, još jedno brutalno poigravanje sa tuđim sudbinama.

Podjednako kao što zloupotrebljavate celokupni svoj mandat i vređate ljude koji su glasali za neku političku partiju, sticajem okolnosti najjaču političku partiju u Srbiji. Ne vidim razlog zašto to radite? Ako imate argumente za to što želite da izložite, to vam je najjači politički nastup. Nema potrebe za onim što ste uradili malopre.

Govorili ste o timu za zataškivanje ili zataškavanje, kako ste rekli, ne mogu da vas citiram, parafraziram. Ja bih volela da navedete članove tog tima pred predstavnicima nezavisnih tela i celokupnom srpskom javnošću, jer da ste pročitali ijedan izveštaj ovde prisutnih predstavnika nezavisnih tela koje vi nazivate kolegama, a nisu, vi ste poslanik, a oni su predstavnici nezavisnih tela, nisu tu opozicija ili ne rade ni za vas, ni za nas, nego kontrolišu i rade samo svoj posao, da ste pročitali ijedan njihov izveštaj vi biste videli da u predmetnom periodu od godinu dana ta nezavisna tela reaguju i imate statističke podatke po prijavama građana, pa bih volela da čujem koji je to tim za zataškavanje.

Od vas, predstavnika nezavisnih tela, želim tokom današnjeg zasedanja da čujem da li je bilo ko iz vlasti na vas u bilo kom momentu vršio bilo kakav pritisak? Ako jeste, dužni ste i obavezni da to kažete danas. Ako nije, vi morate da reagujete, jer ovde se radi i to moram sve da podsetim o zaštiti najviše institucije jednog političkog sistema kakva je Skupština Srbije, o zaštiti demokratskih prava svakog građanina, konačno o zaštiti vaših nezavisnih institucija.

PREDSEDNIK: Hvala vam gospođo Raguš.

Zaštitnik građana ima reč.

ZORAN PAŠALIĆ: Zahvaljujem se, predsedniče.

Pre nego što odgovorim poštovanoj poslanici na postavljena pitanja, molim da primite još jedanput moje izvinjenje što juče nisam prisustvovao sednici ovog uvaženog doma, ali ću vam reći razlozi su ti što sam se ja jutros prvim avionom vratio da bih prisustvovao danas ovoj sednici iz Uzbekistana na kojoj je održana Međunarodna konvencija koja je Republici Srbiji dala ono mesto koje ja mislim u međunarodnim odnosima zaslužuje, a to je jedno od najznačajnijih mesta u rešavanju mnogih problema.

Moja tema je bila, konkretno – sprečavanje nasilja u porodici i na taj način je odato priznanje Republici Srbiji i odato je priznanje za spoljnu politiku koju vodi i ono što isto tako ću reći radi građana Srbije da moj odlazak preko 4.000 kilometara i povratak nije koštao građane Srbije ni jednog jedinog dinara, da je Republika Uzbekistan platila sve troškove, što dokazuje o ugledu koje Republika Srbija ima u svetu i koje je sticala poslednjih 10 godina.

Ja sam sa ponosom predstavljao svoju zemlju, ali bez obzira na to, iako je to bilo dva meseca ranije zakazano, ja vam još jedanput dugujem izvinjenje što juče nisam mogao da prisustvujem sednici i što je moja koleginica dala Izveštaj koji je bio pred vama.

Sada ću, poštovani poslanici, odgovoriti na postavljena pitanja.

Prvo, ja vas molim kada iznosimo ovde podatke, mi iznosimo tačne podatke. Ne vodo se pet postupka protiv mene, vodo se tri postupka, ne protiv mene, nego protiv institucija, jer ja sam razumeo poštovanu poslanicu, pošto je u pitanju inokosni organ, onda sav teret ide na moju dušu, kao osobe koja predstavlja taj organ.

Drugo, ovde ima veliki broj pravnika i oni znaju da je bespredmetno prejudicirati odluku suda. Ostavimo sudu da reši da li je tu bilo zlostavljanja na radu, pod kojim okolnostima koje će se svakako završiti jednog dana. Jedna od ove četiri tužbe ne odnose se na mene odnose se na period koji je bio pre mog dolaska, odnosno u prvim danima mog dolaska.

Kada se iznose ovi podaci, ja takođe molim da se iznose i oni podaci koliko je Zaštitnik građana po sopstvenoj tužbi, ali ovaj put ne zbog zlostavljanja na radu koje nije dokazano, u fazi je postupka, videćemo ishod i nećemo prejudicirati, jer mi koji smo pravnici znamo da je bespredmetno prejudicirati odluku suda, čak da nije ni dozvoljeno, a to je koliko je Zaštitnik građana dobio presuda tužeći one koji su vrlo be skrupula, bez činjenica vređali Zaštitnika građana, ne Zaštitnika građana kao mene, kao osobu koja se nalazi na čelu institucija, nego i instituciju samu. Pogotovo što ovde ovom prilikom nije izneto ono što ću ja izneti, a to je da pored ovog broja koji ste naveli zaposlenih u Zaštitniku građana Zaštitnik građana ima bolje rezultate nego što je imao u prethodnom periodu pre mog dolaska na čelo institucije kada je u Zaštitniku građana radilo preko 100 zaposlenih.

Ono što takođe nije izneto to je da je u najtežem periodu po instituciju Zaštitnika građana, to je period vanrednog stanja i Kovida, jedna nezavisna institucija u anketi na velikom uzorku utvrdila da je Zaštitnik građana prva institucija u Srbiji kojoj bi se građani obratili kada bi imali problem sa 25 aktivno zaposlenih u tom periodu i određenog broja rada od kuće drugih zaposlenih iz razloga koji su svima poznati i koje kao humano društvo je Republika Srbija uvela, a to je da svi oni koji rizikuju zdravlje ili rizikuje se zdravlje njihovih bližnjih ili imaju jednostavno strah od epidemije mogu da rade od kuće.

Znači, ako ćemo navesti neke tužbe navedimo i ono što je Zaštitnik građana u sudskom postupku, presuđenom u njegovu korist zbog beskrupuloznih vređanja preko društvenih mreža i na različite načine, ali sada to nije tema mog izlaganja, ne bih vam oduzimao vreme, takođe moram da naglasim da je zbog tog smanjenog broja zaposlenih, a to je sve poverljivo, ovo što ja tvrdim to je poverljivo ili po Zakonu o dostupnosti informacija od javnog značaja ili bilo kojoj drugoj informaciji je u budžet Republike Srbije za pet godina vratio preko pet miliona evra, a imao je iste ili bolje rezultate.

Takođe moram da odgovorim na stanje u zatvorima. Pod punom odgovornošću, ponavljam – pod punom odgovornošću, je ova moja tvrdnja, a to je da je stanje u zatvorima Republike Srbije stanje i položaj zatvorenih lica, kao i položaj pritvorenih lica u ustanovama gde se one pritvaraju, odnosno gde se nalaze, bolje nego u većini evropskih zemalja. Ovo tvrdim na osnovu mnogih poseta koje nacionalni i preventivni mehanizam, koji je povećao broj poseta, obavio i u kojima sam ja lično učestvovao, a takođe moje posete drugim zatvorima u Evropi pa i u nekim zemljama van Evrope koje se ne mogu uporediti sa odnosom sa zatvorima i pritvorskim jedinicama u Republici Srbiji. Uostalom, ja sam spreman da svakom ko postavi ovo pitanje dama obrazložen odgovor sa primerima koji će biti dati javnosti na uvid pa neka javnost i građani Srbije o tome sude.

Ono što mi u ovom trenutku radimo i što želim da čujem kakvi će biti komentari, a to je da se poboljša položaj onih zatvorenika koji su osuđeni na najviše vremenske kazne i gde Zaštitnik građana drugi u Evropi iza Italije pokrenuo postupak da se utvrdi u kom se stanju oni nalaze i kako se njihovo stanje može poboljšati. Znači, ovi podaci o kojima govorim i ove činjenice su svima dostupne.

Što se tiče mog razgovora sa građanima. Kada sam prvi put zakoračio u ovu Skupštinu i kada sam položio zakletvu, mislim prvi put kao kandidat za Zaštitnika građana, dao izjavu koje sam se držao sve ove godine, a to je da ću ja otvoriti vrata institucije širom svim građanima koji žele da razgovaraju sa mnom i sa ostalim zaposlenima, da ću obilaziti Srbiju. Više puta sam je obišao, što se kaže od severa do juga. Tim razgovorima mogao je da prisustvuje svako, ko je želeo da prisustvuje i ko je odvojio dovoljno vremena da prisustvuje.

I danas pozivam sve narodne poslanike da uvek i u svako doba mogu da uđu u agendu Zaštitnika građana, da u agendi vide kada Zaštitnik građana razgovara sa građanima i da u istom periodu prisustvuju tim razgovorima. Nažalost, ja se moram izviniti da ne budem posle pogrešno tumačen o tome da li će sami građani želeti da neko osim Zaštitnika građana prisustvuje tim razgovorima, odlučuju sami građani. Tako da mogu uskratiti poverenje nekome drugom, osim onome kome su se lično obratili, to je Zaštitniku građana ili nekom iz institucije koji može da im pruži adekvatnu pomoć.

Što se tiče, vi ste naveli, naselje Vijadukt, meni je jako žao što ste njega izvukli iz mora postupaka koje je Zaštitnik građana vodio da bi zaštitio posebno osetljive grupe, ovde se konkretno radi radi o Romima, ovde se radi o naselju u kome su živeli Remi, kao što je ne samo to naselje u kome se Zaštitnik građana pojavio kao medijator, kako bi omogućio da se taj postupak sprovede, njihovog raseljavanja, svima u korist.

Da ja ovo ne bi govorio, kada je došlo više pitanja na ovu temu, ja sam zamolio da neke od građana romske nacionalnosti, romske grupe, romske populacije, koji su bili u naselju Vijadukt, i ne samo u naselju Vijadukt, nego u naselju Rakovica Selo i mnogim, dođu i kažu svoja iskustva sa Zaštitnikom građana. Odgovorno tvrdim da u 99% slučajeva su oni zadovoljni kako je Republika Srbija i njeni organi rešila njihova pitanja, gde je Zaštitnik građana bio samo posrednik, to kad kažem, ne bežim od sopstvene odgovornosti, ali želim da mi neko da konkretne činjenice u kojima ja sam nešto pogrešio i zbog čega ja sam odgovoran i spreman da snosim sve konsekvence ako sam u ovim slučajevima bio odgovoran.

Ja stojim, poštovana poslanice, za svako pitanje. Ako imate još neko pitanje, rad sam da odgovorim, ne samo vama, nego svim cenjenim poslanicima u ovoj sali. Još jedanput se izvinjavam zbog svog ne prisustva, ali dolazim sa velikom nadom, velikim zadovoljstvom da Republika Srbija svakim danom stiče sve veći ugled u svetu, gde sam ja, odnosno moja malenkost, mogla da prisustvuje i da to vidi svojim očima. Hvala vam najlepše.

PREDSEDNIK: Za sada osnova nema, ali imamo još prijavljenih.

Poverenik Marinović.

MILAN MARINOVIĆ: Hvala.

Ja sam se osetio prozvanim od strane narodne poslanice Marine Raguš.

Mogu odgovorno da tvrdim, biću kratak, od kako sam izabran za Poverenika u ovoj Narodnoj skupštini nikada nisam trpeo, niti dobijao bilo kakve ucene, nisam bio pod pritiskom, bilo od strane nekoga iz vladajućih stranaka, od vlasti, bilo iz opozicije.

Samo da podsetim. Kada sam izabran, ja sam dao tada izjavu za medije, da neću trpeti političke pritiske, što je nekim medijima zasmetala izjava, zato što su znali kakav je postupak izbora i da mora da bude na predlog poslaničkog kluba. Ja sam rekao neću se baviti politikom, niti ću trpeti bilo kakve političke pritiske. Onaj ko je mislio da pritiska Poverenika kada je birao, mogao je izabrati drugu osobu. Nije morao mene. Hvala vam.

PREDSEDNIK: Hvala.

Gospodine Pejoviću, izvolite.

DUŠKO PEJOVIĆ: Po istom osnovu, uvaženi predsedniče i narodni poslanici.

Na pitanje da li je bilo pritiska. Dakle, potpuno javno i potpuno odgovorno dajem odgovor da pritiska na rad DRI od kada sam ja na njenom čelu, do danas nije bilo. Prema zakona DRI samostalno planira, sprovodi, izveštava i obelodanjuje svoje izveštaje. Sama činjenica da se u Skupštini ili u javnosti govori o nekim temama koje se žele osporavati, na koje su bile predmet revizije, govori da smo spremni da za temu uvek imamo najizrazitije probleme u društvu.

Ujedno hoću da kažem da ni od strane opozicije, osim jednog poslanika od koga trpimo i ovo je pokušaj da se na DRI direktno utiče da ne bi radila odgovorno i da ne bi radila nezavisno. Dakle, to je isključiv primer. Odbijam svaku tvrdnju da DRI prikriva korupciju. Time je osuđena cela institucija, 330 zaposlenih od kojih je pet članova Saveta, pet vrhovnih državnih revizora, sekretar institucije, 75 vođa timova koji su ovlašćeni i državni revizori, 30 osoba koje imaju poslove u kojima pripomažu instituciji za rad i blizu 200 državnih revizora.

Samo da imate na umu, ja sam ovlašćen da prezentujem izveštaj. Nekad sam neposredno radio reviziju. Revizija radi onaj jedan od 75 i njih dvoje, troje od onih 200 kao članovi. Tako da ni reviziju koja je bila sporna u jučerašnjem dijalogu, nisam vodio ja. To je vodio tim. Iza tih nalaza stoji i tim i vođa i institucija i ja kao njen čelnik.

Prema tome, niti je bilo uticaja od strane vlasti, niti od opozicije, osim i isključivo od jednog poslanika koji se i prepoznao u tome i odbijam svaku tvrdnju da je DRI ona institucija koja prikriva. Naprotiv, kroz ovoliki broj prijava prekršajnih, krivičnih i prijava za privredni prestup i podnetih informacija nadležnim organima, istražnim organima, jasno govori da ne da ih prikrivamo, nego da ukazujemo, što nam je osnovni posao. Hvala.

PREDSEDNIK: Hvala vam.

(Ivana Parlić: Replika.)

Daću reč svima koji su se prijavili, pružiti mogućnost da odgovore na postavljeno pitanje, vama da dopunite odgovor. Kada završimo sa tim, dva minuta će dobiti Parlić, Raguš i onda ćemo da nastavimo po spisku prijavljenih za reč.

Nadam se da smo se razumeli oko toga.

Gospođo Janković, izvolite.

BRANKICA JANKOVIĆ: Hvala poštovani predsedniče.

Valja odgovoriti na pitanje uvažene narodne poslanice, gospođe Raguš. Moram priznati da zaista nije jednostavno i tako kažu moje koleginice i kolege, nije im često lako da vode predmet pod javnim pritiskom koji osećaju dok se postupci vode zato što se često u medijima dešava da se pokrene polemika o predmetu koji je u toku i da im to stvara velike poteškoće, jer valja se odupreti tim raznim očekivanja o kojima sam na početku i govorila. Nekako u medijima se provlači taj jedan narativ da se nešto očekuje, po prirodi stvari neko izađe i tvrdi da je nešto unapred diskriminacija, pre nego što mi vodimo postupak i kažu da im to zaista stvara poteškoće u radu.

Moram da priznam i ja sam se negde navikla i moje koleginice i kolege ohrabrujem da jednostavno na to ne obraćaju pažnju. Kažem im onda i redi, isključite televizore i ne gledajte vesti, jer znam da vam nije jednostavno da odlučujete samo na osnovu činjenica i dokaza, kada kažem da odlučujete, da urade nacrte, odnosno uvođenju postupka po pritužbama građana za zaštitu od diskriminacije. To svakako ne treba zanemariti da nije zaista to jednostavno, predmeti umeju da budu vrlo osetljiv, jer postupci za zaštitu od diskriminacije spadaju u jedne od vrlo zahtevnih i vrlo osetljivih postupaka.

Ne žalim se ovim, jer naravno da me niko nije terao i ostalo mi je i ova Narodna skupština me je drugi put izabrala za Poverenicu za zaštitu ravnopravnosti i ja sam se zaista sa velikom čašću i privilegijom odazvala i s tim u vezi, ne bih ni imala pravo da se žalim. Naime, ima mnogo težih poslova, nije ni ovaj vaš ovde u Narodnoj Skupštini lak. U tom smislu to zaista predstavlja jedan, jednu vrstu pritiska, a ako se vaše pitanje odnosilo na to da li je neko od predstavnika izvršne vlasti ili od narodnih poslanika i poslanica ovde pozvao i zatražio da se postupak vodi u određenom pravcu apsolutno ne i naravno što važi takođe i za narodne poslanike i poslanice iz opozicije.

Bilo je slučajeva, vrlo zanemarljivih, da se desilo da neko kasnije kaže javno da neće da postupi po preporuci. Dobro, to naravno to uvek govori o tome da sada naravno i nismo dostigli onaj željeni stepen vladavine prava i demokratije, o kojoj smo se uostalom i ovde svi danas negde saglasili da valja na tome raditi, da dođemo u onu fazu u kojoj se potpuno podrazumeva da se preporuke nezavisnih državnih organa u potpunosti ispunjavaju. Hvala vam.

PREDSEDNIK: Gospodine Kovačeviću izvolite.

DRAGAN KOVAČEVIĆ: Pa, evo, kao i sve druge kolege, javiću se i ja. Ja sam drugi mandat, predsednik upravnog odbora Republičke agencije elektronske komunikacije i poštanske usluge. Moram da kažem, niko nikad, nikakav poziv, nikakav pritisak nije učinio. Sve što radimo, radimo vrlo transparentno, sva dokumenta koja objavljujemo u cilju regulisanja stanja na tržištu telekomunikacija, odnosno elektronskih usluga i poštanskih usluga, se rade javno i svi učesnici na tržištu vrlo aktivno učestvuju u javnoj raspravi o svim dokumentima. Sve argumente koje neko obrazloži i budu zajednički usvojeni, budu unete u dokumenta, ko god da ih usvoji, ko god da ih iznese i nema u tom postupku ni potrebe, rekao bih, a nije bilo tih događaja da se vrši bilo kakav uticaj. Hvala.

PREDSEDNIK: Hvala.

Gospodine Antonijeviću, imate reč.

VLADIMIR ANTONIJEVIĆ: Hvala.

U vezi sa postavljenim pitanjima, apsolutno želim da istaknem da smo mi kao kolegijalni organ, odnosno u sopstveno ime, kao član Saveta predsedavajućeg saveta. Da, naravno nisam trpeo nikakav pritisak, a s obzirom da su sve odluke donete jednoglasno, te da u tom smislu mogu i pretpostaviti da se to odnosi na moje kolege.

Međutim , ono što je veoma paradoksalnoj situaciji u kojoj se nalazi moja institucija jeste da ono što mi radimo zapravo, jeste jedna vrsta komploenca, odnosno usklađenosti ponašanja države. Imajući u vidu da je trenutkom ulaska u EU, znači tog trenutka kada uđemo institucija koju trenutno vodim, više neće postojati. Znači, sve ingerencije prelaze na Evropsku komisiju. Ovaj trenutak, znači ovaj trenutak našeg habitovanja u pravnom životu apsolutno predstavlja trenutak da kada mi treba da uskladimo ponašanje Republike Srbije, odnosno odgovarajućih izvršnih organa kako bi bolje pripremili za trenutak kada se uđe u EU.

Znači, da postoji svest o državnoj pomoći kao takvoj. Govori sam ranije i koji su to kriterijumi koji moraju da budu ispunjeni da bi se uopšte nešto smatralo za državnu pomoć. Znači, imamo prvo utvrđivanje postojanja državne pomoći, a nakon toga treba da obučimo državu, odnosno organe državne uprave na koji način će to i da prenese, odnosno da prijavi Evropskoj komisiji.

Dodatno, paradoksalna situacija jeste da naše odluke su često pod revizijom Evropske komisije, odnosno da se prevode Evropskoj komisiji i da ona čak na pojedini je davala i komentare. Mislim, da je ovo čak i suludo pitanje, ja se izvinjavam tako, ali samo se ne osećam, odnosno ne znam zašto i govorim o tome. Oprostite, molim vas.

PREDSEDNIK: Gospodine, Pašaliću.

ZORAN PAŠALIĆ: Kao što je svima poznato, moj mandat je od 2017. godine i za sve vreme trajanja mandata nikada niko nije vršio pritisak ni na instituciju, ni direktno ni indirektno, ni globalno, ni po jednom predmetu, a bilo je tu predmeta koji su se odnosili na one slučajeve koji su u mnogo čemu zainteresovali javnost u svakom smislu.

Moram jednu stvar još da dodam, a to je, postojao je pritisak na instituciju, ali ne od vlasti, kada je obnavljan A status institucije Zaštitnika građana, najviši status institucije, među institucijama koje čine globalnu alijansu svih takvih institucija sveta, od kojih mnoge države, kao što je Švajcarska, nemaju taj status, i gde je vršen pritisak da se taj status u organima međunarodnim prekine, ali ono što ovom prilikom ovo izgovaram, jer želim da zahvalim svima u Republici Srbiji koji su pokazali da Republika Srbija u razvoju zaštite ljudskih prava ide napred, je to da je isti status ostao u narednim pet godina i da ponovim, to je status A. Hvala vam.

PREDSEDNIK: Hvala vam.

Reč ima dva minuta, Ivana Parlić.

IVANA PARLIĆ: Gospodine Pašaliću ja sam pitala konkretno, ja vas pitam jedno, a vi odgovarate drugo, pa evo da probamo ponovo.

Najpre, kada govorimo o stanovnicima romskog naselja, moje pitanje je bilo konkretno, da li su bili prinuđeni, da li su potpisali bilo koji dokumenta kojim se odriču prava na žalbu. Molim vas, pitanje je konkretno.

Drugo, kada je u pitanju vaš mandat, mene zanima u kom svojstvu vi govorite da li je vama mandata istekao.

Treće, kada je u pitanju vaš put u Uzbekistan, da li ste išli sami i ko je platio put vaših saputnika?

Drugo, znate šta me veoma zanima, govorili ste o nasilju, o nasilju u društvu, kako Srbija smanjuje nasilje, da li vi kao Zaštitnik građana možete da vidite, da locirate izvore medijske, medijske izvore, koji generišu nasilje u Srbiji? Gospodine, o čemu mi pričamo? Pa, sve frekvencije, nacinalne frekvencije, a pre svega one omiljene predsedniku, one su generator nasilje, one su generator agresije. Mi svedočimo svaki dan tome.

A što se tiče gospodina revizora, imam jedno pitanje za vas, gospodine revizore, mene zanima tačno gde ste vi doktorirali, da li ste doktorirali u istočnom Sarajevu i da li taj fakultet postoji i ako ne postoji da li je to korupcija? Zanima me vaše stručno mišljenje. Hvala puno.

PREDSEDNIK: Inače, interesantno je da postavite pitanje, a onda zamerate nekome zašto je uopšte tu i zašto odgovara. Ne znam kakve to logike ima.

Dobićete mogućnost da odgovorite i Pašalić, i Pejović i svi.

ZORAN PAŠALIĆ: Hvala najlepše, predsedniče.

Prvo, kao što sam rekao Zaštitnik građana je bio medijator i dokumenta koja su potpisani nisu bila dokumenta od Zaštitnika građana, tako da nema uvid, ali ima uvid u ono što se može smatrati posledicom ovih, da kažem, rešavanja njihovih stambenih pitanja, a to je da su, konkretno, pošto ste pomenuli vijadukt, da u naselju „Vijadukt“ su svi građani raseljeni iz naselja „Vijadukt“, bili izuzetno zadovoljno kako je Republika Srbija rešila njihov stambeni problem.

Pred ovom Skupštinom, pred ovim cenjenim domom ja izjavljujem da sam u svakom trenutku spreman da organizujem sastanak, pošto smo mi i dan danas u vezi, znači oni građani romske pripadnosti koji su bili u naselju Vijadukt i ja, znači da svaki put kada vi poželite, poštovana poslanice, organizujem sastanak da ne preko mene, kao posrednika, nego da iz njihovih, da tako kolokvijalno kažem, usta čujete njihovo zadovoljstvo što im je Republika Srbija na najbolji mogući način rešila taj problem.

Ponoviću – zbog velikog ugleda koji Republika Srbija uživa u svetu sve troškove, znači jedan jedini dinar puta moje asistentkinje i mene, osobe koja sa mnom radi od 2003. godine i koja, ne bih hteo sada da pravim afirmaciju institucije, se bavila zaštitom žrtava trgovine ljudima. Znači, njoj i meni je Republika Uzbekistan platila sve troškove i građani Srbije nisu snosili troškove ni za jedan jedini dinar našeg puta i našeg boravka tamo, što, ponovo naglašavam, dokazuje samo o ugledu Republike Srbije u svetu i međunarodnim odnosima.

Hvala vam.

A da, mandat.

Molim vas, kada pominjete mandat pročitajte novi Zakon o Zaštitniku građana, član 18. koji govori vrlo jasno, ne treba mu tumačenje, ne treba mu interpretacija, da Zaštitnik građana do izbora novog ostaje na mestu.

Znači, ovo nije ni … status, ni da ne kažem kakav status, to je tako zakonski određeno. Ista ova Skupština je takav zakon izglasala.

PREDSEDNIK: Hvala.

Gospodine Pejoviću...

Samo trenutak. Ko sad viče, ne vidim?

Manojlović? Što vi vičete stalno?

Pravo na repliku? Vama, koju nije pomenuo niko? Ni danas, ni juče, ne pamtim da li je iko konstatovao uopšte.

Znači, vi sami sebi dajete pravo na repliku i tako pričate iz klupe. Odlično. Samo još kad bismo mogli da negde i nekako utvrdimo kakve to veze ima, ne sa Poslovnikom, nego sa elementarnim redom, gospođo Manojlović.

Gospodine Pejoviću, izvolite.

DUŠKO PEJOVIĆ: Hvala, predsedniče.

Najpre vam hvala što ste mi dali priliku da vam odgovorim na ovo pitanje. Možda je poslanik Vujić, koji sad nije ovde, žao mi je, možda i bio u pravu kad kaže da sam sasvim skromno iznosio podatke za instituciju. Možda je bio u pravu, a vi mi dajete priliku, na čemu vam se zahvaljujem.

Dakle, pored toga što sam završio Ekonomski fakultet u Sarajevu, ja sam odbranio magistarski rad na Univerzitetu Istočno Sarajevo, koji je državni univerzitet izdvojen iz nekada zajedničkog univerziteta Sarajevo, na temu „ Uloga interne kontrole i interne revizije u postupku menadžment odlučivanja“, mentor prof. dr Mirko Andrić, profesor na Ekonomskom fakultetu u Novom Sadu i Subotici.

Drugo, doktorirao sam na istom univerzitetu pod mentorstvom prof. dr Branko Krsmanović, na temu „Planiranje i dokumentovanje revizije javnog sektora“, onaj posao kojim se bavim. Pa, zar vam to nisam i pokazao i u praktičnom delu?

Žao mi je, niste bili na ovim obukama koje mi spočitavate, jer da ste bili vrlo bi bolje razumevali jer mnoge stvari koje ne razumete dolaze jer ne poznajete stvari.

Hvala lepo.

PREDSEDNIK: Hvala.

Gospođo Raguš, vi imate dva minuta.

MARINA RAGUŠ: Hvala vam što ste odgovorili na moje pitanje, uz jedno malo skromno podsećanje da ne postoje nesuvisla pitanja, postoje samo takvi odgovori. Mi imamo pravo i obavezu da vas pitamo sve, zato što izveštaj podnosite nama. Pritom, imali ste izbor, niste morali da odgovorite, i to bi bio odgovor.

Kontekst pitanja je bio, zato što se najjačoj političkoj organizaciji u zemlji spočitava redovno, i tu pred vama i vi ćutite, dok vas ja nisam pitala, da mi živimo u diktaturi, da mi utičemo na sve, da mi faktički pišemo vama izveštaje.

Znači, znam zašto sam postavila ovo pitanje i znam zašto su mi trebali vaši odgovori. Pritom, sa druge strane, kad već govorite o tzv. medijskim pritiscima, volela bih, takođe, da po službenoj dužnosti kad god se stvori prilika a tiče se najviših državnih organa, predsednika Republike, zaista se oglasite. Kada se, recimo, preti njegovoj deci na društvenim mrežama. I to je jedan od najuticajnijih medija. Deci, pazite, gde se deci predviđa sudbina silovanja i ubistva i da će biti zatečeni u šahtu. Reč je o Danilu Vučiću.

Porodica predsednika Republike je redovno izvrgnuta istim pritiscima kao i naše porodice, kao i mi sami, a reč je o društvenim medijama.

Nikada vam nismo uputili ni zahtev, ocenjujući da ćete sami reagovati i da ćemo svi zajedno raditi na atmosferi o kojoj vi pričate, da dosegnemo taj nivo i političke i pravne kulture u ovom društvu, ali za to ste nam potrebni vi, objektivno, bez obzira ko je ko.

E, to je bila svrha mog pitanja i svrha ovoga što sam rekla sada.

PREDSEDNIK: Hvala.

Reč ima Ana Beloica Martać.

ANA BELOICA MARTAĆ: Uvaženi predsedniče, dame i gospodo narodni poslanici, poštovani predstavnici Vlade, poštovani građani Republike Srbije, imali smo prilike da čujemo puno toga u toku ova dva dana o tačkama dnevnog reda.

U svom današnjem izlaganju ja ću se fokusirati na zakon o potvrđivanju Finansijskog ugovora Razvoj rečne transportne infrastrukture u Srbiji B, između Republike Srbije i EIB.

Ovaj projekat sastoji se od nekoliko investicija, odnosno podrazumeva ulaganja u plovni put Rajna – Dunav, kroz Republiku Srbiju i svakako podrazumeva ulaganje duž reka Dunav, Sava i Tisa, i ima za cilj povećanja kapaciteta, efikasnosti i bezbednosti saobraćaja na unutrašnjim plovnim putevima.

Na taj način kroz ovaj projekat obezbedićemo prelazak sa drumskog, koji je uglavnom preopterećen, složićete se sa mnom, na plovni transport, ali ćemo i omogućiti razvoj obrazovnih objekata za podršku Sektora unutrašnje plovidbe.

Programi koji se realizuju u okviru ovoj projekta povezani su svakako sa Strategijom razvoja plovnog saobraćaja Republike Srbije od 2015. do 2025. godine. Koliko je ovaj projekat značajan možemo da vidimo na osnovu činjenice da proizilazi, pre svega, iz obaveza koje je Republika Srbija preuzela na sebe, a kada govorimo o pristupnom procesu EU.

Reka Dunav ima izuzetno veliki značaj i kada govorimo o ekološkom smislu i kada govorimo o geografskom, istorijskom značaju. Ono što bih zaista želela da naglasim jeste da predstavlja pokretač ekonomskog razvoja za sve zemlje kroz koje protiče.

Dakle, nije u pitanju samo Republika Srbija. Međutim, čini mi se da u proteklom periodu nismo u dovoljnoj meri ulagali u iskorišćenje kapaciteta koje nam Dunav pruža, tako da se ovim projektom svakako približavamo, po mom mišljenju, najrazvijenijim evropskim zemljama, a kada govorimo o iskorišćenju kapaciteta plovnog transporta.

Kada već pričamo o rekama, kada pričamo o ekologiji i o zaštiti životne sredine, s obzirom na to da u ovom visokom domu postoji veliki broj narodnih poslanika koji sebe nazivaju ekolozima, ja bih želela da pred građanima Republike Srbije istaknem da ni na sednici Narodne skupštine Republike Srbije, niti u bilo kom javnom obraćanju nije bilo ni jedne jedine reči o poplavama koje su zadesile Rašku oblast, čije građane predstavljam u ovom parlamentu, a podsetiću vas da su te poplave odnele i dva ljudska života.

Dakle, nije bilo, poštovani građani Republike Srbije, nijedne jedine reči. Jedino što smo mogli da čujemo na prošloj sednici, a odnosi se na građane Raške oblasti, bilo je, citiraću uvaženog kolegu i žao mi je što on danas nije u sali, jeste da su građani Raške oblasti, poštovana gospodo, zatucani. Da, dobro ste čuli. Dakle, citirala sam, uvaženog kolegu.

Dozvolićete mi, uvaženi predsedniče, da iskoristim minut svoje poslaničke grupe da odreagujem, jer nisam imala prilike da repliciram i da kažem, zarad javnosti, u našoj zemlji da Raška predstavlja prvu srpsku srednjevekovnu državu, da je kolevka srpske nacionalnosti, da predstavlja kolevku najpoznatijih, najstarijih i najlepših srpskih crkava i manastira, kulturno-istorijskih spomenika, da predstavlja rodno mesto Milunke Savić.

Da, držimo do patrijarhalnog vaspitanja, da, držimo do tradicije i čuvamo istoriju našeg naroda, ali dok smo mi u ovom visokom domu, mi iz SNS nećemo da dozvolimo da na taj način karakterišete bilo kog građanina iz unutrašnjosti kao građane drugog reda, kao što ste to učinili na prethodnoj sednici Narodne skupštine Republike Srbije.

Kada već govorimo o poplavama, želela bih da se u ime svih građana opštine Raška zahvalim Vojsci Republike Srbije, da se zahvalim Sektoru za vanredne situacije, da se zahvalim Vladi Republike Srbije koja je uputila značajnu pomoć i uputiće i u budućem vremenskom periodu, a odnosi se svakako na saniranje posledica nastalih pod uticajem poplava. To je pokazatelj kako SNS vodi računa o građanima naše zemlje, a s druge strane zašto svi građani u Republici Srbiji najveću podršku daju baš Aleksandru Vučiću i SNS.

(Dragana Rakić: Kradete na izborima.)

Dok Aleksandar Vučić koristi svoj međunarodni ugled da privuče nove investicije u Republiku Srbiju, da otvori nova radna mesta, kao što smo imali prilike da vidimo, recimo, pre dva dana kada je otvorena fabrika „Kontinental“ u Novom Sadu, dotle pojedini predstavnici opozicije pišu nekakva pisma evroparlamentarcima, gde pljuju sopstven narod, pljuju sopstvenu državu, institucije sopstvene zemlje i žale se na ne fer i demokratske izbore, a legitimni su predstavnici građana naše zemlje u ovom visokom domu.

Ono što bih želela da naglasim jeste da ste, uvažene kolege, prvi kada je potrebno skupljati jeftine političke poene. Prvi ste kada je potrebno nekome vređati porodicu, nekome vređati decu i kada je potrebno crtati metu na čelu Aleksandru Vučiću. Prvi ste da relativizujete, da se podsmevate činjenici da su sprske službe bezbednosti sprečile atentat na predsednika Republike Srbije, na vašeg predsednika, poštovana gospodo...

(Dragana Rakić: Moj nije predsednik. Ovo je moj predsendik.)

… na vašeg predsednika, predsednika svih građana Republike Srbije, poštovana gospodo, predsednika svih građana Republike Srbije, legitimno izabranog na izborima.

Tu ste kada je potrebno da se u Domu Narodne skupštine Republike Srbije fizički obračunavate pred građanima sa Kosova i Metohije, pred Srbima, predstavnicima Srba sa Kosova i Metohije u isto vreme dok nam na Kosovu ranjavaju sprsku decu samo zato što nose badnjak i što nose srpska imena i prezimena.

Da li se tako borite za građane Kosova i Metohije, za Srbe sa Kosova i Metohije? Objasnite to svim onim čestitim ljudima, odbornicima, poslanicima i čitavim odborima koji su napustili vaše političke stranke, jer znaju vrlo dobro da se nasiljem ne bori za njihov bolji život, bolji životni standard i za srpsku svetu zemlju.

Lažnog patriotizma nam je, poštovana gospodo, preko glave. Praznih priča, takođe. Dajte, ponudite građanima neku konkretnu politiku. Ponudite nekakav plan, nekakav program, da možemo zaista da kažemo da u Srbiji postoji konstruktivna opozicija.

Nemojte da vam se vrhunac vašeg političkog delovanja svodi na to da citirate Kurtijeve spiskove za odstrel i za hapšenje u visokom Domu Narodne skupštine Republike Srbije, jer vi ste, cenjena gospodo, srpski poslanici, poslanici građana Srbije, a ne Kurtijevi poslanici.

Do tada, dok ne promenite svoju politiku i pravac političkog delovanja mi ćemo nastaviti da se borimo i za građane sa Kosova i Metohije, nastaviti da se borimo i za građane Raške oblasti, ali i čitave naše zemlje, jer mi bolju i lepšu zemlju od naše Srbije nemamo. Zato ćemo da je branimo i od stranih interesa i od neozbiljnih političara zapaljive retoričke neozbiljne politike, jer smo se na to zavetovali našim građanima ulaskom u ovaj visoki dom. Uostalom, barem toliko dugujemo svim novim generacijama koje dolaze.

Zahvaljujem.

Živela Srbija!

PREDSEDNIK: Reč ima ministar Vesić.

GORAN VESIĆ: Zahvaljujem vam se zato što ste obratili pažnju na ovaj sporazum koji je za nas izuzetno važan.

Kao što sam rekao u uvodnoj reči, već smo potpisali 23. novembra 2018. godine i to je inače bilo ovde u Skupštini sa EIB ukupan kredit vrednosti sto miliona evra. U pitanju je nekoliko projekata čija je vrednost ukupna 315,70 miliona evra i ovo je dodatak od 31 milion evra kako bi se ovi projekti realizovali.

Ono što želim da kažem to je da su to sledeći projekti koji se tiču rečne infrastrukture. Prva je rekonstrukcija i proširenje luke Bogojevo, gde je vrednost projekta 45 miliona evra, zatim luke Prahovo, gde je samo lučka infrastruktura vrednosti 27 miliona evra, a ukupna vrednost je oko 51 milion evra. Zatim, luke Sremska Mitrovica, gde je vrednost takođe proširenja i rekonstrukcija luke 51 milion evra.

Radićemo prevodnicu na Tisi, čija je vrednost 63 miliona evra, što ljudi koji žive u tom delu Srbije jako dobro znaju koliko je važno i uložićemo 28 miliona evra u Nacionalnu akademiju za obuku članova posade brodova i Nacionalna akademija će obučavati naše mornare, kapetane i sve one koji rade na brodovima i naše diplome će biti priznate u EU. To znači da će moći da rade svuda u svetu sa diplomama koje se dobijaju na našoj akademiji.

Nedavno smo uložili novac i u Nacionalnu vazduhoplovnu akademiju, tako da ćemo sada u okviru sporazuma koji smo potpisali sa Severnom Makedonijom, Albanijom, Crnom Gorom i BiH moći da školujemo i njihove kadrove, što mislim da je posebno značajno.

Razvoj rečne infrastrukture je veoma važan za Srbiju. Mi se nalazimo na Dunavu. Nismo dovoljno ulagali u rečnu infrastrukturu. Nedavno sam pričao i sa svojim kolegom iz Mađarske o tome da se oživi ta ideja koja postoji od pre nekoliko godina, koja je izneta na zajedničkoj sednici dve vlade, da se uspostavi rečni redovan prevoz između Beograda i Budimpešte. Mislim da nas u budućnosti čeka da to uspostavimo i sa Novim Sadom, jer to je suštinski važno. To je takođe ekološki način prevoza i prevoz koji sasvim sigurno možemo da koristimo.

Izgradnja svih ovih luka omogućiće da imamo više prevoza robe i to je nešto što je važno za Srbiju, jer mi se pozicioniramo kao zemlja koja je postaje logistički centar u ovom delu Evrope i u tom smislu više ćemo pažnje u narednom periodu posvetiti samim rekama i kako da iskoristimo reke za transport, po čemu do sada nismo baš bili poznati i ponašali smo se kao da ne živimo na velikim rekama.

Hvala što ste to primetili.

PREDSEDNIK: Ćuta Jovanović je nešto viknuo, ali onda mu se sledio kadar. Zamrznut je, nema više ton. Dobro.

Poštovani narodni poslanici, obaveštavam vas da je Odbor za ustavna pitanja i zakonodavstvo, u skladu sa članom 169. stav 3. Poslovnika Narodne skupštine, odbacio amandman narodnog poslanika Miloša Parandilovića na član 4. teksta sporazuma Predloga zakona o potvrđivanju Sporazuma između Vlade Republike Srbije i Saveta ministara Bosne i Hercegovine o načinu finansiranja i izrade projektno-tehničke dokumentacije, vođenju upravnih postupaka za procenu uticaja na životnu sredinu i izdavanje lokacijskih uslova, saglasnosti i građevinske dozvole za projekat „Hidrotehnički bagerski radovi na uređenju kritičkog sektora za plovidbu - Ušće Drine i Save“, 5. tačka dnevnog reda.

Šta je bilo, gospodine Jovanoviću, ne čujete dobro?

Na osnovu člana 163. stav 4. Poslovnika Narodne skupštine, odbačeni amandmani ne mogu biti predmet rasprave i o njima se ne glasa.

Reč ima Radovan Arežina.

RADOVAN AREŽINA: Zahvaljujem predsedniče.

Uvažene kolege narodni poslanici i poslanice, poštovani gosti, današnji, predlagači današnjeg našeg dnevnog reda i plenuma ove sednice, poštovani ministre Vesiću, drago mi je da vam pozdravim, iskreno, zato što ste ovde i odgovarate na sva pitanja, a pitanja su veoma bitna, tiču se infrastrukture, kao što su i vaše kolege ispred Vlade, raznih agencija, ovde par puta u toku dana pomenuli u dobrom svetlu ovaj dom i narodne poslanike i na tome želim da im se zahvalim, jer ovde predstavljate pravdu i infrastrukturu.

Generalno, u istoriji razvoja građanstva, demokratije, građani su uvek gladni pravde i infrastrukture. Što je infrastruktura bolja, viši su zahtevi i treba sve veća infrastruktura. Što je pravde više, već je konfor u životu, više toga imamo, Zaštitnika građana, Poverenika i svega toga i dolazimo do ovih tema, ali je dobro da ste danas ovde i da odgovarate u ovom visokom domu i da imate taj odnos prema njemu, jer ipak narodni poslanik predstavlja narod. I to ste pomenuli i ja zato stvarno iskreno želim da vam se zahvalim, jer u prošlom sazivu imali smo neke neprijatne situacije sa nekim predstavnicima, pa ne bih to da pominjem i zato imam i obavezu danas da vam se zahvalim.

Pošto je ministar Vesić maločas dosta pomenuo oko Dunava, moja je tema baš i prijavio sam se da govorim o potvrđivanju Finansijskog ugovora za razvoj rečne transportne infrastrukture u Srbiji, odnosno u Srbiju između Vlade Republike Srbije i Evropske investicione banke.

Mislim da je ministar Vesić, koliko se sećam, juče pomenuo razvoj železničkog i transportnog železničkog saobraćaja, brzine, i svega toga što je pomenuo i to je sve neophodno građanima i Republici Srbiji i razvoju i na ovome, na kraju, ovim koridorima koji presecaju našu republiku i koji je spajaju sa istokom i zapadom. Ali, smatram da rečni saobraćaj sigurno nikako ne kasni i da su samo drumski i železnički saobraćaj, oni su samo nastavak rečnog saobraćaja.

Mi imamo tu sreću da kroz našu zemlju protiče Dunav. Ja imam sreću što živim u Kladovu i mnogi ovde koji žive na obali Dunava, znamo šta to znači i znamo kroz istoriju koliko je taj brodski saobraćaj, kako rečni i putnički, kako transportni, šta je predstavljao kod nas. Mi znamo dobro da jedan brod šlep zamenjuje 120 šlepera kamiona, pa uzmite to.

Drugo što se otvara kao pitanje, koje smo svi svedoci danas i mi, prosto, i celo čovečanstvo danas gleda kako će to da se reši i u kom pravcu će krenuti, to je ukrajinska kriza, ali dole sada vidimo da kompletno žito i kompletno veštačko đubrivo i mnoge druge sirovine se vuku odozdo i da su one bukvalno išle na dole. To je naša razdvojna šansa posebno govorim.

Još ću jedanput pomenuti da dolazim iz opštine Kladovo, koja baštini 92 kilometra obale Dunava. Iznad Đerdapa 1, Hidroelektrane Đerdap 1, kreće Đerdapska klisura, ona je Kladovo-Golubac i tu je Dunav ono što kažu četiri puta naj - najlepši, najširi, najuži, i najdublji i tu je najbolja razvojna šansa, turistička razvojna šansa, nepregledno, tu je Nacionalni park Đerdap i ono što smo sve imali u ovom vremenu za nama tog razvoja, a to je većinski od izgradnje Hidroelektrane Đerdap 1.

Sreća je što su remontovana prevodnica na Hidroelektrani Đerdap 1, koja poboljšava saobraćaj i treba naglasiti da je prethodno remontovana i sa rumunske strane, ali građani treba da znaju, većinom možda i ne znaju i ovde prisutni poslanici, da naša prevodnica može da prevodi i rečno morske brodove, što je veoma značajno za saobraćaj.

To je pitanje luka u ovom, da kažem, kreditnom angažmanu. Ali, mi imamo uz luke, i ja želim da pomenem luku Prahovo, koja mislim da je od raritetnog značaja za Republiku Srbiju, jer je to bila i u bivšoj SFRJ, odnosno kako ćemo danas reći, u današnjem regionu.

Znači, luka Prahovo je bila pandan mnogim morskim lukama, da li je to Split, Bari itd, i po količini robe, a posebno, mislim da ministar Vesić, koliko vidim, da me razume, posebno razvojem kompleksa RTB Bor, Majdanpek itd. i transformacijom te robe, a železničkim saobraćajem od Prahova imamo železnicu, normalno, poboljšanje, možemo tu robu da razvozimo i da uposlimo luku Prahovo i ceo taj dole naš, da kažem, kraj, ja ga zovem severoistočni deo, pošto kad kažemo istočni deo Srbije, to vam je Pirot, a Pirot-Kladovo ili Negotin su oko 200 kilometara. Tako da, to je severoistočni deo Srbije. Odatle kreće Srbija. To je geopolitički i strateški veoma značajan prostor na kome treba, a on najbolje može da se razvija kroz razvijanje ovoga što je danas tema, a to je tog lučnog. I da kažem, uz luke, mi imamo i pristanište i pristane.

Molim vas, ministre, pošto vi to revnosno beležite, zabeležite da popišemo sva pristaništa i da im omogućimo pun kapacitet i angažovanje, jer imamo velikih brodova koji danas iz Evrope prolaze putem, staju, na sreću, u Donjem Milanovcu više, da i Kladovo, po mogućstvu, više oživimo, pošto imamo uz pristanište, pristane, i marine, i da sve marine, takođe, kao što popisujete one mostove koji nisu za … popišite i sve marine i sve to da imamo predstavu šta nam je na obali Dunava od Prahova do Bezdana i koji su nam resursi, kako možemo najbolje razviti.

Ovo vam govorim zato što dolazim iz Kladova. Nijedan grad na obali Dunava, srpskog, nema prekoputa grad od 100.000 stanovnika i ceo jedan okrug od 300.000 kao što ima Kladovo. Bukvalno gledamo u grad Turnu Severin, koji ima preko 100 stanovnika. Mi moramo tamo jedno brodogradilište rumunsko, kvalitetno, kao što je i brodogradilište danas u Kladovu.

Vi ste danas otvorili ovde još jednu temu zbog koje vam se iskreno zahvaljujem, a to je razvoj nacionalne akademije za obučavanje. Ja sam veoma ponosan što dolazim iz kraja lađara. Mislim, i to je nastavak ove teme, a to je razvoj brodarske škole, koja je naša bila poznata, rečno-brodarskog JRB nekadašnjeg.

Mi danas moramo kao država da idemo u susret vremenu, a vidimo da se vreme menja i da time gledamo da izgradimo mogućnost da naša flota u datom trenutku bude konkurentna na Dunavu, jer je meni jednom prilikom pre desetak godina, bili smo domaćini tadašnjem predsedniku Rumunije, Trajanu Baseskuu, i na neko pitanje tamo koje smo imali, nije bitno, kada sam pomenuo Dunav kao Koridor 7 i razvojnu šansu razvoja Rumunije i Srbije, meni je Trajan Basesku lično odgovorio da kada Nemačka zagospodari Dunavom, tad ćemo dobiti da oni imaju problem s njima.

U tome, dok mi razvijamo putnu infrastrukturu, železničku infrastrukturu, gledajte da kroz luke, kroz pristaništa, pristane, marine i kroz obučavanje i kroz školovanje možemo da omogućimo i da u datom trenutku budemo konkurentni.

Na kraju, mi smo toliki koliki jesmo, ali smo vredni i naši lađari su kapetani u DDSG-u i u Nemačkoj i na svim prekomorskim brodovima, zašto da ne da budemo uslovno i kao podizvođač, ali da mi uhvatimo deo tog kolača koji nosi ceo tok Dunava i zašto ne srpskom brodarstvu podići spomenik negde, kao što su ti gradovi, jer on je to zaslužio jer je Brodarac srpski bio pre Kapetan Mišino zdanje itd, Aksentijević, bio je značajniji nego i železnički i drumski saobraćaj.

Još samo nešto ću pomenuti. Mi imamo, čuvena operacija „Dunavski vilenjak“, gde je Nemačka, kada se povlačila u Drugom svetskom ratu, potopila silnu svoju flotu. Jedan deo 100 potopljenih brodova je potopljen kod Prahova i tu je 21 brod. Mi imamo ugovor i kreditno zaduženje itd. i zajedničko sa Nemačkom da se ta flota, i to treba ubrzati u narednom vremenu.

Na kraju, vama lično, ministre Vesiću, pošto ste vi u prošlom mandatu svakom od nas poslanika poslali vašu knjigu sa posvetom, ja ću danas vama da poklonim moju knjigu, iz razloga da vam se revanširam, a i zato što na naslovnoj stranici je Trajanova tabla.

Molim vas, kao ministra građevinarstva, da oslobodimo Dunav što više u srpskom interesu, da sa Dunava i transportni brodovi i rečni putnički i jedrilice i kanui i sve ono što prolazi Dunavom može da pogleda Trajanovu tablu koja ima preko hiljadu devetsto stotina godina i koja je najznačajniji istorijski objekat koji može da se vidi samo sa Dunava, a nikako na drugim načinom i to ću vam pokloniti. Hvala.

PREDSEDNIK: Hvala vam.

Imate saglasnost da priđete stolu.

Gospodine Erac, vi ste hteli reč sad ili ste se prijavili za kasnije? Za kasnije. Dobro.

Reč ima ministar Vesić.

GORAN VESIĆ: Želim da vam se zahvalim što opet govorite o rečnom transportu zato što je rečni transport posebno važan za Srbiju.

Inače, kada smo malopre govorili o Nacionalnoj akademiji, što ste vidim, pošto ste iz Kladova, razumeli jako dobro, zašto je Nacionalna akademija važna i zašto je važno što smo ojačali i vazduhoplovnu akademiju? Inače, knez Miloš, jedan od prvih, kako da kažem, njegovih poteza ili njegovih dokaza da je Srbija samostalna ili da postaje samostalna je bila 1833. godine, a kada je u smederevskom brodogradilištu izgrađen prvi brod koji je vijorio sa srpskom zastavom. Jedan od posebnih zahteva koji je iznosio pred Portom je bio da Srbija dobije pravo da ima svoju zastavu na brodovima i u to vreme u turskoj imperiji to su imale samo Srbija, Moldavija, Vlaška i ostrvo Somos i zato je bilo važno, a u to vreme i flota kapetana Miše Anastasijevića i sve što se dešavalo i svi drugi brodovi koji su se gradili bili su dokaz da mi postajemo samostalna država, jer možemo samostalno da trgujemo, a mi smo živeli od trgovine, jer nama je Dunav bio u to vreme granična reka.

Zato je važno da, kao što sam rekao, imamo rekonstrukciju ove tri luke, ali osim što ćemo raditi rekonstrukciju ove tri luke, znači, Prahovo, Bogojevo i Sremska Mitrovica, mi radimo istovremeno i rekonstrukciju same pruge od Prahova do Vražogrneca, to je kod Zaječara. Znači, tako da bismo mogli da obezbedimo, da povežemo železničkim saobraćajem tu luku. Radimo inače i na vezi sa Vidinom i mogu da vam najavim da ćemo uskoro krenuti sa jednim projektom koji se zove „Zaplovimo Srbijom“.

To je projekat koji upravo definiše ono o čemu ste vi govorili, marine duž čitavog Dunava koje treba da budu naš turistički potencijal. Ulagaćemo u marine, razvijaćemo, neće samo ulagati država, biće to javno-privatno partnerstvo ili ćemo podsticati privatne inicijative, ali suštinski je važno da napravimo, da razvijemo turizam na rekama i zbog naše pozicije koju imamo to ćemo u narednom periodu raditi.

Što se tiče vađenja brodova nemačke flote, koju su Nemci sami potopili kada je nailazila Crvena armija 1944. godine, završen je tender. Taj tender je završen pre nego što sam izabran za ministra, izabrana je kompanija koja to radi i oni će narednih meseci, već radimo pripreme za to, početi vađenje te flote, tako da ćemo konačno osloboditi Dunav posle 1944. godine od te ogromne flote koju su sami Nemci potopili kada je Crvena armija naišla iz Rumunije i koja će omogućiti da ima mnogo veći kapacitet za plovidbu.

Sa zadovoljstvom ću pročitati vašu knjigu, naravno, i kažem da, zaista mislim i verujem da nema poslanika u ovoj sali koji u to ne veruje, osim razvoja železnice kojoj treba da damo značaj u narednom periodu, treba više značaja da damo razvoju rečnog transporta. Srbija se zaista ponašala kao da nema Dunav koja je najveća evropska reka i kao da nema Savu koja je takođe jedna od najvećih reka i kao da ne koristimo to blago koje nam je Bog dao. Hvala.

PREDSEDNIK: Hvala vam.

Slavica Radovanović nije tu.

Stefan Jovanović nije tu.

Da li je tu Aleksandar Jerković? Nije.

Borko Puškić? Isto nije.

Milica Đurđević Stamenkovski?

Molim?

(Tamara Milenković Kerković: Nisam Borko Puškić, ali ću govoriti umesto njega.)

Vi ste hteli umesto Borka Puškića? Dobro. Samo to treba da mi kažete.

Pošto smo to već prošli, imate li prijavu za reč?

(Tamara Milenković Kerković: Jel treba da se javljam ponovo?)

Odmah ćemo ovo da rešimo. Radmila Vasić je prijavljena, Boško Obradović takođe, gledam ko je još iz vaše poslaničke grupe, Milovan Jakovljević. Znači, to su sve pozicije koje možete da koristite. Da li hoćete na neku od tih?

(Tamara Milenković Kerković: Ja sam htela Puškić Borko.)

To sam već pročitao. Jel možete na neku od narednih?

(Narodni poslanik Tamara Milenković Kerković dobacuje.)

Nema problema. Čim u sali bude prvi koji treba da dobije reč, ali da vas zamolim da dođete do mene, pa ćemo da upišemo na kojoj poziciji ste vi. Nikakav problem nije. Ja ću sve da vam pomognem.

Reč ima Dušan Radosavljević.

Izvolite.

DUŠAN RADOSAVLjEVIĆ: Uvaženi gospodine predsedniče, dame i gospodo narodni poslanici, poštovani građani Srbije, iza nas, a i teče, pitaj Boga kada će se završiti ova sednica koja ima 26 tačaka dnevnog reda, ali ja ću izdvojiti jednu koja govori o izboru direktora Agencije protiv korupcije i da malo se našalim, ali sama ta tačka, obzirom šta je korupcija, i dokle je došla u Srbiji, trebala bi da traje 26 dana samo ta tačka. Malo karikiram, ali mislim da nije daleko od istine.

Ta pošast je naše društvo dovela do razaranja i uništila institucije. Daleko od toga da to počinje sa ovom vlašću. Počinje to ima, bogami, 70, 80 godina od najveće prevara, ali tu apokalipsu koja god je generacija političara dolazila nikada se nije trudila nešto specijalno da je zauzda. Naprotiv, samo je zajahala i to je došlo dovde, gde?

U ovom trenutku imate narativ, spustimo se malo u narod, ako sretnete negde nekog ko je normalan, vaspitan, ide redovno u školu, pametno se ponaša i neko kaže – pogledajte ga za primer, ogromna masa odgovara da je to budala. Dotle smo mi došli sa korupcijom, jer korupcija metastazira u aferu, afere nemaju svoje epilog i imamo ovo danas što imamo.

Ako pogledamo sudstvu, tu tako osetljivu granu, šta ćete tamo zateći? Plač, lelek, zateći ćete ljude koji se sude desetinama godina, zateći ćete nešto što nema veze sa pravdom. Ako dođemo do medicine, ako dođemo do zdravstva, osnovni narativ koji ćemo tamo zateći biće - neka ti je Bog u pomoći. To je stvarnost. Ako dođemo do školstva, zateći ćemo kojekakve indeks afere, zateći ćemo kojekakve prevare i svugde korupcija, korupcija i korupcija.

Danas smo zatrpani onim što se dešava na nacionalnoj televiziji, na RTS-u. Jel vidite da gde god je javno dobro, gde god je budžetski novac, a budžetski novac, zapamtite, drage kolege, je muka narodna, znoj narodni, krv narodna. Nažalost, to je alajbegova slama. Nemojte ovo shvatati lično.

Ja želim budućem direktoru da ima hrabrosti, da ima smelosti, da ga svi podržimo, da pokuša da se promeni taj narativ, da iz svih mogućih glasova, jedara, medija se pokrene jedna ogromna akcija protiv korupcije. U protivnom, nestaćemo. Zašto ovo govorim? Dovde se dolazilo na vlast jednom pričom o jednoj orlušini, o jednom čoveku Gargamelu, o jednom biznismenu, neću ni ime da mu pomenem, pre 80 godina koji je za sve bio kriv. Odjednom, tresla se gora, rodio se miš, puj pike ne važi, od toga nema više, gospodin mišojević radi i dalje svoj posao, pa još država treba njemu da isplati. Zato smo došli dovde, samo zbog toga što nemamo principe, samo zbog toga što kada se nasledi jedna administracija, vi ste nasledili određenu administraciju koja je došla posle 2000. godine, što niste rekli i što neko nije opipao sa one strane bravu, a morao je.

Tamo gde postoje dokumenta, može on da se zove Kraljević, može da se zove Petrović, Radosavljević, nebitno, ima da odgovara za to, ali pitajte svakog čoveka na svakoj ulici srpskoj da li je ikada i jedan političar odgovarao za korupciju. Reći će vam – nije. Reći će vam – jedan drugog pokrivaju. To je propast ovog društva. Džabe mi sve ovo što radimo. Džabe mi sve što pričamo. Siđite u narod. Njega ne interesuje strančarenje.

Ova sednica, ako kažem, ako pričamo o korupciji, ako se taj narativ koji dolazi promeni, ima šanse da opstanemo.

Završiću, stranka kojoj pripadam zalaže se za promenu ovog nakaradnog republikanskog sistema. Navešću jedan primer, doneću vam za to dokumenta koja su deponovana, jednom je u istoriji srpskog naroda srpski seljak tužio srpskog kralja i dobio ga je na sudu. Navedite vi meni za 70 godina komunističke republikanske vladavine da je ikad iko mogao da takne bilo kog diktatorčića i direktorčića.

Nadam se da će se to promeniti. Hvala vam.

PREDSEDNIK: Reč ima Jasmina Obradović.

JASMINA OBRADOVIĆ: Zahvaljujem, predsedniče.

Dragi gosti, cenjene kolege poslanici, poštovani građani Republike Srbije, na dnevnom redu pred nama nalazi se potvrđivanje nekoliko međunarodnih sporazuma, izveštaji regulatornih tela, ali ja bih obraćanje posebno posvetila 9. tački dnevnog reda a to je – Predlogu odluke o izmeni i dopunama Odluke o upotrebi vojske Srbije i drugih snaga odbrane u multinacionalnim operacijama van granica Republike Srbije.

Kao što smo i čuli od ministra odbrane, gospodina Miloša Vučevića, razlozi za donošenje odluke o izmeni i dopunama Odluke o upotrebi vojske Srbije i drugih snaga odbrane u multinacionalnim operacijama van granica Republike Srbije sadržani su u potrebi omogućavanju učešća profesionalnih pripadnika Vojske Srbije i drugih snaga odbrane u operacijama koje nisu obuhvaćene važećom Odlukom o upotrebi vojske Srbije i drugih snaga odbrane u multinacionalnim operacijama van granica Republike Srbije iz 2019. godine.

Dakle, naoružavajući i jačajući vojsku Srbije jačajući ukupne odbrambene kapacitete činimo i šaljemo signal kako to uvaženi ministar reče da nismo džak za udaranje i da oni koji nisu dobronamerni prema nama a nisu svi dobronamerni, ne pomisle da nešto urade i slično nama ili da nam se desi nešto što nam se nažalost dešavalo devedesetih godina.

Time što kupujemo novo naoružanje i vojnu opremu, time što imamo i nadamo se sve većem broju pripadnika vojske Srbije i pre svega time što se vraća status u društvu kakav moraju da imaju oficiri vojske i podoficiri ali i pripadnici vojske ne zveckamo oružjem, nego se ponašamo kao ozbiljna i odgovorna država pošto je vojska jedan od atributa državnosti. Opremanje vojske nije rasipanje Alajbegove slame, ali da bi to neko shvatio on mora da zna i šta je država i šta je državnost.

Naša vojska je sistematski uništavana od 2000. godine. bilo je teško vratiti ono što je nekada imala. U narodu smo čuli često izreku kad kažu „Jeste teško ali je moguće“.

Pre neki dan predsednik Republike Srbije rekao je sledeće: „Naša vojska Srbije mora da bude mnogo jača. Naša vojska je neuporedivo snažnija nego što je bila. Ovo ima veze sa odbrambenom industrijom i moramo mnogo novca da uložimo i u odbrambenu industriju i u vojsku. Gledamo da ne oštetimo nikoga u zemlji a da drastično podignemo naše operativne i funkcionalne sposobnosti, odnosno borbenu gotovost.“ Poštovani građani, kako ste i sami rekli, jeste teško ali vidite da je moguće.

Kao majka troje dece, i baka, pre svega želim mir našoj Srbiji a taj mir možemo postići sa jakom, funkcionalnom i osposobljenom srpskom vojskom ali i snažnom državom. Samo to treba shvatiti.

Srbija vođena Aleksandrom Vučićem krupnim koracima ide ka ovom cilju. Ministarstvo odbrane predvođeno Milošem Vučevićem daje ogroman doprinos na ovom putu vojne stabilnosti, snage i mira.

Na kraju, nemojte mi zameriti, ne mogu a da ne završim ovo moje obraćanje na današnjoj sednici a da ne pomenem i pohvalim nešto što je sjajna vest za sve građane grada iz kog ja dolazim, Novog Sada, a to je otvaranje mega fabrike „Kontinental automotiv Srbija“ i 1.500 novih radnih mesta. E tako se bori za Srbiju, snažna ekonomska Srbija, snažnom vojskom Srbije, vođena mudrom politikom Aleksandra Vučića.

Evo, na samom kraju, još samo jedna rečenica, što bi moji Futožani rekli, sve ono što nam ovih dana spočitavaju, a naročito našem predsedniku Republike Srbije, Aleksandru Vučiću, nije ništa drugo nego - trla baba lan da joj prođe dan. Samo što ovaj vaš „lan“ nije besplatan. Sve to vama neko debelo plaća. Živi bili pa videli kojom ocenom će građani Srbije oceniti ovo vaše delovanje. Hvala.

PREDSEDNIK: Hvala.

Reč ima Tamara Milenković Kerković.

TAMARA MILENKOVIĆ KERKOVIĆ: Zahvaljujem, uvaženi predsedniče.

Dva dana smo ovde, uvaženi ministre, predstavnici nezavisnih institucija, narodni poslanici, poštovani građani Srbije, mi smo u drugom danu sednice gde kao što ste već čuli više puta treba da u jednoj tački pretresamo 26 njenih delova, važnih zakona, ratifikacija međunarodnih sporazuma. Takođe i usvajanje ugovora sa međunarodnim bankarskim institucijama o novim zajmovima, ali i izveštaje 15 nezavisnih institucija koje plaćaju građani Srbije, a koji su produžena ruka narodnog suvereniteta Narodne skupštine i koji treba da u ime narodnih poslanika kontrolišu i čuvaju slobode i prava ljudi u Srbiji, da čuvaju slobodu tržišta, slobodne konkurencije, da sprečavaju korupciju.

Ja imam minimum vremena da analiziram tih 15 izveštaja, ali o tome smo već pričali na mnogim odborima u kojima nažalost nisam član, ali sam se uvek pojavljivala da o tim izveštajima na Odboru za finansije govorim.

Umesto da imamo nezavisne izveštaje, mi vidimo da najveći broj tih izveštaja apologizira, hvali i uzdiže vladajuća većina, dok samo jedan izveštaj, izveštaj Fiskalnog saveta je bio već nekoliko puta pred udarom, ali ja ću samo za taj izveštaj glasati.

Takođe, ovo radimo sve dok se priprema potpisivanje osnovnog tzv. „Sporazuma“ koji će biti prvi međunarodni bilateralni Sporazum između lažne države „Kosovo“ i Republike Srbije, u ponedeljak, a i u uslovima kada optužujete „Dveri“ koje nikada na vlasti nisu bile za Časopis za nacionalnu kulturu, dok se u isto vreme odvija nečuvena pljačka i izdaja naroda koju većina vrši ovde u državi Srbiji, ujedinjena sa svojim partnerima iz bivše vlasti. Uz sve to vreme, odvija se drama malog čoveka. Za svih ovih 15 institucija koje imamo, imam studiju slučaja u gradu iz koga dolazim, iz pregaženog i osiromašenog Niša, opljačkanog korupcijom od vrha lokalne vlasti.

Povodom Izveštaja Agencije za borbu za sprečavanje korupcije i takođe pitanje za ministra Vesića, da li ste čuli da u Nišu trenutno bukti korupcionaška urbanistička afera, gde se nezakonitim donošenjem urbanističkih planova vrši predaja javnog interesa i to sa visokim koruptivnim rizikom, firmama za koje smo još pre dve godine upozoravali da će zemljišta javne namene dobiti za stambenu izgradnju.

Istovremeno, to zemljište od tri i po hektara je zelena površina koja je bila u javnoj nameni, promenjena nezakonitim putem uz obrnuto donošenje planova u mešovitu namenu, gde će se graditi betonsko naselje „Tesla park“ sa kapitalom poreklom sa Kipra.

Molim i Agenciju za sprečavanje korupcije i nadležno ministarstvo da sve naše navode provere i da vidi da li se može graditi stambeno naselje kraj gasnog skladišta, bez kanalizacione infrastrukture, gde poplave više puta godišnje uništavaju čitavo naselje, dok zidaju blokove stambene na glini i u glibu od koga Niš ne može da diše.

Pitam Agenciju za sprečavanje korupcije – da li je uobičajena praksa, a vidim da jeste, da je od 2.000 pokrenutih postupaka protiv funkcionera samo 5,5% postupaka pokrenuto po službenoj dužnosti, a takođe da je preko 80% pokrenutih slučajeva izrečena mera opomene bez objavljivanja? Takva je situacija bila i sa opomenom izrečenom gradonačelnici Niša zbog očigledne trgovine uticaja za dodelu socijalnog stana njenom zetu.

Što se tiče železničke pruge, koja je ovde bila predmet rasprave i koju niko racionalan ne može da ne podrži kroz Srbiju od Niša do Beograda, ja pitam uvaženog ministra Vesića kada govori o toj brzoj pruzi do 2030. godine – ko će graditi tu prugu, jer ove vlasti tada više neće biti i 600 miliona dinara, odnosno 598 miliona dinara koje će Evropska unija kao grant dati Srbiji, šta je sa 207 miliona dobijenih od Evropske investicione banke na osnovu Ugovora potpisanog 31. decembra 2018. godine o rekonstrukciji pruge Niš – Dimitrovgrad i obilaznice 22 kilometra oko Niša? Gde je taj novac, jer kroz centar Niša i dalje prolazi železnička pruga na kojoj svake godine više ljudi biva pregaženo, a Niš je jedini grad gde je voz prepolovio autobus pun ljudi? Gde je novac i za šta je utrošen?

Dok ste prema javnim funkcionerima kao institucija blagi i izričete opomene za korupcionaške afere, prema Izveštaju Fiskalnog saveta očigledno je da je dve milijarde evra više potrošeno za pandemijske mere u odnosu na ono da su te mere bile davane onima koji su najugroženiji, a najugroženiji privrednici danas u Srbiji su domaći privrednici, pre svega mali privrednici, preduzetnici, ugostitelji kojima u poslednje vreme drakonskim merama inspekcija zatvaraju radnje na 15, 60 i 90 dana, što za jednog malog privrednika znači automatsku blokadu i to zbog minornih propusta i administrativno tehničkih grešaka, suprotno Zakonu o inspekcijskom nadzoru kojim se traži da najpre inspekcija radi preventivno i savetodavno. Zbog čega ovo radite?

Takođe, pitam Komisiju za kontrolu državne pomoći, čiji sam izveštaj pažljivo čitala, jer moji studenti takođe imaju zadatak da o tome čitaju, zbog čega od 2019. godine nemamo izveštaj o dodeljenoj državnoj pomoći. Ovo je izveštaj o radu? Tamo ne piše da je 93,5% novca državne pomoći, para svih građana Srbije dato stranim investitorima, a takođe ne piše o projektnom sufinansiranju kojim se finansiraju medijske hobotnice u siromašnim gradovima, koje treba da dovedu do blokade medijske, na lokalu. Kao što je i u Nišu, za proteklih osam godina na osnovu Zakona o projektnom sufinansiranju 4,5 miliona evra dato malom broju lokalnih medija koji su podneli projekte, a u vezi su sa vlašću, dok primera radi 60% svake godine tog iznosa odlazi vlasniku televizije „Belami“ koji vrši medijsku harangu opozicije i na kojoj opozicije nema nikada.

PREDSEDNIK: To je bilo kompletno vreme grupe.

TAMARA MILENKOVIĆ KERKOVIĆ: Još samo, završavam, pitam šta je sledeće? Dok hapsite novinare, da li će i centralna proslava „Oluje“ biti održana u Beogradu? (Isključen mikrofon.)

PREDSEDNIK: Dobro.

Ima i prava na repliku i odgovoriće i ministar.

Samo da vam kažem, mada sam ja, rekao bih, korektno zamolio sve da vodite malo računa, ljudi, šta pričate i kako se obraćate jedni drugima, kada ste malopre rekli – sprema se neka strašna izdaja u kojoj učestvuje sada ova većina ovde. Tako ste rekli. Samo da vam skrenem pažnju – 2013. godine Briselski sporazum i vi iz Dveri i DSS sećate se šta ste rekli tada – evo desila se kapitulacija, desila se strašna izdaja i sve smo to već slušali baš tako tim rečima. I evo juče vidim Miloš Jovanović, koji vodi DSS, kaže – nije bilo ništa sporno sa Briselskim sporazumom. Nije tu bilo ni eksplicitnog, ni implicitnog priznanja.

Samo da vam kažem kako to sve zvuči i koliko smisla ima i onda ćemo mi u narednim godinama da slušamo kako ćete vi opet da poričete šta se govorili i kako ste druge ljude optuživali. Samo vam kažem, skrećem pažnju da nema potrebe za tim. Korektno sam pozvao sve, vodite računa kako se obraćate kolegama u ovoj sali i nema razloga ni za neprijatnosti, a ni za to da opominjemo posle kako se ko i na koji način ponašao.

Pravo na repliku.

(Tamara Milenković Kerković: Replika.)

MILENKO JOVANOV: Mi smo danas imali prilike upravo da čujemo da neko sa jedne strane brani one koji ne izdaju fiskalne račune pa im zbog toga inspekcije zatvaraju radnje. To jeste tačno jer to je jedini način da budu zatvoreni. Jedini razlog. To je jedini razlog.

Šta ti jadni studenti od vas nauče kada ni to ne znate – ne znam, ali to je jedini razlog. Dakle, sa jedne strane ne možete da plaćate porez, a sa druge strane – a što ne uradite još ovo, ovo i ovo iz budžeta. Pa kako to?

(Tamara Milenković Kerković: Vi ništa ne znate.)

Ja ništa ne znam. To je moguće iz vaše perspektive pošto vi sve znate, ja ništa ne znam. To je tačno jer vi i ja ne možemo biti u istom nikada, jer pojma nemate.

Sa druge strane, o izdaji da mi govorite vi koji ste kao kišna glista puzali ispred Bilčika, vi koji ste se smučili i ovima, toliko ste se snishodljivo ponašali da ste se smučili i ovim liberalima koji to inače rade, vi da pričate o izdaji – fuj.

(Tamara Milenković Kerković: Hoću i repliku i povredu Poslovnika.)

PREDSEDNIK: Šta hoćete – Poslovnik?

Podigli ste Poslovnik. Jel hoćete Poslovnik? Nećete Poslovnik. Dobro.

Onda reč ima ministar Vesić.

GORAN VESIĆ: Drago mi je, profesorka, dr Milenković Kerković, da vam je drago što će se izgraditi brza pruga između Beograda i Niša. Da podsetim ta brza pruga će omogućiti da vi kao neko ko živi u Nišu za 100 minuta dođete do Beograda. Mislim da je to interes svih i drago mi je zbog toga.

Pomenuli ste sada da još uvek nije završena obilaznica oko Niša. Tako je. To su dva projekta koja sam zatekao, Niš – Dimitrovgrad i obilaznica oko Niša. Kao što sam rekao, počećemo ove godine rekonstrukciju pruge Niš – Dimitrovgrad. Neće biti lako zato što se rekonstruiše pod saobraćajem jer ne može drugačije.

Takođe će biti završen tender i biće izabran izvođač za obilaznicu oko Niša. Taj novac nije mogao da bude potrošen. Taj novac je namenski. Namenjen je za te projekte i biće potrošen samo za te projekte. Tako da se ne brinite. Novac je tu. Ja insistiram na tome da će novac da se svaki evro koji dobijemo ovde iskoristi, jer to su donacije koje smo dobili.

Nismo dobili 600 miliona dinara od EU. Dobićemo narednih nedelja 600 miliona evra od EU za rekonstrukciju pruge između Beograda i Niša, što je zaista značajna suma. Ukupna vrednost čitavog projekta je dve milijarde i 775 miliona evra. Biće tri tendera, pošto je čitava pruga podeljena u tri lota, tenderi će biti javni. Kao građanka i kao poslanica možete da pratite kako izgledaju tenderi i kako će se sprovoditi i videćete da će dobiti oni koji daju najbolje ponude, a da će biti dosta ponuda u to možete da budete sigurni s obzirom da je to u ovom trenutku jedan od najvećih poslova u železnici u Evropi i sasvim će sigurno biti dosta kompanija koje će želeti da učestvuju na takvom tenderu, pogotovo što posle toga svi znaju da sledi nastavak pruge prema Preševu, odnosno prema Severnoj Makedoniji a posle i prema Grčkoj i u da u tom smislu zaista oni koji rade na ovim prugama verovatno će steći dobre reference da bi imali šanse da pobede na nekim novim tenderima.

Tako da što se tiče same obilaznice oko Niša, ja koliko se sećam i od kada pamtim za sebe i od kada odlazim u Niš, o toj pruzi kroz Niš se priča a ljudi koji žive u Nišu to znaju verovatno bolje od mene, ali će se sada prvi put izgraditi obilaznica i pruga zaista iseliti iz Niša. To je nešto što je činjenica i to je nešto što će se sigurno dogoditi, a za to su obezbeđena sredstva. Tender je raspisan. Mi ćemo brzo tu stvar rešiti.

Želim da se zahvalim svima koji nam pomažu. Činjenica je da EU daje veliku pomoć. Šesto miliona evra nije mala pomoć. To je najveći pojedinačni grant koji ćemo dobili ili bespovratna pomoć od EU. Značajno je da se ona realizuje i značajno je da povežemo Niš i Beograd prugom.

Ono što moram da vam kažem, da mi je čudno što vi mislite da jedan projekat važi, odnosno može da se sprovede samo ako je jedna stranka na vlasti. Meni je drago što vi verujete da samo Aleksandar Vučić SNS grade Srbiju, drago mi je što ste očigledno poručili, nije drago, žao mi je, što ste poručili da ako biste vi slučajno došli na vlast vi ne biste gradili prugu do Niša. Valjda je normalno da se projekat gradi ko god je na vlasti. Ako se jednom preuzmu obaveze, to se radi tako.

Poručili ste građanima da vi tu prugu, očigledno ne biste gradili, što mislim da ne bi trebalo da bude politika bilo koje stranke. Nadam se da je to bio lapsus i nadam se da ćete promeniti taj stav i da ćete reći da je pruga važna, bez obzira ko god je na vlasti. Vi ste na kraju iz Niša, pa vama bi trebalo da bude najznačajnije i najvažnije da se ta pruga izgradi.

Na kraju želim samo da kažem jednu stvar u ime Vlade Republike Srbije, koja je posebno značajna. Posebno, zato što neki poslanici nažalost, neću da kažem zloupotrebljavaju, zato što bi to možda bila teška reč, već koriste neistine kada govore o razgovorima koje vodi predsednik Republike Srbije u vezi sa Kosovom i Metohijom.

Već dva dana se ovde u sali pominje i govori se u vrlo malicioznom kontekstu da će nešto u ponedeljak biti potpisano i da će to biti potpisan sporazum između dve države. To je potpuna neistina i potpuna laž. To je nešto što je više puta predsednik Republike rekao, bar dva puta u poslednjih šest meseci kada je bio u ovoj Skupštini i kada je slušao poslanike sve, i pozicije i opozicije, i čekao da dobije neki bolji predlog kako treba da razgovara i o čemu treba da razgovara.

Vi veoma dobro znate da predsednik Republike Srbije, Aleksandar Vučić, je rekao i ponovio da je Kosovo i Metohija sastavni deo Srbije i da nikada ni pod kakvim uslovima neće potpisati priznanje Kosova i Metohije. Ne širite laži, ne širite neistine, ne obmanjujte narod i ne dovodite ovaj narod u veći problem nego što jeste. To što radite je vrlo neodgovorno. Na tome mislite da se skupljaju jeftini politički poeni, a u stvari širi se samo nesreća.

Kosova i Metohija nije stranačko pitanje. To je pitanje koje bi trebalo podjednako da interesuje sve poslanike i poslanice. Niti je to samo pitanje predsednika Vučića, niti je to bilo pitanje samo za predsednika Nikolića, niti za predsednika Tadića, niti za Koštunicu, niti za Miloševića, niti za kralja Aleksandra, Kosovo i Metohija je problem koji postoji, nažalost već duže od vek i po i svaka vlast se borila da taj problem sa više ili manje uspeha reši.

Prema tome, ako već niste dali nikakav bolji predlog. Čuli smo neke predloge, kao da prekinemo sve diplomatske odnose sa svim zemljama na svetu. Ti predlozi nisu realni. Ako već nemate bolji predlog, onda nemojte da širite neistine, jer se to neće dogoditi.

Za ovih deset godina, ne znam koliko sam puta čuo da će Aleksandar Vučić, samo što nije priznao Kosovo i Metohiju. Evo sutra i prekosutra, i za pet dana. Kao što smo slušali od raznih, samo što nije pao s vlasti, do Uskrsa, do Svetog Jovana, do Đurđevdana, gde sve nisu licitirali, samo što nije. Šta se desilo? Ništa. Danas više zemalja u svetu ne priznaje tu samoproglašenu nezavisnost nego što je priznavalo 2012. godine.

Danas kada bi bilo glasanje u Generalnoj skupštini UN većina zemalja ne priznaje tu samoproglašenost nezavisnost. Da je glasanje bilo 2012. godine, većina zemalja članica UN priznavala tu samoproglašenu nezavisnost. Valjda je to bolje nego što je bilo.

Prema tome, nemojmo otežavati položaj predsedniku kojima ima mandat ovog naroda, da zastupa građane i da se bori za interese Srbije. Imali ste priliku da date svoje predloge. Niste dali. Bilo bi pošteno da stanete iza predsednika samo kada je u pitanju Kosovo i Metohija. Ne moramo oko pruge da se razumemo. Vi ne želite da je gradite, mi želimo. Ja mislim da bi i vi trebalo da želite da se gradi, a ne da kažete – ako vi odete s vlasti nema pruge.

Znači, ako vi dođete na vlast nema pruge. To je poruka. To nije uredu, jer ja mislim da postoje projekti koji su značajniji od bilo koje stranke. Postoje nacionalni projekti, a pruga Beograd-Niš je nacionalni projekat. Pričao sam vam o tome kako je ovde pre 142 godine, u ovoj Skupštini raspravljano o toj pruzi i kako su takođe tada neki poslanici, koji su bili opozicija, optuživali vlast da izdaje Srbiju jer gradi prugu. Naučimo nešto iz prošlosti. Evo 142 godine su prošle, naučimo makar da jednostavno postoje stvari koje su iznad dnevne politike.

PREDSEDNIK: Hvala vam.

Gospodine Antonijeviću, izvolite.

VLADIMIR ANTONIJEVIĆ: Hvala na upitu uvažena poslanice.

U vezi sa godišnjem izveštajem o dodeljenoj državnoj pomoći, ja sam i prilikom izlaganja na samom početku i u toku jučerašnjem dana istakao da je zapravo i kada je bio, sećate se i kada smo branili izveštaj na odboru, jedan od problema između ostalog je bio taj što Vlada Republike Srbije nije usvojila izveštaj koji smo mi dostavili prošle godine u februaru mesecu.

Mi smo prošle godine 2. februara dostavili i on je tek ove godine, isto 2. februara usvojen i dostupan je na našoj internet stranici sa sve zaključkom Vlade Republike Srbije kada je usvojen, što možete da vidite.

Sa druge strane, to je veoma važno za izradu novog izveštaja za 2021. godinu, jer mi moramo da imamo verifikovane podatke od strane Vlade Republike Srbije imajući u vidu da njeni organi, odnosno organi državne uprave itd. druge posebne organizacione jedinice, kao davaoci, ona verifikuje njihove podatke, koliko su oni zapravo dodelili određenih sredstava.

Kada to verifikuje i kada ga ona usvoji, mi imamo odgovovarajući parametar u pogledu referentnog perioda u odnosu na koji radimo trend, bilo na BDP itd. Znači to je razlog zašto je prvo kasnio taj za 2021. godinu iako smo mi blagovremeno dostavili. To moram da istaknem, iako verujem da vas to možda i najviše interesovalo, kao jedan od supstantivnih delova našeg izveštaja, ali naravno moram opet da se ogradim, to su bile možda čak i objektivne okolnosti imajući u vidu koliko se sećam da su bili izbori, ispravite me, u tom trenutku ili ne. Stvarno nisam to ispratio.

Međutim, sa druge strane hoću da kažem, veoma je važan taj trenutak da nama davaoci dostavljaju podatke iako su dužni da ih čuvaju, oni vam dostavljaju do 15. juna tekuće godine za prethodnu godinu. Zašto? Postoje različiti instrumenti državne pomoći putem kojih on može da se dodeli. Ja sam siguran da vi to veoma dobro znate, imajući u vidu vašu profesiju.

Obzirom da određeni instrumenti kao što je oslobađanje od poreskih olakšica tek mogu kasnije kao što je oslobađanje poreza na dobit pravnih lica, tek kasnije mogu da se identifikuju po prijavljenim finansijskim izveštajima. To je razlog zašto od pojedinih davala možemo kasnije da dobijemo te podatke. U tom kontekstu, mi od njih primamo 15. juna.

Sa druge strane, često, moram da priznam, zakon je predvideo instruktivne rokove, znači nemate prekluziju i tom kontekstu često se kasni sa takvim izveštajima i mi onda kasnimo sa obradom navedenih podataka. Međutim, ja stvarno očekujem da ćemo već u narednih, možda i sedam dana imati novi izveštaj koji će da bude poslat Vladi Republike Srbije i tom međuvremenu je upravo taj trenutak zašto mi čekamo da naš godišnji izveštaj za 2022. godinu bude blagovremeno dostavljen. On je već sada izrađen, ali čekamo upravo taj supstantivni trenutak kako bismo eventualno prevazišli potencijalna pitanja ovakve prirode, za koje u potpunosti razumem, ali ono što bi svakako voleo jeste da obratite pažnju na ovaj izveštaj, jer smo prvi put u godišnjem izveštaju o dodeljenoj državnoj pomoći kada se analiziralo, išli smo prema svakom davaocu pojedinačno, uključujući i pravni osnov, da li je to određeni program, šema državne pomoći. Znači, i po tom pravnom osnovu, da li je to uredba ili tako nešto, u tom kontekstu onda imate tačno davanja kolika su opredeljena u referentnoj godini.

Tako da je sve to dostupno na našoj internet stranici. Još jednom, objektivni su razlozi izostanka, odnosno apstinencije takvog dela izveštaja iz razloga što nije on sadržan.

Još jednom, izvinjavam se, ali su krajnje objektivni razlozi i on je sada dostupan. Hvala na pitanju, stojim na raspolaganju.

PREDSEDNIK: Gospodine Damnjanoviću, izvolite.

DEJAN DAMNjANOVIĆ: Poštovana gospođo, osećam obavezu da i ja odgovorim na pitanje koje ste postavili.

Rekli ste da svega 5% postupaka pokrenemo po službenoj dužnosti. To je tačno, ali da vam kažem, mi najveći broj postupaka pokrećemo nakon prijave koju nam ili neko od građana pošalje. Spomenuli ste vaše prijave. Znači svaka prijava koju vi podnesete Agenciji, verujte mi bude obrađena i o ishodu postupka mi imamo obavezu po zakonu da vas obavestimo. Ili, ako nešto na šta ste nam ukazivali nije bio predmet našeg rada, mi smo se za to onda obratili nekom od nadležnih državnih organa, da li je to neka inspekcija, neko drugo ministarstvo.

Jedino što sam hteo i što sam i prošli put rekao je, da se tada s obzirom na autentično tumačenje smanjio broj funkcionera. Može da se desi da neka prijava koju vi nama uputite za lice za koje mislite da je funkcioner, da to lice nije funkcioner, ali isto mi o tome obaveštavamo da lice za koje ste nam se obratili nije funkcioner po našem zakonu i da mi nemamo nadležnost da u tom slučaju postupamo. Da vas sad ovde ne zamaram brojkama, pričali smo samo u sukobu interesa imamo 1937 postupaka, 375 mišljenja.

Drugo, ako je mera i spomenuli ste nema na sajtu, mi mere upozorenja ne objavljujemo na sajtu, tako nas zakon obavezuje. Mere javnog objavljivanja da to objavljujemo u "Službenom glasniku", a mere upozorenja ne, ali da vam kažem obično te mere rezultiraju prekršajnom prijavom. Tako da mi imamo taj vodimo upravni postupak, nakon njega to rezultira jednim prekršajnim postupkom, tako da trebate samo kad hoćete vezano za to, molim vas da ispratite, znači, podatak koliko ima prekršajnih, jer mahom prekršajni postupak vodimo tek nakon donošenja neke mere.

Ako imate još nešto, biće mi zadovoljstvo da odgovorim, ali samo da kažem, znači, mi po službenoj dužnosti radimo kada mi utvrdimo da postoji neka neusaglašenost ili tako nešto. Veliki broj imamo po prijavama e sada, mi ako pričamo o kontroli imovine, onda tu treba nešto drugo da kažem, a to je da mi imamo redovnu kontrolu i vanrednu kontrolu. U redovnoj kontroli, evo sad jedan podatak, koji se tiče ove godine koji sam potpisao prošle nedelje, to je da smo objavili 270 funkcionera Republike Srbije koji će biti u redovnoj kontroli. Znači, govorimo o redovnoj kontroli.

Dakle, vanredna kontrola ulazi u kontrolu nakon neke prijave ili nakon neke situacije u kojoj dođemo do saznanja da postoji neka neusaglašenost i mi onda pokrećemo vanrednu ali ona nema veze sa tim. Znači, u redovnoj kontroli svake godine vi možete da vidite i to je javni podatak na našem sajtu, možete na kraju krajeva i da vidite sebe, da vidite spisak funkcionera ne protiv, neću reći protiv koga, nego u slučajevima u kojima će Agencija početi, odnosno vršiti redovnu proveru podataka koje ste naveli i svega onoga. Ako prepoznamo da ima neusaglašenosti između onog što je prijavljeno i onog što dobijamo mi, jer mi kada radimo tu kontrolu, mi se obraćamo nadležnim državnim organima koji nama vraćaju podatke. Mi vršimo upoređivanje tih podataka tu gde ima neusaglašenosti između podataka koje su funkcioneri nama dostavili sa onim što smo mi dobili od nadležnih organa i mi se obraćamo funkcioneru da se izjasni o okolnostima i onda nakon toga radimo naravno u zavisnosti od okolnosti od slučaja do slučaja šta je sledeći korak. Hvala.

PREDSEDNIK: Dobro i vi da objasnite pisma Bilčiku i biće to poslednji krug i da zatvaramo.

TAMARA MILENKOVIĆ KERKOVIĆ: Gospodine Orliću, ovo je peti put danas da nisam dobila reč od vas, ali morate da znate da svaki put kad mi ne date reč vaša stranka u Nišu izgubi 0,1%, trenutno ste na 19%, slobodno nastavite. Hvala vam na tome i hvala uvaženim predstavnicima institucija koji su mi dali ovako razložne odgovor. Neću se osvrtati na ovo što sam čula od šefa poslaničke grupe SNS jer je to zaista ispod svakog nivoa.

Zahvaljujem se svim predstavnicima nezavisnih institucija, uključujući i uvaženog ministra Vesića, ali bih vas zamolila da "negeslajtujete", a vi znate šta to radi. Ja nisam rekla da naredna vlast neće raditi, ja sam podržala gradnju pruge, ali sam rekla da vaša vlast to neće da radi.

Dalje, što se tiče međunarodnog bilateralnog sporazuma, pod čijim Damoklovim mačem svih ovih dana stojimo, dok vi se trudite da ne priznate da će se priznati, taj sporazum je osnovni koji će derogirati Briselski sporazum i od koga će polaziti u međunarodnim odnosima sa Srbijom. Dakle, mi ćemo, ako to bude potpisano, izgubiti i svu podršku i ove dve trećine zemalja sveta koje ne priznaju suverenitet i nezavisnost lažne države Kosovo. Toliko do nekoga, ako priznajete da profesor međunarodnog prava zna nešto o međunarodnim ugovorima. Mada sam ovde danas i juče slušala da potpune analfabete drže predavanja profesorima iz Fiskalnog saveta.

Što se tiče državne pomoći, ja se zahvaljujem na objašnjenju, tačno je da smo bili zajedno na sednici Odbora za finansije, ali nažalost to prati mali broj ljudi. Ono što je moja osnovna primedba je da mi imamo izveštaj o radu Komisije za državnu pomoć, ali nemamo izveštaj o dodeljenoj državnoj pomoći.

PREDSEDNIK: To bi bilo to, ta dva minuta. Hvala.

Znači, dve trećine u vaše vreme priznavalo tzv. Kosovo, sad dve trećine ne priznaje. Tako je i vi ste zbog toga zabrinuti ili ste srećni? Šta je tačno od toga? Da, e vidite do te promene je došlo zahvaljujući tom čoveku o kojem najgore stvari govorite, do te promene, zbog koje bi trebalo da ste srećni navodno. Niste srećni? Nesrećni ste zbog toga? Dobro, da i to čujemo da priznate.

Reč ima ministar Vesić.

GORAN VESIĆ: Profesorka Milenković Kerković, poštujem to što ste profesor međunarodnog prava, ali vi ste zaista rekli da ukoliko stranka čiji sam ja član ne bude na vlasti, ko će potrošiti te pare i ta se pruga neće graditi. Možda to niste mislili, ali to ste rekli. Drago mi je da smo se razumeli, da smatrate da ta pruga treba da se gradi.

Duguje odgovor na još jedno pitanje oko urbanističkih planova, pošto ste to pitanje postavili, vi znate u kojoj se proceduri koja je predviđena Zakonom o planiranju i izgradnji usvajaju urbanistički planovi, znate kada možete da se obratite drugostepenom organu. Ukoliko smatrate da je došlo do bilo kakve povrede, imate svoja prava po zakonu, ne vi, nego i odbornici i svi drugi koji su zainteresovani, i možete naravno da pokrenete odgovarajuće postupke. To je potpuno u redu i budite sigurni da će Ministarstvo razmotriti svaki takav prigovor i da će oni koji su za to nadležni odgovoriti.

Na kraju želim samo da vam kažem jednu stvar. Ja zaista molim, i nemojte ponavljati, ovo što ste vi sada rekli, o tome, o francusko-nemačkom predlogu, ovo što ste sada govorili o tome šta se navodno potpisuje. To su reči koje slušamo iz Prištine. Nemojte otežavati Aleksandru Vučiću, predsedniku Republike Srbije da se bori za Srbiju. Nemojte olakšavati posao Aljbinu Kurtiju. Ne kažem da to želite da radite, ali vašim postupcima to radite. Nemojte prizivati nesreću tamo gde je nema. Verujte da svi zajedno treba da se borimo za Kosovo i Metohiju, jer da je situacija laka i da je to jednostavno, taj problem bi odavno bio rešen.

Znate dobro, kakvu smo situaciju nasledili. Znate dobro šta se dešava u vezi sa Kosovom i Metohijom, bili ste verovatno na Kosovu i Metohiji. Znate kroz šta prolazi naš narod. Nemojte samo da zbog političkih poena otežavate pregovore koje vodi predsednik, jer predsednik Republike Srbije je bio ovde u parlamentu, imali ste prilike da mu kažete šta želite, da čuje vaše predloge. Predsednik Republike Srbije tamo zastupa i vas i nas i sve druge građanke i građane Srbije. Ne otežavajte posao predsedniku svoje države i ne olakšavajte posao Aljbinu Kurtiju. Ne kažem da to radite namerno, daleko od toga, ne mislim to, ali nemojte to da radite, jer to zaista nije fer prema državi.

PREDSEDNIK: Nastavićemo kao što smo rekli.

Ne vredi, gospodine Vesiću, i meni kažu da nisu zadovoljni zbog povučenog priznanja, šta da pričam dalje.

Reč ima, Vesna Nedović.

VESNA NEDOVIĆ:Zahvaljujem, poštovani predsedniče Skupštine.

Rekonstrukcija i modernizacija upravo pruge Beograd – Niš je projekat od velike važnosti i ovom rekonstrukcijom otvoriće se mogućnost za razvoj cele deonice osnaživanje privrede celog regiona. Dužina ove deonice je približno 230 kilometara, a ovom rekonstrukcijom povećava se brzina na njoj od 160 kilometara na čas, do 200 kilometara na čas. Projekat će biti završen do kraja 2029. godine. Evropska investiciona banka odobrila je zajam od 550 miliona evra Republici Srbiji. Saobraćaj je od vitalnog značaja i ova Vlada kao i prethodne sa dolaskom na vlast predsednika Aleksandra Vučića je prepoznala važnost i na tome intenzivno radi.

Geostrateški položaj naše zemlje upravo je u povezivanju centralne i zapadne Evrope sa jugoistočnom Evropom i naša strategija je ekonomski oporavak Srbije, kao i jačanje ugleda i okretanje ka potencijalnim saveznicima i partnerima.

Zbog više decenijskog ne ulaganja u železnicu železnica je daleko ispod standarda Evrope.

Kao što smo rekli, maksimalne brzine biće od 160 kilometra na čas u naseljenim mestima do 200 kilometara na čas u ne naseljenim mestima, što je u prethodnim decenijama bilo samo mašta, a izgradnjom brze pruge od Beograda do Novog Sada mi smo taj san pretvorili u stvarnost. Dva grada su, maltene, spojene, a njihovi građani mnogo bliže.

Projekat će sprovesti infrastruktura „Železnice Srbije“, a ona se sastoji iz nekolik komponenata. Pod jedan – modernizacija deonice Beograd centar – Resnik – Mladenovac – Velik Plana, negde oko približno 85 kilometara, uključujući dupliranje koloseka na deonici Resnik – Velika Plana, približno negde oko 75 kilometara. Pod dva – modernizacija deonice Velika Plana – Paraćin, negde oko 62 kilometara. Pod tri – modernizacija deonice Paraćin – Međurovo, negde oko 62 kilometara. Pod četiri – izgradnja nove dvokosne deonice Stalać – Đunis, približnno 18 kilometara.

Uz to idu i radovi na železnički čvorovima, kako u Beogradu, tako i u Nišu. U Beogradu, uključujući dupliranje koloseka na deonici Resnik – Ostružnica, radovi u železničkom čvoru u Nišu, kao i modernizacija deonice Crveni krst Niš i Niš Rasputnica most. Takođe je važno da ovi radovi imaju i ekološku saglasnost.

Kao što sam rekla, ovo je veoma važan i veliki projekat, zato je planirano i sufinansiranje zajma sa bespovratnim sredstvima investicionog okvira za zapadni Balkan, u iznosu od pomenutih 598 miliona evra, što dokazuje da roba veoma važan partner u razvoju privrede Srbije. Period otplate je 25 godina uz grejs period od pet godina. Rekonstruisana i modernizovana pruga biće opremljena savremenim uređajima koji poboljšavaju znatno bezbednost i povećavaju efikasnost železničkog transporta.

Da se podsetimo, 17. marta 2004. godine – Pogrom Srba ili martovski Pogrom; 17. februara 2008. godine – proglašenje samozvane republike Kosovo. U periodu od juna 1999. godine do marta 2004. godine proterano je 220.000 Srba i nealbanaca, 120 svetinja devastirano i uništeno. Samo martovskim Progromom ubijeno je nekoliko desetina života, ranjeno više stotina, proterano više od 4.000 Srba i drugih nealbanaca, zapaljeno više od 800 kuća, 35 teško oštećenih pravoslavnih hramova i spomenika kulture.

Šta ste uradili da sprečite i odbranite i Srbe i njihove domove, vi koji ste tada bili na vlasti?

Zatim, 18. februara 2001. godine u Livadicama kod Podujeva u eksploziji mine postavljene ispod mosta na magistralnom putu Niš – Priština. Dignut je u vazduh autobus „Niš ekspresa“ u kome su bili upravo raseljeni Srbi sa Kosova, a koji su krenuli u Gračanicu na Zadušnice.

Rezultat ovog zločina je 12 nastradalih žena i muškaraca, kao i jedno dete od četiri godine i 43 teško povređenih.

Šta ste uradili da ih zaštite i sprečite ovaj zločin, vi koji ste tada bili na vlasti? Kao i ubijenu srpsku decu u Goraždevcu ili 14 žetelaca u Starom Gackom ili porodicu Stolić iz Obilića.

Šta ste uradili da ih zaštitite i sprečite sve ove zločine?

Koji je vaš program, predlog, sem poruke – mrzimo Vučića? To smo mi svi shvatili, i cela Srbija. Mi nismo ništa čuli.

Jedno morate da znate, da je narod Srbije rekao svoje na izborima. Narod Srbije prepoznaje ko brine o njemu i narod Srbije zna sa kim ima budućnost.

U danu za glasanje podržaću predloge zakona, sporazuma, izveštaje, kao i moja poslanička grupa, Aleksandar Vučić – Zajedno možemo sve.

Zahvaljujem.

PREDSEDAVAJUĆI (Usame Zukorlić): Reč ima Strahinja Erac.

STRAHINjA ERAC: (Ne radi mikrofon.)

PREDSEDAVAJUĆI: Gospodine Erac, molim vas, samo trenutak, postoje neki tehnički problemi. Ne čujete se u javnosti, tako da sačekajte samo da to bude rešeno.

Izvolite, nastavite.

STRAHINjA ERAC: Moram li iz početka, ako se ništa nije čulo?

PREDSEDAVAJUĆI: Možete samo onaj prvi deo da ponovite.

STRAHINjA ERAC: Hvala.

Poštovani građani Srbije, poštovane kolege poslanici i poslanice, poštovani potpredsedniče Skupštine, veoma mi je drago što vas prvi put vidim za tom stolicom, jer vidim svog kolega iz Raške oblasti, srpske oblasti. Veoma mi je drago zbog toga.

Do sada u nekoliko navrata sam govorio o nekim spornim situacijama, kao što je na primer loša situacija u zdravstvenom centru Studenica, u kome četiri meseca nisu radili liftovi, u kome od 21. februara 2023. ne radi grejanje, ali bez obzira na nehumane uslove, na jako loše uslove ima veliki broj medicinskog i nemedicinskog osoblja koji svoj posao obavljaju adekvatno.

Ovom prilikom ja želim da im pružim veliku podršku, ali ne samo njima, već i onima koji su u februaru mesecu ostali bez posla, bili su za vreme Kovida i uz naše pacijente i uz sve nas.

Ovo nije pitanje samo grada Kraljeva, već je pitanje i celog Raškog okruga i ja vas molim da ozbiljno shvatite sve ovo, jer tim ljudima treba pomoći, a ujedno, nakon toga, oni će pomoći i svim ljudima koji se leče u toj ustanovi.

Projekti koji su započeti ili obećani su stopirani, a do čije realizacije nije još uvek došlo. Ima ih još uvek mnogo.

Ono što znamo, radovi na severnoj obilaznici u Kraljevu su stopirani i prebačeni za proleće, kada će biti raspisan drugi javni poziv ministarstva, jer zbog nemarnosti, neodgovornosti ili neznanja nije odrađena eksproprijacija zemljišta gde bi ta izuzetno važna saobraćajnica prošla, ali, kao i do sada, to se odlaže u nedogled, kao što je bio slučaj sa atletskim stadionom u Kraljevu, kao što je bio slučaj i sa nadvožnjakom. I, od početne cene mi dolazimo do toga da se ti projekti plaćaju i do pet puta više.

Nažalost, to je tako za vreme vaše vladavine. Ovde sam da govorim u ime građana Srbije i da se borim i za njih i za našu Srbiju, a ne protiv vas.

Sada bih se osvrnuo na stvar koja je presedan, na projekat plana generalne regulacije gradskog naselja Ribnica, u koje spada i dugo najavljivani zatvoreni bazen. To je, nažalost, sve stopirano. Razlog stopiranja je, zamislite dragi građani Republike Srbije, upravo taj što je gradska većnica iz grada Kraljeva želela da svom komšiji sruši kuću, a sada ću vam objasniti kako.

Naime, gradska većnica, mogu slobodno reći, zloupotrebljava svoj položaj u gradskoj vlasti. Iskoristila je svojem mesto da se založi i izgura saobraćajnicu koja nije bila u planu, koja podrazumeva oduzimanje legalne privatne svojine i rušenje dela stambenog objekta, u ovom slučaju porodične kuće časnog domaćina Milorada Puzovića.

Na svom „Fejsbuk“ profilu najavio sam da ću govoriti o ovome i potpredsednica Skupštine je upravo sada sa tom porodicom i veoma mi je drago zbog toga, a nadam će da će i ostali razumeti tu porodicu i stati u njihovu zaštitu.

Da bi bilo svima jasno ja ću vam objasniti o čemu se radi. Grad Kraljevo je 24. decembra 2021. godine, pod brojem 011399/2021-1, na poziciji D-42 predvideo eksproprijaciju katastarskih parcela 589/8 i 589/9, da bi u daljem postupanju odeljenje za urbanizam, građevinarstvo i stambeno-komunalne delatnosti izdalo informaciju o lokaciji broj 350-1-1194/2022 na osnovu koje Vlada Srbije je utvrdila javni interes za eksproprijaciju kako bi nametnula izgradnju saobraćajnice koja nije bila u prvobitnom planu u slepoj ulici, koja bi služila pomenutoj većnici za parking mesto ili odlaganje ogreva.

Pitam premijerku da li je javni interes Vlade Srbije srušiti porodičnu kuću, iseliti jednu porodicu zbog namere lokalnih funkcionera Srpske napredne stranke, jer upravo Vlada je ta koja je pod brojem 465-6993/2022., objavljen u „Službenom glasniku“, broj 334 od 9. septembra 2022. godine, utvrdila da postoji javni interes.

Protiv ovakve odluke pisane su žalbe Odeljenju za urbanizam, uUpravnom sudu i tako dalje, ali za sada problem ovog čoveka delimično je naišao na razumevanje u lokalnoj skupštini. Pored odbornika opozicije, protiv tog predloga, tačnije za taj predlog nisu glasali ni odbornici Socijalističke partije Srbije, ni odbornici Jedinstvene Srbije, ni odbornici Pokreta socijalista, ali ni tri odbornika Srpske napredne stranke. Ja kao poslanik iz Kraljeva želim da im se zahvalim, jer su pokazali jednu dozu hrabrosti.

Sada bih se osvrnuo na bivšu i buduću opštinu Ušće, koja se nalazi na putu između Kraljeva i Novog Pazara sa ogromnim problemom, sa kojim se meštani Ušća suočavaju već decenijama, a to je problem pijaće vode. Dakle, vodovod i kanalizacija.

Naime, pre tri godine grad Kraljevo je otkupilo zemljište za potrebe rešavanja pitanja vodovoda, ali od tada skoro se ništa nije uradilo. Potrebna probna bušenja, ispitivanja nisu odrađena.

Napomenuću da 1300 meštana ove opštine u kojoj žive i poznati naši preduzetnici, privrednici, koji mnogo više upumpavaju novca u gradski budžet nego što dobijaju za uzvrat, u letnjim periodima nemaju mogućnost, nažalost, ni da se okupaju, a žive na dve reke. Smatram da je to krajnje nekorektno i da i taj problem mora da se reši.

Sada bih se osvrnuo baš na to i rekao da JKP Vodovod Kraljevo ima tehničke uslove koji mogu da podmire radove na ovom projektu i konačno reše pitanje vodovoda u Ušću.

Ono što je interesantno, sama Vlada Republike Srbije izdvojila je više stotina hiljada evra za ovaj projekat i to je uplaćeno gradu Kraljevu. Evo, sada je na dnevnom redu tačka br. 20 – Izveštaj o radu DRI za 2021. godinu, sa predlogom Zaključka Odbora za finansije, republički budžet i kontrolu trošenja javnih sredstava od 4. oktobra 2022. godine, pa postavljamo pitanje - šta radi državni revizor i ko kontroliše trošenje novca iz budžeta?

Ostalo vreme potrošiću, pošto je tu uvaženi ministar gospodin Vesić, da postavim jedno pitanje.

Uvaženi ministre, molim vas da me pogledate, da ne radite nešto drugo.

Dana, 26. oktobra 2022. godine postavio sam jedno ozbiljno pitanje. Nemojte da se smejete. Ja se ne smejem, jer je ovo ozbiljna tema i nije korektno da se smejete, ne zbog mene, nego zbog građana grada Kraljeva.

Dakle, 26. oktobra 2022. godine, nakon mog izlaganja o projektu urbane regeneracije Dositejeve ulice, Ana Brnabić, premijerka Republike Srbije je obećala da će taj projekat odraditi i rekla upravo vama. Ja želim sada da vas pitam, četiri meseca je prošlo od tada, šta je urađeno po tom pitanju?

Reći ću vam da nije urađeno ništa. Ja vas na neki način smatram kao svog sugrađanina, jer ste svoju mladost proveli u gradu Kraljevu. Pozivam vas da se zajedno borimo za te ljude, da zajedno pomognemo tim ljudima, jer može da se desi vrlo lako da u tim zgradama u slučaju da dođe do zemljotresa jačeg, desiće se situacija kao što se desila u Turskoj.

Ja ne želim, a ne verujem da i vi ne želite. Zato je vreme da se borimo, zato je vreme da gradimo i da radimo, a ne da se kao vaše kolege iz Kraljeva ponašamo tako da rušimo ljudima kuće.

Ja vas ovom prilikom još jednom pozivam – dođite u Kraljevo. Živeli ste tu. Hajde da zajedno pomognemo našem gradu, našim građanima i čitavoj Srbiji, jer je krajnje vreme za to.

Hvala vam. Svako dobro.

PREDSEDNIK: Reč ima ministar Vesić.

GORAN VESIĆ: Poštovani gospodine poslaniče, ja u Kraljevu živim od 1971. godine, a vi ste, koliko vidim, rođeni 1994. godine. Odrastao sam upravo u toj Dositejevoj ulici, o kojoj vi mene učite šta se dešava u njoj, tako da treba da vam kažem kao mlađem kolegi da ne monopolizujete stvari da ne mislite da znate sve i da sve počinje od vas, a tako se ponašate.

To Kraljevo postoji i pre vas i pre mene. Postojaće i posle vas i posle mene. Nemojte, mladi ste. Sviđa mi se vaša energija. Drago mi je što želite da se borite. Predstavljate se kao zastupnik građana, a pretpostavljam da zastupate i one građane koji su glasali i koji nisu za vas. Tako i treba. Ali, samo nemojte da se ponašate kao da sve počinje od vas, da ste vi najpametniji i da vi sve znate i nemojte… Mislim da ste pomešali dve skupštine. Ovaj vaš govor je treba da se dogodi na sednici SO Kraljevo, jer ovo je govor koji ste trebali da govorite na sednici SO i da tamo pričate sa svojim kolegama o problemima koji se dešavaju u Kraljevu.

Mi smo sada morali da slušamo kako je neka gradska većnica, kako ste vi rekli, menja neki lokalni urbanistički plan, što moram da vam kažem i da vas naučim, nema nikakve veze sa ovom Skupštinom. Pomešali ste Skupštinu i pomešali ste očigledno nadležnosti koje postoje. No, dobro.

Kada smo kod Kraljeva, ne znam da li ste primetili, možda jeste, možda niste, da se gradi Moravski koridor. To je inače brza saobraćajnica koja je važna za Kraljevo. To je brza saobraćajnica koja povezuje, kao što znate, Ćićevac, pa onda povezuje Kruševac, pa Trstenik, pa Vrnjačku Banju, pa Kraljevo, pa sve do Čačka. Dugačka je 110 kilometara.

Putovaće se od Preljine do Pojata za 40 – 45 minuta. Imaće u Kraljevu tri petlje. Jedna se zove Vrba, druga se zove Kamidžara, a treća se zove Adrani. Kao što vidite, ja sam u Kraljevu odrastao, pa znam svako od tih sela. Taj deo, pošto ćemo završiti sada do 31.marta onaj prvi deo od Pojta do Makrašana, posle ćemo završiti do kraja septembra od Makrašana do Koševa. To su ova dva izlaska za Kruševc. Taj deo od Adrana do same Preljine biće završen u prvoj polovini 2024. godine.

To znači da ćemo sredinom 2024. godine imati skoro vezu Kraljeva sa vezom, odnosno sa auto-putem „Miloš Veliki“, što bitno menja način na koji će živeti ljudi koji žive u Kraljevu.

Pored toga, možda ste primetili možda niste, da nedavno su „Putevi Srbije“, i to upravo na moj zahtev, raspisali tender, odnosno tender za projektovanje, i mislim da je taj tender završen, ako nije, treba da bude završen, ali će u svakom slučaju biti brzo, tender za projektovanje brze saobraćajnice između Kraljeva i Novog Pazara, što je veoma značajno i za Kraljevo i za Novi Pazar i za Rašku.

Ja sam nedavno primio građanke i građane Novog Pazara, oni tamo imaju nekoliko škola na regionalnom putu, na nekoliko, i zaista smo uradili šta smo mogli da uradimo, s obzirom da postoji ograničenje na regionalnom putu, jer nekoliko dece je poginulo, zato što tamo nije bilo ni trotoara, nije bilo ničega što inače treba da postoji u naseljenom mestu, ali kada je taj put pravljen, naseljeno mesto naprosto tu nije bilo, naselje se brzo širi.

Kada budemo uradili brzu saobraćajnicu koja će povezivati Novi Pazar, Rašku i Kraljevo sa, naravno, izlaskom na Moravski Koridor, a posle na auto-put „Miloš Veliki“, to znači da će ljudi iz Novog Pazara, iz Raške i Kraljeva veoma brzo dolaziti u sve druge delove Srbije i to znači život za sve ljude iz tog kraja.

Ne znam da li ste primetili da se rekonstruiše i Maglič? To je ona srednjovekovna tvrđava na koju smo svi ponosni, evo sada će i most da se gradi, to će raditi moje ministarstvo. Tako da, sa te strane, trudimo se da svaki deo zemlje, a Kraljevo jeste bilo saobraćajno zapostavljeno, da svaki deo zemlje saobraćajno i transportno povežemo, jer to je život za sve građane.

Malopre sam govorio o rekonstrukciji pruge koja opet pominje Kraljevo, ne znam da li ste to primetili, Stalać-Kraljevo-Rudnica. Kad kažem Stalać-Kraljevo-Rudnica, to znači i Raška, pošto nam je neko postavio pitanje kada će biti pruga, a posle ide i prema Pazaru, tako je. Tako da, to su stvari koje mi, to su veliki državni projekti, koje mi sprovodimo.

Da li će i šta će se sve raditi u okviru same lokalne samouprave, to zaista ja ne mogu da vam odgovorim na svako od tih pitanja. Žao mi je. Ali, ono što želim da vam kažem, to je da postoji jedna projekat mali za koji sam ja vrlo zainteresovan, pošto sam odrastao na tom mestu, evo da ja malo, a to već radim nekoliko godina, čak i pre nego što sam posao ministar, a to je Kraljevačko pozorište. Verovatno ste bili u pozorištu, pošto svako ko živi Kraljevu je bio u pozorištu našem. Mi smo inače nedavno kao država uspeli da dođemo u vlasništvo hotela Pariz, čuvenog hotela koji se nalazi u centru Kraljeva. Taj hotel će biti, znači, pozorište će izaći kroz taj hotel na sam trg, rekonstruisaćemo Kraljevačko pozorište i Kraljevačko pozorište će na kraju konačno dobiti, biti, ono je sada jedno lepo, kamerno pozorište sa 226 stolica, ali će pozorište konačno biti uređeno onako kako to Kraljevačko pozorište zaslužuje.

Ne znam da li ste primetili, ali nedavno je pokrenuta inicijativa da se deo Fabrike vagona, u kojoj su poslednju noć proveli Kraljevčani koji su streljani u oktobru 1941. godine, pošto je ta hala pronađena u Beču, jer je tokom Drugog svetskog rata demontirana i odneta u Beč, da se vrati u Kraljevo, kako bismo tu napravili postavku u znak sećanja za sve one ljude koji su stradali, koji su streljani 1941. godine u Kraljevu.

Prema tome, razumem vašu energiju. Sve što mi budete napisali, dobićete odgovor. Uvek sam spreman da razgovaram i sa vama i sa svakim drugim poslanikom, o bilo kom problemu koji postoji i koji možemo zajednički da rešavamo. Nemojte samo da verujte da politika počinje od vas i nemojte da verujete da znate sve i da nikada niko ništa nije radio pre vas i da to Kraljevo je nastalo upravo kada ste se vi rodili i da to Kraljevo nikada nije postojalo.

Dobro je što imate energiju, dobro je što imate želju da saslušate ljude, to je važno za političara. Ja to najbolje znam, jer to je na kraju krajeva karakteristika moje političke karijere, trudim se da saslušam građane, uvek treba slušati građane, uvek se treba potruditi da pomognete, ako možete da pomognete. Ali, samo ako mogu da vas posavetujem, bez takvog tona, bez takvih upozorenja - gledajte me, morate, malo, samo se malo, kako da kažem, budite malo pristojniji i nemojte da mislite da sve počinje od vas, da vi sve znate i da će se posle vas desiti potop.

PREDSEDNIK: Hvala.

(Strahinja Erac: Replika.)

(Tatjana Manojlović: Poslovnik. Ali, ako ćete dati repliku, ja ću odustati.)

Vi nećete po Poslovniku?

Dobro, ako nećete po Poslovniku, gospodine Pejoviću, izvolite.

DUŠKO PEJOVIĆ: Hvala.

Hvala vam za ovo pitanje. Evo, odmah ćete imati odgovor. Zamolio bih da saslušate odgovor.

Pitali ste me šta radi DRI, aludirajući da ne radi ništa. E, dobro, zapišite, a ja imam osećaj da niste čitali nijedan izveštaj, jer da ste čitali, ne biste me ovo pitali. I pre nego što pitate, zamoliću vas, smislite da li je to smisleno pitanje.

Godine 2011. je rađena kombinovana revizija za Kraljevo, to znači ujedno finansijska i pravilnost, 2017. godine kombinovana revizija za Kraljevo finansijska i pravilnost, 2018. godine, pošto nije bio dobar odazivni izveštaj, revizija odazivnog izveštaja, pa onda 2018. godine revizija finansijskih izveštaja, pa 2020. godine revizija svrsishodnosti za gradski i prigradski prevoz, gde je Kraljevo jedan od subjekata revizije, pa 2022. godine revizija svrsishodnosti poslovanja, gde je priprema odluke o budžetu za Kraljevo kao jednog od subjekata koji je obuhvaćen tom, jedan, dva, tri, četiri, pet, šest, sedam, sedam revizija, a za 2023. godinu vam ne mogu da kažem, zato što su to podaci poverljivi, jer još nije izdat zaključak o sprovođenju revizije.

Svi ovi izveštaji su na sajtu. To je moj odgovor na vaše pitanje. Hvala.

PREDSEDNIK: Hvala.

Pa, jeste li rekli da nećete?

TATJANA MANOJLOVIĆ: Gospodine predsedniče Skupštine, kao što rekoh danas već u jednom momentu, pozivajući se na član 27. ovog Poslovnika, gosti nisu u obavezi da znaju pravila ovog Poslovnika, ali vi jeste. I ne smete dozvoliti da gostujući izvestilac, ministar, vređa narodnog poslanika, da mu određuje teme o kojima može da govori, da se služi ejdžizmima, da govori potcenjivački zato što je neko mlad.

PREDSEDNIK: Gospođo Manojlović, to je sve vaš utisak.

TATJANA MANOJLOVIĆ: Niko nije pitao ni Gorana Vesića koliko puta je preslagao kocke na Trgu Republike.

PREDSEDNIK: Ne slušate.

Vidite, ja vas s druge strane slušam. Malopre vas pitam lepo da li hoćete po Poslovniku, vi kažete – neću. Onda ponovo podignete Poslovnik i ja vas čujem da kažete – hoću, pa onda spustite. Pa vas pitam ponovo jel definitivno nećete, vi kažete – e, sad hoću.

Kao što vidite, vodim računa o tome šta vi govorite, iako vi ne vodite računa o tome šta govorim ja, niti bilo ko drugi u ovoj sali, slušate samo sebe. I ako mislite da to ponašanje nečemu koristi, nešto dobro donosi, ne znam šta bih vam rekao, stvarno ne znam šta bih vam rekao.

Član 107. se tiče obraćanja sa poštovanjem, na to niste ukazali. A pogledajte 106, pa onaj tamo poslednji stav tog člana govori nešto o ponašanju iz klupe, pa se zapitajte kakvo je vaše ponašanje danas. Baš taj član pomoći će vam da shvatite neke greške.

Izvolite, dva minuta.

STRAHINjA ERAC: Uvaženi ministre, niti sam ja vaš učenik, niti ste vi moj profesor da mi pričate šta bih ja trebao da radim. Mene su ovde poslali građani Republike Srbije i ja sam došao ovde da govorim u njihovo ime.

Sada bih vam rekao da nisam pomešao skupštine, već da je ovo obećanje dala upravo premijerka Republike Srbije, tako da ništa ja ne mešam i ono što je jako bitno jeste da, iako se vi predstavljate kao moj profesor, ja ću vama kao, eto neka bude, vaš učenik reći, prema Novom Pazaru nije postojala pruga i to treba da znate, pošto ste iz Kraljeva. Takođe, ako ovako nastavite, nažalost iz Kraljeva će se svi odseliti, 11 godina obećavate ljudima da ćete im završiti zgrade, pa dve zgrade ne možete da uradite, pa o čemu mi da pričamo? Sa druge strane, kako je nebitno, kako je nebitno ako nekom hoće da sruše kuću.

Ja sam ovde došao i ako budem uspeo da jednu kuću sačuvam, da jednog čoveka zaštitim, da bilo kome pomognem biću ponosan na svoj mandat, na svoj rad u Narodnoj skupštini i na sve ono što sam radio i u prethodnom periodu, a znate i sami da sam neke projekte uspeo da vratim u proceduru. Ja vam nisam neprijatelj i ja se ne borim protiv vas, već se borim za one za koje vi treba da se borite, pa hajde da se borimo, krajnje je vreme. Hvala vam.

PREDSEDNIK: Reč ima ministar Vesić.

GORAN VESIĆ: Dobro je što niste neprijatelj, samo bi trebali da govorite malo manje neprijateljskim tonom i onda biste to i pokazali.

U svakom slučaju, ne pričam ja vama 11 godina ni o kakvim kućama, tako da to nemojte meni da imputirate, to zaista samnom nema veze. To je jedna stvar.

Drugo, da li je potrebna pruga prema Novom Pazaru, nećemo odlučiti ni vi ni ja, nego oni koji su stručnjaci i biće pruge prema Novom Pazaru. Nemojte vi da oduzimate nekom drugom pravo za šta je neko ko je stručniji i od vas i od mene rekao da to treba da se dogodi.

Samo opet sada kažem i da vas vratim na početak. Ne mislite da ste najpametniji, da sve počinje od vas, niti želim da budem vaš profesor, a vaše je pravo da li želite da budete moj učenik, samo nemojte… Sada ste postali stručnjak i za železnicu, postali ste stručnjak za građevinu, odjednom ste postali sve, a da li ćete biti ovde i vi i ja, to će odlučiti građani. Samo nemojte vi odlučujete da li će biti pruge prema Pazaru ili neće, jer to će reći oni koji su stručniji od vas i od mene?

(Strahinja Erac: Replika.)

PREDSEDNIK: Što sada vičete i galamite?

(Strahinja Erac: Tri puta me je pomenuo ministar.)

Ne.

Nemojte da vičete i galamite, nego lepo sedite i ponašajte se pristojno.

(Strahinja Erac: Ne vičem, pričam glasnije, niste navikli na ton.)

Molim.

(Strahinja Erac: Ne vičem, samo pričam malo glasnije. Očigledno niste navikli na taj ton.)

Ja treba da se naviknem na to da vi vičete. Ne, nego vi treba da budete pristojni, ne treba ostali ljudi da se prilagođavaju vama i vašem ponašanju, nego vi treba da se ponašate pristojno, a ne da se navikavamo na to da ćete vi da vičete i da stojite tu, a niste dobili reč. Sedite lepo, kao što svi ostali sede i nikakvih problema nema.

(Strahinja Erac: Niste mi ni vi profesor.)

Jel vam sad bolje?

Reč ima Marijan Rističević.

MARIJAN RISTIČEVIĆ: Zahvaljujem.

Dame i gospodo narodni poslanici, po pitanju kuće za koju se kolega založio, mislim kada se pomaže ljudima da treba krenuti prvo od sebe, svoje okoline, pa i svog udruženja ili stranke. Ja predlažem da onaj gospodin Božović iz Aranđelovca ugroženima dodeli jednu kuću ili stan od one imovine, Zečević, pardon, Zečević iz Aranđelovca, od one imovine koju je oduzeo starim licima koji su mu zavetovali, pored svoje imovine, i svoju dušu. Najbolje da im on pomogne, s obzirom na to da je stekao veoma lako, a da kažemo onako, kao što pratim štampu, možda i na prevaran način.

Dame i gospodo, po pitanju železnice, 2012. godine kada sam se ponovo vratio u Narodnu skupštinu, naša železnica, naši vozovi su išli sporije od američke diližanse. Takvo je vreme bilo i to je ono što sam prvo izgovorio, kada su na temu dnevnog reda 2012. godine došla železnica.

Doduše, njima pruge za unutrašnji saobraćaj nisu ni trebale, samo za tranzit. Nije bilo nikakve proizvodnje, dovoza sirovina niti izvoza gotove robe. Nije bilo prevoza radnika, ni putnika, jer je otpušteno 500 hiljada radnika. Samo se tranzit odvijao i vozovi koji su iskakali provozeći u tranzitu stranu robu i strane sirovine. Toliko o železnici koju smo zatekli. Svakako je tu ostvaren napredak.

Dame i gospodo, razmislite svi da svako od nas zamisli da imamo jednu radnju koja pruža usluge, recimo obućarske, frizerske, ne bitno, trgovinske, bilo koje, zamislite sad, registrujete se u Srbiji, platite porez, platite druge takse i dažbine, obućar ste, frizer ste, pa pored vas dođe neko i otvori istu takvu radnju i ne registruje se, ne plaća ništa. Dođe neka inspekcija i taj neko dođe i kaže – da, ja ne plaćam porez, ja ne plaćam ništa, da, ja vršim usluge, ali ja sam registrovan u Luksemburgu. Zamislite tu situaciju.

Hajde sad da okrenem, s obzirom da su neke moje kolege branile tajkunske medije u Briselu, govoreći kako su ti luksemburški mediji ugroženi u Srbiji, kako je ugrožena sloboda medija. Ako neko tvrdi da je luksemburški medij, onda on treba da se zalaže u Luksemburgu, gde navodno donosi uređivačke i menadžerske odluke, za slobodu medija, njega ne dotiče niti Srbija, niti sloboda medija u Srbiji.

Gle čuda, neki poslanici u delegaciji onog poslaničkog odbora za pristupanje i stabilizaciju u Briselu su tražili slobodu medija za tajkunske medije, za Šolakove medije, „Junajted grupu“. Govorio sam o onim obućarima, frizerima, zamislite da ste to i dođe neko da to uradi.

Naš Zakon o elektronskim medijima definiše medije na dva načina. Jedni su oni koji su registrovani u Srbiji i emituju program, a drugi su oni koji su registrovani preko granice tzv. prekogranični kanali, koji nisu registrovani u Srbiji. Prvi imaju pravo da emituju program. To su ovi naši registrovani. Drugi imaju pravo samo da reemituju program, ne pružaju medijske usluge, nego reemituju program iz Luksemburga bez izmena, prekrajanja i ubacivanja reklama i zato ne plaćaju ništa. Prvi plaćaju sve poreze, doprinose, plaćaju Sokoju, plaćaju REM-u, RATEL-u mislim da ne plaćaju. Prvi registrovani u Srbiji imaju pravo da pružaju usluge u Srbiji i marketinške usluge, a drugi to pravo nemaju, već samo reemituju i medijske usluge i reklame koje idu tamo uz to.

Sada, RATEL treba da mi odgovori – da li uopšte oni reemituju program? Zato što je meni luksemburški regulator odgovorio da su oni samo tamo registrovani, fiktivno, kao onaj obućar, ali da uopšte ne pružaju medijske usluge u Luksemburgu. Ako nema emitovanja preko granice, a onda kako po zakonu i Konvenciji o prekograničnoj televiziji ima reemitovanja. To je kao kada bi imali revakcinaciju bez vakcinacije. Dakle, što kaže kolega – nemaju nijednu kameru. Sada, ako može da proveri RATEL da li oni uopšte reemituju program ili izvorni program ide iz Beograda, kao što postoji osnovana sumnja.

Dame i gospodo, oni nemaju pravo na marketing, ni na medijske usluge, ali sa jedne strane pružaju medijske usluge. Setite se onih prenosa reprezentacije. Takve prenose najvažnijih događaja, po zakonu član 64. Zakona o medijima, mogu da prenose samo, da emituju samo televizijski kanali koji emituju program, ne reemituju, i koji pokrivaju celu Srbiju. Žao mi je što je urednica iz RTS izašla, ali su Šolakovi „Junajted mediji“ prenosili prenose sportskih najvažnijih događaja i pri tome se RTS nije bunio. Ja sam se bunio, ali Bujke nije, čak mi je odgovorio na moje pitanje da je to stvar, ne znam, poslovnih tajni između njega, Đilasa itd. Dakle, pružali su medijske usluge.

Drugo, po članu 27. Zakona o oglašavanju, mediji koji reemituju program nemaju pravo na marketing u Srbiji, ali svakako pratite te Šolakove kanale – N1, Nova S, Sport klubovi i dvadesetak drugih kanala.

Da li znate da N1 nema PIB? Da li znate to? Dakle, N1 nema PIB, koristi se PIB-om „Adrie njuz“, koja čak nije ni osnivač N1 televizije, „Adria njuz“ d.o.o. registrovana je u Beogradu, nemaju ni PIB, a koriste sve vreme marketinško tržište u Srbiji protiv zakona.

Zato pitam Komisiju za zaštitu od konkurencije, ako jedan obućar plaća sve, a drugi ne plaća ništa a koristi i pruža usluge u Srbiji, da li je to nelojalna konkurencija? Tako je i sa medijima. Dakle, to je nelojalna konkurencija, to su piratski mediji. To što vama trenutno odgovaraju zato što navijaju za vas, to ne znači da su dobri za državu.

Oni dnevno na jednom kanalu emituju 10.000 sekundi, na jednom kanalu a ima ih tridesetak, preko 200.000 sekundi reklamnog prostora imaju dnevno, domaćih reklama, znate ono maksi akcija 799 dinara, očigledno da to ne ide u Luksemburg. Očigledno je da krše i zakon o oglašavanju. Pomnožite 200.000 sekundi samo sa dva evra, a zamislite na sportklubovima kad idu sportski TV prenosi pošto je reklama, to je 400.000 evra dnevno, puta 365 dana, preko 150 miliona evra uberu nezakonito.

Oni su nelojalna konkurencija zato što time guše domaće medije koji imaju zakonsko pravo na marketing u Srbiji, zakonom garantovano pravo. I onda govore o slobodi medija. Bez prihoda nema slobode medija.

I ovi koji su registrovani u Srbiji su računali na te prihode. Od njih su to oteli. Oteli su od plata, od hleba onih zaposlenih u tim medijima, ali vama to trenutno odgovara i zato ćutite o tome, ja ne ćutim. Ovo govorim već četiri, pet godina, to kolege znaju i podneo sam dve krivične prijave i nijedna još nije odbijena.

Evo, ja se pitam i pitam tužilaštvo – kada će krenuti u proceduru ta krivična prijava. Ako nije utemeljena neka je odbiju, ako je utemeljena neka procesuiraju Šolaka i njegove ovlašćene predstavnike ovde koji na tridesetak kanala nezakonito, kao piratski mediji, uzimaju 150 miliona evra domaćim medijima. Time im ugrožavaju slobodu medija u Srbiji.

Vi pričate o lopovima, o slobodi medija u Srbiji za lopove sa piratskim medijima, to pričate u Briselu. Umesto da pričate da je ugrožena sloboda medija u Srbiji zato što Šolak pljačka domaće medije i uzima im 150 miliona vredne reklame sa emitovanja u Srbiji, nezakonito emitujući reklame ovde. Vi mislite vama odgovara, ima crnogorska izreka „Što stražnjici godi, obrazu ne smeta“ i ja razumem tu vašu devizu.

Molim vas kao braću, vrlo je vreme nezgodno. Ti mediji imaju uređivačku politiku koja treba da dolazi iz Luksemburga. Ja u tu uređivačku politiku ne ulazim, ali vi morate da branite državu i pravo domaćih medija koji plaćaju sve da postoje i zato vas molim u ovo nemirno doba, gde taj čamac naš srpski treba provući kroz te nemirne vode, da ako nećete da veslate, nemojte da ljuljate čamac.

Hvala.

PREDSEDNIK: Reč ima Zoran Stojanović.

Izvolite.

ZORAN STOJANOVIĆ: Pomaže Bog visoki srpski dome i svekoliki srpski rode.

Pomenuli ste maločas Demokratsku stranku Srbije vezano za Briselski sporazum. Svi iz Srbije znaju i svi van Srbije znaju da Demokratska stranka Srbije nije podržala Briselski sporazum. Svi znaju da mi već 15 godina pričamo i ukazujemo i upozoravamo na ono što će se desiti ovih dana.

Vi govorite i pričate kako ništa niste čuli. Naravno da niste čuli jer niste hteli da čujete. Evo, i sada imate priliku da čujete, bez obzira što je tema jedna veoma važna, znači i zakoni i izveštaji ovih agencija.

Međutim, vi ste sami hteli da odemo na ovu stranu i mi ovo nećemo da vam ćutimo. Samo me jedna stvar jako puno brine i kao čoveka i kao Srbina pravoslavca, moje kolege koje su zajedno sa mnom učestvovale u donošenju Ustava 2006. godine, a nema nas baš puno danas ovde u ovoj sali, vidim Marina Raguš nije tu, Jova Palalić nije tu, Nataša Jovanović je tu, Milenko Jovanov, pardon, izvinjavam se, Milenko nije bio onda narodni poslanik kad smo usvajali Ustav, šteta što niste bili. Marina Raguš, znači, Veroljub Stevanović je bio onda narodni poslanik, Voja Mihailović je bio poslanik, Ivica Dačić, ali on nije narodni poslanik trenutno, on je ministar inostranih poslova, Bečić Igor, gospodin Bajatović, Veroljub Arsić, naš predsednik Odbora za finansije, čudi me šta – učestvovali su u glasanju ovoga na šta smo svi položili zakletvu a zove se Ustav Republike Srbije.

E, sada da čujete ono što vi kažete da niste čuli. Polazeći od državne tradicije srpskog naroda i ravnopravnosti svih građana i etničkih zajednica u Srbiji, polazeći od toga da je pokrajina Kosovo i Metohija sastavni deo teritorije Srbije, da ima položaj suštinske autonomije u okviru suverene države Srbije i da iz takvog položaja pokrajine Kosovo i Metohija slede ustavne obaveze svih državnih organa da zastupaju i štite državne interese Srbije na Kosovu i Metohiji u svim unutrašnjim i spoljno-političkim odnosima.

Ovde ne piše „u spoljnim turističkim“, dobro me slušajte, ne piše „u spoljnim turističkim, političkim odnosima“. Aleksandar Vučić je pre nekog vremena ovde rekao da on u Brisel može da ide samo turistički. Da li on sa Kurtijem u ponedeljak ide turistički u Brisel? Nemojte više da izvrćemo stvari onako kako godi samom crnom đavolu.

Izvestilac za Kosovo i Metohiju u Evropskom parlamentu, Viola Fon Kramon kaže: „Strana koja ne potpiše francusko-nemački predlog, biće međunarodno izolovana“. Da se razumemo, svaki normalni građanin ove zemlje proceniće da 100 milijarde nemačkih fabrika ne mogu da vrede jednog metra kosovske zemlje. Hvala.

PREDSEDNIK: Da, daću reč ako je neko pomenut lično, nije to problem nikakav.

Samo da vam kažem, ja sam na to ukazao kad sam odgovarao drugoj poslaničkoj grupi, predsednik vaše stranke je juče rekao, nakon svega onoga što ste govorili o Briselskom sporazumu, juče rekao, u tom sporazumu za koji ste i tada govorili i godinama nakon toga da je navodno neka kapitulacija, da je navodno neka izdaja, nakon svega toga juče kaže: „U tom sporazumu nije bilo ni prećutnog priznanja nezavisnosti Kosova“.

To vam je samo pokazatelj koliko ste u stanju da govorite neistine i da onda preko toga pređete kao da ništa nije bilo.

(Predrag Marsenić: Nije tačno. Siđite dole u klupe.)

Ne, ja samo odgovaram na ono što je bila primedba izrečena meni, ja odgovaram na to i nemojte vi da se nervirate oko toga. Vi bolje brinite oko toga šta je rekao predsednik vaše stranke juče, a šta ste govorili deset godina unazad, to je mnogo više za brigu.

Samo polako. Vi ste pomenuti lično, imate reč.

NATAŠA JOVANOVIĆ: Poštovani predsedniče, gospodine Orliću, dame i gospodo poslanici, kolega Stojanović nije Novi DSS, on je stari DSS. On je bio poslanik u jednom sazivu Narodne skupštine zajedno sa mnom i pomenutim kolegom Arsićem i Bečićem, ali je u tom mandatu DSS, na čelu sa Vojislavom Koštunicom pustila Aljbina Kurtija na slobodu, kao i preko 1.300 šiptarskih zlikovaca, Fljoru Brovinu i sve ostale ubice srpske dece i nejači ine samo to, veću u tom periodu su funkcioneri DSS, zajedno sa ovim žutima se najviše bogatili upravo na Kosovu i Metohiji.

Ja ću vas zamoliti, gospodine Pejoviću, ako možete to retroaktivno da pronađete, pošto kao što je danas pomenula i koleginica Tomić, kao i gospodin Arsić, mi nismo imali priliku da dobijemo završne račune budžeta, da vidite kakva je to razmera destijalne pljačke bila na sudbini našeg napaćenog naroda. Izgradnja nepostojećeg centra, ja mislim da je to bio neki dom zdravlja, jer ta cela dokumentacija je brižljivo prikupljana od tada nas kao opozicionara u Kosovskoj Mitrovici, gde nije napravljen ni kamen temeljac. Pomoć ugroženima na Kosovu i Metohiji, nula dinara, trpali u svoje džepove tajkuni iz te strukture vlasti.

Što se tiče, gospodine Stojanoviću, preambule, to ste lepo počeli da čitate i nemojte da brinete, već je danas i ministar Vesić više puta ponovio, rekao vam je ovde u Skupštini Aleksandar Vučić, ja sam primetila da ste vi držali onu krpu - izdajnik, vi koji ste izdali Srbe na Kosovu i Metohiji, vi koji ste pustili šiptarske teroriste, vi koji niste ništa hteli da uradite. godine 2008. ste ćutali, pa bila bi bruka za čitav srpski narod, taj na Kosovu i Metohiji, da nije bilo nas iz opozicione tadašnje stranke da prikupimo ono malo ljudi ovde da nekako pokušamo da ih utešimo za izdaju koju ste im vi priredili, ova preambula Ustava je napisana i usvojena zahvaljujući tadašnjoj opozicionoj Srpskoj radikalnoj stranci. Vas nije interesovalo ništa u vezi Ustava.

Nisu vas interesovale ni odredbe koje se tiču ni ljudskih prava, ni svega što je važno za ovu državu. Pa čak ste izbegli da to uradite zato što vam to nije bilo bitno. Rekli ste i već pustili Srbe na Kosovu i Metohiji niz vodu kada je ovaj vaš pobegulja Jovanović išao sa Samardžićem na nekakve bečke pregovore. Zamajavali ste narod. Vi ste direktni krivac za sudbinu srpskog naroda, a mi dobro znamo da će predsednik ove države i ova većina u Narodnoj skupštini i Vlada Republike Srbije sve da učine da zaštitimo naš narod. Kosovo je srce Srbije, Kosovo je sastavni deo Srbije i uvek će biti, a vi svoju bruku nikada nećete moći da sperete.

PREDSEDNIK: Hvala gospođo Jovanović.

Slušam vas.

TAMARA MILENKOVIĆ KERKOVIĆ: Izvinite, navikla sam da mi ne dajete reč. Tražila sam povredu Poslovnika, član po kome treba da kada diskutujete sa narodnim poslanicima treba da sednete u klupu. To nikada ne radite.

PREDSEDNIK: Član?

TAMARA MILENKOVIĆ KERKOVIĆ: Član 201. mislim.

PREDSEDNIK: Kako?

TAMARA MILENKOVIĆ KERKOVIĆ: Član 100.

PREDSEDNIK: Znači, nije onaj, nego je 100.

TAMARA MILENKOVIĆ KERKOVIĆ: To radite konstantno. Ja ne znam zbog čega to radite i isključujete mi mikrofon neprestano. Ja sam vam rekla šta time postižete, ali nema smisla da to neprekidno radite i da diskutujete sa narodnim poslanicima sa mesta predsednika. I Poverenica za ravnopravnost takođe zna da to nije u redu. Hvala.

PREDSEDNIK: Ne znam gde ste ni u onom prvom članu koji ste pomenuli, a ni u ovom narednom našli Poverenicu za ravnopravnost.

(Tamara Milenković Kerković: Ispred mene je.)

Našli ste ispred vas.

Neverovatni ste. Neverovatni, svi zajedno.

Ali, dobro je da neke stvari i čujete malo i ozbiljno. Ovo što je gospođa Jovanović rekla, ovo je sve tačno.

(Tamara Milenković Kerković: Bila je replika.)

Da, bila je i replika. Da i sve je tačno. Apsolutno sve je tačno. Svi znaju da je na insistiranje tada opozicione stranke definisani tekst preambule, a i tekst 1. člana Ustava, gde piše da je to država srpskog naroda. Sve ste bez toga hteli da uradite i suprotno tome hteli da uradite tada. To je sve tačno i hvala joj što vas je podsetila na to.

(Tamara Milenković Kerković: Koji mi? Mi nismo bili na vlasti.)

…vi svi zajedno. Tako je.

Gospodine Kovačeviću, izvolite.

DRAGAN KOVAČEVIĆ: Zahvaljujem se gospodine predsedavajući.

Ja sam se javio kada je gospodin Rističević rekao da će tražiti od RATEL-a, međutim otišla je diskusija dalje, pa ovo možda deluje malo i prevaziđeno.

Dakle, RATEL je tehnička agencija i bavi se isključivo tehničkim parametrima koje odobrava operatorima na tržištu elektronskih komunikacija i na tržištu poštanskih usluga. Ovo pitanje koje je gospodini Rističević postavio ću ja preneti tehničkim službama. Biće sve provereno, utvrđeno.

Moram da kažem, biću iznenađen ako bude nekih propusta. Mi do sada takvih stvari nismo imali. Ko god nešto emituje, emituje u skladu sa dozvolama koje smo mi dali. Ako bude bilo kakvih propusta inspekcijski nadzor i proverićemo šta se dešava.

Mi ne možemo davati i ne možete očekivati od nas da dajemo bilo kakvu informaciju o tome da li se program proizvodi ovde ili na nekom drugom mestu. To nismo mi. To je REM. Ljudi često malo tu granicu ne vide jasno, ali svakako će od nas biti jasan odgovor dat i ja ću kada pripremim odgovor konsultovati i gospodina Rističevića da li su to njegova očekivanja, da li je to pitao pa ćemo ga korigovati i biće odgovor dostavljen. Hvala.

PREDSEDNIK: Da vidimo ko je sledeći – Nataša Tasić Knežević.

NATAŠA TASIĆ KNEŽEVIĆ: Poštovani, sporazum o saradnji između Vlade Republike Srbije i Vlade Republike Gabon i Vlade Kraljevine Esvatini omogućavaju ne samo razmenu vezanu za oblast kulture, obrazovanja i nauke, već i jačanju veza među nama bliskih naroda. Svaki narod koji ne prizna i svaka država koja ne prizna Kosovo ili otprizna Kosovo je nama prijatelj. Na taj način se omogućava i bolje pozicioniranje Srbije u međunarodnim kulturnim, naučnim, ali i političkim krugovima.

Srbija je zemlja koja ima odlične zakone vezane za zaštitu žena, dece, a samim tim i manjinski ugroženih grupa, pa opet i pored svega toga svedoci smo kršenja svih pomenutih kako u medijskom prostoru tako i u društvenom životu.

Poslednji slučaj ubistva dvogodišnje devojčice je primer da naša rečenica – ćuti, ne mešaj se, često dovodi do smrtnih slučajeva žena i dece, ali i starih osoba jer se nasilje u porodici ne prijavljuje.

Naša posla jesu prijavljivanje nasilja ukoliko imamo saznanja da se to nasilje dešava, ali to je i naša dužnost.

Poverenica sve češće reaguje na kršenje svih prava zakonom zagarantovanih i ukazuje na propust i predlaže rešenja, što se može iz njenog izveštaja videti. Posebno su ugroženi pored nacionalnih manjina i osobe sa posebnim potrebama i osobe sa invaliditetom. Medijsko izveštavanje o žrtvama nasilja je često diskutabilno, poražavajuće i senzacionalističko po žrtve nasilja i njihove porodice jer se iznošenjem detalja svaki put iznova i iznova proživljava nasilna situacija. Neka se stave u cipele svi onih koji su prošli ovo da vide kako je to kada neko prolazi ovakvu vrstu medijske torture i nikada više to ne bi radili.

Nadovezaću se na Poverenicu gospođu Brankicu Janković koja je rekla da se nacionalno i seksualno opredeljenje koristi u prljave političke kampanje, a to je nehumano i apsolutno nedopustivo.

Još jedna jako bitna stvar koja je danas pomenuta u plenumu, a tiče se požara koji se desio na Čukarici, ja moram da kažem da je Brankica Janković zajedno sa „Opre Roma“ pokretom uradila sve što je neophodno ne bi li se pomoglo Romima koji su stradali i čije su kuće stradale u tom požaru. Grad Beograd je tom prilikom izašao u susret i pružio svu pomoć koja je bila neophodna.

Uvođenjem rodno ravnopravnih odnosa u Vojsku Republike Srbije menjamo usađen stav da je ženama mesto za šporetom, ali i jačamo sigurnost devojčica i žena kod nas.

Ovim putem bih pozvala sve pripadnice nacionalnih manjina da se prijave i uzmu učešće u odbrambenim snagama Republike Srbije, jer jačaju, ne samo svoj identitet, već razbijaju teške umrežene stereotipe, kako u okviru svojih zajednica, tako i van njih. Možda to bude jedan od načina da se termin romska škola koja je ovde spomenuta da idu isključivo pripadnici romske nacionalne manjine zauvek izbaci iz govora, i da se sva deca na isti način tretiraju.

Istina je da u Srbiji postoje isključivo romske škole, a ima ih i u Beogradu. Jedna od njih je „Sutjeska“. Molim vas nasilje nad ženama i nad decom nemojte prećutkivati, jer na taj način pružate podršku baš onima koji su zauvek ućutkali svoje žrtve. Hvala.

PREDSEDNIK: Izvolite gospođo Janković.

BRANKICA JANKOVIĆ: Hvala poštovani predsedniče.

Poštovana gospođo Tasić Knežević, hvala što ste podsetili na slučaj jedne tragedije, za koju zaista ne bi smeli da dozvoljavamo da nam se ponovo desi. Radi se o romskom naselju na Čukarici. Zaista je to bilo potresno gledati do koje mere ima neodgovornih ljudi koji su u stanju da izbace otpad, a da tamo vide da žive ljudi, da vide ljudska bića i da odnesu i da prospu šut, zbog čega je na kraju stradalo jedno dete.

Htela sam da se osvrnem, samo da dam kratko pojašnjenje, da po pitanju segregacije koja i dalje postoji kao problem, da ne sedimo i da kao što vam je inače poznato da smo već nekoliko slučajeva rešili, tako što su škole donele planove o postupanju u slučajevima segregacije. Neke su delimično rešile, neke su rešile u potpunosti.

Prošle godine prvi put imamo slučaj da nam se obratila jedna škola, prvi put se sama škola obratila da im pomognemo, da razgovaramo i sa roditeljima dece koji su pripadnici većinske populacije, dakle srpskog naroda ili drugih nacionalnih manjina koje nisu želele da upisuju školu tamo gde se nalaze romska deca. Da im pomognemo i u razgovorima i u pripremama individualnih planova i ih povežemo zajedno, da zajedno sa Ministarstvom prosvete rešavamo te probleme za koje smo svesni da ih nije jednostavno rešiti. Naročito smo imali takve slučajeve u Bujanovcu. U Bujanovcu smo imali dva takva slučaja koja smo rešili.

Takođe, to sam zaboravila u trenutku da se osvrnem jer sam nekoliko tema pokrivala, i narodna poslanica gospođa Marija Jevđić je ukazala na ovaj problem. Hvala što ste se ovde kao narodne poslanice setile vrlo važne teme i što ste se posebno na njima osvrnule u svom izlaganju, zato što to jeste težak oblik diskriminacije koji ne smemo da dozvolimo.

Nije jednostavan za rešavanje, ali mora da nailazi na svaku vrstu osude, za koju smo u svakom individualnom slučaju doneli mišljenje da se radi o povredi Zakona o zabrani diskriminacije. Mislim da ste i vi gospođo Tasić Knežević svesni da je toga sve manje i manje, kada uporedimo sa nekim periodom pre 10, 15, 20 godina ranije, da se kontinuirano radi na tome. Hvala.

PREDSEDNIK: Hvala.

Gospodine Pejoviću, izvolite.

DUŠKO PEJOVIĆ: Hvala predsedniče.

Ja se izvinjavam, samo da dam kratak odgovor. Iako je subota, zaposleni su ipak angažovani. Da dam odgovor na pitanje u vezi izvršene revizije koja je obuhvatila i rekonstrukciju ove zgrade, koju ste naveli, bolnice u Kosovskoj Mitrovici.

Zato ima objavljen izveštaj za 2010. godinu. U izveštaju o reviziji Kosova i Metohije, urađen u 2011. godini. U tom objavljenom izveštaju nisu navedeni podaci koji su poverljivi, a najveći iznosi su vezani za poverljive podatke. Međutim, imam informaciju da imamo i drugi poverljiv izveštaj u kome je sve uneto. Samo da imate informaciju.

PREDSEDNIK: Hvala vam.

Reč ima Gorica Gajić.

GORICA GAJIĆ: Hvala predsedniče, predstavnici ministarstva, predstavnici nezavisnih državnih institucija.

Ja ću se u svojoj diskusiji osvrnuti na tri ugovora o zajmu od Evropske investicione banke i Evropske banke za obnovu i razvoj, kojima će se finansirati infrastrukturni projekti u oblasti železničkog saobraćaja, tj. železnica i železničke pruge Beograd-Niš i rečno-transportne infrastrukture.

Samo ovim sporazumima o zajmu mi ćemo se na ovoj sednici zadužiti milijardu i 31 milion evra. Toliko ćemo sada doneti odluku doneti odluku da se Srbija zaduži. Inače po proceni Evropske investicione banke ovi projekti železnički i rečno-transportni treba da koštaju oko tri milijarde evra. Te tri milijarde evra ćemo se u narednom periodu zaduživati.

Vi ste gospodine ministre podrobno objasnili šta će se sve graditi. Verujte mi niko od nas nije protiv toga da se u Srbiji grade i pruge, pogotovo što sve češće iskaču vagoni sa opasnim otpadom, pa ugrožavaju životnu sredinu i zdravlje ljudi, niti protiv bolnica, niti protiv škola, niti protiv vrtića, niti protiv puteva, i svaki kilometar puta koji vi kažete da napravite, mi smo dužni da kažemo da svi mi to pravimo, jer ćemo sve ove kredite koji će se u narednim mesecima, a i godinama, meriti desetinama i stotinama miliona evra i milijardi.

Prema tome, kada budete otvarali i sekli vrpce, molimo vas da pored vašeg predsednika Aleksandra Vučića i vas, pozovete i nas, jer smo i mi zaduženi, jer ćemo i mi vraćati sve te kredite.

Ono što mene brine, gospodine ministre, jeste to što mi ovim zaduživanjem, a razgovarali smo kada je budžet usvajan, koliko će se izdvojiti, odnosno koliko će se kapitalnih projekata u Srbiji raditi, i tada smo konstatovali da će se 90% gore, dole koji procenat, raditi iz kredita i zajmova, koji ćemo decenijama koje dolaze da vraćamo.

Nismo ni protiv toga, ali kada uzmemo toliko kredita, kada se zadužimo, kada naš budžet, kojim možemo delimično, odnosno mnogo više da uložimo u investicije, potrošimo tako što dajemo subvencije stranim kompanijama, a domaće kompanije zanemarimo, a svi stručnjaci kažu da se ni jedna država nije razvila na osnovu stranih investicija i stranog kapitala.

(Radosavljević Nikola: Koliko u Svilajncu ima stranih investicija?)

Ima u Svilajncu stranih investicija, hvala Bogu, ali niste ih dobili vi, dovelo ih je opštinsko rukovodstvo.

Tolika zaduženost gospodine ministre, ekonomska i finansijska ima za posledicu i političku zavisnost. Zato mi kao država, a i predsednik Vučić je o tome govorio, ne možemo da prestanemo ili zaustavimo evropske integracije jer smo se prezadužili, jer nam politička stabilnost i zaduženost i stabilnost zavisi od finansijske i ekonomske zaduženosti. Zato nismo sposobni ili nemamo samostalnost da donosimo samostalno političke odluke koje se tiču države i nacionalnog interesa. Vi od nas sada tražite da ne otežavamo u ponedeljak predsedniku Vučiću pregovarački proces, a mi od vas zahtevamo da nas ne sprečavate u tome da kažemo građanima šta sadrži, koji su to članovi koji su u ovom francusko-nemačkom sporazumu.

Samo ću radi javnosti, to sam juče htela da zamolim ministra odbrane, da pročitam član 1. ovog sporazuma koji je u ponedeljak na stolu oko koga nema pregovora da li će nešto sada da se menja, već će da se spusti na sto i da se kaže – uzmite ili ostavite i nama i Kurtiju.

Član 1. ovog sporazuma kaže – strane će međusobno razvijati normalne dobrosusedske odnose na bazi jednakih prava i obe strane će međusobno priznati relevantna dokumenta i nacionalne simbole, uključujući pasoše, diplome, tablice vozila, carinske pečate.

Član 4. stav 2. – Srbija se neće protiviti članstvu Kosovo u bilo kojoj međunarodnoj organizaciji.

Predsednik Vučić je ovako rekao javno da će prihvatiti koncept i raditi na implementaciji sporazuma. To je citat. Zato vas mi i vas gospodo poslanici i našu srpsku javnost, prosto smo obavezni da kažemo šta je sadržaj ovog sporazuma. Ne znači da će u ponedeljak predsednik Vučić da potpiše ovo, ali još jedno usmeno priznanje ili još jedna usmena rečenica koja će reći - da, prihvatićemo ovaj sporazum i implementiraćemo ga u buduće pregovore koji će kako član 6. kaže, rezultirati na kraju ovih pregovora koji će trajati mesecima, rezultirati sveobuhvatnim sporazumom, o normalizaciji odnosa Srbije i nezavisnog Kosova. Ovaj sporazum implicitno, što znači podrazumeva, priznanje secesija Kosova i Metohije.

Toliko o tome, a ako ima vremena ja ću da se osvrnem, mislim da imam još nekoliko minuta, na Izveštaj poverenika za zaštitu ravnopravnosti. Gospođo Janković, ja vrlo pratim vaš rad i mogu slobodno da kažem cenim vaš rad, vi ste u ovom izveštaju rekli da je ovde najviše pritužbi građana bilo i to na postupak zapošljavanja 24,6%, a na postupak rada javnih službi sud, opština, zdravstvene ustanove i sijaset drugih 44,6% i na osnove zdravstvene zaštite 7%.

Kad slušamo predstavnike vlasti, mi imamo utisak da živimo u pravno uređenoj državi gde institucije besprekorno rade svoj posao, da je sve to u interesu građana, ali ove pritužbe malo drugačije kažu. Kada je u pitanju oblast zdravstvene zaštite 7% je bilo pritužbi. Ono što po meni i neravnopravnost ili diskriminacija kako god hoćete, jeste pristupačnost, odnosno nepristupačnost sekundarne i tercijalne zdravstvene zaštite za građane koji žive u velikim gradovima, u kojima postoje klinički centri i recimo za građane u Lebanu. Oni ne mogu da imaju isti stepen zdravstvene zaštite kao što imaju stanovnici Beograda.

Naravno uz zdravstvenu zaštitu idu i socijalna zaštita. Verujte mi, i to je na neki način, tu je postavljeno puno primedbi, tu bi morao da se prvo promeni Zakon socijalnoj zaštiti. Drugo, da se što pre osnuju zdravstveno socijalne ustanove za slučajeve koji su i zdravstveno i socijalno u toj potrebi. Treće obavezati lokalne samouprave da razvijaju nove socijalne usluge, ali to lokalne samouprave ne mogu same. Njima se godinama ne izdvaja ni jedan dinar više iz onih nenamenskih sfera, dobijaju oni neka sredstva za razvoj i socijalnih usluga, ali veruj te mi to se meri na nekih milion dinara.

Kad je diskriminaciji i kršenje principa ravnopravnosti kroz procese zapošljavanja, ja bih volela, u izveštaju se ne vidi, šta tu piše u pritužbama, na šta se najviše građani žale? Da li se žale na ravnopravnost prilikom zapošljavanja,, a ja znam dugo sam u politici, da je danas nažalost, najpre kada je državni sektor u pitanju, da odvojim privatni sektor, članska karta vladajućih stranaka, prva ulaznica do radnog mesta. Tu odmah imamo diskriminaciju odličnih studenata, odlične dece koji završe fakultet sa visokim ocenama, ne žele da bude član nijedne stranke i onda nemaju mogućnosti da dođu, a ravnopravno sa ovim ljudima koji su članovi stranaka na radnom mestu.

PREDSEDNIK: Hvala vam, kompletno vreme ste iskoristili.

Pravo na repliku.

MILENKO JOVANOV: Mi ode danima slušamo brutalne laži i obmane i sada ste imali prilike da čujete jednu brutalnu laž, uz višak decibala, valjda da bude uverljivije.

Šta je rekao Aleksandar Vučić? Spremni smo da prihvatimo koncept i da radimo na implementaciji predloženog sporazuma, zapeta, tu gde vi stavljate tačku tu je zapeta, jer nastavak rečenice glasi, s tim što sam napravio vrlo jasno jednu stvar i pokazao svu brigu i rezervisanost po jednom važno pitanju i jednoj važnoj stvari. To važno pitanje je ono je pitanje za koje vaš lider prekjuče rekao da u opšte nije važno, da nema veze da li će Kosovo ući u UN ili neće, jer i Švajcarska nije bila u UN godinama, vekovima, pa je bila država. Da li vi slušate šta vaš lider govori?

E, to je rekao Aleksandar Vučić da stavlja rezervu. Pa, nemojte mi mahati time. Pa, što izmišljate. Pa, što lažete. Pa, što obmanjujete. Zašto obmanjujete? U ovakvom trenutku, teškom trenutku za ovu zemlju vi obmanjujete i lažete, pročitajte čitavu rečenicu. Stavljate tačku gde je zapeta. Na šta to liči? Na tome gradite politiku, ali ja razumem ovu paniku i histeriju, jer kada se još jedom pokaže da izmišljate i da lažete, šta ćete onda? Sa kojom ćete onda pričom?

Evo, danas imate priliku da čujete i puteve, i pruge, i agenciju ovu, i zaštitnika onog, o svemu možete da pričate, ali vi nemate temu, vama je ekonomija pitanje Kosovo, vama je ovo pitanje Kosova i priča o tome kako vi nešto branite, jer neko nešto hoće da izda, pa ćete vi da ga sprečite. Vi ćete da sprečite bilo koga, bilo šta da uradi. Vi velika sila. Ej, bre ljudi, dozovite se pameti. Nalazimo se u teškoj situaciji, potrebno nam je jedinstvo, a ne ovo. Pretvorili ste se u grupu za pritisak. Ne političku stranku, nego grupu za pritisak. Izmislite neku vest i onda o tome gurate, gurate u nadi da ćete da uradite šta? Da pozovete idiote da pakuju karabine i dolaze pred predsedništvo i onda posle perete ruke i kažete, nema to veze sa nama. Ma, ne, nego sa mojom pokojnom babom Stakom ima veze.

Odreknete se tih ljudi koji su vas slušali i koji su na vaše ovakve diskusije reagovali i reaguju. Karabinom na predsednika na Sretenje, to vam je politika. Sramite se toga.

PREDSEDNIK: Ministar, Vesić.

GORAN VESIĆ: Koliko sam razumeo, vi želite da budete pozvani na otvaranje pruge Beograd – Niš. Naravno, pozvaćemo sve poslanike, posebno za one poslanike koji budu glasali za ove sporazume iz prostog razloga što svi oni koji budu glasali zaslužuju da budu pozvani. A s obzirom na kraj odakle ste, mislim da i vama i vašem kraju ta pruga je važna.

Uostalom mi nemamo problem sa tim, kada je otvaran Pupinov most, Aleksandar Vučić je pozvao Dragana Đilasa koji više nije bio gradonačelnik Beograda, na otvaranje Pupinovog mosta, zato što je taj most počeo da se gradi dok je on bio gradonačelnik. Tu ne vidim apsolutno nikakav problem. Znači, svi koji glasaju za ove sporazume, imaju unapred, samo čekajte da završimo prugu, zato što je to naprosto nešto što pripada svima nama.

Ono što želim da vam kažem, verovatno iz razloga koji nisu, ne kažem da ste to uradili namerno, niste neke stvari tačno rekli. U januaru 2023. godine, prošlog meseca, iznos našeg zaduženja u odnosu na BDP iznosio je 50,5%, sada se približavamo cifri od 50,2%. To je bolji rezultat nego u mnogim zemljama EU. Mi tri puta više izdvajamo u budžetu koji je bio pred vama za poljoprivredu, nego za privredu. Da li je to dovoljno? O tome možemo da pričamo, ali se izdvaja tri puta više i to je nešto što je takođe tačno.

Mi smo inače prošle godine, u 2022. godini imali 4,4 milijarde evra direktnih stranih investicija. To je zaista više nego bilo koja druga zemlja zapadnog Balkana. Voleo bih da se osvrnem na jednu tvrdnju koju ste rekli, koja zaista zaslužuje da je komentarišem, a to je vaša podela na to, da li investitori dolaze iz EU ili ne dolaze iz EU. Malopre ste rekli da time što neko dolazi iz EU, investira u ovu zemlju, mi postajemo zavisna zemlja. To isto možete kažete u tom slučaju za investitore koji dolaze, ne znam, iz Kine, koji dolaze iz Rusije, jer to nije tačno. Treba da znate da u Srbiji postoji 9568 kompanija koje su osnovane za kapitalom iz EU. U tim kompanijama radi 281 hiljada 841 radnik ili 20,4% svih zaposlenih u Srbiji. Firme, bez obzira na poreklo kapitala, znači i sa kapitalom iz EU i bez toga, koje izvoze preko 50% svog izvoza u EU zapošljavaju oko 370 hiljada ljudi u Srbiji.

Ako bi samo te firme smanjile broj zaposlenih za 10%, to bi značilo 17 milijardi dinara manje u budžet Srbije. To je, recimo, otprilike oko 14.000 plata u obrazovanju, izvinjavam se, 16.000 plata u obrazovanju, odnosno 14.000 plata u zdravstvu.

Treba takođe da znate da spoljno-trgovinska razmena, kad pogledate kompletnu našu spoljno-trgovinsku razmenu Srbije sa Ruskom Unijom, na EU otpada 64%. Mi imamo ukupno 17.700 kompanija u Srbiji koje izvoze u EU, ne preko 50%, ali i preko 50% i nešto manje. U tim kompanijama radi 675.000 ljudi. Da ne govorimo o tome da smo dobili tri milijarde evra bespovratne pomoći, od čega samo 420 miliona evra koje smo dobili za saobraćaj. To je nešto što moramo da cenimo.

Nama je EU najznačajniji i najvažniji partner i ne možemo sebi da dozvolimo da pogoršavamo odnose sa bilo kojom zemljom, u ovom slučajem zajednicom, nju tretiramo kao jednu, iako nju čine zemlje članice, sa kojom mi u toj meri sarađujemo i bez koje ne možemo da opstanemo privredno.

Naša politika je da razvijamo dobre odnose sa svima, da EU jeste našte prioritet, EU jeste prioritet ove Vlade, kao što je bila i prethodnih vlada, znači naše članstvo u EU, i to je nešto što treba otvoreno da kažemo građanima. Nemojmo to da krijemo.

Onda pričamo – ne treba nam EU, ne trebaju nam njihove investicije. Postali smo zavisni. Pa, šta ćemo da radimo sa ovih 675.000 radnika koji rade u njihovim kompanija, od milion 380 hiljada, skoro milion i 400 hiljada ljudi koji su zaposleni u Srbiji? Šta ćemo da radimo sa njima? Znači, to nije u redu, to nemojte da govorite.

Kada pričamo o prugama, nemojte zaboraviti, ja sam vam sad, malo pre sam govorio, putovanje između Beograda i Niša traje sada u proseku šest sati. Putovanje između Beograda i Subotice je trajalo pre rekonstrukcije pruge, sad je ovaj deo zatvoren od Novog Sada do Subotice, četiri sata i 37 minuta. Stizaće se za 100 minuta između Niša i Beograda.

Jednu stvar, takođe, nemojte da govorite, niste dobro razumeli. Ne zadužujemo se tri milijarde. Vrednost projekta, odnosno vrednost izgradnje pruge je dve milijarde 775 miliona evra.

Od toga je kredit prema EIB milijardu i 100 miliona evra, a kredit prema EBOR 550 miliona evra. Grant ili da prevedem na srpski – donacija, poklon EU iznosi 598 miliona evra. Biće potpisan narednih dana. To se ne vraća, gospođo. To je poklon koji ostaje nama da gradimo tu prugu.

Naravno, biće nekih malo više od 500 miliona evra iz budžeta. Koja će konačna cena biti izgradnje videćemo na tenderu, ovo je procenjena vrednost. Možda bude i manja. Biće sigurno dosta kompanija.

Prema tome, ja vas zaista molim da budemo odgovorni i nemojte, zaista, da pričate o tome, da povezujete našu ekonomiju sa političkom situacijom, u smislu da govorite da nam ekonomija nije potrebna i da mi možemo politički da preživimo bez toga.

Politika Aleksandra Vučića je da se Srbija razvija, jer samo ekonomski jaka Srbija može da zaštiti Srbe i u regionu, gde god žive. I politika Aleksandra Vučića je da zaista pregovaramo i da pokažemo da želimo da razgovaramo na svakom mestu. Ni jedan razgovor nismo odbili.

Ovo što sad radite, ne kažem da to radite svesno, daleko od toga, ne pomišljam to, ali ovo što sad radite radite upravo ono što bi želeo Aljbin Kurti. Nemojte Kurtiju da olakšavate posao.

Predsednik Vučić je predsednik svih građana. I vaš predsednik i predsednik ljudi koji sede ovde u sali. On je izabran na izborima. Pregovara u naše ime. Razgovarao je sa poslanicima. Razgovarali ste sa njim, rekli ste mu šta mislite o tome.

Nemojte da otežavate Srbiji, jer svaki razgovor i sve što se dogodi će ponovo doći ovde u Skupštinu na raspravu i ponovo će doći predsednik da priča o tome i o čemu je pričao.

Prema tome, ništa se ni od koga ne krije. Predsednik se bori za Srbiju i nemojmo samo da mi sebi pucamo u nogu i da sebi otežavamo situaciju. To vas molim jedino.

Hvala.

PREDSEDAVAJUĆA (Sandra Božić): Zahvaljujem se ministru.

Po prijavi za reč, Dušan Marić.

DUŠAN MARIĆ: Poštovana gospodo, na dnevnom redu današnje sednice je i Sporazum između Srbije i BiH o uređenju rečnog toka i priobalnog područja na ušću Drine u Savu, od Stare Rače do Sremske Rače.

Uređenje tog prostora je neophodno zbog velikih građevinskih radova koji se tamo izvode, koji su promenili krajolik, a u pitanju su radovi na izgradnji autoputa od Kuzmina, preko Rače, do Bjeljine, u koji će Republika Srbija uložiti više od 300 miliona evra. Od toga će biti 100 miliona evra pomoći Republici Srpskoj.

Privode se kraju radovi na završetku mosta preko Save, čija je dužina 1.320 metara, a širina 30 metara.

Podsećam da je Republika Srpska završila autoput od Banja Luke do Doboja, i da je u planu nastavak autoputa od Doboja do Bjeljine.

Kada se to završi od Beograda do Banja Luke će se preko Republike Srpske stizati za četiri sata. Ne moram da objašnjavam koji će značaj izgradnja tog autoputa imati za razvoj Republike Srpske i BiH.

Inače, Republika Srbija je u poslednjih nekoliko godina u Republiku Srpsku uložila više od 70 miliona evra.

Iskoristiću ovu priliku da podsetim na neke od završenih projekata i da pomenem neke od projekata koji će biti realizovani narednih godina.

Most Bratoljub. To je most koji povezuje Bratunac i Ljuboviju. Završen je pre dve godine. Izgradnju mosta je finansirala Republika Srbija.

Kad sam već u Podrinju, da pomenem da je Republika Srbija opštini Srebrenica, donirala više od tri miliona evra. To je u svakom slučaju gest pomirenja, ruka pomirenja našem bratskom muslimanskom narodu.

Sledeće – Republika Srbija će sa 25 miliona evra pomoći izgradnju saobraćajnice od Foče do Tjentišta. To je žila kucavica istočne Hercegovine koja istočnu Hercegovinu povezuje sa Podrinjem, sa zapadnim delom Republike Srpske i sa Republikom Srbijom.

Sledeće – u Stanarima, jednoj maloj opštini, ali razvijenoj opštini, Bogu hvala, Republika Srpska i Republika Srbija grade savremeni dom zdravlja u koji će Republika Srbija uložiti milion i 800 hiljada evra.

U Bosanskom Šancu, pred gradsko naselje Crkvine, Republika Srbija je izgradila novu školu.

U istočnom Sarajevu urađen je moderan gradski trg.

U Drvaru je Republika Srbija isfinansirala otvaranje fabrike „Jumko“ koja zapošljava 80 radnika. Izdvojeno je 250.000 evra za rekonstrukciju zgrade opštine, 400.000 evra za rekonstrukciju objekta Hitne pomoći i za opremanje službe Hitne pomoći.

Takođe, Republika Srpska i Republika Srbija su zajednički izgradile Spomen kompleks u znak sećanja na poginule u zadnjem odbrambenom otadžbinskom ratu u kome je iz Drvara poginulo 360 vojnika i civila.

Na kraju, da pomenem da su Tehnička škola i gimnazija u Mrkonjić gradu dobile 300.000 evra iz budžeta Republike Srbije za opremu kabineta.

Republika Srbija i Republika Srpska su pokrenule projekat izgradnje spomen područja „Jasenovac – Donja Gradina“, u znak sećanja na oko 700.000 žrtava ustaškog terora.

Praktično, nema opštine, malo je opština u Republici Srpskoj koje nisu dobile veću ili manju pomoć od Republike Srbije. Jedna od tih opština je moj Kupres, granična opština iz koje je u poslednjem ratu poginulo više od 200 boraca. Ja očekujem da će to biti ispravljeno do kraja ove godine.

Većina građana Srbije pozdravlja bratsku pomoć koju Srbija pruža Republici Srpskoj, a ima i onih koji postavljaju pitanje, zašto Srbija, izdvaja tolika sredstva za Republiku Srpsku.

Zato što smo mi jedan narod, zato što smo braća, zato što u poštenoj domaćinskoj kući bogatiji i stariji brat uvek pomaže mlađem bratu, i zato što se Srbija na zapadu ne brani na Drini, nego se brani na Uni, brani se u Prijedoru, brani se u Kostajnici, brani se u Drvaru, na Kupresu, u Nevesinju, i u Trebinju.

Strateški interes Srbije je da u Vukovaru, u Kostajnici, u Prijedoru, u Bosanskoj Krajini, u istočnoj Hercegovini, u Crnoj Gori, na Kosovu i Metohiji, u Severnoj Makedoniji bude što više srpskog stanovništva. Iz tog razloga su ova ulaganja su ne samo moralno, nego i strateški potpuno opravdana i zato treba glasati za usvajanje ovog sporazuma.

Na kraju, moram da iskoristim priliku da još jednom pozovem gospodina Vesića da poseti Veliku Planu, da se uveri u loše stanje putne mreže na području Velike Plane i da počnemo da rešavamo te probleme.

Hvala vam.

PREDSEDAVAJUĆA: Reč ima ministar.

GORAN VESIĆ: Rado ću doći u Veliku Planu, ali sada da se malo pozabavimo time šta se sve gradi od infrastrukture što je veza sa Republikom Srpskom.

Sami ste pomenuli ovaj deo od Sremske Rače do Kuzmina. On će biti završen do kraja ove godine. Tu je urađen već most o kome ste govorili. Biće napravljen integrisani granični prelaz, zajednički prelazi između BiH i Srbije i, s obzirom da smo mi obezbedili novac Republici Srpskoj da radi auto-put do Bijeljine, to znači da je to već prvi deo auto-puta Beograd-Sarajveo.

Mi suštinski imamo građane Semberije iz Bijeljine koji će moći već sledeće godine brzo i jednostavno da dođu do Beograda ili do Novog Sada, recimo, od Kuzmina, pa da idu prema Beogradu ili da idu prema Novom Sadu kada bude završio Fruškogorski koridor ili da idu u druge delove Srbije.

Kada se bude završio do Doboja, a posle prema Sarajevu, tu priliku će imati sve građanke i građani BiH.

Ono što, takođe, želim da vam kažem, vi znate da mi radimo i brzu saobraćajnicu Ruma-Šabac, ona će biti završena do septembra ove godine, možda čak i u avgustu, ali, pored toga, nastavljamo do Loznice i radimo prema Republici Srpskoj. To je veza takođe prema Republici Srpskoj. Brza saobraćajnica preko Loznice i gore na Šabac i na auto-put i radimo takođe prema Badovincima. Sada ćemo uraditi aneks ugovora. Tu ćemo uraditi brzu vezu takođe prema Republici Srpskoj.

Do kraja ove godine završićemo deo Pakovraća – Požega. Tu ima samo još malo problema oko Munjinog brda, ali ići će to. Ono što je važno, to je da smo do kraja prošle godine završili projektovanje od Požege do Kotromana, što je takođe veza sa Republikom Srpskom samo prema Višegradu, što znači da će Srbija biti povezana sa Republikom Srpskom i BiH sa dva auto-puta i jednom brzom saobraćajnicom.

Mislim da ni sa jednom zemljom regiona nećemo biti bolje povezani, što je važno i za Srbiju i za Republiku Srpsku i, naravno za sve građanke i građane BiH i to je nešto što je deo naših projekata i svi ti projekti se rade, osim Požega - Kotroman, koji je tek završeno projektovanje. Treba da se ugovori finansiranje.

Pored toga, u planu rekonstrukcije pruga je rekonstrukcija pruge od Šapca prema Loznici i prema Republici Srpskoj, tako da će i u tom smislu, zaista, Republika Srpska i BiH mogu da računaju na pravu i dobru vezu sa Republikom Srbijom.

Vi znate da mi smo, takođe, preuzeli obavezu da izgradimo aerodrom u Trebinju. Dobili smo nedavno lokacijske uslove. Radi se na tome. Nije to projekat koji može da počne u narednih nekoliko meseci, ali uporni smo i radimo na tome.

Nama treba dobra veza sa Bosnom i Hercegovinom zato što ljudi koji žive u Bosni i Hercegovini su naša braća i sestre, bez obzira koje su nacionalnosti i, naravno, posebno su nam značajni naši sunarodnici, ali svi ljudi koji žive tamo imaju potrebu da budu blisko povezani sa Republikom Srbijom. Zato je u našim projektima povezivanje Srbije i Bosne i Hercegovine jedan od prioriteta i, kao što vidite, od tri veze, dve se već grade, a treću ćemo ugovoriti relativno brzo.

PREDSEDAVAJUĆA: Zahvaljujem.

Povreda Poslovnika, Zoran Stojanović.

ZORAN STOJANOVIĆ: Zahvaljujem, predsedavajuća.

Reklamiram član 104. Poslovnika Narodne skupštine Republike Srbije.

Zatražio sam repliku, jer me je koleginica Nataša Jovanović iz Srpske napredne stranke tri puta pomenula. Za mene je držanje krpe jako uvredljivo, jer ja krpu nisam držao, nego sam držao transparent od kartona na kome je pisalo „izdajnik“.

Ja vas molim, predsedavajuća, najiskrenije kao vaš kolega da mi date pravo na repliku, jer me je tri puta pomenula.

PREDSEDVAJUĆA: Imate pravo na repliku.

Izvolite.

ZORAN STOJANOVIĆ: Hvala vam.

Koleginice Nataša, obraćam se i vama i građanima Srbije i ostalim kolegama i gostima u Narodnoj skupštini Republike Srbije.

Ne treba mi puno vremena da vam dam repliku. Ja sam i stari i Novi DSS. Ja sam onaj koji jesam i ja nisam menjao političke stranke kao prljave čarape.

Posle 15 godina sam se vratio u poslaničku klupu. Ja nisam izdao ni Karlovac, Karloba, Ogulin i Viroviticu, niti sam izdao Srpsku radikalnu stranku, niti sam izdao sporazum sa Koštunicom da neću ništa potpisivati, a potpisali ste odmah. Nisam izdao sveću koju ste zapalili i kleli se dok ste bili srpski radikali i prešli u Srpsku naprednu stranku. Nisam izdao ništa.

Ja imam prava da držim „izdajnik“ ako smatram da je neko sve to izdao zajedno sa vama, a to je Aleksandar Vučić i sad bi ga izdao.

Vi kažete da smo mi za sve krivi? U redu je, mi smo za sve krivi, i za 1.700 terorista, mi smo krivi i car Lazar je kriv i car Dušan je kriv… (Isključen mikrofon.)

PREDSEDAVAJUĆA: Vreme.

Pravo na repliku i odgovor, Nataša Jovanović.

Izvolite.

NATAŠA JOVANOVIĆ: Poštovana potpredsednice skupštine gospođo Božić, uvažene kolege narodni poslanici, uvaženi ministre, uvažena gospodo iz nezavisnih institucija, morala sam ponovo da se javim, jer ono vreme koje mi je bilo u prethodnoj replici je bilo kratko da čitav niz izdaje Demokratske stranke Srbije navedem i da napomenem opet da je kolega i tada bio narodni poslanik te poslaničke grupe.

Dakle, 2004. godine, ovako, misliće čovek jedan običan dan, počela je sednica Narodne skupštine, zasedanje. Ne mogu da se setim tačno koje su tačke bile na dnevnom redu, ali uglavnom u trenutku kada smo čuli da je počeo pogrom srpskog naroda na Kosovu i Metohiji, da se ubijaju srpska nedužna deca, žene i da šiptarski teroristi imaju nameru da isteraju i poslednjeg Srbina sa vekovne srpske zemlje, javili smo se tada kao opozicioni poslanici da na to ukažemo. Rekli su - zašto dižete paniku, šta vi pričate gluposti? Da li je tako bilo, Arsiću? Vi podbunjujete narod, širite lažnu uzbunu i tako je to sve bilo, gospođo Božić, sa tim nesrećnim DSS-om sve do trenutka dok se nije desila ta 2008. godina. Pre toga zamajavanje, razne deklaracije, rezolucije. Čuli ste i od predsednika Vučića u ovim danima kada je bila tema Kosovo i Metohija da smo kao odgovorni ljudi, iako smo znali da je to samo obično slovo na papiru što Koštunica, Tadić i ostala njihova klika predlažu navodno da sačuvaju južnu srpsku pokrajinu i naš narod tamo. Glasali smo zato što nam je država Srbija iznad svega.

Sada vi imate ovakve neke povampirene likove koji se pojavljuju u tom nekom novom sazivu i pričaju sve i svašta.

PREDSEDAVAJUĆA: Vreme samo, molim vas.

NATAŠA JOVANOVIĆ: Za razliku od vas, kolega, ja nikada i nikoga, a vi ste izdali Srbe na Kosovu i Metohiji, nisam izdala za 32 godine mog političkog angažmana. Ponosna sam na ove ljude u čijem sam društvu. Ovo je moje prirodno okruženje, a vaše prirodno okruženje su Kurti i šiptarski teroristi koje ste pustili na slobodu i svi oni izdajnici sa kojima ste sada u dogovoru i u koaliciji.

PREDSEDAVAJUĆA: Nastavljamo po listi govornika.

Sledeći po listi je Nebojša Bakarec.

NEBOJŠA BAKAREC: Poštovana predsedavajuća, dame i gospodo narodni poslanici, poštovani građani, poštovani gospodine ministre, poštovani predsednici regulatornih tela, ja kratko samo, pošto sam bio u toj stranci i nikad to nisam krio. To se pre i nekad zvala Demokratska stranka Srbije i imali smo predsednika Srbina. Danas to treba da se zove Demokratska stranka Francuske, jer im je predsednik Francuz, a taj Francuz je 1999. godine, kada je mogao da brani Srbiju od zločinačkog NATO bombardovanja, pobegao upravo u tu Francusku.

Dakle, ja ću govoriti o izveštajima kratko, Poverenika i Poverenica, i trudiću se da ostavim vreme svojim sledećim poslanicima. Više puta sam tražio obaveštenje od Zaštitnika i Poverenice o tome šta mogu da preduzmu povodom ugroženih i zapostavljenih sloboda i prava predsednika Republike i pojedinih članova njegove porodice, sina Danila, brata Andreja i ostalih.

Predsednik Republike i članovi njegove porodice su žrtve višegodišnje dehumanizacije, neravnopravnosti i diskriminacije po osnovu stranačke pripadnosti, državne funkcije ili srodstva.

Naš Ustav predviđa da Zaštitnik i Poverenica štite sve građane, dakle, i većinu i manjinu i Poverenica je svojevremeno, vrlo opravdano, osudila razbijanje prozora i iscrtavanje grafita na fasadi zgrade hrvatskog doma u Starom Slankamenu, u Novom Slankamenu, i osudila je, opet ispravno, dva pokušaja vandalizacije izloga „Prajd Info Centra“.

Sa druge strane, prostorije SNS širom Srbije, da vas obavestim, pošto vodim o tome računa, su pre nedelju dana dva puta još napadnute, 74 puta su napadnute tokom nekoliko godina, sa nanetom ogromnom materijalnom štetom. I Poverenica i Zaštitnik se nikada nisu oglasili ni po jednom od ovih napada, na prostorije SNS-a. Prosto, jasno je, isti aršini moraju da se primenjuju i na prostorije hrvatskog doma i „Prajd Info Centra“ i na prostorije SNS.

Došli smo povodom ljudskih prava u apsurdnu situaciju, da postavimo pitanje da li društvo utemeljeno na poštovanju ljudskih prava, toleranciji i uvažavanju različitosti obuhvata i Vukana, Danila, Andreja i Aleksandra Vučića? Da li oni imaju pravo na ostvarivanje ravnopravnosti i zaštite od diskriminacije? Da li i ostali članovi porodice predsednika Vučića imaju ljudska prava? Mislim, zvuči apsurdno, zar ne? Ali, apsurdno je da smo došli do toga da se pitamo da li petogodišnje dete, maleni Vukan Vučić, ima ljudska prava.

Ukazaću na kratko slučaj diskriminacije sina predsednika Republike, baš u izveštajnom periodu, 2021. godini, i to od strane službenika Poverenika za informacije, koji siguran sam za to nije znao.

Dakle, Danilo Vučić nije političar, ima 25 godina, izložen je strahovitoj medijskoj diskriminaciji i demonizaciji i ugrožava se i njegovo pravo na rad. To je ovaj primer. Dakle, službenici Poverenika za informacije su 10. novembra 2021. godine, u periodu na koji se odnosi izveštaj, otišli u fizičku kontrolu rada sajta jedne vinoteke i to kao baš slučajno one u kojoj radi Danilo Vučić, kako bi proverili taj sajt, ali u kontrolu su otišli članovi porodice, jedne te iste, koja radi u službi Poverenika, njih troje, kao da će gajbe da nose, a ne da kontrolišu jedan sajt. Dakle, majka koja je bila član žutih i SDS je poslala svoju ćerku, koja takođe radi u službi Poverenika, u kontrolu vinarije u kojoj baš slučajno radi Danilo Vučić, a ćerka je bila kandidat za poslanika i odbornika Borisa Tadića i SDS 2016. godine. Dakle, da li je to slučajno? Pa, ne, nije, naravno, slučajno i o ovome pažljivo sam pregledao vaš izveštaj nema ni reči o ovome u vašem izveštaju.

E, dakle, rad i postupanje i Poverenice i Zaštitnika i Poverenika, su upravo dokaz da su, sve ovo što sam naveo, zaista nezavisni u svom radu od vlasti i od SNS-a. I o tome svedoči da nijednom nisu osudili nijedan od 74 napada na prostorije SNS-a.

Dakle, inače glasaću za sve izveštaje, pa i za ova tri, zato što ova kritika koju sam uputio se odnosi samo na mali delokrug njihovog rada, sve ostalo je u redu.

Dakle, ukazaću Poverenici, kratko i Zaštitniku, na pokušaj linča koji se upravo desio ovde, da ih obavestim o tome, linča predsednika koji se desio ovde u Skupštini i na napad na predsedništvo na Dan državnosti.

Predsednik Vučić je došao ovde 2. februara da izvesti narodne poslanike o pregovorima o Kosovu i Metohiji i to je upravo opozicija tražila, a nemoćni poslanici desnog sektora, koji inače imaju gazde u Moskvi, ali potpomognuti i nemoćnim pripadnicima levog sektora, koji inače imaju gazde u Briselu, su jurnuli da linčuju predsednika Republike zbog toga što im je objasnio, došao na njihov poziv da im objasni kako stoje pregovori na KiM.

Dakle, u pokušaju linča su se ujedinili pripadnici inače razjedinjene opozicije, razjedinjene u svemu osim u mržnji prema Aleksandru Vučiću, a Vučić se nije ni pomerio. Sedeo je mirno, tamo na onom mestu, nastavio da govori o KiM, govorio je samo kako je sramota to što je opozicija priredila svojoj zemlji.

Dakle, Srbija je na razmeđi između istoka i zapada. Ima tu nesreću da postoje Srbi koji više vole tuđu zemlju nego svoju. Nema ih mnogo, ali su dobro raspoređeni. Desni sektor, poznato je, voli Rusiju, levi sektor voli zapad. Između ta dva ekstrema je Srbija. Srećom, većina Srba najviše voli Srbiju, ne Rusiju, ne Ameriku. A desni sektor je za Dan državnosti, baš 15. pripremio maleni državni udar. A iza fašističkih narodnih patrola, koje su to predvodile, su se skrivale četiri ovde parlamentarne stranke desnog sektora. A desni sektor je za Dan državnosti baš za predsednika Vučića pripremio i snajper i snajperistu. Srećom, nadležni organi su radili svoj posao, pa su uhapsili i snajper i snajperistu.

Desni sektor se toliko hvali, i završavam, ljubavlju prema majci Rusiji i hvale se podrškom majčice Rusije njima. Pa, postavlja se pitanje, ako toliko vole majčicu Rusiju, šta im je onda Srbija, maćeha?

Za kraj, Srbija je danas jaka zahvaljujući predsedniku Vučiću, danas je jaka, jedinstvena i ujedinjena zbog predsednika Vučića. Aleksandar Vučić nam je vratio dostojanstvo. Predsednik Vučić uzdiže Srbiju, gradi Srbiju, leči Srbiju, leči prošlost u sadašnjosti, radi budućnosti. Živela Srbija!

PREDSEDNIK: Hvala.

Reč ima gospođa Janković.

BRANKICA JANKOVIĆ: Poštovani narodni poslaniče, gospodine Bakarec, evo, nećete verovati, našla sam i naše reagovanje i osudu razbijanja i uništavanja imovine SNS u Čačku, prošle godine u vreme kampanje. Hvala što se zahvaljujete, ne vidi se u ekranu, pa da ne bude da smo samo izdvojili, da ste izdvojili samo reagovanje koje je tačno i nesporno i za antisemitske grafite i za hrvatski dom, što i jeste uloga nezavisnih institucija za zaštitu ljudskih prava. Zapravo, štitimo manjine, jer verujem da ćete se i vi saglasiti da ipak vladajuća većina ima jednu drugačiju poziciju i mnogo više mehanizama zaštite. Nadam se da ne zamerate našu reakciju zbog ovde osuda, napada na naše nacionalne manjine, jer ste juče imali priliku da čujete da su nam i narodni poslanici i poslanice koji su pripadnici nacionalnih manjina ovde i zahvalni na tim reakcijama. I to je takođe ogledalo. I mi smo ogledalo vladajuće većine.

Ali, tačno je to što kažete, s time što mi ne možemo svaki dan. Imate tih povreda gotovo svakoga dana. Mi bismo onda svaki dan izdavali upozorenja ako bismo se osvrtali na svaki napad. Evo, primera radi, jedan je bio nedopustivi napad na imovinu SNS, ovaj se konkretno desio u Čačku. Recimo, za ova dva nisam ni čula. A već smo vas obavestili da ako zaista smatrate da policija možda drugačije tretira prostorije SNS u odnosu na druge, da smo mi, naravno, spremni u svakom trenutku da vodimo postupak protiv MUP.

Takođe, za mene je pitanje bezbednosti predsednika Republike kao štićene ličnosti i vrlo važno. Mislim da njemu nikako ne treba pristupati neozbiljno. Zato smatram da ne treba izmeštati fokus sa najozbiljnijeg državnog pitanja. To jeste, između ostalog, i zaštita štićenih ličnosti, izmeštati ga izvan okvira organa i institucija koje su u mogućnosti da zapravo pruže bezbednost i zaštitu, jer bi to zaista bilo opasno, jer je vrlo važno efikasno delovanje svih državnih organa, da u skladu sa zakonom i određenom nadležnošću svih nas zaštitimo fundamentalne principe vladavine prava i pravde.

Naravno da je bezbednost vrlo važno pitanje kada govorimo o vladavini prava i mislim da, ali podsećanja radi, je u skladu sa odredbama Zakona o predsedniku Republike - predsednika Republike i članove njegovog domaćinstva obezbeđuju policija, Vojska Srbije i drugi organi u skladu sa potrebama predsednika Republike i propisom koji donosi Vlada.

Takođe, imamo čitavu celu glavu u Krivičnom zakoniku koja je posvećena krivičnim delima protiv ustavnog uređenja i bezbednosti Republike Srbije, što takođe smatram vrlo važnim.

Uredbom o određivanju poslova bezbednosne zaštite određenih lica i objekata bliže su određeni poslovi i bezbednosne zaštite određenih lica među kojima su predsednik Republike, a koje neposredno vrše Ministarstvo nadležno za unutrašnje poslove, BIA, VBA, Vojna policija i jedinice Vojske Srbije.

Naravno da neću dalje nabrajati, pošto ima tačno određeno ko vrši obaveštajnu, ko kontraobaveštajnu zaštitu itd, a sve u skladu sa članom 13. pomenute uredbe. Smatram da nije dobro da se zaista pitanje bezbednosti izmešta iz fokusa i da se pitamo mi iz nezavisnih…

Pre svega ću se ograditi i mislim na instituciju koju vodim zato što jeste važno i razumem i važno je što ste izrazili zabrinutost, ali mislim da je važno da ovde svi budu svesni da Poverenik za zaštitu ravnopravnosti nema ovlašćenja u pogledu zaštite i bezbednosti predsednika Republike, jer sigurna sam da, možda često, pre svega, samo u ovih zadnjih 10 godina i za vreme ove vlasti je donet veliki broj propisa. I meni je jasno da možda narodni poslanici ne mogu da stignu sve da isprate i možda sva naša ovlašćenja, ali zaista moram kada je u pitanju bezbednost, zato što njega vidim kao vrlo važno pitanje. Mi živimo ipak u državi u kojoj smo imali slučaj ubistva premijera i ja nikako ne bih se usudila da na bilo koji način drugačije tretiram nego kao vrlo ozbiljno pitanje bezbednosti predsednika Republike. Hvala.

PREDSEDNIK: Hvala.

Reč ima gospodin Marinović.

MILAN MARINOVIĆ: Hvala.

Meni je, mada to apsurdno zvuči, ali na neki način drago da je poslanik Bakarec pokrenuo ovo pitanje i da konačno razrešimo onu ili dilemu ili nedoumicu koja traje više od godinu dana.

Ja moram prvo da zahvalim poslaniku Bakarecu za dve stvari. Prvo, što je rekao da će podržati izveštaj, kao što je podržao i prošlogodišnji. To znači da ga je pročitao, da je izveštaj dobar i na tome vam hvala.

Takođe, moram da kažem da ste ovaj put pogodili vreme. Prošli put kada smo razmatrali Izveštaj za 2020. godinu, u decembru 2021. godine, vi ste tada spomenuli taj slučaj iako se desio nešto više od mesec dana ranije. Da ne kažem, tad ste reagovali preuranjeno, ali nema veze, odreagovali ste.

Dakle, tačno je da je 10. novembra 2021. godine grupa od tri ovlašćena lica, tako je, otišla da izvrši redovan inspekcijski nadzor u jednu vinariju. Te godine smo mi, kao i svake godine na početku godine, pravili redovan plan inspekcijskih nadzora koji vršimo u oblasti zaštite podataka o ličnosti. Zašto ovo naglašavam?

Poverenik štiti dva ljudska prava koje štiti i Ustav. To sam rekao i juče. Jedno je pravo na obaveštenost ili slobodan pristup informacijama od javnog značaja kojima raspolažu organi vlasti i drugo je zaštita podataka o ličnosti. Nažalost, Poverenik u zaštiti ta dva prava nema podjednake alatke. Mi jesmo prošle godine i ja zahvaljujem prethodnom sazivu Narodne skupštine, zapravo pretprošla je izglasala zakon koji je prošle godine počeo da se primenjuje 16. februara, značajno izmenili Zakon o slobodnom pristupu informacijama od javnog značaja i dali mnogo veća ovlašćenja Povereniku, ali ne i ovlašćenje da vrši inspekcijski nadzor u toj oblasti.

Za razliku od toga, od kada postoji Zakon o zaštiti podataka o ličnosti, najpre prethodnim, a zatim i drugi koji je donet 2018. godine, a primenjuje se od 22. avgusta 2019. godine, Poverenik ima inspekcijska ovlašćenja da vrši nadzor nad zaštitom podataka o ličnosti.

Zašto ovo kažem? Ne zato što poslanik Bakarec ili neko drugi od vas to ne zna, pretpostavljam da znate, ali onaj ko je pokrenuo priču, jedan tabloid i njegov, da kažem, urednik, je pričao po nekim medijima da je Poverenik izašao iz svojih ovlašćenja. To je, nažalost, dovelo u zabludu i neke funkcionere i neke ljude na položaju koji su rekli da Poverenik, ukoliko je zloupotrebio ovlašćenja, treba da odgovara krivično, što ne bi bilo sporno da je Poverenik zloupotrebio ovlašćenja, ali Poverenik nije zloupotrebio ovlašćenja. Poverenik je vršio nadzor u skladu sa zakonom.

Sada da pređemo malo konkretnije. Dakle, te godine smo, kao i svake godine, uradili redovan plan inspekcijskih nadzora. Primera radi, od kada sam ja Poverenik, to radimo od 2020. godine na ovamo, jer 2019. godine sam izabran u avgustu. Za 2020. godinu, na nesreću, redovnim planom inspekcijskih nadzora mi smo predvideli da kontrolišemo zdravstvene i prosvetne ustanove te godine. Dođe korona, dođe vanredno stanje i nismo mogli ni jedne, ni druge, jer su zdravstvene ustanove postale kovid bolnice, a škole nisu radile zbog korone.

Godine 2021. u redovnom planu inspekcijskih nadzora su bili gradovi, pojedine opštine, sa jedne strane, i svi oni koji se bave onlajn prodajom robe, nuđenjem usluga i slično, da vidimo kako oni kontrolišu i štite podatke o ličnosti građana.

Konkretno, tih redovnih nadzorna, to se može videti u izveštaju, bilo je ukupno pokrenuto, zapravo 362 su bila ukupna nadzora, od čega 211 redovnih. Ovo što mi govorimo je redovni nadzor. Imali smo pored toga 151 vanredni koji pokrećemo kada nam se neki građanin, koji zna ili sumnja da su njegovi podaci o ličnosti narušeni, obrati pritužbom ili predstavkom i mi najčešće u tim slučajevima pokrećemo vanredni inspekcijski nadzor. Bilo je takvih slučajeva, neki su poznati javnosti, i u 2022. godini.

Međutim, ovo je bio redovan nadzor, jedan od onih gde smo, kažem, kontrolisali subjekt koji se bavi onlajn prodajom. Kojim podacima smo u tom trenutku raspolagali o tom subjektu? Naziv subjekta, sedište i koje lice je upisano u APR. Lice upisano u APR nije član porodice predsednika Republike. Prema tome, mi nismo znali ko gde radi. Naši inspektori su otišli u nadzor, tamo su naravno zatekli ljude, ovlašćena lica, ali ispred prostorija gde je trebao da bude nadzor dočekale su ih dve ženske osobe koje su se predstavile kao novinarke, nisu dokazale to, i svo vreme su ih pratili do mesta nadzora, optužujući ih i postavljajući razna pitanja.

Što se tiče samog nadzora, istine radi treba reći, nije utvrđena nijedna nepravilnost i o tome je sačinjena službena beleška i slučaj je okončan. Niko nikada ne bi saznao da sin predsednika Republike radi u toj vinariji da o tome nije pokrenuo tu priču taj tabloid i da to onda pojedini, veoma retki mediji to nisu preneli.

Ovom prilikom izražavam zahvalnost svim onim medijima koji nisu naseli na priču, koji to nisu preneli, nego koji su, da kažem, bili svesni toga da tu nema ništa ili nek provere. Nas niko nije kontaktirao da proveri da li smo mi, mislim, kako je obavljen taj nadzor, a inače niko nije rekao danas inspektor ide sutra. Redovno je najavljeno nekoliko dana ranije. Prema tome, sve u skladu sa Zakonom o inspekcijskom nadzoru.

Sa te strane mogu da vam kažem da smo u 2022. godini, taj izveštaj ćemo, nadam se, razmatrati krajem ove godine, kontrolisali preostale opštine i predškolske ustanove, što državne, što privatne. Ja zaista ne znam da li u nekom od tih vrtića, u tim predškolskim ustanovama ima neki član nečije porodice. Mi smo kontrolisali njih da vidimo kako štite podatke o ličnosti.

Ove godine, najavljujem, kontrolisaćemo, a prethodno smo i uputili u skladu sa zakonom kontrolne liste da vidimo njihovu usklađenost sa zakonom, prosvetne ustanove, kontrolisaćemo osnovne i srednje škole širom Srbije zato što oni barataju posebno osetljivim podacima maloletnih lica.

Ja se nadam da smo sada razjasnili situaciju. Taj nadzor je bio redovan nadzor bez ikakvog saznanja. Vi jeste rekli na početku i na tome vam hvala da ja sigurno nemam nikakvih saznanja o tome i na tome vam hvala.

Ali, ja vam kažem što se samog nadzora tiče, što se institucije tiče, on je obavljen u svemu u skladu sa zakonom, ne da smo znali, jer ne kako vi kažete, ne vi, nego kako je tabloid napisao, neko, da kažem, neinformisan bi zaključio da je to bio ciljani nadzor. To nije bio ciljani nadzor, osim što je bio ciljan u smislu da smo kontrolisali nekog ko se bavi onlajn prodajom. Taj subjekat, fizička lica, mi zaista ne znamo niti ćemo znati ubuduće ko gde radi, znamo samo ko je upisan u APR, odnosno ko je odgovorno lice. Zahvaljujem.

PREDSEDNIK: Gospodine Pašaliću, izvolite.

ZORAN PAŠALIĆ: Hvala, gospodine predsedniče.

Poštovani poslaniče Bakarec, potakli ste jednu veliku temu. Ta tema se odnosi na ono što je Zaštitnik građana pratio, nije se oglašavao smatrajući da je mnogo efikasnije da se spreči svaki verbalni napad i svako vređanje svakog građanina Srbije i svakako predsednika Republike Srbije i njegove porodice.

Zbog svega toga je u periodu početka 2022. godine se obratio Vladi Republike Srbije tako što je poslao izmene, odnosno svoje viđenje izmena i dopuna Zakona o javnom redu i miru koje možemo i vama da dostavimo, ako ste zainteresovani, koji uvodi nove prekršaje a oni se odnose na uvrede, vređanja putem društvenih ili socijalnih mreža koje se moraju kažnjavati odmah i koje se moraju kažnjavati tako što je izvršnost pre pravosnažnosti.

Takođe, uveli smo tu novinu, a to je ako se neko pravda time i kaže - sa mog uređaja nije, odnosno bilo je vređanja i diskvalifikacija ali ja ne mogu da kažem da sam to uradio, kažnjava se ako ne da informaciju ko je, koristeći njegov elektronski uređaj, to uradio.

Nadam se da će ovaj naš predlog izmena i dopuna Zakona o javnom redu i miru koji se odnosi upravo na uvrede, vređanja putem društvenih i socijalnih mreža koje do te mere, ako smem pred ovim cenjenim domom da upotrebim taj izraz, zagadio opštu klimu tolerancije i kulture, prvenstveno u onome što je najčešće dostupno i deci i mladima, da će se taj predlog naći, odnosno to nije predlog, to je u nacrtu i da će biti kao takav u ovoj Skupštini, u ovom cenjenom domu prihvaćen.

Što se vas tiče, ako mogu da upotrebim ovaj trenutak, u svakom momentu, ne samo vi, nego svi poslanici Narodne skupštine mogu dobiti ovo što smo predložili sa ciljem da se jedan strahovito veliki problem reši i to odmah i radikalno.

Hvala vam na strpljenju.

PREDSEDNIK: Hvala.

(Tatjana Manojlović: Kao što ste se javili povodom Šćekića.)

Šta vi vičete sada? Kakve veze vi imate sa ovom raspravom, nije mi jasno?

(Tatjana Manojlović: Pričam sa vama.)

Opet sami sebi dajete replike. Odlično, siti ste se ispričali sami sa sobom.

Pravo na repliku. Izvolite.

MILENKO JOVANOV: Što se postavke ili postavljanja određenih ljudi iz nezavisnih tela tiče mislim da bi ona rečenica Stevana Sremca koju ću parafrazirati biti najadekvatnija, to je – kada Srbin želi da pokaže da je objektivan, on pređe na stranu neprijatelja.

Tako i ova nezavisna tela, da bi pokazali da su objektivni, oni dopuštaju najgoru moguću harangu protiv ljudi iz SNS, protiv predsednika, protiv njegove dece itd.

Čitate nam, gospođo Janković, akte koji postoje, pa šta nas briga za to? Ko vas pita za to? Šta, vi nas učite gde ima akata, gde mi možemo da pročitamo ko štiti predsednika, jesu li Kobre, jel nisu Kobre? Šta to koga briga? Mi vama da pričamo da se vi ne izjašnjavate? Od koliko, Bakarec, napada na prostorije?

(Nebojša Bakarec: Sedamdeset i četiri.)

Sedamdeset i četiri, našli ste jedan da ste reagovali. Čestitam. Svaka čast. A 73 preostala?

Reagujete na medijske nastupe opozicionih poslanika, osudili ste u emisiji kod Ljubice Gojgić poslanika Dalibora Šćekića. Na „majke mi“ poslanika iz opozicije, on je rekao, on je uradio, održali konferenciju za štampu, ne postoji snimak, ne postoji ništa.

U istoj emisiji reč niste rekli o tome što je meni poslanik Narodne stranke četiri puta psovao majku i eto vam, gospođo za ravnopravnost, neravnopravnosti. Da li je moja majka neravnopravna? Vi ćete sada reći – nisam znala. Šta me briga što niste znali? Šta me briga što niste znali? Ako ne znate šta se dešava u Skupštini, nemojte se voditi i rukovoditi medijskim naslovima određenog dela medija, jer ne može to da bude vaš vodič u tome da li postoji ili ne postoji diskriminacija.

Prema tome, ako ćete da radite „ni po babu ni po stričevima“, za šta ste postavljeni, onda radite. Ako mislite da ćemo mi da ćutimo na sve ono što radite, a vidimo da radite i da nas pravite budalama ovde, da mi ne vidimo ono što vidimo, pa vi mora da se šalite? Odgovorićemo vam svaki put i nema „zavođenja za Golež planinu“ i nema priče „hopa-cupa preko Okučana“, što je govorio Balašević, nego direktno u glavu – zašto niste uradili ono što je trebalo da uradite? Zašto ne reagujete na napade koje imamo ovde u Skupštini? Zašto vas to ne interesuje? Zašto vas to ne zanima? Zašto niste reagovali na napade na naše poslanice? Zašto vas to ne interesuje? Ne interesuje vas to, zašto? Sad ću vam i odgovoriti.

(Aleksandar Jovanović: Tako je. Milenko, samo oštro.)

Kad prestaneš da piješ i dođeš trezan u Skupštinu, razgovaraćemo. Ja sa pijanim ljudima ne mogu da razgovaram jer nema smisla. Nema nikakvog smisla. Pijan si, stalno si pijan.

(Aleksandar Jovanović: Navukao me je Vučić na alkohol.)

Ne znam na šta te je Vučić navukao, ali se ti ne skidaš.

(Aleksandar Jovanović: Nastavite, kolega.)

Prestani da se dereš, nisi u kafani, stvarno prestani da se dereš. Prestani da se dereš. Hajde prestani da se dereš bre čoveče. Prošli put si tražio od Jadranke Jovanović da ti peva, daj bre saberi se čoveče, bre. To što dođeš pijan, hajde bar ćuti.

Prema tome, ako ćete da se borite za ravnopravnost, borite se. A reći ću vam i to bi bio kraj, zašto ne reagujete na napade na nas? Zato što o tome tajkunski mediji ne pišu i to nije popularno reći da je danas najveća građanska hrabrost reći – podržavam Aleksandra Vučića i SNS, jer ćete biti izloženi napadu ovih hijena koji jedva čekaju da on padne ne bi li neki politički poen za sebe preuzeli.

Prema tome, ili radite svoj posao pošteno i nepristrasno ili nemojte da nam glumite da ste pošteni i nepristrasni.

(Tatjana Manojlović: Poslovnik.)

(Janko Veselinović: Poslovnik.)

PREDSEDNIK: Idemo redom.

Izvolite, po Poslovniku.

TATJANA MANOJLOVIĆ: Hvala.

Prijavljujem povredu Poslovnika po članu 27. Molim vas da obezbedite ovde red pod ovim krovom. Ovo je bio eklatantan primer pritiska vlasti na nezavisno telo kao što je Poverenik za ravnopravnost.

PREDSEDNIK: Ovo sada što ste vi vikali, to je bio primer eklatantan.

Dobro. Znači, kad ne budete vikali vi i Milivojević i ovamo Ćuta Jovanović, neće biti takvih pritisaka, samo kada bi ste mogli da saslušate malo druge dok govore, sve bi bilo mnogo lakše, a vi to ne možete, očigledno.

Treba li da se glasa?

(Tatjana Manojlović: Naravno da treba.)

Glasaćemo, nikakav problem.

(Tatjana Manojlović: Ovo je nešto najjezivije što se desilo.)

Sve je u redu, dao sam reč dalje.

Janko Veselinović, povreda Poslovnika.

JANKO VESELINOVIĆ: Poštovani predsedavajući, reklamiram član 107. Poslovnika Narodne skupštine Republike Srbije i molim vas da me ne prekidate i dozvolite mi da objasnim kako ste povredili član 107. Poslovnika Narodne skupštine.

Dakle, gospodin Jovanov, predsednik poslaničke grupe SNS se u svom obraćanju, u direktnom obraćanju gospođi Brankici Janković, Poverenici za ravnopravnost, obraćao nepristojno, vičući kao da je ona član SNS ili neko njemu blizak.

PREDSEDNIK: Niste obratili pažnju. A, znate zašto? Evo zbog Milivojevića koji sada ponovo diže buku.

JANKO VESELINOVIĆ: On to ne sme. (Isključen mikrofon.)

PREDSEDNIK: Sada ću da vam objasnim. Kada vičete vi sa te strane, onda onaj koji govori odgovara na to i to se desilo ponovo. Ponovo je počeo da viče Ćuta Jovanović i izazvao reakciju čoveka koji govori. E, to je to.

Dakle, što manje vičete vi tu, bolje ćete da čujete.

Kažite?

(Narodni poslanik dobacuje.)

Opet sami sebi. Dobro. Odlično, odlično. Samo nastavite, sami sebi.

Treba li da glasamo i za ovo?

(Janko Veselinović: Treba.)

Treba. I za ovo ćemo da glasamo.

Ko još?

BORISLAV NOVAKOVIĆ: Dakle, član 108. je povređen. O redu na sednici Narodne skupštine, stara se predsednik Narodne skupštine.

Predsedniče, ne stara te se o redu na Skupštini. Dakle, posao nas poslanika je da ove ljude, uključujući i Brankicu Janković, Poverenicu, ohrabrimo da rade stručno, kompetentno, objektivno i nepristrasno svoj posao.

Mi ne možemo da ih ohrabrimo da rade profesionalno i nepristrasno, ako vičemo, ako vređamo.

PREDSEDNIK: Odlično. Nemojte da vičete i da vređate. To sam sada objašnjavao i Manojlović i Veselinoviću, svima.

BORISLAV NOVAKOVIĆ: Ako koristimo to, mi te ljude možemo samo da obeshrabrimo u tome da … (Isključen mikrofon.)

PREDSEDNIK: Isto vam govorim svima, nemojte da vičete i nemojte da vređate. Odgovara vam. Eto, opet vičete.

(Borislav Novaković: Zašto mi isključujete mikrofon? Sa kojim pravom? To je sramno što radite.)

Dobro, ako ste završili, znači istu stvar sam rekao i Manojlović i Veselinoviću i sada kažem vama. Nemojte da vičete i nećete imati zbog čega da se žalite. Uvek isto.

(Borislav Novaković: Zašto sebi dajete za pravo i na šta to liči?)

Treba li da se glasa?

(Narodni poslanici SNS dobacuju.)

Gospođo Janković, imate reč.

(Dragana Rakić: Sram vas bilo.)

(Borislav Novaković: Đubre. Jedno đubre.)

Izvinite gospođo Janković, pre nego što nastavite. Zbog toga što ste vikali kolegi preko puta da je đubre izričem vam opomenu Novakoviću.

(Borislav Novaković: Nećeš me ućutati opomenama.)

Zbog one uvrede koju ste izrekli. Zbog toga sam vam dao opomenu.

(Narodni poslanik: Lopove.)

(Milenko Jovanov: Lopino jedna, ćuti bre tamo.)

(Borislav Novaković: Da li čuješ ovo? Ovo ne čuješ?)

Ako možete da nastavite, izvolite.

BRANKICA JANKOVIĆ: Hvala, predsedniče.

(Milenko Jovanov: Pa ti si priznao da si lopov.)

(Aleksandar Jovanović: Kolega Jovanov, molim vas da se malo smirite.)

(Narodni poslanici pričaju u glas.)

Poštovani narodni poslaniče, gospodine Jovanov, u pravu ste da sam ja reagovala na pitanje, odnosno odgovorila na pitanje Ljubice Gojgić u emisiji „Pravi ugao“ na Javnom servisu RT Vojvodina na pitanje da komentarišem ponašanje narodnog poslanika Šćekića i ja sam se ogradila, možete naravno, u ovom trenutku zaista bi bilo besmisleno da gubim vreme da vam sada nađem, mogu da vratim, ja sam se ogradila i upravo rekla da ukoliko je istina to što se pojavilo u medijima da je to zaista nedopustivo. Takođe, ako je vama neko psovao majku, ja zaista tome nisam prisustvovala, to je nedopustivo i naravno da ni vaša majka, kao ni bilo čija nezavređuje, ničija majka nezavređuje, pa naravno ni vaša bilo kakvu uvredu. To je takođe nedopustivo.

Da li me interesuje šta se dešava u Narodnoj skupštini? Naravno da me interesuje. To je najviše zakonodavno telo i zanimaju me naši građani, pratim u meri mogućeg je naravno. Vi znate da mi moramo da obavljamo naše redovne poslove i da bi zaista bilo nemoguće da pratimo svakog dana, niti je to cilj, već naravno pratimo propise koji su ovde doneti kako bismo mogli da to i unesemo u naš redovan izveštaj i posebne izveštaje o radu.

Naravno, kao što sam i na početku rekla, zaista mislim da je bilo i besmisleno pratiti svakodnevno šta se dešava u Skupštini jer naravno da narodne poslanike štiti ovde imunitet. On je važna tekovina demokratije i naravno da je ovde predsednik Narodne skupštine taj koji će voditi red, jer ne postoji niti mislim da treba da postoji vanparlamentarna kontrola, jer to bi zaista izgubilo svaki smisao.

Takođe, nije tačno da ja nisam reagovala u skladu sa ovlašćenjima kada je bilo potrebno i kada je predsednik, odnosno tačnije više njegova deca kada su bila vređana ili kada su uvrede bile izrečene tako da su u sebi sadržale i diskriminatorni govor, pre svega maloletna ćerka predsednika Republike, da smo dva ili tri puta osudili na društvenoj mreži Tviter i kada je ta uvreda, koja je istovremeno bila i uvreda i pretnja, kada se izražavala na način koji je istovremeno predstavljao i govor mržnje u smislu Zakona o zabrani diskriminacije, poput recimo neke karikature ili njegovog poređenja sa Adolfom Hitlerom u godini pre Kovida, ne mogu da tačno da se setim koja je bila.

Ali, zbog čega sam iznela propise. Smatrala sam da je važno da ipak podsetim narodnog poslanika Nebojšu Bakareca koji je me je već nekoliko puta pitao šta preduzimamo da zaštitimo bezbednost predsednika Republike Srbije. Kao što sam rekla, ja to pitanje smatram vrlo važnim i mislim da ga nikako ne treba izmeštati iz fokusa zaista onoga što on jeste jer bezbednost predsednika može biti ugrožena i zaista smatram da ne treba to pitanje postavljati institucijama za ljudska prava.

Još jednom, mislim da smo mi ovde upravo i izabrani da štitimo ljudska i manjinska prava, dakle, ljude, građane i građanke i manjinska prava.

Takođe, moram da kažem da ste mi vi lično i to je meni zaista značilo upravo prilikom izbora i rekli, gospodine Jovanov, izvinite što se ja vama lično obraćam, zaista mi nije nikakva namera da vas uvredim, ali vi ste baš prvi naglasili – treba da ispravite i mene i svakoga ako pogrešim zato što mi želimo da gradimo demokratsko društvo u kome će institucije raditi svoj posao. Naša demokratije nije savršena. Ona je krhka, mlada je, nećemo zalaziti.

Drugo, ono što mene dovodi u neravnopravan položaj jeste upravo činjenica da ne smem da se bavim politikom, ne mogu da se bavim svakodnevnom politikom, niti da koristim zapravo taj politički. Jezik ljudskih prava je potpuno drugačiji i zbog toga mi je žao što možda naravno ja neću ispuniti ono što su možda očekivanja sva, ni od vlasti ni od opozicije. Ja negde mislim da je možda kada su umereno nezadovoljni i vlast i opozicija da se ovaj posao ipak obavlja na profesionalan i način nezavistan, što zapravo i jeste cilj. Hvala vam.

PREDSEDNIK: Milenko Jovanov ima reč.

MILENKO JOVANOV: Tačno je, rekao sam vam to i rekao sam da ćemo biti oštra kritika ako to tako ne bude bilo i zato i oštro kritikujem.

Zanimljivo je to kada sa jedne strane imate brutalne napade juče ceo dan na predstavnike nezavisnih institucija ili tela, a onda danas skaču u njihovu odbranu jer bože moj Milenko Jovanov je povišenim tonom nešto rekao. Komedija, ali komedija. Nema šta juče nije izgovoreno direktoru DRI. Nema šta mu niste rekli, a danas vi uzimate nekoga u zaštitu od mene. Koliki ste bre licemeri? Ima li kraja vašem licemerju? Ima li dno to vaše ponašanje ili još kada stignete dublje kopate?

Dakle, nije problem u tome da mi budemo podjednako zadovoljni ili podjednako nezadovoljni, ali vi morate da razumete da se mi kao građani Srbije osećamo diskriminisano i povređeno zato što nemamo ničiju zaštitu. Nema nikakvog nevladinog sektora koji će da …

Sada pogledajte ko aplaudira i ko sada pokušava da pravi performans. Čovek koji je tražio da Vučićev brat i sin završe u šahtu kao Gadafi i čovek čiji je sin demolirao prostorije SNS u Novom Sadu.

Sada njih dvojica aplaudiraju i to rade. Ja vas sada pitam, koje nevladine organizacije su to osudile, i jednog i drugog? Niko. Ko je reagova od novinarskih udruženja, svih onih dušebrižnika koji uvek reaguju na sve živo, kad neko zgazi maslačak ili visibabu u proleće, oni reaguju zato što imaju potrebu, jer visibaba je vesnik proleća, nemoj da je gazite.

Ali, kada se to dešava, kada neko kaže kao Gadafi, Andrej i Danilo u šaht, e onda nema reakcije. Ili kada neko demolira prostorije SNS u Novom Sadu. Nema reakcije. Zato tražimo od vas da radite svoj posao i da štitite jednako sve građane Srbije, bez obzira na to da li pripadaju SNS, DS, Narodnoj stranci, Dverima ili nekoj petoj organizaciji, potpuno svejedno. Prema svima isti aršin. Svako od nas ima i porodicu i decu itd. i ima koga da štiti. Ako vi štitite samo jedne, a za nas se podrazumeva, pa štitiće se oni sami, pa izvinite onda smo mi diskriminisani. Hvala.

PREDSEDNIK: Hvala gospodine Jovanov.

Sve jeste baš tako. Poslednji na prijavi za reč Svetozar Vujačić.

SVETOZAR VUJAČIĆ: Uvaženi predsedniče, poštovana gospodo.

Ja nisam stručnjak opšte prakse, tako da ću se fokusirati isključivo i samo na pravna pitanja. S tim što moram da kažem da je moj prijatelj Vesić izvanredno elaborirao ovo za šta ja nisam ni blizu stručan, i puteve, i mostove, i reke, i infrastrukturu itd.

Naravno da sam se upoznao, kažu svi izveštaj, nisu svi, jedan izveštaj nije, imamo jedan predlog. Imamo predlog za izbor državnog revizora, koliko ja znam. Ovo su drugo izveštaji.

Ako to sve sublimiram, moram da kažem da bi, sa izuzetkom gospođe Brankice Janković, sve izveštaje i sve direktore ili rukovodioce, a pogotovo Pašalića i gospodina Marinovića izdvojio, ocenio kao izuzetne.

Razumem gospođu Brankicu Janković, kao Zaštitnika prava građana, ali ona mora da razume i nas. Kad kažem nas, mislim poslanike vladajuće klase. Mi smo izloženi medijski i u Skupštini, kao što vidite. Evo vidite danas, kolega Milenko, on kaže da je poslanik ovde prisutan, moram da kažem jedno đubre žuto, jer ne zaslužuje drugačije da ga zovem, kaže da će Danilo Vučić i Andrej Vučić da završe u šahtu, kao Gadafi.

Kada je to citirao danas Jovanov, a citirali smo do sada sto puta, taj isti poslanik, to isto đubre, on je tapšao, čuli ste. Video sam ja da ga vi niste videli, jel niste okretali glavu, a on je tapšao iz sve snage. Taj čovek je za lečenje, ljudi moji. Vi ste zato čuli, ali vi zato ne reagujete. Pa šta da kažem ja za đubre. To đubre je ovde u Skupštini pre dvadesetak dana reklo da sam ja …

(Janko Veselinović: Jel slušate šta on priča? Tri puta je rekao đubre.)

PREDSEDNIK: Gospodine Vujačiću, samo jedna stvar. Ako sada citirate ono što su rekli malopre, nemojte to da radite. Imate vremena od grupe još tri minuta. Nemojte da se obazirete na ono što su izgovarali.

SVETOZAR VUJAČIĆ: On je rekao pre dvadesetak dana da sam ja deda Marka Miljkovića i Belivuka. Pa kako možete vi tog čoveka da zovete drugačije nego đubre. To samo može đubre da kaže. Ja imam i decu, i ženu. On je meni ugrozio život i porodicu itd. sa takvim glupostima. Ja ljude nisam u životu video.

(Janko Veselinović: Ne citira, ne pravite se ludi. Deset puta je rekao đubre.)

Hoću da kažem. Morali ste da reagujete za događaj od 15. februara, po meni, kada je pokušan državni udar i ubistvo predsednika države. Tu su došli ljudi, policija je tu pogrešila, to vam ja govorim, što je zaustavila na pola puta automobil sa snajperkom i optičkim nišanom. Trebala je da ga pusti da dođe do predsedništva. Onda bi to bili dokazi ko vrata. Ovako su dobili po 30 pritvora i sada vidim svi se bune.

Što se tiče vinoteke u kojoj radi kao radnik Danilo Vučić, to nije njegovo, niti je ortak, on je sa mojim sinom ortak, ali u biznisu, jer moj sin ima vinoteku. On je radnik. Nikakve veze nema. Upravo onako kako je rekao, da ne dužim, kolega Milinović. Znači to je suština i to je prava istina.

Samo još tri, četiri rečenice o agenciji njihovoj. Ona se zvala tada Agencija za korupciju, sada se ona više tako ne zove, ona se sada zove Agencija za sprečavanje korupcije i Agencija za borbu protiv korupcije, ukoliko ja ne grešim, jel tako? U njihovo vreme se zvala Agencija za korupciju, jer je njima trebala takva agencija, jer su se oni time bavili, razumete?

I sada kažu – ovo je državna agencija, radi se kako država kaže, a jadnici ne znaju kakva je procedura, da Pravosudna akademija predlaže kandidata za direktora i to dve komisije. Od tri člana jedna komisija i druga komisija isto od tri člana. Ide se na testove i kandidat koji ima najviše bodova na testu znanja, elekventnosti, saradnje itd. je prvi na listi.

(Predsednik: Dovršite rečenicu.)

I njega ministar najverovatnije predlaže, a ko će biti, to ćemo videti u ponedeljak. Znači, niste ni tu u pravu. Da završim, pošto ima kolega još pet minuta posle mene.

PREDSEDNIK: Hvala.

Hoćete vi? Izvolite.

BRANKICA JANKOVIĆ: Hvala predsedniče.

Zaista neću više zato što mislim da skrećem zaista potpuno sa teme, ali evo gospodine, poštovani narodni poslanici, poslaniče gospodine Vujačiću, još jednom ste potvrdili da je zaista bilo potrebno ipak podsetiti na to čija su ovlašćenja, ne samo bezbednost predsednika republike, nego na sva ona krivična dela koja sam pomenula. Zaista, pominjali ste događaj od 15. ili 17. februara, zaista mislim da su to događaji koji nikakve veze nemaju sa nadležnošću Poverenika za zaštitu ravnopravnosti i da se zaista radilo o vrlo ozbiljnim pretnjama, kao što ste i malopre rekli da se radi o pretnjama da će neko ubaciti predsednika i njegov brata u šaht. To nikakve zaista veze nema.

Zaista više nema nikakve veze sa diskriminacijom i bez obzira što se gospodin narodni poslanik, gospodin Jovanov ljuti na to što sam podsetila na propise, mislim da je ipak bilo dobro, jer mislim da zaista nema smisla izbacivati iz fokusa ono što se desilo na Dan državnosti. Pretpostavljam da vi mislite na događaj koji se odnosi na desničarski skup za koji sam takođe rekla da je jako dobro što je reagovalo Više javno tužilaštvo i ministarka pravde, jer to zaista zavređuje svaku vrstu osude.

Hvala još jednom. Ne želim da ovo ostane nedorečeno, niti da je u nadležnosti Poverenika za zaštitu ravnopravnosti. Još jednom na kraju, zaista, ja se trudim u meri moći institucije koju vodim i kapaciteta da zaista posao obavljam nezavisno i nepristrasno i da tu nepristrasnost zaista ne glumim. Hvala puno na pažnji.

PREDSEDNIK: Pošto na listama poslaničkih grupa nema više prijavljenih za reč, pre zaključenja zajedničkog načelnog jedinstvenog pretresa, pitam da li žele reč predsednici, ovlašćeni predstavnici grupa, neko ko nije iskoristio pravo po članu 96?

Dobro. Ima više prijavljenih, idemo redom, Akoš Ujhelji.

AKOŠ UJHELjI: Poštovani predsedniče, predsedništvo, gospodine ministre, uvažena gospodo iz nezavisnih institucija, kolege i koleginice kao što je koleginica poslanica Elvira Kovač u svom izlaganju kao ovlašćena predstavnica već naglasila poslanici poslaničke grupe Savez vojvođanskih Mađara će podržati tačke dnevnog reda.

Danas ću govoriti o Zakonu o potvrđivanju finansijskog ugovora, železnički Koridor 10 u Srbiji, okvirni i sporazum globalna kapija između Republike Srbije i Evropske investicione banke i o Zakonu o potvrđivanju ugovora o zajmu između Republike Srbije i Evropske banke za obnovu i razvoj, odnosno o važnosti železničkog saobraćaja koji je od vitalnog značaja za ekonomski razvoj Srbije.

Država se nalazi na glavnim transportnim pravcima koji povezuju zapadnu i centralnu Evropu sa jugoistočnom Evropom, Turskom i Bliskim istokom. Njen strateški, geografski položaj je od velikog značaja za formiranje saobraćajnih tokova u regionu, zato je železnica ključni element infrastrukture i prevoza u našoj zemlji. Ona bi mogla da nam omogući brz i efikasan prevoz robe i putnika, te da pruži mogućnost povezivanja različitih regija i gradova u Srbiji. Zbog toga je razvoj železničke infrastrukture ključan za dalji ekonomski razvoj i napredak naše zemlje. Modernizacija i proširenje postojeće železničke mreže omogućava brži, sigurniji i efikasniji prevoz robe i ljudi, to će povećati konkurentnost Srbije na tržištu, te je povući nove investitore i poslovne partnere.

Razvoj železničke infrastrukture takođe može imati pozitivan uticaj na životnu sredinu. Železnica je ekonomski prihvatljivi način prevoza od automobila i aviona, te može smanjiti emisiju štetnih gasova u atmosferi. To će pomoći u zaštiti životne sredine i borbi protiv klimatskih promena, što je vrlo važno za našu zemlju. Modernizacija železničke infrastrukture može imati pozitivan uticaj i na razvoj turizma i cikloturizma u Srbiji. Brzi, sigurniji, ugodni vozovi privući će više turista u našu zemlju, te će omogućiti turistima da putuju po Srbiji i da kod nas potroše svoj novac, a time i da pozitivno utiču na standard građana.

Poštovani narodni poslanici, početkom oktobra 2021. godine naša poslanička grupa je podržala predlog Zakona o zaduženju Republike Srbije kod OTP banke za potrebe finansiranja projekta rekonstrukcije i modernizacije železničke pruge Subotica - Horgoš, granica sa Mađarskom, odnosno Subotica - Segedin. O tome je govorio narodni poslanik naše poslaničke grupe, ova pruga će doprineti i smanjenju iseljavanja građana Republike Srbije jer će sada mnogi od njih moći da rade u Mađarskoj, ali da se svakodnevno vraćaju svojim kućama i svojim porodicama u Srbiji, a pri tom da ne čekaju u kilometarskim kolonama na granici. Železnička pruga Segedin - Subotica - Baja, je zapravo regionalna pruga koja povezuje gradove u graničnom području, na teritoriji Srbije i Mađarske.

Poštovani narodni poslanici, za nas je od posebnog značaja nastavak izgradnje pruge između Budimpešte i Beograda, u najskorije vreme između Novog Sada i graničnog prelaza Kelebija. U potpunosti se slažemo sa gospodinom ministrom Vesićem, da je projekat od strateškog značaja za našu zemlju. Dozvolite mi, gospodine ministre da ponovim teme o kojima ste razgovarali sa gospodinom doktorom Balintom Pastorom, šefom poslaničke grupe SVM u januaru koje su od velike važnosti za građane na severu Vojvodine.

Važno je rešiti carinsku kontrolu na brzoj pruzi između Beograda i Budimpešte i na pruzi Segedin - Subotica, na takav način da putnici ne čekaju satima na graničnim prelazima, nego da se obavi tzv. mobilna granična kontrola na svakoj stanici bez čekanja. Pokretanje železničkog saobraćaja na liniji Horgoš - Subotica, preko Bačkih vinograda, Hajdukova i Palića, u što kraćem roku je od izuzetne važnosti. Rešavanje problema koji će nastati u drumskom saobraćaju u centru Subotice zbog početka radova na izgradnji železničke pruge Beograd - Budimpešta. Početak radova u što kraćem roku na železničko pruzi Subotica - Baja.

Poštovani gospodine, Vesiću, pored navedenog mi želimo da vam predložimo jedno rešenje koje će favorizovati putovanje vozom u odnosu na automobil i na takav način doprineti smanjenju emisija štetin gasova i povećati bezbednost učesnika u saobraćaju. To je uvođenje nove mesečne karte koja omogućava bezbroj putovanja vozom na celoj teritoriji Srbije. Pošto osnovni cilj modernizacije železničke infrastrukture je olakšavanje kretanja za putnike i teret kroz Srbiju podržavamo i smatramo vrlo opravdanim. Modernizaciju železničke pruge Beograd - Niš, jer je okosnica i najduža deonica, glavnog železničkog koridora u Srbiji.

Poštovani narodni poslanici, smatramo da je ulaganje u razvoj železničke infrastrukture od ključne važnosti za dalji razvoj Srbije, jer ona će omogućiti napredak naše zemlje zbog toga će naša poslanička grupa u danu za glasanje podržati predložene zakone.

Na kraju, zamolio bih, gospodina ministra, da kaže par reči o sastanku sa gospodinom ministrom iz Republike Mađarske, sa gospodinom Lazar Janošom, šta su dogovorili u vezi zajedničke saradnje. Hvala na pažnji.

PREDSEDNIK: Reč ima, Robert Kozma.

ROBERT KOZMA: Hvala vam, predsedniče Skupštine.

Voleo bih da se još jedanput osvrnemo na izveštaj Fiskalnog saveta, za rad građana, u tom izveštaju je rečeno nekoliko veoma tačnih stvari, za koje mislim da bi građani morali da znaju. U izveštaju se spominje sve ono što smo mi iz Zeleno levog kluba – Ne davimo Beograd, govorili u proteklih nekoliko godina, pogotovo poslednje tri godine, a to je da su nam javne finansije loše i da je to prouzrokovano ekonomskom politikom Vlade Republike Srbije, da je takva politika ne samo prouzrokovala loše javne finansije nego je prouzrokovala ogromne društveno ekonomske nejednakosti u Srbiji i da smo nažalost zemlja sa najvećim nejednakostima u Evropi.

U tom izveštaju se kaže, da je javni dug pretežak za našu privredu i za naše društvo. Taj javni dug je oko 57% BDP i vrlo često predstavnici Vlade govore kako mogu da ga servisiraju, kao je to kad se poredi sa drugim zemljama EU u redu, da je otprilike istog ranga. Međutim, u samom izveštaju Fiskalnog saveta kaže se da se ipak Srbija zadužuje sa daleko većim kamatnim stopama, pa će nama biti mnogo teže da vraćamo te dugove i mnogo više opterećuju našu privredu.

Takođe u tom izveštaju spominje se da Vlada netransparentno često troši novac u budžetu, a pogotovo kada se pogleda iznos budžetske rezerve i za šta se troši. Ta budžetska rezerva je u našem budžetu prevelika, ona je daleko veća nego što su budžetske rezerve u zemljama u regionu ili zemljama u Evropi. Ali, i kada se troši ta budžetska rezerva ona se ne troši u korist svih građana. Na primer kada smo razgovarali o budžetu, mi smo predlagali da se iz budžetske rezerve poveća iznos dečijeg dodatka. To je odbijeno, ali za čega se koristi budžetska rezerva. Ona se koristi najčešće za transfere lokalnim samoupravama, ali ne svim lokalnim samoupravama, nego onim lokalnim samoupravama koje SNS i vladajući režim moraju da spasavaju. Pa, tako na primer iz budžetske rezerve samo prošle godine je Beogradu otišlo 1,45 milijardi dinara, a Jagodini sto miliona dinara. To znači budžetska rezerva ne može da se koristi u korist svih građana Srbije, nego isključivo za krpljenje budžetskih rupa koje su ostavili i Šapić, i Vesić, i Palma, i Siniša Mali.

Takođe, ono što se u ovom izveštaju govori, jeste da imamo prekomernu potrošnju na neefikasan energetski sektor. Ono što se napominje zapravo se može sažeti u jedno, da smo mi jednog partijskog nameštenika Grčića koji je nestručno lice, koje je bilo na čelu EPS-a, da ga je društvo, da smo mi platili štetu od preko milijardu evra.

Ono što se može pitati, da li ovaj nameštenik u vrednosti od milijardu evra, da li su tužiteljke Bojana Savović i Jasmina Ponović, koje su sklonjene prethodnih dana, sklonjene, baš zato da ne bi utvrdili i njegovu krivičnu odgovornost i to upravo sada kada su krenuli da ispituju šta se to tačno dešava u EPS-u i energetskom sektoru.

Ono što znaju svi građani Srbije, prethodne godine da nismo preskupo uvozili struju mi bismo imali restrikcije.

Takođe, ono što se govori u Izveštaju Fiskalnog saveta jeste da smo javni dug i inflaciju prouzrokovali neselektivnim davanjem novca za vreme korone.

Svi se slažemo da je novčana pomoć za vreme korone bila potrebna, međutim ono što nije bilo potrebno je da se daje jednako onima koji se voze „Mercedesom“ najnovije generacije i onima koji jedva imaju para da plate kiriju za stan ili da plate hranu za tekući mesec. Bolje da smo dali 200 evra onome kome stvarno treba, a ne 100 evra neselektivno.

U Izveštaju se kaže da je ovakvo neselektivno deljenje novca prouzrokovalo štetu od dve milijarde evra. Dve milijarde evra je bačeno u bunar, a te dve milijarde evra mogle su biti iskorišćene za ulaganje u ono što je građanima stvarno potrebno. Ovako, sa potrošenih preko dve milijarde evra dodatno je povećan javni dug Srbije, uništene javne finansije Srbije, a doprinelo se i povećanju inflacije.

Tako je inflacija danas oko 24% kada se radi o hranu i drugim namirnicama, a 43% je kada se radi o mleku i mlečnim proizvodima.

Ono što Vlada Republike Srbije nemušto pokušava da odbrani jeste da je inflacija uvezena, da je to zbog rata u Ukrajini, ali to nije tačno i to se konstatuje u ovom izveštaju. Ova inflacija je, nažalost, domaće proizvodnje.

Ovakve loše javne finansije i ovakva loša ekonomska politika ne samo da prouzrokuje velike ekonomske nejednakosti, nego prouzrokuje i velike dohodovne nejednakosti u Srbiji.

Šta to znači? To znači da mali broj ljudi ima enormne zarade, a veliki broj ljudi u Srbiji ima jako male zarade. To znači da je ta priča o prosečnoj plati od 700, 750 evra, mit koji ne stoji. To znači da je istina znatno gorča i teža po građane Srbije.

Ako pogledamo šta je najučestalija plata u Srbiji, onda se vidi da su građani prošle godine najčešće primali oko 50.000 dinara, odnosno 27% građana primalo je između 35.000 do 50.000 dinara, a 23% građana nažalost primalo je i manje od 35.000 dinara. To se konstatuje u izveštaju.

Ovakva loša finansijska situacija pogađa različite grupacije, pa tako dodatno pogoršava život mladih u Srbiji. Tako je danas 22% mladih nezaposleno. Džaba ta priča kako je 2012. godine bilo 50% mladih nezaposlenih. Mladi ne žive u prošlosti, žive u sadašnjosti, a u ovoj sadašnjosti, ne mogu sebi da priušte da rentaju stan u Beogradu ili drugim većim gradovima, a kamoli da kupe nekretninu na tržištu nekretnina.

Takođe, ono što se konstatuje u ovom izveštaju to je da ovakve društvene nejednakosti zapravo sprečavaju da se ulaže u ono što je preko potrebno, da se ulaže više novca u zdravstvo i prosvetu.

Kada govorimo o zdravstvu, uzmimo samo primer pružanja hitne medicinske pomoći. Srbija je jedina zemlja u regionu koja nema zakon o hitnoj medicinskoj pomoći. Ukoliko živite u gradovima koji imaju manje od 25.000 stanovnika možete jedino Bogu da se pomolite da ta hitna pomoć stigne na vreme, a u drugim većim gradovima ne postoji ujednačena praksa Zavoda.

Stoga je hitno potrebno doneti zakon o hitnoj medicinskoj pomoći.

Predlog je izrađen od strane pokreta „Pravo na život – meri“ i hajde da pričamo o ovakvim stvarima.

Ove stvari zapravo građani žele da rešavamo, isto kao što građani žele da ulažemo više u prosvetu, da povećavamo plate prosvetnih radnika, jer nažalost naše nastavnice, naši nastavnici napuštaju prosvetu.

Oni su ti koji kreiraju buduće društvo, a kakvo će to društvo biti ako su oni poniženi?

Takođe, u ovo malo vremena što je ostalo iskoristio bih priliku i prisustvo Dejana Damnjanovića, vršioca dužnosti Agencije za sprečavanje korupcije, da ga pitam da li će reagovati povodom saopštenja kompanije „Meta“?

Kompanija „Meta“ je vlasnik nekoliko društvenih mreža, „Fejsbuk“, „Instagram“, „Vocap“. Ta kompanija „Meta“ je nedavno suspendovala preko 5.000 lažnih naloga na Fejsbuku, preko 1.000 naloga na Instagramu, preko 12 Fejsbuk grupa. Ta kompanija „Meta“ je ustanovila da se tu radi zapravo o tzv. botovima koji su, hajde da kažemo, imali opsežnu akciju hvalisanja aktivnosti predsednika Republike i SNS. Međutim, ono što je ključni problem jeste da iza tih naloga, kompanija „Meta“ kaže, stoje i društveni nameštenici.

Ali, postoji još jedan veći problem. Ne samo što su državni službenici za vreme obavljanja svojih poslova umesto da obavljaju posao u korist građana botovali za vladajuću partiju. Preko tih naloga potrošeno je 150.000 dolara na reklame.

Vi dobro znate da, po Zakonu o finansiranju političkih aktivnosti svaki novac koji je utrošen na političko reklamiranje, mora biti transparentno prikazan od strane date partije. Hoćete li istražiti ko je ovih 150.000 američkih dolara uplatio i ko ih je koristio za reklamiranje SNS? Hvala vam.

PREDSEDNIK: Usame Zukorlić, izvolite.

USAME ZUKORLIĆ: Dame i gospodo narodni poslanici, poštovani ministre infrastrukture, pre nego se budem osvrnuo na deo govora ministra infrastrukture, imam potrebu ovde da odgovorim gospođi Milici Đurđević Stamenkovski, koja je juče tokom perioda kada sam bio odsutan iz ove Skupštine, prozivala me i govorila o meni u trenucima kada sam upriličio prijem ministru spoljnih poslova BiH.

Naime ona je kazala da je prošle nedelje neka koalicija za Sandžak se sastala i dogovorila da traži da ima neki bosanski narod, koji će govoriti nekim bošnjačkim jezikom, koji će se izjednačiti sa srpskim i da će tim putem da ruše Srbiju. Na kraju je kazala sve to, potpredsednik Narodne Skupštine, Zukorlić vodi.

Ja bih samo voleo da znam, da li je gospođa možda sanjala neki ružan košmar, pa ga je pomešala sa realnošću ili je ona zaista celi događaj izmislila u svojoj glavi. U ovoj državi živi bošnjački narod, priznat zakonima ove države, govori bosanskim jezikom, na kojem se izvodi nastava u skladu sa zakonima ove države. Da, mi se zalažemo za još neka prava, iako imamo prilično dobra prava u ovoj državi.

Zar je to zabranjeno? Zalagati se u skladu sa zakonom i Ustavom Republike Srbije. Biti ultradesničar, ne znači istovremeno biti i ultranepismen, treba naučiti razliku i znati kako se koji narod zove i kojim jezikom priča.

Što se tiče skakanja, na svaki spomen izraza Sandžak, ja bih zamolio predsednika Skupštine da izriče opomene, jer je to u cilju potpirivanja mržnje. Zamislite da ovde narodni poslanici dolaze iz različitih krajeva Srbije, i nije svaki kraj zakonima obuhvaćen. Ja kada sam bio u osnovnoj školi na karti geografije, koju je odobrio Zavod, tamo gde ja živim je pisalo Sandžak, kao historijska kulturna regija.

Zar treba ovde skakati na svaki spomen Podrinja, na svaki spomen Pomoravlja, na svaki spomen Timočke krajine, na svaki spomen Negotinske krajine, na svaki spomen Šopluka. Jesu to sve ustavne kategorije, to su historijski kulturni delovi Republike Srbije i meni ne smeta Raška oblast. Ja sam porastao na obali Raške i gde god teče Raška, tu je Raška oblast. To su dva različita toponima. Ne treba mešati stvari.

Što se tiče Raške, kada sam je spomenuo, obećao sam meštanima, građanima koji žive na obali Raške, Trnavice i Jošanice, da ću biti njihov glas ovde u Skupštini.

S obzirom da je tu ministar infrastrukture, jako je važno da podsetim da su pre mesec dana bile poplave u Novom Pazaru gde su stradala dva života. Rahmet im duši. Zaista, treba državni vrh da izvrši pritisak na lokalnu samoupravu u Novom Pazaru. Kažu mi meštani da od 2008. godine svaki put se na proleće obećava korićenje reka u Novom Pazaru. Naša je obaveza da čuvamo živote i imovinu ljudi i zato u tom duhu apelujem da sve što bude u našoj moći utičemo, da pomognemo tim ljudima koji su ugroženi u Novom Pazaru.

Poštovani ministre infrastrukture, zaista, meni je drago da se razvija železnički saobraćaj u Republici Srbiji, ali samo jednu informaciju da vam dam. Dakle, 1950. godine list „Bratstvo“ je objavio da je pri kraju izgradnja pruge između Raške i Novog Pazara. Evo, prošlo je 73 godine od te vesti, a Novi Pazar još uvek nema prugu.

Ako postoje mehanizmi, da ubrzamo taj proces i što se tiče rekonstrukcije pruge od Kraljeva do Raške i modernizacije pruge do Novog Pazara. Zaista, ti projekti kao što su pruga, kao što je auto-put, evo, juče je bio susret državnog vrha Republike Srbije sa državnim vrhom BiH, gde su usaglasili da će se raditi krak autoputa koji će povezati Novi Pazar preko Goražda sa Sarajevom.

Auto-put, pruga, aerodrom, gasovod, to su projekti na koje treba da se skoncentrišemo, umesto da se bavimo ovim nebitnim temama i nebitnim stvarima koje nam oduzimaj energiju, koje samo potpiruju mržnju.

Evo, u ponedeljak je 30. godišnjica od otmice 19 građana ove države u mestu Štrpce. Pozivam narodne poslanike da dođu, da se upoznaju sa porodicama žrtava čiji su članovi porodice ubijeni pre 30 godina samo zato što su različito mislili.

Taj govor mržnje koji pojedinci iz ove Skupštine plasiraju ima za epilog to, ali mi ćemo se koncentrisati na pozitivne stvari. Mi smo politika pravde i pomirenja, mi pozivamo na dobro, mi pozivamo na pomirenje. Nama je cilj da na utičemo pozitivno na ove koji plasiraju govor mržnje, da se i oni jednog dana poprave.

PREDSEDNIK: Hvala vam.

To je bilo preostalo vreme ovlašćenog predstavnika.

Poslovnik, Borko Puškić.

BORKO PUŠKIĆ: Zahvaljujem, gospodine predsedavajući.

Ukazujem na povredu Poslovnika, član 107.

Naime, kao neko ko dolazi iz Raške oblasti, a ne Sandžaka, jer mi koji smo iz Raške oblasti propatili pod okupacijom Sandžaka, okupacijom Turske i osmanlijske imperije, pod ropstvom velikim smo mnogo propatili, gospodine predsedavajući.

Smatram da je ovo upravo potenciranje nečega što nije u skladu sa Ustavom, sa postojećim zakonima po teritorijalnoj organizaciji okruga.

Podsetiću, Raška oblast se prostire na dva upravna okruga. Jedan je Zlatiborski, sa centrom u gradu Užicu i drugi je sa centrom u Kraljevu, Raški okrug.

Reka je Raška u centru Novi Pazar. Ne postoji Sandžak.

PREDSEDNIK: Nije pitanje naziva okruga sporno.

Samo da vam skrenem pažnju…

BORKO PUŠKIĆ: Samo da završim, ako nije problem.

PREDSEDNIK: Već smo ovo mnogo puta raspravljali.

BORKO PUŠKIĆ: Dozvolite mi da završim, gospodine predsedavajući.

PREDSEDNIK: Ali svaki put isto…

BORKO PUŠKIĆ: Valjalo bi da se pojedini narodni poslanici naviknu na Rašku oblast, na Raški okrug, jer to je nešto što je anahrono, izvorno već preko hiljadu godina, a Sandžak, to je uvezena stvar.

PREDSEDNIK: Razumeo sam vas, samo mislim da niste obratili pažnju. Čini mi se da je kompletno izlaganje i bilo u tonu da se zbog toponima ne otvaraju rasprave.

Nemojte da raspravljamo oko toga. Sve smo to što ste sada rekli već slušali mnogo puta i opet otvaramo raspravu oko istih stvari.

Isto Poslovnik.

USAME ZUKORLIĆ: Poštovani predsedniče, ja vas molim da, u skladu sa članom 109, izreknete opomenu narodnom poslaniku zato što narodni poslanik svojim govorom narušava red na ovoj sednici, zloupotrebljavajući tematiku vezano za nazive određenih toponima u Republici Srbiji.

Naime, on govori o Raškoj oblasti, odnosno valjda Raškom okrugu, a dolazi iz Zlatiborskog okruga, a kaže da je iz Raškog okruga. On time negira kako je to definisano Zakonom Republike Srbije. On nije iz Raškog okruga, on je iz Zlatiborskog okruga i ne znam zašto uopšte spominje Raški okrug.

PREDSEDNIK: Hvala vam.

Gospodine Zukorliću, i vas sam razumeo. Zaista, stanite i jedni i drugi. Ne možemo da ulazimo u to da li ja mogu da pratim ko gde živi, ko se gde rodio itd. To nisu stvari o kojima ćemo da raspravljamo.

Rekli ste i jedan i drugi, razumemo sam vas, a sada ćemo da nastavimo dalje.

Po veličina grupa? Ne, nemamo po veličini grupa, nego prvo pomenut predsednik stranke.

ŽIVOTA STARČEVIĆ: Poštovani predsedavajući, maločas smo mogli čuti i videti da Zeleni nisu zeleni zato što su ekološki osvešćeni, već su Zeleni zeleni jer nemaju pojma o životu i mogli smo čuti gomilu laži, neistina i paušalnih ocena.

Oni ne dave samo Beograd, oni bi da pridave sve gradove u Srbiji, čitavu Srbiju i građane Srbije i ja bih se samo osvrnuo na to i prosto pitam sam sebe, iskren da budem, šta oni imaju protiv nasipanja puteva, protiv građenja vrtića, popravljanja, renoviranja škola? Šta imaju protiv budžetske rezerve koja je inače praksa u Republici Srbiji? To se uvek radi na kraju godine i nije u pitanju samo jedan grad, već su u pitanju svi gradovi i to je nešto što je po zakonu i što je u skladu sa pravilima koja su postavljena u našoj zemlji. Znači, oni imaju protiv toga što se radi po propisima i zakonima ove zemlje, ali zaista opet imam protiv da to iznose i takve paušalne ocene iznose oni koje finansira Haki Abazi, čovek šiptarski lobista, albanski lobista, koji finansira tu sada već političku grupaciju i svakako ne finansira tu političku grupaciju da bi oni ovde zasađivali sadnice, drveće, kako bi popravljali ekologiju naše zemlje, već upravo zbog toga da rade ono što i rade, a to je stalno da optužuju, pritiskaju i rade protiv države Srbije i ovu inače tešku političku situaciju koju imamo čine još težom i nanose veliku štetu našoj državi.

Hvala.

PREDSEDNIK: Vi ste ti Zeleni.

ROBERT KOZMA: Hvala, predsedniče Skupštine.

Hteo bih samo na kratko da se osvrnem na prethodnog govornika. Nemamo mi ništa protiv ako se u Jagodini grade vrtići, ako se u Jagodini gradi kanalizacija, ako se gradi infrastruktura. Naprotiv, to podržavamo. Ono što mi imamo protiv jeste da se javni resursi građana od Subotice do Bujanovca koriste ne selektivno, da se isključivo koriste kada treba da se spašava vladajuća većina, pa tako kada pada rejting vladajuće većine u Beogradu, onda se krpe rupe koje je vladajući režim ostavio u Beogradu od silnih preslagivanja kockica na Trgu Republike ili izgradnje tzv. zelenog Bulevara u Beogradu, koji nas je koštao 20 miliona evra, a ne služi ničemu i već se raspao.

Problem je što umesto da se novac svih građana Srbije koristi za sve građane Srbije, pa da tako imamo javne vrtiće od Subotice do Bujanovca i da nema više liste čekanja za decu u vrtićima, ovde se novac iz budžetske rezerve isključivo koristi kada treba da se spašavaju koalicioni partneri, kada treba da se spašavaju vaše budžetske rupe. O tome se radi. A problem je zato što kada se neselektivno tako koriste javni resursi i ne koriste u korist svih građana, onda dođemo u situaciju da trećina Srbije nema ispravnu vodu za piće, a u Vojvodini dve trećine nema vodu za piće, 600.000 građana pije vodu sa tragovima arsena. Onda dođemo do toga da oko 40% domaćinstava u Srbiji nema kanalizaciju, a u Beogradu, glavnom gradu, trećina stanovništava nema kanalizaciju. O tome se radi. Ako koristimo novac za izgradnju kanalizacije, hajde da je koristimo i za kanalizacione infrastrukturne mreže u svim gradovima Srbije.

PREDSEDNIK: Dva minuta.

Još vi i zatvaramo ovaj krug.

ŽIVOTA STARČEVIĆ: Ovako, Jagodina ima kanalizaciju, i ne samo Jagodina, nego i okolna naselja. Jagodina ima sistem za prečišćavanje otpadnih voda, Jagodina ima regionalnu deponiju. Jagodina je u prethodnih nekoliko godina izmenila sve cevi i kompletan vodovod u gradu i ugradila nove ekološke. Jagodina ima nov sistem za snabdevanje vodom koji obezbeđuje dovoljno vode Jagodini u narednih dvadeset godina i ima pijaću vodu najvećeg mogućeg kvaliteta.

Tako da, vi ekolozi nemate potrebe da uzimate Jagodinu kao primer za bilo šta. Pomenuli ste i vrtiće, Jagodina nema liste čekanja u vrtićima. Jagodina ima sređene sve škole. Tako da, apsolutno nema, jednostavno, pogrešan primer ste uzeli. I ono što sam maločas ovde čuo, a zaista se slažem sa tim, očigledno da ste vi Zeleni samo zbog dolara. Hvala.

PREDSEDNIK: Po veličini, Aleksandar Jovanović.

ALEKSANDAR JOVANOVIĆ: Zdravo živo svima. Imam malo vremena.

Gospodine Vesiću, vas gledam, mesec dana tražim od vas kao predsednik Odbora za ekologiju da me primite. Pa, šta vi mislite ko ste vi da ne primate mene? Primićete me kao bela lala. Nemojte da se pravite ludi, vas gledam. Zašto me ne primate?

Gospodine Orliću, dobili ste poziv u sredu u pet do dvanaest, tema sledeće sednice Odbora za zaštitu životne sredine biće inicijativa građana da vidimo gde su tih 38.000 potpisa. I pozivam sve narodne poslanike da dođu na taj Odbor, ako nas bude mnogo za onu malu salu, skupićemo se negde drugde. Ukoliko ne bude odgovora na to, gospodine Orliću, pozivam svih 38.000 građana da…

PREDSEDNIK: To je bilo tačno 54 sekunde koliko ste imali.

Pošto ste iskoristili kompletno vreme koje vam je preostalo…

(Aleksandar Jovanović: Koje vreme sam iskoristio?)

Pa, to koje vam je ostalo, znači, svih 54 sekunde ste iskoristili. Tako je. Vidim da se zaprepašćeni tim saznanjem.

(Aleksandar Jovanović: Vi ne kradete samo potpise, već i vreme. Vratite mi vreme. Imao sam minut i 50.)

Proverite e-parlament, pa proverite slobodno, nikakav problem nije, svi poslanici imaju evidenciju istu kao i vi, imaju uvid u isti sistem, slobodno pogledajte. A sad ovo što ste mene pitali, odnosno što ste mi rekli. Dobio sam ja taj vaš navodni poziv. Nisam mislio to da komentarišemo, a pošto insistirate, da vam pokažem ovu sramotu koju ste mi poslali. Vi, gospodine Jovanoviću, niste izabrani od strane članova odbora da rukovodite oborom, nego odborom. Vi ste mene pozvali ovde i napisali mi to - pozivam vas da učestvujete u radu obora, i to ste potpisali. Tako da, nisam hteo to da kažem, ali pošto ste me već pitali i vukli za jezik, nešto ste mnogo pogrešili.

Idemo dalje.

Iskoristili ste svoje vreme.

Znači, od onih koji su trenutno u sistemu, po veličini, sledeći je Srđan Milivojević.

SRĐAN MILIVOJEVIĆ: Poštovani građani Srbije, nisam imao nameru da se obraćam gostima i bilo kom od gostiju, ali moram da se obratim gospođi Brankici Janković.

Molim vas, goste u ovom parlamentu, da joj prenesete izraze najdubljeg poštovanja i izvinjenja zbog onog što je doživela. Vi ste imali pokaznu vežbu kako SNS doživljava nezavisna regulatorna tela. Ako niste njihov uslužni servis, ako niste njihova batina, onda ćete biti krpa kojom će brisati pod.

Izvinite, molim vas, zbog ovoga što ste doživeli u Narodnoj skupštini. Nije to slučajno. To ste doživeli od stranke koju predstavlja Veljko Belivuk, to ste doživeli od stranke koju predstavlja Sima iz Grocke, koji je zapalio kuću Milana Jovanovića. To ste doživeli od stranke koja ovde kao uvaženog gosta kad se raspravlja o Kosovu zove Simu Spasića, koji je prekjuče osuđen na šest meseci zatvora. To ste doživeli od inicijatora spota protiv Olivera Ivanovića. I ovo je moje kompletno obraćanje vama. Izvinite, molim vas, još jedanput, gospođo Janković. Znam da nije u sali, ali prenesite joj ovo izvinjenje.

Na kraju ove dvodnevne rasprave imam obavezu da kažem nešto i predstavnicima režima Aleksandra Vučića. Dakle, kada govorite o obnovi puteva i pruga i čudite se kako to DS ništa nije uradila, a ovde sedi čovek koji je bio u DS u to vreme. Samo da podsetim, zbog građana Srbije, u ovakvom stanju su ostavili puteve. Ovako su izgledali mostovi koje je DS nasledila 2000. godine. Ovo su bili putevi, ovo su bili mostovi i neko je trebalo to sve da obnovi. Ovako je izgledao most.

Onda su 2012. godine Tomislav Nikolić i Aleksandar Vučić, ljudi koji su obećali brze pruge Srbije, a doveli do brzih skela Srbije, obećali da će napraviti kanal Beograd-Stalać-Dragobudže-Solun i dobili izbore. Sad pitam šta će vam pruge kad imate taj kanal? Rekli – 10 godina i završavamo ga. Evo ga, juče se jedan poslanik šegačio ovde, pokazivao brodove od papirića. Ja sam očekivao da izvadi kartu za trajekt, za feribot i da kaže – ovo je moja karta, tako sam danas došao iz Stalaća do Beograda. Ali, ne, oni su bili uvereni da će doživotno vladati.

I šta će vam pruge? Zar nije vaš predsednik stranke rekao da će iz Kine da dovozi leteće automobile, a tamo da vozi pileće noge i svinjske glave? Šta, vi ne verujete svom predsedniku? Ko od vas ne veruje sve Aleksandru Vučiću, da vidim? A, pa zato ga vi prisluškujete, vi njemu ne verujte, pa ga prisluškujete. Razumeli smo sve.

Ali, građani Srbije, čisto da znate, kad god kažu – mi pravimo puteve, mostove, pruge, i sve ovo što kažu da će praviti, tako su isto govorili – mi obnavljamo Kostolac. Juče, prekjuče je policija uhapsila vlasnike firme „Bauvazen“ koji su obnavljali Kostolac, sedam i po miliona evra su ukrali, u onom Kostolcu gde su radovi iznosili 350 miliona evra, koje je Aleksandar Vučić posetio 19. decembra, na svoju slavu i rudarima odneo kolače. Da, nemaju oni granice. Ta firma „Bauvazen“ je dobila poslove u iznosu od 40 miliona evra.

Sad vas ja pitam – jel se sećate rečenice Zorane Mihajlović, članice predsedništva SNS, SNS je postala džuboks za bogaćenje i bahaćenje ministara iz redova te stranke?

Ovaj „Bauvazen“ je žeton za džuboks, a da vidimo gde su ruke koje ubacuju žetone, da vidimo kada ćemo na tim rukama da vidimo lisice, a videćemo, jer ima časnih tužioca koji se ne plaše, koji neće kao nezavisna regulatorna tela da saginju glavu pred vašom vikom, nego ćete na robiju i kada kažete pravimo železničku prugu do Niša, gledajte, molim vas, da stanica bude blizu niškog zatvora. Tamo ćete otvoriti prugu prvim vagonom svi zajedno.

(Narodni poslanici SNS dobacuju.)

U vlast ste ušli sa imenima i prezimenima, a sa inicijalima ćete izaći iz vlasti, sa inicijalima.

Danas, između ostalog na dnevnom redu imamo izveštaj nezavisnih regulatornih tela, pa vas predstavnike režima pitam - jel znate što smo tražili anketni odbor zbog ubistva Olivera Ivanovića? Zato što znamo ko je naručio spot, ali nikada javnost nije saznala. Nikada nismo saznali ko je naručio spot protiv Olivera Ivanovića. Nikada nismo saznali zbog čega je sa svog radnog mesta kidnapovan Aleksandar Obradović. Evo, vidite ovako se zatekli „Krušik“, ovako ste ostavili „Krušik“, ovako, kada kažete, mi smo podigli vojnu industriju.

(Narodni poslanici SNS dobacuju.)

Građani Srbije zbog vas ovo čitam. Preliminarna procene štete u fabrici „Krušik“ iznosila je milijardu dolara. To su nam ostavili, iz mrtvih smo to digli, a onda su oni navalili da pljačkaju. Hvala Aleksandru Obradoviću što je pokazao da je moguće zvati se Aleksandar i voleti Srbiju. Hvala mu na tome. Heroj čovek, ali nije odlikovan.

Šta je sa klanom Veljka Belivuka koji je obezbeđivao inauguraciju Aleksandra Vučića i rušio u Hercegovačkoj, što to nikad nije bila tema istrage.

Pogledajte kako izgleda automobil građanskog aktiviste iz Priboja, ovako izgleda, ovako to izgleda, ovako izgleda auto Nenada Adžića. Šta je sa kućom?

(Rodoljub Stanimirović: Jel ti to tema?)

Rodoljube, što ste nervozni? Vi ste bili tema. Vama je Agencija pokrenula prekršajni postupak zbog toga što ste dali šah klubu novac iz opštine. To je tema, naravno.

I sada vas pitam - jel znate ko je Milanu Jovanoviću kuću zapalio? Član glavno odbora SNS, ali eto tu ima nekog čoveka u tužilaštvu koji taj postupak tera do kraja.

(Narodni poslanici SNS dobacuju.)

A za kraj, da vas pitam, vidim da sutra hoćete zlatni krst sa Gračanice da menjate za srebrnu zvezdu mercedesa. Ponovo fabrika „Mercedes“. Pita Milutin za Gračanicu. Jel to sutra dajete?

Šta je ovo? Jel znate šta je ovo? Ovo je moje selo Dučalovići i ovo je nadgrobni spomenik mog pradede, ali čujem da hoćete ovde rudnik da pravite, e pa znate šta?

(Narodni poslanici SNS dobacuju.)

Ne dam ili što bi rekao Bora – neće biti rudnika, ne damo, što bi kazali Čačani. Vidi, Gari, ne može! Hoćete kruševački – ne dam bre, nema, ne damo! Nema rudnika! Kažite onom - nema rudnika, ne daju. Mi smo zaštitnici građana kada je reč o tom poslu. Ljilja Bralović, Zlatko Kokanović, Ćuta, svi ovi ovde ljudi koji sede – ne damo rudnik Rio tinta tamo gde su grobovi naših predaka! Ne damo! Živela Srbija!

PREDSEDNIK: Očekivao sam bar u završnom izlaganju da nahvalite rad Šaipa Kamberija, kao što ste pre neki dan na televiziji, vezano za Gračanicu i sve ostalo.

Reč ima Jovanov, dva minuta.

Izvolite.

MILENKO JOVANOV: Verujem da je zaista živopisna slika kada poslanik jedan preti zatvorom, a ispred njega sedi onaj koji je ležao u zatvoru. Ispred njega sedi dokazana lopuža koja je priznala da je krala i onda je ležao u zatvoru i sad taj koji je ležao u zatvoru viče nekom da je kriminalac. Ja ne znam da li mu neko ogledalo stoji ispred glave ili o sebi nešto viče, ali u svakom slučaju je on taj koji je slušao škljoc svako veče kada mu se zatvaraju vrata i to je to, spavao na drvenom krevetu itd.

Što se ovoga tiče što radi poslanik Milivojević, stvarno više nemam nameru da lideru čitavog jednog opozicionog bloka… Meni su par puta neki prebacivali neki poslanici sa te strane zašto ih ponižavam time što kažem da im je Srđan Milivojević lider…

(Srđan Milivojević: Izvini što ne mogu da uzvratim.)

Nemoj dobacivati, ponašaj se… Neverovatno nešto.

(Zoran Lutovac: Šta je sa vama ljudi?)

Šta Teletabis dobacuje sada?

(Narodni poslanici opozicije se smeju među sobom.)

Šta je bilo? Šta je rekao.

PREDSEDNIK: Ništa, standardno…

(Narodni poslanik Srđan Milivojević dobacuje.)

To kada vičete se ne računa u vreme, valjda ste to do sada naučili.

MILENKO JOVANOV: Jel gledate vi sa čime se mi suočavamo? Meni je ovo drago, meni je ovo super, samo da vi lepo vidite kako ovo… Odlično, i kamera snima. Jedni drugima se smeju. Jeste li završili? Jel gotovo?

(Narodni poslanik Srđan Milivojević dobacuje.)

Jel neko konta šta se dešava? Jel to to?

PREDSEDNIK: Ako ste se izvikali, da saslušamo do kraja.

MILENKO JOVANOV: Ja vas molim, samo neka ide, samo neka nastave.

(Borislav Novaković: Ajde sad ti?)

Jel to, Boro, ajde sad ti, jesi li se dogovorio sa cimerom u zatvoru, jeste li se tako međusobno oslovljavali – ajde sad ti, sad malo ja tebi, sad malo ti meni? Jel tako bilo u zatvoru? Ajde sad ti, to ti je ta šifra, jel? Nisam ti ja iz te priče, pomešao si me sa nekim iz bivše priče.

U svakom slučaju, kada kažu i kada se bune zbog toga što kažem da je on lider celog tog dela opozicije, pokazalo se da je to istina još juče kada je od jednog do drugog odlazio i govorio im šta treba da kažu, donosio im informacije itd. Čak je jedan poslanik veće opozicione poslaničke grupe rekao – sačekajte da mi pripreme materijal, kad dolazi Milivojević i donosi materijal. On je taj koji osmišljava sve govore. On je taj koji diktira način nastupa u parlamentu i to je dobro i meni je drago što diskutujem sa liderom, a ne sa ovim Teletabisima i sličnima, nego sa liderom.

Dakle, lider ima samo jedan problem, a to je da ne može zamenama teza i ne može glupostima koje stalno iznosi da opovrgne činjenicu da je pretio bratu predsednika Republike i sinu predsednika Republike da će da završe u šahtu kao Gadafi. I tu ne pomažu ni fotošopovi kojima se bavite, ni kako se igrate, ni izmišljeni tvitovi koje ste posle dopisivali. Tu ne pomaže ništa. I vi se smejete i sada, vama je smešno kada pretite da će dete i brat predsednika Republike da završe u šahtu kao Gadafi.

Da podsetim da je Gadafi, pre nego što je bio ubijen, silovan, mučen, maltretiran itd. To je ekipa ova koja se smeje, koja se kliberi, koja brine o drugoj deci, kojima je sve smešno, kojima je sve sjajno, i to je vaša politika. To je lider i lider predstavlja tu politiku. Meni je samo žao što vas rođena stranka nije prepoznala da budete pravi lider, nego ste se umuvali kao predstavnik jedne druge stranke. Trećoj stranci ste izdavali svoj poslovni prostor u Kruševcu itd.

Sve u svemu, ja vas pozdravljam i želim da nastavite istim tempom, jer ovo kako vi radite…

(Srđan Milivojević: A ribizle?)

Ribizle ćemo drugi put. To je posebna tema. Postali ste potpuni hit sa ribizlama, ali ovo su ozbiljne stvari. Ribizle pokazuju vaš karakter i da vam nije strano da ukradete tuđu sliku i predstavite kao svoju, da slikate tuđe ptice i prikažete kao vaše dvorište, da skinete sliku nekog cveća i da kažete da ste trenutno u prirodi. To pokazuje kakvi ste, čime se bavite. To je nebitno.

Bitno je to da vi politikom smatrate da priželjkujete smrt, silovanje i mučenje detetu i bratu predsednika Republike. To je bitno. Zato nemojte vi da se pozivate da ste nekakav zaštitnik nečega, ne štitite vi ništa. Vi štitite vas poslanički mandat koji ste dobili kako ste ga dobili, zahvaljujući Draganu Đilasu koji vas je i predložio za poslanika.

(Srđan Milivojević: Đilas?)

Da, Dragan Đilas, vi ste na listi SSP, ko god ne veruje neka ode na sajt RIK-a, pa neka vidi koja skraćenica stoji pored vašeg imena.

Dakle, ne stranka kojoj pripadate, nego druga stranka vas je predložila za poslanika. Dakle, zahvaljujući milosti Dragana Đilasa, vi danas ovde sedite. Zahvaljujući sopstvenoj sposobnosti, nametnuli ste se za lidera kompletne opozicije. Ja vam na tome čestitam, ali zaboravite sa tim da ćete nekoga da ubijate, mučite i terorišete i niste nikakav zaštitnik, vi ste čovek koji izaziva najgore moguće reakcije u ovom društvu u želji da na bilo kakav način skrene pažnju na sebe i uspevate u tome.

Vi ste imali poslanika koji je na prethodnoj raspravi pročitao sve zakone, podneo desetine amandmana, možda i stotinu, sve ih branio, ostao ovde do ne znam koliko sati, sve i jedan branio, ispravljao slovne greške u tim zakonima, što znači da ih je čitao. Da li je bio gost u nekoj emisiji? Da li ga je neko pozvao da da neku izjavu? Da li je dobio naslovnu stranu u vašim medijima? Nije.

(Srđan Milivojević: Zovi ga na RTS.)

Pa to, recite Manojlovićki. Neka ga Manojlovićka pozove na RTS.

Jel dobio? Nije. Ko je bio hit? Vi. Zato što ste legli pod klupu. To rade vaši mediji. Vi podižete kao lider lestvicu ko će biti luđi, ko će biti nepristojniji, ko će biti budalastiji, sve u nadi da ćete dobiti neki više klik, neki više lajk itd.

I uspeva vam, ja vam čestitam na tome, ali uspeva vam u jako malom delu javnosti i to ćete videti već na narednim izborima. Hvala.

(Srđan Milivojević: Replika.)

(Marijan Rističević: Poslovnik.)

PREDSEDNIK: Šta je Poslovnik, ako je nešto?

(Srđan Milivojević: Replika.)

(Marijan Rističević: Povreda Poslovnika.)

Jeste.

(Srđan Milivojević: Replika, gospodine Orliću.)

Šta ne razumete, pitao sam šta je po Poslovniku? Da li vi niste po Poslovniku? Jel niste?

(Srđan Milivojević: Ne, ja samo repliku.)

A vi ne znate šta ste, ali niste po Poslovniku. Dobro.

Vi po Poslovniku.

MARIJAN RISTIČEVIĆ: Dame i gospodo narodni poslanici, poštovani gosti, gospodine predsedavajući, cenim vašu tolerantnost, ali reklamiram član 107. povreda dostojanstva Narodne skupštine iz razloga što smo imali neprihvatljivo vređanje dostojanstva Narodne skupštine i moram da upotrebim izraz kroz „rikanje“, preko puta nas. Dakle, to nije bila galama, to nije bila vika, ja moram to nazvati rikom.

Gospodine predsedavajući, već ste bili propustili priliku da kad je poslanik Milivojević govorio i pokazivao objekte koje je NATO pakt razrušio ,a on je lično bio lokator i navodio bombe na te objekte, vi ste propustili priliku da ga opomenete da ne pokazuje svoja zlodela.

Takođe, gospodine predsedavajući, dok je govorio gospodin Jovanov, već sam vam rekao da je bila neprihvatljiva vika i to sam nazvao čak i „rikom“. Bavim se poljoprivredom, to je opšte poznato gotovo 55 godina. Svih tih 55 godina smo se bavili i stočarstvom. Bavim se sad uzgojem goveda, ali ovakve kao što su Bora Novaković i Srđan Milivojević nikad nisam imao, ni video. Hvala.

(Borislav Novaković: Ovo nije za opomenu?)

(Dragana Rakić: Gde je opomena? Sram te bilo.)

PREDSEDNIK: Jel mogu ja da odgovorim sad? Dobro.

Dakle, ko vama liči kao čovek koji se bavi stočarstvom, ja stvarno u to ne mogu da ulazim, ali ako neko kaže: „Ja se bavim tim, pa mi onaj ne liči na nekog takvog“, sigurno nije mislio nešto uvredljivo, ne bi stavio u poređenju sa sobom, jel tako? Jel to rekao? „Ja se bavim tim, oni mi ne deluju kao neko ko se bavi tim“.

(Dragana Rakić: Jadan si.)

Što se tiče vike, čuo sam ja sve, sve je to u redu, primetili ste i vi sami, pustili smo da se izviču, da se izdivljaju, da je to sad nešto novo, pa da se zaprepastimo svi mi u ovoj sali, a mi to slušamo svaki dan i na svakoj sednici, šta god da je tema.

U svakom slučaju, gospodin Jovanov je dobio priliku da govori dva minuta bez ometanja. Primetili ste kako su se ućutali kad smo došli do suštine, da oni koji nešto umeju da pokažu zaista neke zakone pročitaju zaista, njima ne vrede ništa, njima su takvi ljudi bezvredni. Očigledno im je najbolje ovo, evo, vidite, ovo vikanje sada Novakovića i ovih oko njega.

(Borislav Novaković: Grebao si se na sitno kod mene.)

To je, očigledno, nešto što se njima dopada i što zavređuje pažnju.

(Narodni poslanik Milenko Jovanov dobacuje s mesta.)

Uglavnom, tu su se utišali pa smo to uračunali u vreme.

Šta još beše bilo? Da, ono za fotografije. Moguće da ste vi u pravu, ja nisam prepoznao da su to baš ti mostovi, ali dobro, znamo svi ko je šta bio i šta je ostao.

Treba li da se glasa?

(Marijan Rističević: Ne treba da se glasa.)

Ne treba? Dobro.

Reč ima ministar Vesić. Ne, nije još kraj.

(Tatjana Manojlović: Replika.)

Hoćete li vi po Poslovniku? Samo se prijavite, nema vas u sistemu. Sad sam vam dao reč.

TATJANA MANOJLOVIĆ: Gospodin Jovanov me je danas više puta, lično mi se obraća i pokušava da me uvredi i lično i profesionalno.

PREDSEDNIK: Samo kažite koji član?

TATJANA MANOJLOVIĆ: Ne, ja sam rekla repliku, repliku sam tražila, pomenuo me je gospodin Jovanov.

PREDSEDNIK: Nije vas spominjao niko sada.

TATJANA MANOJLOVIĆ: Rekao je da želi da dođe na RTS kod mene. Ja njega pozivam da zajedno krenemo na Kosovo i …(Isključen mikrofon.)

PREDSEDNIK: Nije vas pomenuo. Čujte, da bi bilo osnova za repliku mora neko da vas spominje. Ako hoćete reč po Poslovniku, vidite, nije problem nikakav da je dobijete, dam ja vama reč, ali samo to onda uradite kako treba.

Dobro, prijavljen je Pavle Grbović.

PAVLE GRBOVIĆ: Zahvaljujem, predsedavajući.

(Narodni poslanik Milenko Jovanov dobacuje s mesta.)

(Narodni poslanik Borislav Novaković dobacuje s mesta.)

PREDSEDNIK: Ako ste završili tamo, dao sam reč Grboviću. Neću vam ovo računati u vreme rasprave. Imate od vremena ovlašćenog 6,40. Nećemo računati ovo vreme dok su galamili. Možemo li da nastavimo?

PAVLE GRBOVIĆ: Zahvaljujem, predsedavajući.

Poštovani predstavnici Ministarstva, poštovani predstavnici nezavisnih institucija, u prvom redu obraćam se vama večeras. Verujem da ste obavešteni da su danas u Beogradu održana dva protesta. Jedan je bio održan u 12,00 časova ispred zgrade Vlade Republike Srbije, protest podrške tužiteljkama koje su bez svoje volje premeštene sa svojih radnih mesta, čiji su predmeti oduzeti, iako su istraživale slučajeve korupcije u EPS-u.

Verujem da znate da je drugi protest održan u 13,00 časova na istom mestu, gde su se hrabre žene borile protiv femicida. Osam femicida je do sada izvršeno u Srbiji za samo dva meseca. Prethodne godine ih je bilo 27. Godine 2021. ih je bilo 20. Tamo vam je bilo mesto danas. Morali ste da budete na tom mestu. Morali ste zato što se na tom mestu radilo o nekim temama koje su daleko važnije i daleko urgentnije od svega onoga što ovde slušate ceo dan i svega što ste vi rekli i što ste mogli da čujete od cele ove rasprave i ovog haosa koji i dalje traje od predstavnika vladajuće većine, koji ni na ovakve teme ne mogu da prećute. Morali ste da budete tamo. Ako ništa, morali ste makar da izađete ispred zgrade onda kada su vam došli ispred Narodne skupštine zato što je to bilo izuzetno važno.

Ja nemam vremena da sed osvrnem na sve izveštaje koje ste nam podneli, ali ću se baviti…

(Narodni poslanik Milenko Jovanov dobacuje s mesta.)

(Narodni poslanik Borislav Novaković dobacuje s mesta.)

Ja se izvinjavam, predsedniče, da li možete da opomenete svog kolegu ili da prestanemo?

PREDSEDNIK: Dobro. Znači, već sam molio da završimo sa tom pričom preko klupa i sa jedne i sa druge strane, a vama sam rekao ne računam vam ovo vreme. Znači, slobodno govorite.

PAVLE GRBOVIĆ: Da ne vičem na ljude, prosto nije…

(Narodni poslanik Milenko Jovanov dobacuje s mesta.)

Dobro Milenko, čoveče, stani malo. Stani brate, ne pričam ti ja ništa, zaustavi se.

(Milenko Jovanov: Neću da stanem.)

Ja bih se osvrnuo na Izveštaj koji je podneo Zaštitnik građana za 2021. godinu, iako je danas 2023. kao jedan od indikatora uspešnosti svog rada pominjete povećano interesovanje medija za izveštavanje o aktivnostima Zaštitnika građana.

To je u redu, ja vas moram da obavestim o jednoj stvari. Vi niste PR Agencije, vi ste Zaštitnik građana i merilo uspešnosti vašeg rada jeste u kojoj meri je dostignut neki nivo poštovanja prava najobespravljenijih grupama u Srbiji. To je jedini kriterijum prema kome vi možete da merite koliko ste vi bili uspešni.

Koliko ste bili uspešni sada ćemo videti kroz analizu poštovanja prava određenih ugroženih kategorija. Evo, recimo, počećemo od LGBT grupacije. U izveštaju piše da ste aktivno učestvovali u radnoj grupi koja je izradila nacrt Zakona o istopolnim partnerstvima. I to je zaista lepo sa vaše strane i to je aktivnost koju ja podržavam. Ali ste još aktivniji ćutali kada je taj predlog povučen iz procedure i vi i Gordana Čomić.

Vaša odgovornost, vaša politička i društvena odgovornost je bila da u tom trenutku budete najglasniji u ovoj zemlji i ja ako treba da se povučete sa tih funkcija zato što nekim ljudima u ovoj zemlji nije omogućeno da budu tretirani kao i svi drugi građani i da budu ravnopravni i da se njihova prava u punoj meri poštuju. Tada nije bilo povećanog interesovanja medija za taj vaš stav, zato što je u javnosti taj stav uglavnom izostajao, jer ste birali da se prilagodite većini koja se protivila usvajanju tog zakona na čelu sa predsednikom države.

Takođe, ste ćutali kada se 2020. godine sprovodio svojevrsni eksperiment nad najstarijim građanima u Srbiji koji su terani da kao vampiri u tri, četiri sata ujutru idu u prodavnice da bi kupili sebi namirnice za život i tada ste takođe ćutali. Ćutali ste i kada su mnogi građani gubili pravo na socijalnu pomoć zbog veoma nemuštog definisanja još goreg sprovođenja Zakona o socijalnoj karti.

Onda najgori deo koji sledi ovde tiče se građanskih i političkih prava gde vi kažete, citiram – tokom proteklog perioda unapređeno je postupanje MUP-a. Vi ste to rekli na izmaku godine kada su u Šapcu građani Šapca bili tučeni od strane kriminalaca koji su vozili službene automobile dok su pripadnici MUP to nemo posmatrali, stajajući nekoliko metara daleko odatle.

Šta je tu tačno napredak? Jedini napredak koji ja vidim ovde, gospodine Pašaliću, jeste napredak da su godinu i po dana pre toga pred ovom istom Skupštinom ti isti pripadnici MUP-a brutalno prebijali, a sada su samo gledali sa strane. Ne znam šta će biti sledeći napredak, da ih neće tući po glavi nego možda samo po nogama. To je ono što piše u ovom izveštaju.

Iako bismo na kraju najjednostavnije definisali vaš mandat na ovoj funkciji to je da ste vi, gospodine Pašaliću, bili najtiši kada je bilo najteže i da je najbolji momenat vašeg dosadašnjeg mandata taj što vam je mandat očigledno istekao i verovatno sledeći nećete ni dobiti.

Građani Srbije zaslužuju Zaštitnika građana koji ima više integriteta, koji ima hrabrosti da izađe javno i koga će se ostali ministri i državni službenici plašiti. Ja sad pitam vas, ostale ministre, da li se neko plaši gospodina Pašalića? Jel vam stoji negde u malom mozgu kada nešto radite da ima tamo neki Zaštitnik građana pa će mi skočiti za vrat, nakačiće mi se na kičmu ako uradim nešto loše? Nema, gospodine Pašaliću. Vas se ovde niko ne plaši. Vi ste svima poželjni. Vas ovde niko nije ni napao. Ne možete da budete Zaštitnik građana a da se svima dopadate, pogotovo ne da se dopadate vlasti. Vlast mora da vas toleriše jer je to demokratska tekovina, ali ne sme da vas voli. Mora da vas se plaši. Vi to niste uspeli do sad da uradite. Ja ne sumnjam da ste vi imali dobre namere. Ja nemam ništa protiv vas lično. Vi ste možda sjajan čovek. Vi ste možda veoma odan prijatelj. Vi ste možda veoma duhovit čovek. Vi ste možda najpoštenije što mislite i znate radili. Uopšte ne želim da ulazim u vaše motive, ali ono što je činjenica jeste da vi niste odgovorili pozicija na kojoj ste se nalazili, a imali ste veliku moć. Ona nije velika po slovu zakona kada je reč o nadležnostima. Vi ne možete da kažnjavate ljude i naravno da ne možete jer biste onda bili iznad zakona, iznad ostalih institucija.

Onda kada ste mogli da koristite svoju reč u javnom nastupu, kada ste mogli da koristite i vaš lični i integritet vaše funkcije i kada je to zaista bilo potrebno ovoj zemlji vi to niste uradili, ne u svim slučajevima, ali u onim slučajevima koji su bili politički osetljivi. Birali ste, kao što ste danas u jednom trenutku rekli, da procenite da je efikasnije da u datom trenutku ne reagujete. To je nešto što je nedopustivo za bilo koga ko će sutra biti na poziciji na kojoj ste se vi do danas nalazili ili na kojoj ćete se nalaziti još neko vreme. Hvala. Znam da sam prekoračio vreme. Hvala na toleranciji.

PREDSEDNIK: Dodali smo ono dok je bilo vikanje tamo Novaković i ekipa.

Samo da vidimo. Pre nego što pružim priliku predstavnicima predlagača, da li još neko od ovlašćenih predstavnika poslaničkih grupa ko nije iskoristio pravo želi reč sada, pošto trenutno više niko nije prijavljen?

Još samo jednu grupu vidim.

Gospodine Tomiću, izvolite.

ZORAN TOMIĆ: Zahvaljujem predsedniče.

Poštovani građani Republike Srbije, evo imali ste priliku da vidite da zaista su u ova dva dana predstavnici opozicije se trudili da ovde od Skupštine naprave ispovedaonicu po uzoru na Velikog brata, kojeg je njihov tajkun doveo u Srbiju i ništa konkretno nisu rekli kada su u pitanju predlozi zakona i kada su u pitanju izveštaji. Samo ste mogli da vidite konstantne pritiske koje vrše na nezavisne institucije upirući prst u nas kako smo mi ti koji želimo da utičemo na njihov rad, a mi zapravo želimo samo da damo konstruktivan doprinos da to što se u izveštajima i napisali da se sutradan primeni, jer je nama u interesu bolja budućnost svih građana Srbije.

Kritikuju što smo delili pomoć građanima Srbije, kažu, neselektivno rađano. Pa, gospodo, vratite onda tu pomoć koju ste zdušno uzeli kada vam je Srbija dala pa onda kritikujte i ovde prozivajte bilo koga drugog. Pitali su kako se to stihijski donose odluke šta će se raditi po Srbiji. Pa, gospodo, na izbore kada izlazite morate program da nudite građanima. Mi smo na izborima izlazili sa ovom publikacijom koja se zove – uradili smo zajedno gde smo upravo građanima Srbije govorili o putnoj infrastrukturi koju radimo, koju ćemo raditi, o svim investicijama i u zdravstvu i u prosvetu i u nauku u Srbije koje ćemo realizovati i ono što je bitno kada je u pitanju železnica, o čemu smo danas govorili, i upravo ono što je gospodin Vesić pričali.

Sve je to što smo ponudili građanima Srbije i to su građani Srbije glasali. Glasali su za politiku mira i stabilnosti za koju se zalaže predsednik Aleksandar Vučić i koji se bori i na domaćem terenu i u inostranstvu da zaštiti interese građana Srbije i na KiM i svuda u Srbiji.

Govorite o tome kako postoje neki timovi za zataškavanje. Gospodo, boljeg tima za zataškavanje od vas nema, jer ste vi upravo zataškali glupost vašeg Vuka Jeremića koja je koštala građane Srbije, a i on se trudi na Tviteru pa danas bogati kao neki analitičar govori o posledicama šta bi bilo kad bi bilo, a nijednog trenutka nije rečeno da se u Briselu bilo šta potpisuje, a pokušavate da sakrijete da su njemu albanski separatisti dali na naslovnici na srpskom jeziku – hvala i to hvala su ponovili u Savetu bezbednosti UN. Zahvalili su se za vašu glupost, za glupost koju ste učinili pred Međunarodnim sudom i pomogli im da njihove ciljeve ostvare.

To se i vi trudite, gospodo, na Tviteru dalje da radite, pa kao vaš uvaženi kolega Siniša Kovačević pišete nešto što samo pisac može da protumači, ali znamo da je u svojoj biti – mrzim Vučića, Vučić će izdati Srbiju, a onda kao odgovor stiže ovo – u ponedeljak svečani doček državnog vrha ispred Skupštine i bejzbolka slika.

Gospodo zaštitnici, izvolite, reagujte jer to nije sve. To je samo jedan mali delić onoga što oni svojim nerazmišljanjem o tome šta pričaju i pišu žele da učine ovoj zemlji, kao što tobož imaju gubitak pamćenja kada su pozivali ljude pred Predsedništvo da se okupe da tobož brane interese Srbije, a u stvari su tu govorili one čuvene rečenice – ko potpiše njega ubiše, znajući pošto ispred Predsedništva Srbije na koga se to odnosi, a onda na odboru kažu – otkud vi znate da se to odnosi na Vučića. Zar mislite da je narod Srbije glup, a onda brže bolje kada su videli da nije plan uspeo beži u pivnicu da popijemo pivo da se tešimo u alkoholu kao što mnogi ovde opozicionari nažalost rade, neki u parlamentu.

Imamo naravno ovde i primerke te elite koji se zdušno bore i samo priznaju kako 24 godine sarađuju sa lobistima koji govore o nezavisnosti Kosova, kako im pomažu, kako im savetuju, pa se grle, slikaju, tu se dogovaraju, a naravno njihovi mediji ih brane i daju im prostora da stavljaju naslovnice protiv Srbije i pomažu u njihovom cilju. Zašto? Zato što im oni garantuju rezervnu kuću, odnosno sigurnu kuću.

A znate kako su 2008. i 2011. godine branili Srbe na Kosovu? Evo ovako. Igrali su karte u Skupštini, samo sedeli u pogrešnoj klupi. Onda kada su to shvatili pobegli na kraj. Pored toga, pitanje šta su još gledali? Gledali neke ćićoline, pošto vidim da neke uvažene koleginice u našim redovima nazivaju ćićolinama. Nismo videli da ste reagovali na takve sramne optužbe. Verovatno da svaku koleginicu, poslanicu iz opozicije i pozicije ta osoba naziva ćićolinom. Verovatno od silnog gledanja u svakoj od vas dama vidi ćićolinu. Žao mi je zbog toga. To je za lečenje.

Ono što je interesantno, priželjkuje smrt Andriju i Danilu, da budu pronađeni u šahtu i proziva druge kako ne smeju pred narod. Gospodo, ja pred narod Kruševca mogu da izađem bilo kada, a taj primerak elite preko tih šahti i kanalizacija beži iz Kruševca da bi došao na zasedanje Skupštine, jer zna kakav ga tretman čeka ako bi ga Kruševljani videli.

Mi smo danas jasno, gospodo, videli ovde da imamo poslanike koji su protiv toga da se u Srbiji bilo šta gradi, koji Skupštinu koriste kao prostor da o nekim svojim temama govore, kao što sam rekao prave od Skupštine ispovedaonicu. Imali ste prilike da čujete nas, koji smo govorili o važnosti projekata infrastrukture, kako u pitanju železnice, tako i u pitanju rečne infrastrukture, koji smo govorili o važnosti učešća naše Vojske u mirovnim misijama, kako bismo naše kapacitete za odbranu Srbije podigli.

Šta su oni radili? Njihov Ponoš je topio i sekao tenkove, a ovamo optužuju da će neko amputirati Kosovo kao nogu Srbiji. Vidite Kosovo i Metohija su srce Srbije. Za vas je možda noga. Većih amputatora Srbije i bilo koje teritorije nema od vas i zato će vam ljudi koji su i Vuku rekli hvala i vama dodeliti mesto na naslovnicama i reći vam hvala, ali od građana Srbije ćete čuti ne hvala. Živeo Aleksandar Vučić, živela Srbija.

PREDSEDNIK: Vi da se pohvalite da ste vi taj što preti. Nema potrebe, svi znamo da ste to bili vi.

Gospodine Pašaliću.

ZORAN PAŠALIĆ: Hvala predsedavajući, hvala predsedniče Skupštine.

Poštovani poslaniče, gospodine Grboviću, ono što je vama kao političaru dozvoljeno, a to je da govorite u opštim mestima, meni kao profesionalcu nije, pa ćemo ići pitanje po pitanje ili konstataciju po konstataciju.

Prvo, ja nemam pravo vama da postavljam pitanje u Skupštini, ja ću samo izreći jednu rečenicu koja je značajna. To je ovo. Da li mislite da pripadnici LGBT populacije, konkretno transrodnih osoba su, više bi bili zadovoljni da sam se ja oglasio u javnosti i davao neke opšte ocene i osude, nego to što je institucija Zaštitnika građana na čijem sam ja čelu uradila za njih, a to je. Da imaju ono što ni jedna takva populacija nema u Evropi, a to je da imaju pravo na besplatnu hormonalnu terapiju i pravo na besplatnu lekarsku kontrolu svakih šest meseci. Ja mislim da je ovo konkretizacija što smo mi uradili, njihovog problema, i da ima mnogo više značaja nego, oprostite na kolokvijalnom izrazu, da ja telalim bilo gde o tome kako je trebalo postupati sa zakonom.

Drugo, ono što vi sigurno znate, s obzirom da se poslanik Narodne skupštine, a to je da ja nemam pravo da kontrolišem Skupštinu, između ostalih institucija koje nemam pravo po Ustavu i zakonu. Opet postavljam pitanje, da li bi bilo značajnije uraditi to što je institucija uradila za njih ili u medijima govoriti o tome kako je tu napravljen previd, greška ili već šta.

Ono što ste na početku rekli, a to je veće pojavljivanje u medijima, upravo o tome govorim koliko su građani Republike Srbije protokom vremena stekli poverenje u instituciju Zaštitnika građana i u mene lično, a to se odnosi na ovu drugu vašu konstataciju, a to je zaštita najstarijih lica u vreme vanrednog stanja, odnosno zabrane kretanja, da tako kolokvijalno nazovem.

Treba ići zaista kada se govori o ozbiljnim temama, treba ići do u detalje. Institucija Zaštitnika građana, o čemu postoje dokazi se više puta u tom periodu obraćala Vladi da bi sprečila upravo ovakve situacije o kojima vi govorite, a to je pravo starih da mimo opšte uredbe mogu da se kreću kada za to postoje njihove potrebe. To se odnosilo ne samo na njih, nego na pravo žena koje trpe nasilje u porodici, da ne moraju da se kreću u okviru vanrednog stanja samo onda kada je to dozvoljeno, već da mogu da napuste dom, prostorije u kojoj trpe nasilje mimo postojećih propisa i Vlada Republike Srbije nam je na svaki takav dopis izašla u susret. Isto se odnosi i na one roditelje koji su trebali da viđaju svoju decu i koji su viđali svoju decu u dane vikenda iz brakova koji su razvedeni, koji su na ovaj način bili sprečeni, pa je Vlada Republike Srbije na našu inicijativu omogućila da se napravi kompromis i da oni mogu da viđaju svoju decu mimo te zabrane. Da ne navodim ovde niz detalja šta je Zaštitnik građana uradio u ovom periodu da bi olakšao tu situaciju, jer to bi nas dovelo do kasno u noć.

Treće, govorite o protestima, ja sam želeo da vidim svakog od vas koji bi prisustvovao onim ljudima koji su protestovali i policija, u tom trenutku kako su se odnosili. Ja sam gospodine Grboviću bio tamo i to bez gas maske, bez policijske zaštite, ja sam udisao sa mojim koleginicama i kolegama taj isti suzavac koji su ljudi koji su učestvovali u protestima udisali. Opet ponavljam ono što mi je stavljeno na teret, a to je da je bilo sistemske torture, da ja to nisam izgovorio, nije bilo sistemske torture. Ponavljam posle dve godine, bilo je i to je napisano u izveštaju koji je prihvaćen kao takav, ne od strane vladajuće partije, nego od strane evropskih institucija i to nam je zadržalo A status, gde su se svi borili da mi izgubimo taj A status, institucija Zaštitnika građana, a to je da je bilo prekomerne upotrebe sile u konkretnim situacijama.

Ne znam šta je bilo, izvinite što nisam zapisivao, šta je bilo još ono što ste mi postavili kao pitanje, ali vas u buduće molim da se kada postavljate konkretna pitanja imate kompletnu informaciju, jer onda možemo zaista da tako kažem, imamo neku konstruktivnu debatu koja bi dala samo nešto što bi građanima Republike Srbije učinilo da im bude bolje i da uživaju veća prava.

U svakom slučaju, ovo što ste istakli ima neku svrhu, a to je da se potaknu ponovo pitanja ona koja su značajna za građane Republike Srbije, odnosno za ostvarenje njihovih prava. Hvala.

PREDSEDNIK: Hvala.

Da li još neko od podnosilaca izveštaja želi da se obrati na kraju ove rasprave?

Ukoliko ne, reč ima ministar Goran Vesić.

GORAN VESIĆ: Hvala.

Na kraju današnje rasprave iskoristiću priliku prvo da odgovorim na neka od pitanja koja su pomenuta poslednjih nekoliko sati u vezi sa projektima koje ćemo raditi, u vezi sa železnicom.

Akoš Ujhelji me je pitao nekoliko konkretnih pitanja u vezi sa mojim razgovorima koje sam imao sa mađarskim ministrom Janošem Lazarom, koji je nedavno boravio kod mene u Beogradu. Ono o čemu smo razgovarali i što je važno za građane, posebno za građane koji žive na severu Vojvodine, na severu Srbije, odnosno u Subotici, dogovorili smo izgradnju pruge Subotica – Baja. Ta pruga će biti građena od evropskih fondova koje će Mađarska obezbediti i tu smo razgovarali o posebnom režimu koji ćemo imati, međugraničnom, jer nema smisla da taj voz staje na granici. Razgovarali smo o tome kako ćemo rešavati taj problem.

Razgovarali smo o tome da kada budemo krenuli izgradnju smajli autoputa koji povezuje Bački Breg i Nakovo, odnosno Bački Breg, Sombor, Kulu, Vrbas, Srbobran, Novi Bečej, Stari Bečej, Kikindu i Nakovo, koji je veoma značajan autoput, da će oni sa svoje mađarske strane, već su dosta toga uradili, uraditi proširenje saobraćajnica. Radićemo novi integrisani prelaz na Bačkom Bregu jer će taj prelaz biti verovatno posle izgradnje te brze saobraćajnice, opterećen verovatno jednako koliko će biti opterećen i Horgoš. To će bitno rasteretiti Horgoš, ali sa druge strane to zahteva da radimo granični prelaz koji će biti integrisan.

Razgovarali smo o režimu kako će se koristiti voz između Beograda, Novog Sada, Subotice i Budimpešte. Brzi voz ima smisla samo ako ne staje na granici, tako da ćemo imati prvu radnu grupu već krajem marta u Budimpešti, posle u Beogradu, gde ćemo razgovarati o frekvenciji voza. Razgovaraćemo takođe o tome kako ćemo pokrenuti procedure za formiranje graničnih prelaza na železničkim stanicama u Beogradu, Novom Sadu, Subotici i Budimpešti. To znači da će mađarska carina i policija u Beogradu, a srpska u Budimpešti. To znači da neko kada uđe u voz u Budimpešti on će naravno moći da uđe u Srbiju bez dodatnih pregleda. Obratno isto, kada neko uđe u Beogradu, ući će u Mađarsku, jer taj voz tako treba da funkcioniše i to tada ima smisla. To su procedure koje traju i treba nam sigurno godinu dana da te procedure obradimo i to će biti zajednički prelaz i tu će biti srpski i mađarski policajci i carinici zajedno na svim tim prelazima. Tako inače funkcionišu brzi vozovi. U Evropi su funkcionisali još pre nego što je postojao Šengen, tako da ćemo na taj način zajednički raditi.

Razgovarali smo i o još nekim zajedničkim projektima koje ćemo pokrenuti zajedno. Bila su mi zanimljiva njihova iskustva oko zaštite puteva Prvog B reda. Oni su to dosta efikasno u Mađarskoj uradili.

Na osnovu onoga što je pomenuo gospodin Zukorlić, želim da kažem da mi inače planiramo rekonstrukciju sa EU rekonstrukciju pruge Stalać-Kraljevo- Rudnica. To je inače u planu, a da sam ja insistirao da se pruga, da se prilikom te rekonstrukcije projektuje pruga prema Novom Pazaru, jer je to bilo u planu železnice, ali niko nije razmišljao o tome da treba kad već radimo prugu sa unijom da treba da proširimo prema Novom Pazaru.

Tako da u tom smislu zaista biće urađena pruga i prema Novom Pazaru, kao što će biti urađena i kao što sam reko počeli smo projektovanje brze saobraćajnice Kraljevo -Raška - Novi Pazar, što je zaista veoma važno i veoma značajno za sve građanke i građane koji žive i u Novom Pazaru i u Raškoj a i u Kraljevu. Mada će Kraljevo biti sledeće godine biti preko Adrana povezano na auto-put Miloš Veliki.

Bilo je nekih priča i to moram da kažem žao mi je što poslanik koji je to govorio nije tu i zaista mi nekad ne nekad smeta mi kada se paušalno iznose priče i kada nešto se tvrdi, a pri tom se proveri da li je tačno, bilo je priče u vezi budžetske rezerve koju je Vlada Republike Srbije daje Beogradu.

Budžet Beograda je prošle godine bio milijardu i 360 miliona evra i bio je skoro za dva i po puta veći nego pre deset godina. Ove godine koliko ja znam Beograd je ostvario suficit od preko 16 milijardi, znači 16 milijardi dinara nisu potrošen. Ne da nemaju manjka para nego imaju viška para. Novac koji se daje iz tekuće budžetske rezerve Vlade Republike Srbije, Beogradu daje se isključivo i samo za projekat izgradnje metroa, jer kao što nažalost to je poslanik iz Beograda koji to očigledno ne zna, metro se potpuno, 100% finansira iz budžeta Vlade Republike Srbije.

Beograd ne učestvuje, što inače nije baš uobičajeno i mnogi gradovi u svetu grade sami svoje metroe, učestvuju sa deset posto ili 20%, Beograd ne bi mogao da izgradi sam metro. Činjenica je da je bila neophodna pomoć Vlade i taj novac koji se prebacuje, se prebacuje za eksproprijaciju zemljišta, uglavnom za eksproprijaciju zemljišta i za plaćanje infrastrukturnih radova na Makiškom polju, gde treba uraditi pristupne saobraćajnice, tamo već gradi Dep.

Prema tome, svaki dinar iz budžetske rezerve koji se prebaci Beogradu isključivo se prebacuje za projekat metroa, jer Beograd je taj koji radi eksproprijaciju, a da bi mogao da uradi eksproprijaciju potreban im je novac. A pošto Republika finansira projekat metroa, onda u onim tranšama po proceni koja je neophodna prebacuje se novac Beogradu i zato se taj novac koristi.

Tako da zaista sledeći put kada neko kaže da Beograd popunjava, da Vlada popunjava budžetske rupe u Beogradu, nema ih u Beogradu, a nema ih ni u mnogim drugim lokalnim samoupravama, već se finansira najvažniji projekat za Beograd, a to je beogradski metro. Projekat koji je vredan tri i po milijarde evra, istovremeno sa tim imamo i projekat BG voza koji će biti između milijardu i 200 i milijardu i 500 miliona evra. To je projekat koji će potpuno promeniti saobraćaj u Beogradu.

Žao mi je što tu nije poslanik koji je priznao da je smanjena nezaposlenost, samo nije priznao koliko je smanjena nezaposlenost. Po zvaničnim izveštajima Republičkog zavoda za statistiku, sa novembrom 2022. godine nezaposlenost u Srbiji je iznosila 8,9% i za 1,6% je manja nego što je bila u istom periodu 2021. godine.

Da li je to dovoljno, ja mislim da niko ne može zadovoljan dok god postoji neko ko je nezaposlen. A da li je to bitno manje nego preko 20% koliko je iznosila nezaposlenost 2012. godine, to je potpuno tačno i to je tako. Zaista nema potrebe da iznosimo netačne podatke i da pričamo o tome, odnosno da priznamo nezaposlenost manja, a onda pričamo o tome kako nezaposlenost među mladima je 25% kada nijedan zvaničan podatak to ne govori.

Takođe smo čuli jedan podatak koji je inače vrlo zanimljiv, a to je podatak koji je trebalo da na neki način anulira rast plata i penzija. Vi znate da je prosečna plata u Srbiji prešla 720 evra, ona je za 115% veća nego 2012. godine kada je iznosila 330 evra, ali sad smo čuli priču da je najčešća plata ili kako je već korišćeno, negde oko 50 000 dinara. Pa, znate koliko je bila ta najčešće isplaćena plata kada je plata bila pre deset godina 330 evra, oko 200 evra.

Prema tome, ja zaista mislim ako neko smatra da je ta plata dovoljna, zaista mislim da ovde nema poslanika u Skupštini koje ne smatra da građanke i građani treba da imaju i veće plate. Imaće, kako bude napredovala naša ekonomija, plate će rasti. To je nešto što nas čeka. Na kraju krajeva, mi smo kao zadatak, kao naše obećanje, kao Vlada rekli da ćemo do 2026. godine obezbediti za građanke i građane Srbije prosečnu platu od 1000 evra i prosečnu platu od 500 evra. Plate u javnom sektoru su povećane za 12,5%, plate vojsci i policiji su povećane za 25%, penzije su u dva navrata od novembra prošle godine kumulativno povećane za 20,8%, a minimalac je sada 40 022 dinara i povećan je za 14,3%.

Takođe, mislim da je važno, i to je pomenuto nekoliko puta u raspravi, rast BDP-a u prošloj godini će iznositi između 2,3% i 2,5%, sačekaćemo samo zvanične rezultate, a priliv stranih investicija je iznosio 4,4 milijarde evra. Naš BDP u apsolutnom iznosu u 2022. godini iznosio je 60,3 milijarde evra. Taj BDP je 2012. godine iznosio 33,7 milijardi evra. To govori da se Srbija ekonomski razvija. Da li je to dovoljno? Naravno da uvek želimo svi više. da li je bolje danas nego što je bilo juče? Sigurno je bolje, a naš posao, posao Vlade je da sutra bude bolje nego što je danas.

Pričano je malopre o energetici. Rezerve nafte su povećane za 54% u odnosu na 2021. godinu. Da ne govorim o tome koliko smo uštedeli gasa zahvaljujući našim mađarskim prijateljima koji su nam dali dodatne kapacitete u Mađarskoj, jer je zima, hvala Bogu, bila blaga, tako da ćemo manje potrošiti novca ove godine za energente nego što smo planirali.

Govorili smo o tome kakva su ulaganja u infrastrukturu. Samo ove godine u budžetu Republike Srbije za infrastrukturu je predviđeno, za izgradnju infrastrukture 3,6 milijardi evra.

U periodu između 2008. i 2012. godine, za četiri godine, ukupno je u infrastrukturu uloženo 1,2 milijarde evra ili u proseku negde oko 300 miliona evra godišnje. To je dramatična razlika i ta dramatična razlika govori o tome zašto se grade i putevi i pruge i zašto možemo da ulažemo novac.

Pričalo se o tome kako ne treba da ulažemo u puteve i pruge, jer, eto, nema potrebe za tim, ne treba ništa da se gradi. Ja mislim da nema čoveka u Srbiji koji se ne raduje da se gradi i da se Srbija infrastrukturno razvija. Samo oni ljudi koji ne žive van Beograda ne znaju šta znači razvoj saobraćajne infrastrukture za svaki deo naše zemlje.

Izgradnja pruge, izgradnja puta, izgradnja drugih vidova, izgradnja aerodroma. Mi smo sada prvi put zemlja koja ima ponovo unutrašnju liniju između Niša i Beograda. Znači da se zemlja saobraćajno razvija. Kad negde izgradimo put ili prugu to znači da će tamo doći investicije, to znači da će tamo biti novih radnih mesta, to znači da će se Srbija razvijati.

Pozivam sve poslanike, poslanice i poslanike, izvinjavam se, da glasaju za predloge zakona koji će obezbediti izgradnju pruge između Beograda i Niša. Ta pruga je nastavak pruge koji sada gradimo između Novog Sada i Subotice i one pruge koju smo izgradili između Beograda i Novog Sada.

Drago mi je što sam čuo da čak i oni koji ne žele da glasaju za ove zakone koriste te vozove. I treba da ih koriste, jer ti vozovi su za sve građanke i građane.

Milion i po ljudi se prevezlo našim brzim vozom „Soko“ za 11 meseci između Beograda i Novog Sada. ukupno 2,6 miliona vožnji je ostvareno. Kada budemo završili prugu do Subotice, a ona će biti završena do kraja 2024. godine, a 2025. godine će početi da saobraćaju vozovi između Budimpešte i Beograda, budite sigurni da će biti još više ljudi koji će koristiti voz. Kada budemo završili prugu do Niša tada će ljudi putovati između Niša i Beograda 100 minuta.

Danas se u proseku putuje šest sati, kao što se putuje, tj. kao što se putovalo pre početka rekonstrukcije pruge između Novog Sada i Subotice, između Beograda i Subotice preko 4,5 sati. To je nešto što je suštinski važno za nas. To smanjuje zagađenje, rasterećuje puteve.

Takođe vas pozivam da podržite program koji počinje da se realizuje od 1. januara sledeće godine, a to je program deregistracije vozila koja imaju motore Euro 1, Euro 2 i Euro 3. Mislim na dizel motore.

U Srbiji ima oko 2,8 miliona motornih vozila. Tu računam i putničke automobile i kamione i autobuse. Pre 10 godina, 2012. godine bilo je oko 1,8 miliona automobila. Od tih 2,8 miliona automobila više od 560 hiljada automobila je sa motorima, dizel motorima Euro 1, Euro 2 i Euro 3. Nigde u Evropi, bar ne u EU, više ne mogu da se koriste takvi automobili.

Zato smo se mi, da bi omogući građanima da postepeno zamene te automobile, odlučili za program deregistracije. To znači da smo obezbedili u budžetu za sledeću godinu, to će se naći pred vama kad budete glasali, 102 miliona evra da deregistrujemo 144.000 tih automobila sa motorima Euro 1, Euro 2 i Euro 3, od tih 560 hiljada, koliko ih ima.

Oni koji budu hteli da uđu u taj program, koji predaju državi automobil koji će ići naravno na reciklažu u reciklažene centre moći će da dobiju subvencviju za putnički automobil od 2.100, za laki kamion od 2.500 evra i za autobus od 2.900 evra. Uslov je da kupe automobil koji ne sme da bude stariji od 1. januara 2015. godine i koji mora da ima motor koji je najmanje Euro 6. Ti od 2015. godine imaju Euro 6.

To znači da danas neko, recimo „Golf“ 2015. godine danas košta 10.500, manje više 10.500 evra na tržištu. Neko ko bude dobio subvenciju kupiće ga za 8.400 evra. Na taj način hoćemo da stimulišemo građane da zamene te motore koji zaista više ne mogu da se koriste, jer zagađuju, bitno zagađuju, pogotovo u velikim gradovima. Nastavićemo sa tim programom. Kažem, obezbedili smo za sledeću godinu 102 miliona evra.

Ono što želim da kažem kad su u pitanju pruge, mi smo u situaciji sada, i to ću da ponovim ne znam koliko puta, da rešavamo probleme jer se naše pruge nisu obnavljale poslednjih pet decenija.

Ponavljam, pre 2012. godine poslednja novoizgrađena pruga u Srbiji je bila Beograd – Bar, izgrađena 1976. godine. Od 1976. godine do 2012. godine nije izgrađen ni jedan centimetar nove pruge. Ni jedan centimetar. Od 2012. godine do 2022. godine izgradili smo 134 kilometara pruga. Od 2001. do 2012. godine rekonstruisana je samo jedna pruga u Srbiji dužine 31 kilometar.

Od 2012. godine do 2022. godine rekonstruisali smo 754 kilometara pruga. Trenutno rekonstruišemo i gradimo 158 kilometara pruga. Tu recimo ne ulazi pruga Beograd – Niš koja tek treba da se potpiše ugovor i mi čekamo tu donaciju od EU koja će biti u narednim nedeljama.

Od 2023. godine, u narednih 10 godina predviđena je izgradnja i rekonstrukcija 1.729 kilometara pruga. Ako se zna da u Srbiji ima malo manje od 3.400 kilometara pruga, onda vam je jasno da ćemo u narednih 10 godina rekonstruisati i modernizovati skoro sve pruge u Srbiji, što će omogućiti da se bolje koriste, da se manje koriste automobili, da se brže prevoze kargo roba.

Kad smo kod saobraćaja, ove godine u martu ćemo otvoriti brzu saobraćajnicu Surčin – Novi Beograd. To će omogućiti građanima Novog Beograda i Zemuna, bogami i drugih delova grada, da bez izlaska na autoput Beograd – Šid da uđu na autoput „Miloš veliki“.

Završavamo prvi deo Moravskog koridora od Pojata do Makraša. Završavamo posle u septembru drugi deo, od Makraša do Koševa. Znači, Kruševo će biti priključen autoput.

Dakle, 1. juna će biti puštena obilaznika kod Beograda, ovih 9,6 kilometara od Straževice do Bubanj potoka. Sa ovim tunelom Beli potok, sa petljama Avala i Bubanj potok, sa dva mosta 913 metara ukupno, sa četiri nadvožnjaka dužine 830 metara.

Kada to budemo završili pretvorićemo trake, ove dve zaustavne trake kroz Beograd pretvorićemo u žute trake, jer imamo alternativu da ljudima koji ne ulaze u Beograd ponudimo da obiđu Beograd i na taj način ne prelaze preko Gazele.

Omogućićemo da brže ide javni prevoz i da se smanji pritisak na Gazelu, što je veoma značajno i veoma važno.

Nastavljamo da projektujemo autoput, odnosno nastavak obilaznice prema Pančevu. Gradi se veliki železničko-drumski most kod Vinče. To će značiti železničku obilaznicu oko Beograda, a to znači da neko iz Vršca ili nemam pojma, iz Pančeva ili iz Zrenjanina će moći da obilazeći Beograd, preko Bubanj potoka i preko tog mosta ide prema Kruševcu i Nišu i prema drugim delovima Srbije, gde god želi, ne ulazeći u Beograd.

Početkom sledeće godine počinjemo da radimo Beograd-Zrenjanin-Novi Sad. Radi se punom parom Fruškogorski koridor sa tunelom od tri i po kilometara, Iriškim tunelom ispod Fruške Gore i niko ne govori o tome koliko je to značajno za smanjenje zagađenja. Neće maltene biti automobila koji će više ići kroz nacionalni park Fruška Gora, jer će imati tunel ispod Fruške Gore. Radimo ovu, rekao sam već, brzu saobraćajnicu smajli, završićemo do kraja godine Pakovraće-Požega. Kažem, ostaje samo to kod Munjenog brda, ali biće i to u redu i radi se odatle odmah dva autoputa od Požege prema dugoj poljani, a posle dole prema Crnoj Gori i od Požege do Kotromana, o tome sam pričao, prema Republici Srpskoj. To nije ugovoreno, ali je završeno projektovanje.

Završeno je projektovanje pruge Valjevo-Vrbnica, to je poslednji deo pruge Beograd-Bar koji nismo rekonstruisali. Već smo rekonstruisali od Resnika do Valjeva. Radiće se ove godine Niš-Dimitrovgrad, rekonstrukcija pruge i biće izabran izvođač, počeće radovi na obilaznici Železničar kod Niša. Radi se Niš-Brestovac, kao što se radi autoput Niš-Merdare i ovih prvih pet i po kilometara biće pušteno već u junu. Mi ga zovemo autoput, to je put u poluprofilu, ali kažem radimo infrastrukturu kao za pun profil.

Znači to su stvari koje će se dogoditi kada je u pitanju infrastruktura, hvala vam ako podržite ove zakone i zapamtite i to je važno da podvučemo, ne može infrastruktura da se gradi samo iz budžeta zemlje i kada je Srbija prvi put gradila prugu od Beograda do Niša uzimala je kredit. Novac uložen u infrastrukturu je novac koji je dobro uložen. Naše zaduženje u odnosu na BDP je malo više od 50%, mnogo bolje nego u mnogim drugim zemljama EU.

Ono što želim da kažem i to neka bude lično. jedan od poslanika ovde me je nekoliko puta ovde pitao kada ću da ga primim. To zaista izgleda čudno zato što ja imam vremena i primam sve poslanike i pozicije i opozicije i svako može da dođe kod mene i sa svakim razgovaram o problemima koje imaju, jer zaista mislim da zajednički treba da rešavamo probleme i da je moj posao inače da razgovaram sa ljudima, sa građankama i sa građanima, pa samim tim i sa poslanicama i poslanicima. Međutim, postoji jedan dobar razlog zašto ja tog poslanika neću da primim. Pošto insistira toliko na tome da ga primim, vreme je da probam u nekoj uvijenoj, blažoj formi da objasnim zašto taj čovek nikad kod mene neće biti primljen.

Zato što je to osoba koja je mojoj sekretarici i državnoj sekretarki, koja je inače, državna sekretarka i profesionalac, jer je bila državna sekretarka i kada je ministar bio Velimir Ilić i kada je ministar bio Milutin Mrkonjić i kada je ministar bio Oliver Dulić i kada je ministar bila Zorana Mihajlović i kada je ministar bio Aleksandar Antić, pre ili kasnije, ne znam koje pre od njih bio i kada je ministar bio Tomislav Momirović i ta žena je i danas državna sekretarka i kada sam ja ministar, jer to je jedan vrhunski profesionalac. Toj ženi je pretio, upućivao joj je najgore uvrede koje su seksističke prirode. To je najgora mizogenija šta je taj čovek govorio i vređao ih kao žene, preteći da će on doći i da će oni njega da prime kao belu lalu.

Tako se ne razgovara. Sa mnom može tako da razgovara, ja sam javna ličnost, ali sa tim ženama neće tako razgovarati. Tako je i zato taj poslanik nikada ćete biti primljen.

Žao mi je što ga nisu snimili, jer se žene nisu snašle. Sledeći put će ga snimiti, pa će se one obratiti Zaštitnici za ravnopravnost, da razgovaramo o tome kako se preti tim ženama. To je skandal i to je nešto što je nedopustivo.

(Aleksandar Jovanović: Lažeš, Vesiću, čim zineš. Kako te nije sramota?)

A sve drugo, kao i svaki poslanik, taj poslanik ima pravo na institut poslaničkog pitanja.

Ovde ima opozicionih poslanika, koji su mi nedavno rekli kako im vrlo redovno i uredno odgovaram na svako poslaničko pitanje, i poslanicima opozicije i poslanicima pozicije, jer moj posao je odgovaram na poslanička pitanja.

(Aleksandar Jovanović: Lažeš!)

Kada uputi poslaničko pitanje, kada bude koristio institut poslaničkog pitanja, tada će dobiti odgovor, ali mene nikada neće videti dok se ne nauči pristojnom ponašanju i dok ne nauči da ženama ne sme da preti.

(Aleksandar Jovanović: Lažeš!)

To je, inače, odgovor na pitanje zašto jednog jedinog poslanika od 250 poslanika u ovoj Skupštini ne želim da primim.

Svih drugih 249 poslanika moja vrata su otvorena. Posao je da razgovaram sa njima i to vam sada vrlo jasno i otvoreno kažem, bilo iz koje stranke da su. Da li se mi slažemo ili se ne slažemo, to nema nikakve veze.

Ja sam ovde biran za ministra od strane Narodne skupštine i obaveza mi je da razgovaram sa poslanicima i to ću uvek raditi.

Na kraju, želim da kažem još jednu stvar koja je posebno značajna. Ta stvar koja je posebno značajna pošto su, nažalost, pojedini poslanici pokušali da ovu raspravu pretvore u raspravu o Aleksandru Vučiću i da pretvore ovu raspravu o raspravu o KiM, da ponovim, kao što sam rekao i pre nekoliko sati, Aleksandar Vučić neće nikada priznati samoproglašenu nezavisnost KiM, ni u ponedeljak, ni u neki utorak, ni u neki drugi ponedeljak, ni bilo kada u svom životu. Dok je Aleksandar Vučić predsednik, to se neće dogoditi.

Aleksandar Vučić neće odbiti nijedan razgovor, jer on razgovara u ime građana Srbije, građanki i građana Srbije. Razgovaraće sa svakim, bez obzira ko predstavlja albansku stranu, jer mi ne biramo ko predstavlja njihovu stranu. Razgovaraćemo uvek i uvek sa svakim i u ponedeljak, i utorak, i sredi, i u petak i kad god ga pozovu, jer nikada nije odbio nijedan razgovor i nikada nije odbio da razgovara jer neće da ovu zemlju dovede u težu situaciju. Neka oni budu ti koji će da odbijaju razgovore.

Aleksandar Vučić kao predsednik Srbije izboriće se da dobijemo ZSO. Izboriće se da ZSO bude formirana na KiM jer to je ono što je cilj i što smo dobili Briselskim sporazumom i dok je Aleksandar Vučić predsednik, građani Srbije, građani Srbije i na KiM i u bilo kom delu Srbije mogu da budu spokojni. Uvek će razgovarati, sa svakim će razgovarati. Sa svakim će pregovarati. Otići će na najbesmislenije razgovore za koje unapred zna da nema nikakvog smisla jer neće nikad ni jednim svojim činom, ali ni jednim svojim činom dopustiti i dopustiti da Srbija bude optužena za to što on ne želi da razgovara, zato što je on predsednik Srbije i obavezan je da razgovara u ime svih nas.

Na kraju da kažem, kada je u pitanju ponašanje Aleksandra Vučića, pošto sam ja, inače, tako, eto, silom prilika slučajno dugo u politici, pa sam imao tu priliku i da upoznam Borislava Pekića. Mnogi sad koji, inače, zastupaju tu stranku gde je bio Borislav Pekić ne znaju kakav je, ne znaju šta je sve radio i kakve su, ja ga znam od tih devedesetih, 1991. godine.

Bakarec je inače bio iz tog vremena i zna ga. Borislav Pekić je bio čovek koji je uvek bio spreman da se bori za ideale…

(Dragana Rakić: Beskičmenjaku!)

Pa, da. Ali, mi smo podigli spomenik Borislavu Pekiću. Gospodin Vučić, a ne vi. Treba da vas je sramota. Kao i Đinđiću što smo podigli spomenik, a ne vi, pošto Đinđića nikad u životu videli niste.

(Dragana Rakić: Poturice.)

Malopre je rekao Jovanov – ubili su vam premijere. Ne, meni su ubili premijera. Njima nisu ubili nikog. Oni njima nije bio ništa, odnosno oni njemu nisu bili ništa.

Prema tome, Borislav Pekić je uvek bio spreman da se do kraja bori za svoje ideale, ali samo po cenu svog života, a ne tuđeg života. E, to je i Aleksandar Vučić. Boriće se uvek po cenu svog života, a nikada neće druge ljude dovesti u bilo kakav problem, jer njegov posao je da rešava probleme.

Hvala svima. Pozivam vas sve da glasate za ovaj zakon, da vam se ne desi ono što se dešavalo pre 142 godine i da jednom jednoglasno donesemo bar neku odluku, recimo, da gradimo prugu od Beograda do Niša.

Hvala.

(Aleksandar Jovanović: Lažeš, sram te bilo!)

PREDSEDNIK: Samo da vam kažem, Jovanoviću, čuo sam vas, a čujem vas i sada.

(Aleksandar Jovanović: Za ovo što si govorio ćeš da odgovaraš!)

Juče ste dobili dve opomene.

(Aleksandar Jovanović: Sram te bilo!)

GORAN VESIĆ: Smiri se, bitango.

(Aleksandar Jovanović: Kako te nije sramota?)

PREDSEDNIK: Jovanoviću…

(Aleksandar Jovanović: Kome ja to pretim?)

GORAN VESIĆ: Pretio si ženama, pijani ološu.

(Aleksandar Jovanović: Sram te bilo!)

PREDSEDNIK: Sedite i u miru da završimo ovo.

(Aleksandar Jovanović: Kako te nije sramota da lažeš? Kome sam ja pretio?)

GORAN VESIĆ: Pijanice jedna.

(Aleksandar Jovanović: Dođi ovde pa mi reci.)

PREDSEDNIK: Izričem vam opomenu, Jovanoviću.

I vama, Rakić, izričem opomenu.

(Dragana Rakić: Seljaku jedan! Sramotiš… )

Hoćete li sada da sednete, da zaključimo današnju raspravu?

GORAN VESIĆ: Što si pretio? Što si, bitango, pretio?

(Aleksandar Jovanović: Nikad u životu ženi nisam pretio.)

Jovanoviću, izrekao sam vam opomenu.

Sedite sad lepo.

(Aleksandar Jovanović: Lako ti je odatle. Dođi ovde pa mi reci!)

Jovanoviću, sedite na mesto, da vidimo, ima ovde povreda Poslovnika jedna, da dam reč.

(Aleksandar Jovanović: Ne znaš kocke da složiš, ti ćeš pruge da gradiš!)

Dobro, izričem vam i drugu opomenu.

(Aleksandar Jovanović: Lažovčino jedna!)

Mogu li sad da dam reč po Poslovniku, čeka poslanica Manojlović?

Da sednete dole i da dam reč po Poslovniku, da završimo sa tim.

Jovanoviću, vi znate šta je sledeća mera. Znate li to? Dobro.

Pošto očigledno sledeća mera košta značajno više, to je bilo dovoljno.

Izvolite.

TATJANA MANOJLOVIĆ: Kako da pričam kada uopšte ni po jednoj tački ovog Poslovnika vi se ne trudite da održite red ovde?

Borisav Pekić je napisao „Godine koje su pojeli skakavci“…

PREDSEDNIK: Samo kažite neku određenu tačku.

TATJANA MANOJLOVIĆ: A mi živimo u državi koju su… (Isključen mikrofon.)

PREDSEDNIK: Gospođo Manojlović, ne možete da kažete ni po jednoj tački. Dužni ste da kažete koja tačka Poslovnika tačno.

(Tatjana Manojlović: Reći ću, nemojte me gasiti. Ne date mi repliku, po imenu sam pomenuta.)

Opet repliku? Pa, kakvu repliku, gospođo Manojlović, niko vas pomenuo nije. Sedite, molim vas.

Da li su se svi smirili? Jesu. Dobro.

Jeste li brojali na koliko smo opomena završili?

Hajde, molim vas, sada sedite vi, nema potrebe da i vi dobijete opomenu sad.

Hvala.

Dakle, saglasno članu 98. stav 4. Poslovnika…

(Aleksandar Jovanović: Al si ti moćan čovek, predsedniče!)

Jovanoviću, prestanite sa tim, upravo pokušavam da zaključim raspravu. I vama je u korist da ja to pročitam sada, da ne nastavljate sa tim ponašanjem, da, zato što je sledeća mera, mera oduzimanja reči. Vama je u korist da ja sad pročitam ovu rečenicu i da završimo za danas.

Jel možete da se strpite toliko? Možete. Odlično.

Saglasno članu 98. stav 4. Poslovnika, zaključujem zajednički načelni jedinstveni pretres o predlozima akata iz tačaka od 1. do 26. dnevnog reda.

Zahvaljujem svima.

Raspravu u pojedinostima nastavljamo u ponedeljak u 10.00 časova.

(Sednica je prekinuta u 21.20 časova.)